Split (1)

train · 1.99k rows

text stringlengths 33 22.2k	summary stringlengths 61 956
តាមការគណនារបស់ទីភ្នាក់ងារព័ត៌មាន Reuters ដោយផ្អែកលើទិន្នន័យពីការិយាល័យស្ថិតិ ជាតិចិន (NBS) តម្លៃផ្ទះថ្មីនៅក្នុងប្រទេសនេះបានធ្លាក់ចុះរយៈពេល ១៤ខែជាប់ៗគ្នា។ នៅខែ កក្កដាឆ្នាំ២០២៤ មានការថយចុះដល់ ៤,៩ភាគរយ។ យោងតាមទិន្នន័យ NBS ក្នុងរយៈពេល៨ខែឆ្នាំនេះ ការវិនិយោគលើអចលនទ្រព្យបានថយចុះ ១០,២ភាគរយ ហើយការលក់ផ្ទះបានថយចុះ ១៨ភាគរយ បើធៀបនឹងគ្រាដូចគ្នាក្នុងឆ្នាំ២០២៣ ។ អ្នកបង្កើតគោលនយោបាយចិនបានបង្កើនកិច្ចខិតខំប្រឹងប្រែងគាំទ្រ រួមទាំងការកាត់បន្ថយ អត្រាការប្រាក់កម្ចី និងការដកលក្ខខណ្ឌទិញផ្ទះមួយផ្នែក ដើម្បីធ្វើឱ្យមានតម្រូវការឡើងវិញនៅក្នុងទីក្រុងធំៗ។ ទោះជាយ៉ាងណាក៏ដោយ ទីក្រុងតូចៗមានកំណើនផ្ទះច្រើនដែលងាយរងហានិភ័យ ជាពិសេសបង្កើតបញ្ហាប្រឈមសម្រាប់មន្ត្រីក្នុងរក្សាតុល្យភាពការផ្គត់ផ្គង់ និងតម្រូវការ។ ក្នុងចំណោមទីក្រុងចំនួន៧០ ដែលត្រូវបានស្ទង់មតិដោយ NBS មានតែទីក្រុង ២ប៉ុណ្ណោះបានឃើញតម្លៃផ្ទះកើនឡើងនៅក្នុងខែសីហា។ ការស្ទង់មតិរបស់ទីភ្នាក់ងារព័ត៌មាន Reuters បានព្យាករថា តម្លៃផ្ទះនៅចិននឹងធ្លាក់ចុះ ៨,៥ភាគរយនៅឆ្នាំនេះ និង ៣,៩ភាគរយនៅឆ្នាំ ២០២៥ នៅពេលវិស័យនេះកំពុងព្យាយាមងើបឡើងវិញ។ លោក Zhang Dawei ប្រធានផ្នែកវិភាគនៃក្រុមហ៊ុនអចលនទ្រព្យ Centaline បានវាយតម្លៃថា ទីផ្សារអចលនទ្រព្យរបស់ចិនកំពុងស្ថិតក្នុងដំណើរការធ្លាក់ចុះជាបណ្តើរៗហើយ។ តម្រូវការ ប្រាក់ចំណូល និងទំនុកចិន្តរបស់អតិថិជនត្រូវការពេលវេលាដើម្បីងើបឡើងវិញ។ «ទីផ្សារកំពុងរំពឹងថា នឹងមានគោលនយោបាយខ្លាំងជាងនេះ»។ លោក Zhang បានបន្តបែបនេះ។ ក្រុមហ៊ុនហិរញ្ញវត្ថុជប៉ុន Nomura បានរំពឹងថា កំណើនយឺតក្នុងឆមាសទី២ឆ្នាំនេះ នឹងជំរុញឱ្យទីក្រុងប៉េកាំង ចាប់ផ្តើមវិធានការខ្លាំងជាងមុន ដូចជាការផ្តល់ហិរញ្ញវត្ថុដោយផ្ទាល់សម្រាប់គម្រោងលំនៅដ្ឋានដែលជាប់គាំង។ ចំណែកការសង្កេតរបស់ទីភ្នាក់ងារព័ត៌មាន Bloomberg ចិនអាចកាត់បន្ថយអត្រាការប្រាក់សម្រាប់ប្រាក់កម្ចីលើសពី ៥ទ្រីលានដុល្លារ នៅដើមខែនេះ។ ដើម្បីគាំទ្រដល់ការកាត់អត្រាការប្រាក់ ធនាគារ ANZ បានប៉ាន់ប្រមាណថា ចិននឹងមានការកាត់បន្ថយអត្រាការប្រាក់កម្ចីរយៈពេល ៥ឆ្នាំក្នុងខែកញ្ញា៕	តម្លៃផ្ទះថ្មីនៅចិនក្នុងខែសីហាបានធ្លាក់ថ្លៃ ៥,៣ភាគរយ ធៀបនឹងរយៈពេលដូចគ្នាក្នុងឆ្នាំ២០២៣ ។ នេះជាកម្រិតធ្លាក់ចុះលឿនខ្លាំង ចាប់តាំងពីខែឧសភា ឆ្នាំ២០១៥។
សូមជម្រាបថា រថយន្តទំនើបៗ និងថ្លៃៗ កំពុងជួបគ្នានៅមុខប្រាសាទអង្គរវត្ត ខេត្តសៀមរាប ដែលជាផ្នែកមួយព្រឹត្តិការណ៍ Gumball 3000 Rally នៅព្រឹកថ្ងៃទី១៧ ខែកញ្ញានេះ។ ជំនួបរថយន្តទាំងនេះនៅលើទឹកដីអង្គរ គឺដើម្បីបំបែកកំណត់ត្រាពិភពលោក Guinness World Record «ការតាំងបង្ហាញរថយន្តទំនើបច្រើនជាងគេបំផុតលើពិភពលោក» នៅរសៀលថ្ងៃទី១៧ ខែកញ្ញា៕	សៀមរាប៖ Jamiel Bustos ឬ Jbalwaysfresh តារាកាត់សក់ដ៏ល្បី នៅលើបណ្តាញសង្គម TikTok ស្ថិតក្នុងកម្មវិធី Gumball 3000 Rally នៅមុខប្រាសាទអង្គរវត្ត ខេត្តសៀមរាប នៅព្រឹកថ្ងៃទី១៧ ខែកញ្ញានេះ។ ឆ្លៀតប្រាប់អ្នកសារព័ត៌មានឌីជីថលថ្មីៗ (ThmeyThmey) លោក JB ថាលោកស្រឡាញ់សៀមរាប, អាហារ និងអ្វីៗក្នុងខេត្តសៀមរាប គឺអស្ចារ្យ។
សូមអញ្ជើញទស្សនារូបភាពខាងក្រោមនេះ៖	គណៈកម្មការ Guinness World Record កំពុងរាប់ចំនួនរថយន្តទំនើបៗ ជាច្រើនគ្រឿង ដែលកំពុងជួបជុំគ្នា នៅក្នុងមុខប្រាសាទអង្គរវត្ត។ ជំនួបរថយន្តទំនើបៗនេះ ជាផ្នែកមួយនៃព្រឹត្តិការណ៍ Gumball 3000 និង «ការតាំងបង្ហាញរថយន្ដទំនើបច្រើនជាងគេនៅលើពិភពលោក» នៅមុខប្រាសាទអង្គរវត្ត។ ការប្រកាសលទ្ធផលនឹងធ្វើឡើងនៅរសៀលថ្ងៃទី១៧ ខែកញ្ញានេះ។
នេះបើតាមការផ្សាយកាសែតក្នុងស្រុក KAN News ក្នុងថ្ងៃទី១៦ ខែកញ្ញា លោកនាយករដ្ឋមន្ត្រី បេនចាមីន ណេតាន់យ៉ាហ៊ូ និយាយថា លោកនឹងបណ្ដេញរដ្ឋមន្រ្តីការពារជាតិ Yoav Gallant ចេញពីតំណែង និងជំនួសវិញដោយលោក Gideon Saar។ បច្ចុប្បន្ន លោក Saar ដែលជាអតីតសមាជិករដ្ឋសភា និងធ្លាប់ជាសមាជិកបក្ស Likud របស់លោក ណេតាន់យ៉ាហ៊ូ ផង ជាប្រធានបក្សនយោបាយ New Hope ដែលជាបក្សប្រឆាំងគោលនយោបាយក្នុងសង្គ្រាមកាហ្សា។ ប្រមុខរដ្ឋាភិបាលអ៊ីស្រាអែល ចង់បានបក្ស New Hope ដើម្បីពង្រឹងសម្ព័ន្ធភាពរបស់លោក។ កន្លងមក លោក ណេតាន់យ៉ាហ៊ូ មិនត្រូវគ្នាជាមួយលោក Gallant ឡើយ។ លោក ណេតាន់យ៉ាហ៊ូ ធ្លាប់បញ្ចប់តំណែងលោក Gallant ម្ដងហើយ កាលពីខែមីនា ឆ្ន២០២៣ មុននឹងតែងតាំងឡើងវិញនៅ២សប្ដាហ៍បន្ទាប់ ក្រោយការតវ៉ាខ្លាំង។ តាមពិតទៅ សមាជិករដ្ឋាភិបាលអ៊ីស្រាអែលមួយចំនួន បានបញ្ចុះបញ្ចូលលោក ណេតាន់យ៉ាហ៊ូ ឱ្យបញ្ចប់តំណែងលោក Gallant ដោយចាត់ទុកប្រមុខការពារជាតិរូបនេះ ជាឧបសគ្គក្នុងការឯកភាពលើគោលនយោបាយនានាអំឡុងសង្គ្រាមនៅកាហ្សា និងបានចោទលោក Galland ចង់ផ្ដួលរំលំរដ្ឋាភិបាលបច្ចុប្បន្នទៀតផង។ នេះបើតាមរបាយការណ៍កាសែតក្នុងស្រុក Channel 12 កាលពីសប្ដាហ៍មុន។ ដោយឡែក លោក Saar ត្រូវបានមេដឹកនាំអ៊ីស្រាអែលបញ្ចុះបញ្ចូលឱ្យឡើងកាន់ដំណែងនេះតាំងពីខែកក្កដាមកម្លេះ តែលោកបានបដិសេធ។ អ្នកគាំទ្រជាច្រើន ក៏មិនពេញចិត្តឱ្យលោក Saar ចូលរួមជាមួយលោក ណេតាន់យ៉ាហ៊ូ ដែរ។ បើតាមរបាយការណ៍មួយទៀតរបស់កាសែត Channel 12 លោក ណេតាន់យ៉ាហ៊ូ ចង់តែងតាំងតំណែងលោក Saar ជាប្រមុខការទូតអ៊ីស្រាអែលវិញ ខណៈតំណែងរដ្ឋមន្ត្រីការពារជាតិនឹងផ្ដល់ទៅឱ្យលោក Yisrael Katz ដែលជារដ្ឋមន្ត្រីក្រសួងការបរទេស៕	ស្របពេលដែលសង្រ្គាមជាមួយហាម៉ាស់ជិតឈានដល់១ឆ្នាំ បញ្ហាផ្ទៃក្នុងក្នុងចំណោមរដ្ឋាភិបាលអ៊ីស្រាអែលនៅតែកើតមានឥតស្រាក។ ក្នុងការវិវត្តចុងក្រោយ នាយករដ្ឋមន្រ្តី បេនចាមីន ណេតាន់យ៉ាហ៊ូ នៅតែចង់បណ្ដេញលោក Yoav Gallant ពីតំណែងរដ្ឋមន្ត្រីការពារជាតិ ហើយដាក់ជំនួសវិញដោយអតីតអ្នករិះគន់ Gideon Saar ។
Evra បច្ចុប្បន្នមានវ័យ ៤៣ឆ្នាំ បានឆ្លៀតឱកាសពីការចតរថយន្តដើម្បីតាំងបង្ហាញនៅមុខប្រាសាទ ដើម្បីដើរចូលទៅទស្សនាប្រាសាទអង្គរវត្ត ដែលជាដួងព្រលឹក និងជាទីតាំងទេសចរណ៍ដ៏ធំបំផុតមួយរបស់ប្រទេសកម្ពុជា។ Patrice Evra បានអះអាងប្រាប់មកកាន់អ្នកសារព័ត៌មានថ្មីៗដោយក្តីរីករាយថា វាជាលើកដំបូង ដែលលោកបានមកទស្សនាប្រាសាទអង្គរវត្ត របស់កម្ពុជា។ អតីតកីឡាករក្រុមបិសាចក្រហមរូបនេះ ក៏បានអះអាងថែមទៀតថា គេនឹងមកប្រទេសកម្ពុជាម្តងទៀត នាឱកាសក្រោយ។ តាមរយៈព្រឹត្តិការណ៍ Gumball 3000 ដែលជាខួបលើកទី២៥ បានធ្វើឱ្យ Patrice Evra មានវត្តមាននៅលើទឹកដីកម្ពុជា ជាលើកដំបូងរួមជាមួយនឹងតារាល្បីៗ អ្នកផលិតមាតិការល្បីៗលើពិភពលោកដទៃផ្សេងទៀត។	លោក Patrice Evra អតីតកីឡាករក្រុម Manchester United បានធ្វើដំណើរទៅទស្សនាប្រាសាទអង្គរវត្ត នាថ្ងៃទី១៧ ខែកញ្ញា អំឡុងការដាក់តាំងរថយន្តពីមុខប្រាសាទអង្គរ ដើម្បីបំបែកកំណត់ត្រាពិភពលោក Guinness World Record របស់ព្រឹត្តិការណ៍ Gumball 3000 Rally ក្នុងប្រទេសកម្ពុជា។
យោងតាមឯកសារដែលដាក់ទៅកាន់តុលាការសហព័ន្ធនាថ្ងៃទី១៦ ខែកញ្ញា នៅក្រុង West Palm Beach រដ្ឋ Florida ជនសង្ស័យឈ្មោះ Ryan Wesley Routh មិនបានឃើញអតីតប្រធានាធិបតី ដូណាល់ ត្រាំ ឡើយដោយមិនបានបាញ់ប្រហារណាមួយមុនពេលរត់គេចពីកន្លែងកើតហេតុ។ បើតាម FBI ទាញយកព័ត៌មានពីទូរស័ព្ទដៃរបស់លោក Routh ជនសង្ស័យហាក់ដូចជាកំពុងរង់ចាំនៅតំបន់ខាងក្រៅទីលានវាយកូនហ្គោលអស់រយៈពេល ១២ម៉ោងនៅឡូលេខ៦ មុនពេលត្រូវបានរកឃើញ ដោយចាប់ពីម៉ោង ១:៥៩ព្រឹក ថ្ងៃទី១៤ខែកញ្ញា ដល់ម៉ោង ១៤:៣១ រសៀលថ្ងៃទី១៥ ខែកញ្ញា។ នៅពេលដែលភ្នាក់ងារប្រទះជួប Routh លោក ត្រាំ កំពុងលេងនៅលើឡូលេខ៥។ ភ្នាក់ងារពិសេស Jeffrey Veltri បាននិយាយថា FBI កំពុងបន្តស៊ើបអង្កេតរយៈពេលដែល Routh ស្ថិតនៅក្នុងរដ្ឋ Florida ហើយកំពុងធ្វើការស្វែងរកដើម្បីប្រមូលភស្តុតាង និងសាកសួរសមាជិកគ្រួសារ មិត្តភក្តិ និងមិត្តរួមការងាររបស់ជនសង្ស័យនេះ។ ភ្នាក់ងារសម្ងាត់ការពារលោក ត្រាំ នៅរសៀលថ្ងៃទី១៥ ខែកញ្ញា បានរកឃើញកាំភ្លើងលេចចេញពីរបងក្បែរកន្លែងលេងវាយកូនហ្គោលនៅក្រុង West Palm Beach ដោយបានបាញ់ប្រហារទៅលើជនសង្ស័យ Routh ។ ជនសង្ស័យនេះបានបើករថយន្តទៅបាត់ មុនពេលត្រូវបានប៉ូលិសចាប់ខ្លួនក្នុងសង្កាត់ Martin ដែលនៅក្បែរនោះ។ អាជ្ញាធរមិនបានបង្ហាញព័ត៌មានថ្មីអំពី Routh ឬមូលហេតុអ្វីនោះទេ។ លោក Routh ត្រូវបានចោទប្រកាន់ពីបទកាន់កាប់អាវុធ។ ការដាក់ការចោទប្រកាន់ចំនួន២ ប្រឆាំងនឹងលោក Routh ទំនងជាចំណាត់ការដំបូងដែលអនុញ្ញាតឱ្យអាជ្ញាធរបន្តឃុំខ្លួនលោក ខណៈកំពុងកសាងបទចោទការបន្ថែមទៀត។ ប្រព័ន្ធផ្សព្វផ្សាយអាម៉េរិកបានលើកឡើងថា លោក Routh អាចត្រូវបានកាត់ទោសសម្រាប់ឧក្រិដ្ឋកម្មបន្ថែម និងការចោទប្រកាន់ធ្ងន់ធ្ងរជាងនេះ ស្របពេលដែលអ្នកស៊ើបអង្កេតបន្តពិនិត្យមើលករណីនេះ។ នៅក្នុងសៀវភៅដែលបោះពុម្ពដោយខ្លួនឯងនៅឆ្នាំ២០២៣ លោក Routh បាននិយាយថា អ៊ីរ៉ង់មានសេរីភាពក្នុងការធ្វើឃាត ត្រាំ ហើយបានពណ៌នាអតីតប្រធានាធិបតីថាជា«មនុស្សល្ងីល្ងើ»ក្នុងទម្រង់ជារូបត្លុក។ លោក Routh ប្រឈមនឹងការចាប់ខ្លួនរបស់សមត្ថកិច្ចរាប់សិបនាក់ ហើយត្រូវបានចាប់ខ្លួននាពេលរស់នៅក្នុងរដ្ឋ North Carolina ក្រោមបទចោទប្រកាន់ដូចជា កាន់កាប់គ្រឿងញៀន ការបើកបរដោយគ្មានប័ណ្ណបើកបរ និងការបើកបរយានយន្តដែលផុតកំណត់ និងគ្មានការធានារ៉ាប់រង៕	លោក Ryan Routh ជាជនសង្ស័យប៉ុនប៉ងធ្វើឃាតលោក ដូណាល់ ត្រាំ បានរង់ចាំនៅខាងក្រៅទីលានវាយកូនហ្គោលអស់រយៈពេលជិត ១២ម៉ោង មុនពេលភ្នាក់ងារស៊ើបអង្កេតសហព័ន្ធ(FBI)បានរកឃើញ។
លោក សុទ្ធ គឹមកុលមុនី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយ បានបញ្ជាក់ប្រាប់សារព័ត៌មានឌីជីថលថ្មីៗថា នៅថ្ងៃទី១៧ កញ្ញានេះថា ទឹកទន្លេមេគង្គក្នុងខេត្តក្រចេះ បានហក់ឡើងដល់ ១៩,៨៤ម៉ែត្រ ខណៈកម្រិតត្រូវប្រកាសអាសន្នគឺ២២ម៉ែត្រ។ តែយ៉ាង យ៉ាងណា កម្លាំងសមត្ថកិច្ច មិនធ្វេសប្រហែសនោះទេ គឺបានត្រៀមកងកម្លាំង បរិក្ខាសម្ភារៈសង្រ្គោះ ទីទួលសុវត្ថិភាព និងវិធានការនានា ដើម្បីសង្រ្គោះពលរដ្ឋពីការជន់លិចរួចរាល់ហើយ។ លោក ប្រាប់ដូច្នេះថា៖«ឥឡូវស្ថានភាពទឹកជំនន់ទន្លេមេគង្គក៏កំពុងកើនឡើងដែរ ប៉ុន្តែមិនទាន់ឈានដល់កម្រិតប្រកាសអាសន្ននៅឡើយទេ។ ជាវិធានការ យើងបានរៀបចំរួចរាល់អស់ហើយ មានទាំងសម្ភារៈ គ្រឿងបរិក្ខាសង្រ្គោះ កងកម្លាំង និងទីទួលសុវត្ថិភាព ដើម្បីត្រៀមអន្តរាគមន៍សង្រ្គោះបន្ទាន់»។ ចំណែក រដ្ឋបាលខេត្តក្រចេះវិញ ក៏បានណែនាំឱ្យពលរដ្ឋ តាមដានស្ថានភាពទឹកជំនន់ទន្លេមេគង្គជាប់ជាប្រចាំ និងត្រូវសហការជាមួយអាជ្ញាធរមូលដ្ឋាន ដើម្បីទទួលបានព័ត៌មានអំពីទីតាំងដែលត្រូវជម្លៀសសត្វពាហនៈ និងក្រុមគ្រួសារ ទៅទីទួលសុវត្ថិភាព ក្នុងករណីទឹកជំនន់មានការគំរាមកំហែងដល់សុវត្ថិភាព។ ចំពោះមន្ទីរអប់រំ យុវជន និងកីឡាខេត្ត ត្រូវណែនាំគ្រប់សាលារៀន ជាពិសេសសិស្សានុសិស្ស និងអាណាព្យាបាល ឱ្យយកចិត្តទុកដាក់ខ្ពស់ដល់សុវត្តិភាព ការធ្វើដំណើររបស់សិស្សនៅតំបន់ទឹកជំនន់។ មុនការជូនដំណឹងពីរដ្ឋបាលខេត្តក្រចេះ នៅយប់ថ្ងៃទី១៧ ខែកញ្ញា ក៏មានករណីភ្លៀងធ្លាក់បង្កឱ្យមានជំនន់ប៉ះពាល់ដល់ភូមិចំនួន៥ នៅក្នុងឃុំដារ ស្រុកចិត្របុរី ខេត្តក្រចេះ ផងដែរ។ ភ្លៀងធ្លាក់តាំងពីម៉ោង១ ដល់ម៉ោង៤ភ្លឺ បានបណ្ដាលឱ្យលិចទីធ្លាវត្តដារ១កន្លែង, បឋមសិក្សា១កន្លែង, មណ្ឌលសុខភាពមួយកន្លែងជម្រៅ១,៤០ម៉ែត្រ, លិចក្រោមផ្ទះពលរដ្ឋ២០ខ្នង និងបានប៉ះពាល់ដល់ហេដ្ឋរចនាសម្ព័ន្ធមួយចំនួនផងដែរ ប៉ុន្តែមិនប៉ះពាល់ដល់មនុស្ស និងសត្វនោះទេ។ សូមជម្រាបថា កាលពីឆ្នាំ២០២៣ គ្រោះមហន្តរាយធម្មជាតិ បានសម្លាប់មនុស្ស១០៣នាក់ និងរបួស ២៤៣នាក់។ ក្នុងនោះ ករណីរន្ទះបាញ់បានសម្លាប់មនុស្ស៨៤នាក់, ខ្យល់កន្រ្តាក់៩នាក់ និងទឹក ជំនន់១០នាក់។ នេះបើតាមរបាយការណ៍របស់ គណៈកម្មាធិការជាតិគ្រប់គ្រងគ្រោះមហន្តរាយ៕	ខេត្តក្រចេះប្រឈមទឹកជំនន់គ្រប់ពេល ជាពិសេសតំបន់អមសងខាងទន្លេមេគង្គ។ នេះជាការជូនដំណឹងរបស់រដ្ឋបាលខេត្តក្រចេះ នៅថ្ងៃទី១៧ ខែកញ្ញា បន្ទាប់ពីក្រសួងធនធានទឹក និងឧតុនិយម រួមទាំងគណៈកម្មាធិការជាតិទន្លេមេគង្គកម្ពុជា ព្យាករថា តំបន់ផ្ទៃរងទឹកភ្លៀងទន្លេមេគង្គ ក្នុងប្រទេសថៃ និងឡាវ មានភ្លៀងធ្លាក់ច្រើនជាបន្តបន្ទាប់ បណ្តាលឱ្យទឹកទន្លេមេគង្គក្នុងខេត្តក្រចេះ ហក់ឡើងដល់កម្ពស់២០,៩ម៉ែត្រ ក្នុងរយៈពេល៣ទៅ៥ថ្ងៃខាងមុខ។
អត្ថបទទាក់ទង ថៃ ចាត់ទុកកិច្ចសហការជាមួយប្រទេសជិតខាងដោះស្រាយទឹកជំនន់ ជារឿងសំខាន់ ព្យុះសង្ឃរា Yagi បង្កជាទឹកជំនន់ធ្ងន់ធ្ងរនៅតាមប្រទេសអាស៊ីអាគ្នេយ៍ដីគោក។ មីយ៉ាន់ម៉ា និងវៀតណាម សុទ្ធតែមានប្រជាជនរាប់រយនាក់បានស្លាប់ ហើយអចលនទ្រព្យរាប់សែនកន្លែងត្រូវបានបំផ្លាញដោយគ្រោះធម្មជាតិនេះ។ បើតាមការប្រកាសរបស់ទូរទស្សន៍ជាតិមីយ៉ាន់ម៉ា ក្នុងថ្ងៃទី១៦ ខែកញ្ញា ប្រជាជនមីយ៉ាន់ម៉ាបាត់បង់ជីវិត២២៦នាក់ និង បាត់ខ្លួនចំនួន៧៧នាក់។ ការប៉ាន់ស្មានរបស់ភ្នាក់ងារឆ្លើយតបនឹងគ្រោះធម្មជាតិនៃអង្គការសហប្រជាជាតិបានឲ្យដឹងថា ប្រជាជនប្រមាណ៦៣១ពាន់នាក់ទូទាំងមីយ៉ាន់ម៉ារងគ្រោះ និងជួបបញ្ហាកង្វះស្បៀង ទឹកស្អាត និងជម្រក ដែលតម្រូវឲ្យមានការយកចិត្តទុកដាក់បន្ថែម។ លើសពីនេះ ដីស្រែនិងដំណាំផ្សេងៗទូទាំងប្រទេសរងការខូចខាតអស់ជិត២៦០ពាន់ហិកតា។ មិនខុសគ្នាពីមីយ៉ាន់ម៉ា គ្រោះធម្មជាតិនេះផ្ដាច់ជីវិតប្រជាជនវៀតណាម២៩២នាក់ ខណៈកំពុងបាត់ខ្លួន៣៨នាក់ គិតត្រឹមថ្ងៃទី១៦ ខែកញ្ញា។ បន្ថែមពីនេះ ផ្ទះជាង២៣០ពាន់ខ្នង និងដីស្រែ២៨០ពាន់ហិកតាត្រូវបានបំផ្លាញ។ ទំហំនៃការខូចខាតផ្នែកសេដ្ឋកិច្ចរបស់វៀតណាមបច្ចុប្បន្នគឺប្រហែល១,៦ពាន់លានដុល្លាឯណោះ។ នេះបើតាមការគណនារបស់រដ្ឋាភិបាលហាណូយ។ ដោយឡែក ចំនួនអ្នកស្លាប់នៅថៃមាន១០នាក់ ខណៈនៅឡាវមានម្នាក់។ អាជ្ញាធរថៃក៏កំពុងស្វែងរកកិច្ចសហប្រតិបត្តិការ លើការគ្រប់គ្រងទឹកដើម្បីដោះស្រាយទឹកជំនន់ជាមួយប្រទេសជិតខាងដែលកំពុងរងគ្រោះផង៕	ទឹកជំនន់បង្កដោយព្យុះ Yagi សម្លាប់ជីវិតប្រជាជនសរុបជិត៥៥០នាក់នៅឡាវ មីយ៉ាន់ម៉ា ថៃ និងវៀតណាម។ ក្នុងនោះ ប្រជាជនមីយ៉ាន់ម៉ា និងវៀតណាមកើនអ្នកស្លាប់សរុបជាង៥០០នាក់ គិតត្រឹមថ្ងៃទី១៦ ខែកញ្ញា។
រឿងនេះអាចកើតឡើងនៅពេលអ្នកមិនទទួលបានជាតិគ្រប់គ្រាន់សម្រាប់បំពេញតម្រូវការរាងកាយ។ ស្ត្រីដែលមានផ្ទៃពោះ និងអ្នកដែលមករដូវច្រើនៗទំនងជាងាយនឹងកើតជំងឺស្លេកស្លាំងដោយសារតែកង្វះជាតិដែកនេះខ្លាំងណាស់។ ជំងឺស្លេកស្លាំងដោយសារតែកង្វះជាតិដែកច្រើនតែកើតឡើងបន្តិចម្តងៗ និងប្រហែលជាមិនសូវមានរោគសញ្ញាអ្វីផង។ ប៉ុន្តែនៅពេលរឿងនេះកើតឡើងយូរៗទៅ អ្នកប្រហែលជាអាចសម្គាល់ដឹងអាការៈមួយឬច្រើនដូចខាងក្រោមនេះហើយ៖ អស់កម្លាំង ខ្សោយ វិលមុខ ឈឺក្បាល ត្រជាក់ខ្លួន ស្បែកស្លេកស្លាំង បេះដូងដើរញ៉ាប់ ឬដើរមិនទៀងទាត់ ពិបាកដកដង្ហើម ឬឈឺទ្រូង ជាពិសេសសកម្មភាពរាងកាយតែម្តង ក្រចកពុកផុយ ឃ្លានចង់ញ៉ាំទឹកកក ភេសជ្ជដែលត្រជាក់ខ្លាំង ខុសពីធម្មតា ឬអាហារមិនមែនមនុស្សញ៉ាំដូចជា ក្រដាសជាដើម៕ ត្រួតពិនិត្យដោយ៖ www.health.com.kh	មានជំងឺស្លេកស្លាំងដោយសារតែកង្វះជាតិដែក នៅពេលរាងកាយមិនអាចផលិតកោសិកាគ្រាប់ឈាមក្រហមសុខភាពល្អបានគ្រប់គ្រាន់ ឬកោសិកាគ្រាប់ឈាមមិនអាចធ្វើការបានល្អ។
អ្នកគួរតែជ្រើសរើសពូក ភួយ និងខ្នើយទន់ ទើបធ្វើឲ្យអ្នកងាយគេងលក់ស្រួល។ ជាពិសេស ក្នុងពេលដែលអ្នកគេង ពន្លឺក្នុងបន្ទប់មិនគួរឲ្យភ្លឺពេកទេ ដោយតម្រូវឲ្យមកជាស្រទន់វិញ ទើបអ្នកអាចគេងលក់បានលឿន។ ពេលដែលអ្នកចូលគេង និងពេលដែលអ្នកក្រោកពីគេងគួរតែទៀងជារៀងរាល់ថ្ងៃ ទើបធ្វើឲ្យអ្នកមិនពិបាកគេងលក់។ ជាពិសេស បើអ្នកមានទម្លាប់គេងថ្ងៃមិនគួរឲ្យលើសពីមួយម៉ោងឡើយ ទើបយប់ឡើងមិនប្រឈរភ្នែកដល់ភ្លឺ។ មុនពេលចូលគេងមិនគួរញ៉ាំកាហ្វេ តែ ស្រា ជក់បារី ឬញ៉ាំអាហារច្រើនឡើយ។ ជាពិសេស ទូរស័ព្ទ និងគ្រឿងអេឡិចត្រូនិចត្រូវទុកឲ្យឆ្ងាយពីអ្នកឲ្យអស់ ទើបអាចជួយអ្នកឲ្យឆាប់គេងលក់បានលឿន។ អ្នកគួរតែមានទម្លាប់ហាត់ប្រាណ ដោយអាចហែលទឹក រត់យឺត ជិះកង់ ឬដើរជាដើម ព្រោះវាសុទ្ធតែជាចលនាដែលអាចជួយអ្នកឲ្យគេងលក់បានលឿនក្នុងពេលយប់។ ដូចនេះ មួយអាទិត្យអ្នកគួរតែហាត់ប្រាណឲ្យបាន៥ដង ដោយម្តងចន្លោះពី៣០នាទីដល់៦០នាទី។ ប៉ុន្តែមុនចូលគេង អ្នកមិនគួរហាត់ប្រាណនោះទេ។ មុនចូលគេងចំនួនមួយម៉ោង អ្នកអាចផឹកទឹកដោះគោបាន ហើយក៏អាចស្តាប់តន្ត្រីដើម្បីបន្ធូរអារម្មណ៍ផងដែរ។ នៅពេលដែលរាងកាយ និងខួរក្បាលអ្នកធូលស្រាល នោះអ្នកនឹងមិនពិបាកក្នុងការគេងលក់នោះទេ៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីវិធីក្នុងការធ្វើឲ្យអ្នកគេងបានឆ្អែតគ្រប់៨ម៉ោង។ តើមានអ្វីខ្លះទៅ?
ក្នុងឱកាសនោះ លោក លើកឡើងថា ក្ដីបារម្ភធំបំផុតនៃអ្នកបរិស្ថានទូទាំងពិភពលោក គឺការប្រែប្រួលអាកាសធាតុ (Climate change) និងការកើនឡើងចំនួនថង់ប្លាស្ទិកក្នុងសមុទ្រ ហើយទៅថ្ងៃអនាគតអាចនឹងមានការប្រែប្រួលដែនទឹក (Sea change) ឬការបំពុលទឹកនានា។ ដ្បិតបញ្ហាមួយចំនួនមិនទាន់កើតឡើង តែចំពោះកម្ពុជាបានចាត់វិធានការ និងដាស់តឿនក្រុមហ៊ុន រោងចក្រ និងសហគ្រាស បញ្ឈប់ការបង្ហូរទឹកបំពុល និងបំពាក់ឧបករណ៍តាមដាន ដើម្បីបញ្ចៀសការលេចជ្រាប ឬបង្ហូរសំណល់រាវ ដែលមានសារធាតុពុលចេញពីរោងចក្រសហគ្រាសចូលទៅប្រភពទឹកធម្មជាតិ ដែលអាចប៉ះពាល់ធ្ងន់ធ្ងរដល់បរិស្ថាន និងសុខុមាលភាពពលរដ្ឋ។ នេះគឺបញ្ហាធំមួយរបស់កម្ពុជា ក្នុងចំណោមបញ្ហាបរិស្ថានសកលផ្សេងទៀត ដែលក្រសួងត្រូវខ្វាយខ្វល់។ លោក អ៊ាង សុផល្លែត និយាយយ៉ាងដូច្នេះថា៖«ខ្ញុំនៅតែសង្កត់ធ្ងន់ទៅលើសុខភាព និងអាយុជីវិតរបស់ប្រជាជន ដែលគាត់អាចបរិភោគទឹកពុល។ អ្នកឯង (ក្រុមហ៊ុន) បង្ហូរទឹកពុលចូលទៅក្នុងប្រភពទឹកកម្ពុជា អ្នកឯងចំណេញលុយ ប៉ុន្តែលុយដែលអ្នកឯងចំណេញ គឺជាលុយ ដែលបានពីជំងឺឈឺស្កាត់ និងអាយុជីវិតប្រជាជនកម្ពុជា។ ដូច្នេះ ត្រូវគិតគូរឡើងវិញ ហើយគប្បីចូលរួមជាមួយកម្ពុជា ដើម្បីទាញយកឈ្នះទាំងអស់គ្នា នោះគឺបរិស្ថានឈ្នះ ពលរដ្ឋឈ្នះ ហើយរោងចក្រក៏មានពលករទៅធ្វើការ»។ ផ្អែកតាមច្បាប់ និងវិធាននានារបស់កម្ពុជា គឺតម្រូវឱ្យរោងចក្រ សហគ្រាសឧស្សាហកម្ម ដែលបញ្ចេញសំណល់ប្រភេទប្រភពបំពុល ត្រូវបំពាក់ជាចាំបាច់ នូវឧបករណ៍ស្វ័យត្រួតពិនិត្យ តាមដានការបញ្ចេញសំណល់រាវ និងការបង្ហូរទឹកកខ្វក់ ចេញពីរោងចក្រសហគ្រាស ដើម្បីតាមដានត្រួតពិនិត្យ ការបំពុលបរិស្ថានពីចម្ងាយ។ ការបំពាក់ឧបករណ៍នេះគឺដើម្បីបញ្ចៀសការលេចជ្រាប ឬការលួចបង្ហូរសំណល់រាវ ដែលមានសារធាតុពុល ចេញពីរោងចក្រ សហគ្រាស ចូលទៅក្នុងប្រភពទឹកធម្មជាតិ និងធានាថាកម្មករ កម្មការិនី និយោជិត ដែលរស់នៅ និងបំពេញការងារក្នុងតំបន់ឧស្សាហកម្ម មានសុខភាពល្អ មានបរិស្ថានល្អ និងមានការវិនិយោគល្អ។ ពាក់ព័ន្ធបញ្ហានេះដែរ រដ្ឋមន្ត្រីក្រសួងបរិស្ថាន ក៏ព្រមានចាត់វិធានការច្បាប់ ដោយមិនលើកលែងឡើយ ចំពោះរោងចក្រសហគ្រាសណា ដែលបញ្ចេញសំណល់ប្រភេទបំពុល មិនបានបំពាក់ឧបករណ៍ស្វ័យត្រួតពិនិត្យ តាមការណែនាំនេះ៕	ថ្ងៃចុងក្រោយនៃកិច្ចប្រជុំប្រចាំឆ្នាំលើកទី២៨ របស់ក្រុមការងារមហាអនុតំបន់មេគង្គ (GMS) កាលពីថ្ងៃទី១៦ កញ្ញា លោក អ៊ាង សុផល្លែត រដ្ឋមន្រ្តីក្រសួងបរិស្ថាន បាននិយាយធ្ងន់ៗទៅកាន់បណ្ដាក្រុមហ៊ុន រោងចក្រ និងសហគ្រាស ដើម្បីឱ្យពួកគេបញ្ឈប់ការបង្ហូរទឹកពុលចូលទៅក្នុងប្រភពទឹកធម្មជាតិ ដែលអាចបង្កផលប៉ះពាល់ធ្ងន់ធ្ងរដល់បរិស្ថាន និងសុខុមាលភាពពលរដ្ឋ។
សម្តេច ឃួន សុដារី ប្រធានរដ្ឋសភា នាព្រឹកថ្ងៃទី១៧ ខែកញ្ញា នេះ បានដឹកនាំកិច្ចប្រជុំគណៈកម្មាធិការអចិន្រ្តៃយ៍រដ្ឋសភា ដើម្បីពិនិត្យអនុម័តលើរបៀបវារៈចំនួន សម្រាប់កិច្ចប្រជុំវិសាមញ្ញនីតិកាលទី៧ នាថ្ងៃសុក្រ ទី២០ ខែកញ្ញា។ តាមសេចក្តីប្រកាសព័ត៌មានរបស់រដ្ឋសភា របៀបវារៈដែលធ្វើតាមសំណើរដ្ឋាភិបាល រួមមាន ការពិនិត្យសេចក្តីស្នើសុំប្រជុំរដ្ឋសភាជាវិសាមញ្ញ ដើម្បីរៀបចំបោះឆ្នោតផ្តល់សេចក្តីទុកចិត្តលើការកែសម្រួលសមាសភាពរាជរដ្ឋាភិបាល ដោយមានសមាសភាពចំនួន២រូប។ សារព័ត៌មានឌីជីថលថ្មីៗ មិនទទួលបានព័ត៌មានទាក់ទងនឹងសមាសភាពរដ្ឋាភិបាល ដែលអាចជារដ្ឋមន្ត្រី ទេសរដ្ឋមន្ត្រី ឬឧបនាយករដ្ឋមន្ត្រី រូបណា ដែលនឹងត្រូវបានកែសម្រួលនាពេលខាងមុខនោះឡើយ។ ក្រៅពីនេះ កិច្ចប្រជុំ នឹងប្រកាសសុពលភាពអាណត្តិតំណាងរាស្រ្តថ្មី មណ្ឌលខេត្តកំពង់ឆ្នាំងជូន លោក ហ៊ឺ វីរៈ ជំនួសសម្តេច គង់ សំអុល ដែលបានទទួលមរណភាព និងបោះឆ្នោតជ្រើសតំាង លោក អ៊ិត រ៉ាឌី ជាបេក្ខជនសមាជិកឧត្តមក្រុមប្រឹក្សានៃអង្គចៅក្រម សម្រាប់អាណត្តិទី៣ ផងដែរ៕	គណៈកម្មាធិការអចិន្ត្រៃយ៍រដ្ឋសភា បានអនុម័តកោះប្រជុំវិសាមញ្ញនីតិកាលទី៧ នាព្រឹកថ្ងៃសុក្រ ទី២០ ខែកញ្ញា ខាងមុខ តាមសំណើររបស់រដ្ឋាភិបាល។ ការពិនិត្យដើម្បីរៀបចំការបោះឆ្នោតផ្តល់សេចក្តីទុកចិត្តលើការកែសម្រួលសមាសភាពរដ្ឋាភិបាល២រូប ស្ថិតក្នុងចំណោមរបៀបវារៈដំបូងនៃកិច្ចប្រជុំ។
បើតាមរដ្ឋបាលខេត្តខាងលើ ករណីលិចលង់នេះ បណ្ដាលមកខ្យល់លាយឡំ និងភ្លៀង បានធ្លាក់ជាបន្តបន្ទាប់ចាប់តាំងពីម៉ោង១យប់រំលងអាធ្រាត ឈានចូលថ្ងៃទី១៧ ខែកញ្ញា។ ក្រោយរាំងភ្លៀង លោក ម៉ាង ស៊ីណេត អភិបាលខេត្តព្រះសីហនុ បានចុះទៅអន្តរាគមន៍ សង្គ្រោះពលរដ្ឋដោយផ្ទាល់ និងបានណែនាំឱ្យអាជ្ញាធរស្រុក កងកម្លាំងប្រដាប់អាវុធយកចិត្តទុកដាក់តាមដានស្ថានភាពអាកាសធាតុជាប់ជាប្រចាំ ពិសេសជួយជម្លៀសពលរដ្ឋរងគ្រោះ ដូចជាចាស់ជរា និងកុមារទៅកាន់ទីទួលសុវត្ថិភាព ឱ្យបានទាន់ពេលវេលា។ នៅយប់ថ្ងៃទី១៧ កញ្ញាដដែលនេះ ក៏មានករណីភ្លៀងធ្លាក់បង្កឱ្យមានជំនន់ប៉ះពាល់ដល់ភូមិចំនួន៥ នៅក្នុងឃុំដារ ស្រុកចិត្របុរី ខេត្តក្រចេះផងដែរ។ ភ្លៀងធ្លាក់តាំងពីម៉ោង១ ដល់ម៉ោង ៤ភ្លឺ បានបណ្ដាលឱ្យលិចទីធ្លាវត្តដារ១កន្លែង, បឋមសិក្សា១កន្លែង, មណ្ឌលសុខភាពមួយកន្លែងជម្រៅ១,៤០ម៉ែត្រ, លិចក្រោមផ្ទះពលរដ្ឋ២០ខ្នង និងបានប៉ះពាល់ដល់ហេដ្ឋា រចនា សម្ព័ន្ធមួយចំនួនផងដែរ ប៉ុន្តែមិនប៉ះពាល់ដល់មនុស្ស និងសត្វនោះទេ។ យោងតាមការព្យាកររបស់ក្រសួងធនធានទឹក និងឧតុនិយម ចាប់ពីថ្ងៃទី១៧ ដល់ថ្ងៃទី១៩ ខែកញ្ញា កម្ពុជាបានរងឥទ្ធិពលព្យុះពូលឡាសាន (Pulasan) និងព្យុះសង្ឃរាប៊ីបីនកា (Bebinca) ក្នុងពេលតែមួយបណ្ដាលឱ្យមានភ្លៀងធ្លាក់ទូទាំងប្រទេស។ ក្នុងនោះ តំបន់ វាល ទំនាប រួមមានបន្ទាយមានជ័យ បាត់ដំបង ពោធិ៍សាត់ សៀមរាប កំពង់ឆ្នាំង កំពង់ធំ កំពង់ ចាម ត្បូងឃ្មុំ ព្រៃវែង ស្វាយរៀង កណ្តាល តាកែវ និងភ្នំពេញ អាចមានភ្លៀងធ្លាក់ជាមួយ ផ្គរ រន្ទះ និងខ្យល់កន្ត្រាក់គ្របដណ្តប់លើផ្ទៃដី៦០ភាគរយ។ ចំណែកខេត្តនៅតំបន់ខ្ពង់រាប រួមមានខេត្តកំពង់ស្ពឺ ប៉ៃលិន ឧត្តរមានជ័យ ព្រះវិហារ ស្ទឹង ត្រែង ក្រចេះ រតនគិរី មណ្ឌលគិរី តំបន់ជួរភ្នំក្រវាញ និងជួរភ្នំដងរែក អាចមានភ្លៀងធ្លាក់ ជាមួយផ្គររន្ទះ និងខ្យល់កន្ត្រាក់គ្របដណ្តប់លើ ផ្ទៃដី៦០ភាគរយ។ ចុងក្រោយ តំបន់មាត់សមុទ្រ រួមមានខេត្តកោះកុង ព្រះសីហនុ កំពត កែប និងជួរភ្នំបូកគោ អាចមានភ្លៀងធ្លាក់ជាមួយផ្គររន្ទះ និងខ្យល់កន្ត្រាក់គ្របដណ្តប់លើ ផ្ទៃដី៤០ភាគរយ។ រលក សមុទ្រមានកម្ពស់មធ្យមអប្បបរមា១,៥០ម៉ែត្រ និងកម្ពស់មធ្យមអតិបរមា២,២៥ម៉ែត្រ៕	ភ្លៀងធ្លាក់ជាច្រើនម៉ោង បានបណ្ដាលឱ្យលិចផ្ទះ និងប៉ះពាល់ពលរដ្ឋប្រមាណ៥១គ្រួសារ ស្ថិតនៅភូមិ១ និងភូមិ២ ឃុំអូរត្រេះ ស្រុកស្ទឹងហាវ ខេត្តព្រះសីហនុ។ នេះបើតាមការចេញផ្សាយរបស់រដ្ឋបាលខេត្តព្រះសីហនុ នៅថ្ងៃទី១៧ ខែកញ្ញា។
អត្ថបទទាក់ទង ហ្វីលីពីន ជប៉ុន និងអូស្ត្រាលី ថ្កោលទោសចិន នៅសមុទ្រចិនខាងត្បូង ក្រោយពីតាំងវត្តមាននាវាល្បាតដ៏ធំរបស់ខ្លួន Teresa Magbanua អស់រយៈពេលប្រមាណ៥ខែនៅតំបន់ Sabrina Shoal ក្នុងដែនសមុទ្រចិនខាងត្បូង ហ្វីលីពីនសម្រេចដកនាវានេះមកកាន់កោះ Palawan ដែលនៅឆ្ងាយពី Sabrina Shoal ១៤០គីឡូម៉ែត្រ ដើម្បីជួសជុល ពិនិត្យស្បៀងនិងសុខភាពអ្នកនៅលើនាវា។ លោក Jay Tarriela ដែលជាអ្នកនាំពាក្យកងឆ្មាំដែនទឹកហ្វីលីពីន (PCG) បានប្រាប់សន្និសីទកាសែតមួយថា ការត្រឡប់មកវិញនៃនាវាល្បាតនេះជាកាតព្វកិច្ចបច្ចេកទេសមិនមែនស្របតាមការទាមទាររបស់ចិនទេ ហើយហ្វីលីពីននឹងនៅតែបន្តវត្តមាននាវាខ្លួននៅទីតាំង Sabrina Shoal ដដែល។ នាវា Teresa Magbanua បានប៉ះទង្គិចជាមួយនាវាល្បាតចិនកាលពីចុងខែសីហាដែលបណ្ដាលឲ្យមានការខូចខាត។ នាវាចិនប្រើវិធីសាស្រ្តបាញ់ទឹកដាក់នាវាហ្វីលីពីន ហើយបង្អាក់ផ្លូវទឹក និងឡោមព័ទ្ធ ដែលបង្កផលប៉ះពាល់ដល់សុខភាពនាវិកហ្វីលីពីនផងដែរព្រោះពិបាកផ្គត់ផ្គង់។ «យើងមិនទាន់បានបាត់បង់អ្វីទេ។ យើងក៏មិនបោះបង់អ្វីមួយដែរ។ Escoda Shoal នៅតែជាទីតាំងដែលស្ថិតក្នុងតំបន់សេដ្ឋកិច្ចពិសេសរបស់យើង»។ លោក Tarriela បានសង្កត់ធ្ងន់បែបនេះ ជាមួយការបញ្ជាក់ពីការបញ្ជូននាវាល្បាតថ្មីទៅជំនួស។ ចំណែកកងឆ្មាំឆ្នេរសមុទ្រចិន បានប្រកាសកាលពីថ្ងៃទី១៥ ខែកញ្ញាថា ចិននៅតែប្រើច្បាប់ដែនសមុទ្រផ្ទាល់ខ្លួនក្នុងការកាន់កាប់ដែនទឹកដែលរួមទាំងតំបន់ Sabrina Shoal និងប្រើដើម្បីដោះស្រាយបញ្ហាផ្សេងៗជាមួយហ្វីលីពីនផងដែរ។ នេះបើតាមការផ្សាយកាសែត AFP៕	ហ្វីលីពីន បានដកនាវាល្បាតដ៏ធំរបស់ខ្លួនពីដែនទឹកដែលមានជម្លោះជាមួយចិននៅសមុទ្រចិនខាងត្បូង ដើម្បីជួសជុល។ ហ្វីលីពីនអះអាងថា ខ្លួននៅតែកាន់កាប់តំបន់ថ្មប៉្រះទឹករបស់ខ្លួនក្នុងដែនសមុទ្រចិនខាងត្បូងដដែល ទោះជាចិនទាមទារឱ្យដកខ្លួនក្ដី។
មានសាខានៅតាមបណ្ដាប្រទេសជាច្រើនជុំវិញពិភពលោក រួមទាំងតំបន់អាស៊ាន Tony Blair ជាវិទ្យាស្ថានស្រាវជ្រាវយុទ្ធសាស្ត្រ និងមានបេសកកម្មផ្ដល់ទស្សនទាន ផ្នែកគោលនយោបាយ និងយុទ្ធសាស្ត្រអភិវឌ្ឍ ដល់បណ្តារដ្ឋាភិបាលនៅលើពិភពលោក។ នេះបើតាមលោក Tony Blair។ នៅក្នុងឱកាសនេះ អតីតនាយករដ្ឋមន្ត្រីនៃចក្រភពអង់គ្លេស Tony Blair ក៏ឆ្លៀតសរសើរពីការរីកចម្រើនគួរឱ្យកត់សម្គាល់របស់កម្ពុជា និងការដាក់ចេញនូវយុទ្ធសាស្ត្របញ្ចកោណ ដំណាក់កាល១ ប្រកបដោយចក្ខុវិស័យវែងឆ្ងាយ របស់រាជរដ្ឋាភិបាលកម្ពុជាផងដែរ។ ជាការឆ្លើយតប សម្ដេច ហ៊ុន ម៉ាណែត បានអរ គុណចំពោះចំណាប់អារម្មណ៍របស់វិទ្យាស្ថាន Tony Blair ក្នុងការផ្តល់កិច្ចសហការជាមួយរាជរដ្ឋាភិបាលកម្ពុជា។ ប្រមុខរាជរដ្ឋាភិបាល បានលើកទឹកចិត្តឱ្យវិទ្យាស្ថាននេះ បន្តភ្ជាប់ទំនាក់ទំនង និងពិភាក្សាលើកិច្ចសហប្រតិបត្តិការជាក់លាក់ ជាមួយក្រសួង-ស្ថាប័នពាក់ព័ន្ធរបស់ កម្ពុជា។ នៅក្នុងជំនួបនេះ សម្ដេច ហ៊ុន ម៉ាណែត និងលោក Tony Blair ក៏បានផ្លាស់ប្តូរបទពិសោធន៍ និងទស្សនៈ អំពីវិស័យសក្ដានុពល សម្រាប់កិច្ចសហប្រតិបត្តិការ និងការអភិវឌ្ឍសង្គម-សេដ្ឋកិច្ច រួមមានជាអាទិ៍ វិស័យអប់រំ ការបណ្ដុះបណ្ដាលវិជ្ជាជីវៈ វិស័យសុខាភិបាល វិស័យឌីជីថល និងការវិនិយោគជាដើម៕	វិទ្យាស្ថាន Tony Blair មានបំណងផ្តល់កិច្ចសហការជួយ រាជរដ្ឋាភិបាលកម្ពុជា ក្នុងការចូលរួមចំណែកសម្រេចបាននូវគោលដៅជាយុទ្ធសាស្ត្រ របស់ខ្លួន។ បំណងនេះ ត្រូវបានបញ្ជាក់ដោយលោក Tony Blair អតីតនាយករដ្ឋមន្ត្រីអង់គ្លេស និងជាប្រធាន អង់គ្លេស និងជាប្រធានប្រតិបត្តិនៃវិទ្យាស្ថាន Tony Blair សម្រាប់ការផ្លាស់ប្តូរសកល(TBI) នៅក្នុងជំនួបជា មួយសម្តេច ហ៊ុន ម៉ាណែត នាយករដ្ឋមន្ត្រីកម្ពុជា នៅថ្ងៃទី១៧ ខែកញ្ញានេះ។
កូដកម្មរបស់កម្មករជាង ៣ម៉ឺននាក់កំពុងបង្កឱ្យមានផលវិបាកយ៉ាងធ្ងន់ធ្ងរដល់សាជីវកម្មផលិតយន្តហោះ Boeing របស់អាម៉េរិក។ ដើម្បីទប់ទល់នឹងវិបត្តិនេះ ក្រុមហ៊ុន Boeing ត្រូវកាត់បន្ថយការចំណាយ ដោយផ្អាកការជ្រើសរើសបុគ្គលិក និងពិចារណាលើការបញ្ឈប់បុគ្គលិកបណ្ដោះអាសន្ន។ នៅក្នុងលិខិតមួយផ្ញើទៅកាន់បុគ្គលិកនៅថ្ងៃទី១៦ ខែកញ្ញា លោក Brian West ប្រធានផ្នែកហិរញ្ញវត្ថុរបស់ក្រុមហ៊ុន Boeing បាននិយាយថា កូដកម្មនាពេលបច្ចុប្បន្ននេះប៉ះពាល់យ៉ាងខ្លាំងដល់ដំណើរការស្តារឡើងវិញរបស់ក្រុមហ៊ុន ដោយទាមទារឱ្យមានការអនុវត្តវិធានការចាំបាច់ដើម្បីការពារដើមទុន និងធានាអនាគតរបស់ក្រុមហ៊ុន។ នេះបើសារព័ត៌មាន Reuters។ ក្រុមហ៊ុន Boeing ក៏នឹងផ្អាកការបញ្ជាទិញភាគច្រើនសម្រាប់កម្មវិធីផលិតយន្តហោះ 737, 767 និង 777 ទោះបីជាវានឹងបង្កើតភាពមិនច្បាស់លាស់ និងបង្កការក្តីបារម្ភមួយចំនួនក៏ដោយ។ ការបញ្ឈប់ការបញ្ជាទិញគ្រឿងបន្លាស់សម្រាប់កម្មវិធីផលិតយន្តហោះភាគច្រើនរបស់ Boeing ជាការសម្រេចចិត្តដ៏កម្រមួយ។ ហានិភ័យនេះបណ្តាលឱ្យមានការរង្គោះរង្គើដ៏ធំនៅក្នុងឧស្សាហកម្មអាកាសចរណ៍ ដែលខំប្រឹងងើបឡើងវិញបន្ទាប់ពីជំងឺរាលដាលកូវីដ-១៩។ ថ្មីៗនេះ កម្មកររោងចក្រ Boeing Group នៅ West Coast របស់អាម៉េរិកបានបន្តធ្វើកូដកម្មនៅថ្ងៃទី១៣ ខែកញ្ញា បន្ទាប់ពីកម្មកប្រមាណ ៩៦ភាគរយនៅទីក្រុង Seattle និង Portland បានបោះឆ្នោតគាំទ្រកូដកម្មនេះ ជំនួសឱ្យការទទួលយកកិច្ចសន្យាថ្មីរបស់ក្រុមហ៊ុន។ កិច្ចសន្យាថ្មីរបស់ក្រុមហ៊ុន Boeing ប្តេជ្ញាក្នុងការវិនិយោគបន្ថែមទៀតនៅក្នុងតំបន់ Puget Sound និងការដំឡើងប្រាក់ឈ្នួល ២៥ភាគរយសម្រាប់កម្មករក្នុងរយៈពេល ៤ឆ្នាំ។ ទោះជាយ៉ាងណាក៏ដោយ កម្មករភាគច្រើនមិនសប្បាយចិត្តនឹងការដំឡើងប្រាក់បៀវត្សរ៍ ២៥ភាគរយ ដោយលើកឡើងថាវាមិនគ្រប់គ្រាន់បើធៀបនឹងការស្នើសុំដំឡើង ៤០ភាគរយ ហើយកិច្ចសន្យានោះបានលុបចោលប្រាក់រង្វាន់ប្រចាំឆ្នាំ ដែលមានសារៈសំខាន់ខ្លាំងណាស់សម្រាប់កម្មករជាច្រើន។ បើតាមអ្នកអ្នកវិភាគ Chris Olin របស់ Northcoast Research ក្រុមហ៊ុនBoeing ប្រហែលជាត្រូវកាត់បន្ថយយន្តហោះ ៣៣-៣៥ គ្រឿងពីផែនការផលិតរបស់ខ្លួន ដោយសារតែកូដកម្ម បណ្តាលឱ្យបាត់បង់ប្រាក់ចំណូល ១០២លានដុល្លារក្នុងមួយថ្ងៃ៕	ក្រុមហ៊ុន Boeing ត្រូវកាត់បន្ថយការចំណាយ ដោយផ្អាកការជ្រើសរើសបុគ្គលិក និងពិចារណាលើការបញ្ឈប់ការងារបណ្ដោះអាសន្ន ដើម្បីទប់ទល់នឹងវិបត្តិកូដកម្មអូសបន្លាយពេលយូរ។
ស្ថិតិទំនិញពាណិជ្ជកម្មនាំចេញជាមួយប្រទេសដៃគូសំខាន់ៗរបស់អគ្គនាយកដ្ឋានគយ និងរដ្ឋាករគយកម្ពុជា ដែលចេញផ្សាយនាថ្ងៃទី១០ ខែកញ្ញា បានបង្ហាញថា ក្នុងរយៈពេល៨ខែមកនេះ ការនាំចេញរបស់កម្ពុជាទៅកាន់សហរដ្ឋអាម៉េរិក គឺមានទំហំទឹកប្រាក់ ៦ ៧៤៨លានដុល្លារ កើនបាន១០,៤ភាគរយ ធៀបនឹងគ្រាដូចគា្នកាលឆ្នាំ២០២៣។ ទីផ្សារលំដាប់ទី២របស់កម្ពុជា ជាប្រទេសវៀតណាមដែលមានទំហំនាំចេញ ២ ៤៦៤លានដុល្លារ, លំដាប់ទី៣ ជា ចិន ដែលកម្ពុជាបាននាំទំនិញទៅកាន់ប្រទេសនេះមានទំហំប្រមាណ១ ១៤៩លានដុល្លារ។ បន្ទាប់ពីចិន គឺប្រទេសជប៉ុនដែលជាទីផ្សារទំនិញធំលំដាប់ទី៤របស់កម្ពុជាដោយមានទំហំទឹកប្រាក់៩២៤លានដុល្លារ ខណៈ កាណាដា ជាទីផ្សារលំដាប់ទី៥របស់កម្ពុជា ដែលមានទំហំ៧៣៦លានដុល្លារ។ ក្នុងរយៈពេលជាមួយគ្នានេះ កម្ពុជា បាននាំទំនិញទៅកាន់ប្រទេសអេស្ប៉ាញជិត៧០០លានដុល្លារ ផងដែរ។ នេះជាប្រទេសទីផ្សារទី៦របស់កម្ពុជា។ សម្រាប់អង់គ្លេស ជាប្រទេសទីផ្សារលំដាប់៧របស់កម្ពុជា ដែលមានទំហំទឹកប្រាក់៦៤៣លានដុល្លារ។ លំដាប់ទី៨ បានទៅអាល្លឺម៉ង់ដែលកម្ពុជាទំនិញចូលទៅទីផ្សារប្រទេសក្នុងតំបន់អឺរ៉ុបបានជាង ៥៩៥លានដុល្លារ។ ទីផ្សារលំដាប់ទី៩របស់កម្ពុជា ជាប្រទេសថៃ ដែលមានទំហំនាំចេញ៥៧១លានដុល្លារ ខណៈប្រទេសជាទីផ្សារធំលំដាប់ទី១០របស់កម្ពុជា គឺជាប្រទេសហូឡង់ ដែលមានទំហំ៥១៤លានដុល្លារអាម៉េរិក។ ស្ថិតិដដែលរបស់អគ្គនាយកដ្ឋានគយ និងរដ្ឋាករគយកម្ពុជា បានបង្ហាញ ក្នុងរយៈពេល៨ខែមកនេះទំនាក់ទំនងពាណិជ្ជកម្មរវាងកម្ពុជាជាមួយប្រទេសក្នុងពិភពលោក គឺមានសម្រេចក្នុងទំហំប្រាក់ទឹក ៣៦ ៤៨៣លានដុល្លារ កើន១៦,៥ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ ការនាំចេញសរុបរបស់កម្ពុជា មាន១៧ ៥៨០លានដុល្លារ កើន១៦,៧ភាគរយ។ រីឯ ការនាំចេញវិញ មាន១៨ ៩០២លានដុល្លារ កើន១៦,២ភាគរយ៕	ភ្នំពេញ៖ សហរដ្ឋអាម៉េរិក ជាទីផ្សារនាំចេញធំលំដាប់ទី១របស់កម្ពុជា ដោយក្នុងរយៈពេល៨ខែមកនេះកម្ពុជានាំទំនិញកាន់ទៅប្រទេសមហាអំណាចពិភពលោកនេះមានតម្លៃជាង ៦ ៧៤៨លានដុល្លារ។ ទីផ្សារលំដាប់ទី២របស់កម្ពុជា គឺវៀតណាមដែលជាប្រទេសជិតខាងខ្លួន ខណៈចិនទីផ្សារលំដាប់ទី៣ ក្នុងរយៈពេល៨ខែមកនេះ ពោលគឺចាប់ពីខែមករា ដល់ខែសីហា ឆ្នាំ២០២៤។
ជាការប្រារព្ធខួបរយៈពេល ២៥ឆ្នាំ នៃការបង្កើតឡើងព្រឹត្តិការណ៍ Gumball 3000 បានធ្វើឡើងនៅក្នុងប្រទេសតំបន់អាស៊ាន និងបានធ្វើដំណើរឆ្លងកាត់ប្រទេសកម្ពុជា ចាប់ពីថ្ងៃទី១៥ ដល់១៧ ខែកញ្ញា។ តាមរយៈ Gumball 3000 ដែលមិនត្រឹមតែជាការបង្ហាញពីកំពូលរថយន្តថ្លៃៗ លំដាប់ពិភពលោកប៉ុណ្ណោះទេ ប៉ុន្តែតារាល្បី អតីតកីឡាករ និងជាអ្នកផលិតមាតិកាល្បីខ្លាំងលើពិភពលោក បានលេចវត្តមានឡើងនៅក្នុងប្រទេសកម្ពុជា បង្កឱ្យមានចាប់អារម្មណ៍ខ្លាំងពីសំណាក់មហាជន។ កាលពីថ្ងៃទី១៥ ខែកញ្ញា ព្រឹត្តិការណ៍ Gumball 3000 បានរៀបចំឡើងក្នុងរាជធានីភ្នំពេញ ដែលជាគោលដៅឈប់សម្រាកទីមួយក្នុងប្រទេសកម្ពុជា ក្រោយពេលក្រុមប្រតិភូរថយន្ត Gumball 3000 បានធ្វើដំណើរចាកចេញពីប្រទេសវៀតណាម។ តើបុគ្គលល្បីៗ កីឡាករ និងអ្នកផលិតមាតិកាល្បីៗ រូបណាខ្លះ បានឈានជើងមកដល់ទឹកដីកម្ពុជាលើកដំបូងតាមរយៈព្រឹត្តិការណ៍ Gumball 3000? ខាងក្រោមនេះជាបុគ្គល កីឡាករ និងអ្នកផលិតមាតិការល្បីៗ លើពិភពលោក មានវត្តមានក្នុងប្រទេសកម្ពុជា តាមរយៈ Gumball 3000៖ Ishowspeed ឬ Darren Jason Watkins Jr ទើបតែទទួលបានចំនួនអ្នកចុចតាមដាន ៣០លាននាក់ លើ YouTube ស្ថិតក្នុងទឹកដី អង្គរ ខេត្តសៀមរាប ប្រទេសកម្ពុជា។ Ishowspeed ត្រូវបានគេស្គាល់ថាអ្នកបង្កើតមាតិការកម្សាន្តប្លែកៗ និងការធ្វើដំណើរនៅលើពិភពលោក ទៅតាមប្រទេសផ្សេង ហើយជាពិសេសភាពទាក់ទាញខ្លាំងរបស់គេទាក់ទៅនឹងខ្សែប្រយុទ្ធ Cristiano Ronaldo ខណៈគេក៏ជាអ្នកគាំទ្រដ៏ងប់ងល់មួយរូប។ កីឡាការិនី Leona Chin ផ្នែកយានយន្តមកពីម៉ាឡេស៊ី បានបង្ហាញខ្លួនដំបូងចាប់តាំងពីកម្មវិធីចាប់ផ្តើមពីម៉ោង ១រសៀល ក្នុងរាជធានីភ្នំពេញ ថ្ងៃទី១៥ ខែកញ្ញា។ Leona Chin ត្រូវបានគេដឹងថាជាកីឡាការិនីម្នាក់ធ្លាប់បានចូលរួមកម្មវិធី Pre Event Gumball 3000 ក្នុងខេត្តសៀមរាបម្តងរួចមកហើយ កាលពីថ្ងៃទី៣១ ខែសីហា និងថ្ងៃទី១ ខែកញ្ញា។ ស្ថិតក្នុង Gumball 3000 កីឡាការិនី Leona Chin ក៏ជាអ្នកត្រូវបើកបរក្បាច់ Drift រថយន្តនៅក្នុងកម្មវិធីនោះផងដែរ។ Jamiel Bustos ឬ Jbalwaysfresh ជាងកាត់សក់វ័យក្មេងសញ្ជាតិហ្វីលីពីនល្បីនៅបណ្តាញសង្គម TikTok និង YouTube បានបង្ហាញវត្តមានក្នុងកម្មវិធី Gumball 3000 ក្នុងប្រទេសកម្ពុជា។ JB Haircut ដែលភាគច្រើនត្រូវបានអ្នកគាំទ្រផ្តល់រហស្សនាមដល់រូបគេបែបនេះ ត្រូវបានគេស្គាល់ខ្លាំងលើបណ្តាញសង្គមតាមរយៈការបង្ហោះវីដេអូ អំពីការកាត់សក់ឱ្យមហាសេដ្ឋីលំដាប់ៗ និងតារាល្បីៗលើពិភពលោក។ Patrice Evra អតីតកីឡាករក្រុម Manchester United មានវត្តមានលើកដំបូងនៅក្នុងទឹកដីកម្ពុជា តាមរយៈការធ្វើដំណើរក្នុងកម្មវិធី Gumball 3000 ហើយរូបគេបានមកដល់កម្ពុជានៅវេលាល្ងាចថ្ងៃទី១៥ ខែកញ្ញា។ អតីតកីឡាករក្រុមបិសាចក្រហមរូបនេះ មានចំនួនអ្នកចុចតាមដាននៅលើបណ្តាញសង្គម Instagram ចំនួន ១៣,៨លាននាក់ ខណៈលើបណ្តាញ YouTube ចំនួនអ្នកតាមដានត្រឹមតែជាង ២ម៉ឺន តែយ៉ាងណាស្ថិតក្នុងនាមជាអតីតកីឡាករ Man Utd បានធ្វើឱ្យអ្នកគាំទ្រជាច្រើនបានស្គាល់រូបគេបាត់ទៅហើយ។ រូបទី២.២ Daily Driven Exotics ឬត្រូវបានស្គាល់ថា (DDE) រួមមាន Dave DDE និង Damon Fryer ជាអ្នកផលិតមាតិកាផ្នែករថយន្តទំនើបៗដ៏ល្បីនៅលើពិភពលោក។ ក្រុម DDE នៅលើបណ្តាញសង្គម YouTube ពួកគេមានចំនួនអ្នកចុចតាមដានដល់ទៅចំនួន ៣,៩លាននាក់ និងនៅលើ Instagram ជាង ១លាននាក់។ ដោយឡែកសម្រាប់គណនីរបស់ Dave DDE នៅលើ Instagram មានចំនួនអ្នកចុចតាមដាន ៤សែននាក់។រូបទី៣ James ឬ MrJWW មានវត្តមាននៅកម្ពុជា ដោយបើករថយន្តដោយផ្ទាល់ជាមួយនឹងលោក Maximillion Cooper ជាអ្នកបង្កើតកម្មវិធី Gumball 3000។ MrJWW ជាអ្នកបង្កើតមាតិការស្តីអំពីរថយន្តទំនើបមួយរូបផងដែរ ហើយនៅលើបណ្តាញសង្គម YouTube មានចំនួនអ្នកចុចតាមដានជិត ១លាននាក់ និងនៅលើ Instagram ជាង ៥០ម៉ឺននាក់។ រូបទី៤ Vikkstar123 តារា YouTube មានចំនួនអ្នកចុចតាមដានចំនួន ៧,៦លាននាក់ និងនៅលើ Instagram ចំនួន ៤,៤លាននាក់ មានវត្តមានក្នុងកម្មវិធី Gumball 3000 នៅក្នុងប្រទេសកម្ពុជាដូចគ្នា។ Vikkstar123 ត្រូវបានគេស្គាល់ថាជា DJ និងជាអ្នកផលិតមាតិកាមួយរូបផងដែរ។រូបទី៥ Lachlan មានចំនួនអ្នកចុចតាមដាននៅលើ YouTube ចំនួន ១៥,១លាននាក់ ជាអ្នកផលិតមាតិកាបែបហ្គេមកម្សាន្ត និងមានចំនួនអ្នកតាមដានលើ Instagram ចំនួន ១,៥លាននាក់ មានវត្តមាននៅកម្ពុជា ក្នុងពិធី Gumball 3000 ដោយជិះរថយន្តរួមគ្នាជាមួយនឹង Vikkstar។ Lazarbeam តារា YouTube ដែលមានចំនួនអ្នកចុចតាមដានដល់ទៅ ២២,៤លាននាក់ និងជាអ្នកផលិតមាតិកាហ្គេមកម្សាន្តក៏បានឈានជើងមកប្រទេសកម្ពុជាលើកដំបូង តាមរយៈកម្មវិធី Gumball 3000 ដោយរូបគេជិះរថយន្តរួមគ្នាជាមួយនឹង Lachlan រួមទាំង Vikkstar។រូបទី៦ PogForever ជាអ្នកបង្កើតមាតិកាសញ្ជាតិបារាំង ដោយមាតិការរបស់គេបង្កើតភាគច្រើនទាក់ទងទៅនឹងរថយន្តទំនើបៗ នៅលើបណ្តាញសង្គម Instagram មានចំនួនអ្នកចុចតាមដានជាង ៩០ម៉ឺននាក់ និងនៅលើ YouTube មានចំនួនអ្នកចុចតាមដាន ១,៣១លាននាក់។រូបទី៧ Nico Leonard អ្នកបង្កើតមាតិកាទាក់ទងនឹងនាឡិកាដៃ និងជាអ្នកផលិតនាឡិកាដៃមួយរូបផងដែរ រូបគេមានចំនួនអ្នកចុចតាមដាននៅលើ YouTube ចំនួន ១,៧៨លាននាក់។ Nico បានបង្ហាញខ្លួនក្នុងព្រឹត្តិការណ៍ Gumball 3000 ក្នុងប្រទេសកម្ពុជា ហើយនាឡិកាដៃមានឈ្មោះថា XP-1 Prototype ត្រូវបានដាក់ដេញថ្លៃក្នុងពិធីទទួលទានអាហារ Gala Dinner នៅប្រាសាទបាយ័ន ថ្ងៃទី១៦ ខែកញ្ញា ទទួលបានក្នុងតម្លៃប្រមាណ ១៥ម៉ឺន ដើម្បីបរិច្ចាកទៅក្នុងមូលនិធិរបស់កម្មវិធី។ តារាចម្រៀងរ៉េបអន្តរជាតិលោក Bun B របស់អាម៉េរិក ក៏មានវត្តមានក្នុងកម្មវិធី Gumball 3000 ក្នុងទឹកដីកម្ពុជា។ លោក Bun B នៅលើបណ្តាញសង្គម Instagram មានអ្នកចុចតាមដានប្រមាណ ១,៣លាននាក់ និងនៅលើបណ្តាញសង្គម YouTube មានអ្នកចុចតានដានជាង ១២ម៉ឺននាក់។ ចំណែក DJ ល្បីៗដែលបានចូលរួមកម្មវិធីដ៏ធំក្នុងប្រទេសកម្ពុជា រួមមាន Martin 2Smoove, Andy Purnell, CJ Beatz ដែលមានចំនួនអ្នកចុចតាមដានជាង ៦ម៉ឺននាក់ នៅលើបណ្តាញសង្គម Instagram។ កីឡាការិនី Sara Choi សញ្ជាតិកូរ៉េខាងត្បូង និងជាកីឡាការិនីផ្នែកយានយន្តម្នាក់ដែរនោះ ក៏ឃើញមានវត្តមាននៅក្នុងកម្មវិធី Gumball 3000 នៅកម្ពុជាដែរ។ Sara Choi ជាកីឡាការិនីផ្នែកយានយន្ត ដោយមានជំនាញក្នុងការ Drift រថយន្តស្រដៀងទៅនឹងកីឡាការិនី Leona Chin ដែរ ហើយកីឡាការិនីកូរ៉េខាងត្បូងរូបនេះ មានចំនួនអ្នកចុចតាមដាននៅលើ Instagram ជាង ៤សែន ៨ម៉ឺននាក់៕	ព្រឹត្តិការណ៍ Gumball 3000 Rally មិនត្រឹមតែជាការបង្ហាញអំពីពិពណ៌កំពូលរថយន្តទំនើបៗ ថ្លៃៗ លំដាប់ពិភពលោកតែមួយមុខនោះទេ ប៉ុន្តែកម្មវិធីនេះ ពោរពេញទៅដោយវត្តមានសេដ្ឋី មហាសេដ្ឋី តារាសម្តែង កីឡាករ និងអ្នកផលិតមាតិកាល្បីៗនៅលើបណ្តាញសង្គមចូលរួម។
បើតាមអនុក្រឹតនេះ លោកស្រី ពេជ ស៊ីធឿន ត្រូវបានតែងតាំងប្រធានមន្ទីរព័ត៌មានរាជធានីភ្នំពេញ។ លោកស្រី ង៉ែត ណារីន តែងតាំងជាប្រធានមន្ទីរព័ត៌មានប្រចាំខេត្តកំពង់ធំ។ លោក ឱ សារឿន ជាប្រធានមន្ទីរព័ត៌មានខេត្តព្រះសីហនុ។ ទន្ទឹមនឹងនេះ លោក យូ ពៅ ជាប្រធានមន្ទីរព័ត៌មានខេត្តប៉ៃលិន។ លោក អៀម ថៃ ជាប្រធានមន្ទីរព័ត៌មានខេត្តតាកែវ។ លោក មុំ ម៉ាលីកា ជាប្រធានមន្ទីរព័ត៌មានខេត្តកោះកុង។ លោកស្រី សម ផល្លា ប្រធានមន្ទីរព័ត៌មានប្រចាំខេត្តកំពង់ចាម។ លោក រស់ ឧត្តុង្គ ប្រធានមន្ទីរព័ត៌មានខេត្តកែប។ លោក សុន សារឿន ប្រធានមន្ទីរព័ត៌មានខេត្តមណ្ឌលគិរី។ លោក កែវ ច័ន្ទលី ប្រធានមន្ទីរព័ត៌មានខេត្តស្វាយរៀង។ លោក ចាប វន្មី ជាប្រធានមន្ទីរព័ត៌មានខេត្តកណ្ដាល។ លោកស្រី ហែម សុគុណពិសី ជាប្រធានមន្ទីរព័ត៌មានខេត្តព្រះវិហារ។ លោក លាង ទិតដ្ឋាន ជាប្រធានមន្ទីរព័ត៌មានខេត្តពោធិ៍សាត់។ លោកស្រី ណៃ ធីតា ជាប្រធានមន្ទីរព័ត៌មានខេត្តក្រចេះ។ ជាមួយគ្នាដែរ លោក កុល ផាន់ណា ជាប្រធានមន្ទីរព័ត៌មានខេត្តរតនៈគិរី។ លោក សេង សុខុម ត្រូវតែងតាំងជាប្រធាមន្ទីរព័ត៌មានខេត្តបន្ទាយមានជ័យ។ លោក ញ៉ែម សៅគ្រី ជាប្រធានមន្ទីរព័ត៌មានខេត្តព្រៃវែង។ លោក ប៉ូ ចាន់រស្មី ជាប្រធានមន្ទីរព័ត៌មានខេត្តកំពត។ លោកស្រី ម៉ែន ស៊ីនួន ជាប្រធានមន្ទីរព័ត៌មានខេត្តកំពង់ស្ពឺ។ លោក ស៊ុន ប៊ុនធឿន ជាប្រធានមន្ទីរព័ត៌មានខេត្តស្ទឹងត្រែង និងលោក ផល លឹម ជាប្រធានមន្ទីរព័ត៌មានខេត្តឧត្តរមានជ័យ។ ពាក់ព័ន្ធនឹងការតែងតាំងខាងលើ លោក ទេព អស្នារិទ្ធ អ្នកនាំពាក្យក្រសួងព័ត៌មាន បានប្រាប់សារព័ត៌មានឌីជីថលថ្មីៗតាមប្រព័ន្ធតេឡេក្រាមឱ្យដឹងថា មន្ទីរព័ត៌មានរាជធានី-ខេត្តត្រូវបានតំឡើងឱ្យស្មើនឹងថ្នាក់នាយកដ្ឋាន។ ក្នុងន័យនេះ លោកពន្យល់បន្ថែមថាកន្លងមកក្រសួងមុខងារសាធារណៈបានណែនាំដល់ក្រសួង ស្ថាប័នទាំងអស់ ឱ្យតែងតាំងប្រធានមន្ទីរឡើងវិញ ដោយធ្វើសំណើតែងតាំងជូនរាជរដ្ឋាភិបាលពិនិត្យនិងសម្រេច ដើម្បីតែងតាំងឡើងវិញដោយអនុក្រឹត្យ។ ដូច្នេះ លោក ទេព អស្នារិទ្ធ បញ្ជាក់ថា៖ «សម្រាប់ក្រសួងព័ត៌មាន បានអនុវត្តតាមលក្ខខណ្ឌ ហើយការតែងតាំងនេះ ជាការតែងតាំងប្រធានមន្ទីរ ដែលមានមុខងារនិងតួនាទីស្រាប់ក្នុងរចនាសម្ព័ន្ធថ្នាក់ក្រោមជាតិ»។ អ្នកនាំពាក្យរូបនេះ ចាត់ទុកការការអនុវត្តតាមលិខិតបទដ្ឋាន ពាក់ព័ន្ធនឹងការគ្រប់គ្រងនិងអភិវឌ្ឍមូលធនមនុស្សខាងលើ ជាការជំរុញការអនុវត្តការងារឱ្យកាន់តែសកម្មបន្ថែមទៀត ពិសេសលើកទឹកចិត្ត។ ទន្ទឹមនឹងនេះ លោកយល់ថាជាការលើកកម្ពស់ទំនួលខុសត្រូវ ប្រកបដោយប្រសិទ្ធភាព សម្រាប់បន្តធានាការវិវត្តជាវិជ្ជមានក្នុងមូលដ្ឋានជាប្រយោជន៍ ដល់កិច្ចខិតខំបន្តអភិវឌ្ឍជីវភាព សង្គម សេដ្ឋកិច្ច៕	សម្ដេច ហ៊ុន ម៉ាណែត នាយករដ្ឋមន្ត្រីកម្ពុជា បានសម្រេចតែងតាំងប្រធានមន្ទីរព័ត៌មានចំនួន២១រូបជាថ្មី តាមរយៈអនុក្រឹត្យ ចុះថ្ងៃទី១៣ ខែកញ្ញា។
លោក នូ ចំរើន លើកឡើងថា ក្នុងអាណត្តិទី៤កន្លងទៅ សហព័ន្ធបានសាងប្រវត្តិសាស្ដ្រថ្មីរបស់ខ្លួន ដោយបានឈ្នះមេដាយប្រាក់១ និងសំរឹទ្ធ១ ពីព្រឹត្តិការណ៍ស៊ីហ្គេម លើកទី៣២។ ក្រៅពីសមិទ្ធផលថ្មីក្នុងព្រឹត្តិការណ៍ ២ឆ្នាំម្ដង សហព័ន្ធកីឡានេះ បានបណ្ដុះធនធានគណៈកម្មការ និងមន្ដ្រីជំនាញបច្ចេកទេស ដែលមានសមត្ថភាពរៀបចំការប្រកួតអន្ដរជាតិ កម្រិតអាស៊ី និងកម្រិតពិភពលោកបាន។ អគ្គលេខាធិការរូបនេះ បាននិយាយដូច្នេះថា៖«កាលពីអាណត្តិទី៤ សហព័ន្ធបានសាងប្រវត្តិសាស្ដ្រថ្មីរបស់ខ្លួន ដោយដណ្ដើមបានមេដាយប្រាក់ និងមេដាយសំរិទ្ធ ក្នុងព្រឹត្តិការណ៍ស៊ីហ្គេម លើកទី៣២។ សមិទ្ធផលបន្ដបន្ទាប់ទៀតនោះគឺ ការអភិវឌ្ឍធនធានមនុស្សរបស់យើង ក្នុងនោះយើងមានគណៈកម្មការបច្ចេកទេសអន្ដរជាតិរបស់សហព័ន្ធ ដែលមានលទ្ធភាពធ្វើការងាររៀបចំការប្រកួតបាន អាចសហការជាមួយក្រុមការងារអន្ដរជាតិ ដូចជាក្រុមពិភពលោក និងក្រុមកម្រិតអាស៊ី ដែលអាចធ្វើការចុះសម្រុងគ្នាបាន។ យើង បានប្រើប្រាស់គណៈកម្មការអន្ដរជាតិតិចបំផុតតែ៦នាក់ រៀបចំការប្រកួត។ នេះ គឺមោទកភាពរបស់យើង ដែលយើងមានក្រុមគណៈកម្មការជំនាញអាចធ្វើការបាន។» លោក នូ ចំរើន ក៏បានបង្ហាញផែនការបន្ទាប់សម្រាប់អាណត្តិទី៥ ដោយមានការបណ្ដុះបណ្ដាលធនធានថ្នាល សម្រាប់ត្រៀមធ្វើជាម្ចាស់ផ្ទះកីឡាយវជនអាស៊ី ឆ្នាំ២០២៩។ ក្រៅពីផែនការបណ្ដុះធនធានមនុស្ស អគ្គលេខាធិការរូបនេះ ពន្យល់ថា គឺបង្កើនឲ្យមានការចូលរួមប្រកួតពីក្មេងៗ អាយុ១២-១៣ឆ្នាំ ហើយនាំអ្នកដែលមានសមត្ថភាពចូលរួមហ្វឹកហាត់ជាមួយ ក្រុមជម្រើសជាតិ។ ក្នុងការហ្វឹកហាត់នោះ សហព័ន្ធ នឹងរៀបចំផែនការដោយមានការគាំទ្រពីមជ្ឈមណ្ឌលជាតិហ្វឹកហ្វឺន និងគណៈកម្មាធិការជាតិអូឡាំពិកកម្ពុជា ដោយរៀបចំឲ្យមានការបោះជុំវុំហ្វឹកហាត់ នៅតាមខេត្ត ដូចជាខេត្តកំពត និងខេត្តពោធិ៍សាត់។ «អ្វី ដែលយើងសម្លឹងទៅមុខបន្ថែមទៀតនោះ គឺយើងព្យាយាមដុសខាត់ និងជ្រើសរើសកីឡាករ-កីឡាការិនីថ្នាល ដែលយើងត្រៀមសម្រាប់ផែនការណ៍របស់យើង ឆ្នាំកីឡាយុវជនអាស៊ីឆ្នាំ២០២៩។ ការប្រកួតរបស់យើងកន្លងមក យើងមិនទាន់មានកម្រិតថ្នាល់អាយុ ១២-១៣ឆ្នាំទេ។ សហព័ន្ធនឹងធ្វើចម្រាញ់ថ្នាលអាយុ១២-១៣ឆ្នាំ ចូលហ្វឹកហាត់ជាមួយក្រុមជម្រើសជាតិ ហើយធ្វើការជាមួយមជ្ឈមណ្ឌលជាតិហ្វឹកហ្វឺនកីឡា និងគណៈកម្មាធិការជាតិអូឡាំពិកកម្ពុជា ដើមឲ្យមានការគាំទ្រ និងបោះជុំរំហ្វឹកហាត់ និងការប្រកួតនានា ដើម្បីឲ្យពួកគាត់អាចឈានដល់ការប្រកួតកម្រិតអាស៊ី។»។ លោក នូ ចំរើន បាននិយាយដូច្នេះ។ ក្រៅពីផែនការបណ្ដុះធនធានកីឡាករ លោក នូ ចំរើន ក៏បញ្ជាក់ថាសហព័ន្ធកីឡាទោចក្រយាន មានផែនការបញ្ជូនមន្ដ្រីជំនាញទៅសិក្សានៅប្រទសស្វីស នាឆ្នាំ២០២៥ ដោយរំពឹងថាពេលអ្នកទាំងនោះត្រឡប់មកវិញមានសមត្ថភាពអាច រៀបចំការប្រកួតកម្រិតអាស៊ី និងកម្រិតពិភពលោក។«យើង ក៏មានគម្រោងបញ្ជូនមន្ដ្រីជំនាញទៅសិក្សានៅប្រទេសស្វីស ឆ្នាំក្រោយ។ នៅពេលគាត់ត្រឡប់មកវិញបានកម្រិត៣ អាចជាកម្រិតអាស៊ី ឬជាកម្រិតពិភពលោក។ អ្វីដែលជាសមិទ្ធផលរបស់យើងនាអាណត្តិមុន គឺជាបណ្ដុះបណ្ដាលធនធានមនុស្សបានច្រើន ទាំងគ្រូបង្វឹក គណៈកម្មការ ក៏ដូចជាកីឡាករ-កីឡាការិនី។»។ មន្ដ្រីសហព័ន្ធរូបនេះ បានប្រាប់បែបនេះ។ សម្រាប់អាណត្តិទី៥នេះ សមាសភាពនៃក្បាលម៉ាស៊ីនសហព័ន្ធកីឡាទោចក្រយានកម្ពុជា មានដូចជា៖ លោក ប៉ាន សូរស័ក្កិ ប្រធានសហព័ន្ធ, លោក កឹម សុខុន លោក វង្ស ខាន់ពៅ ឡាយ សុខសៅគន្ធា ជាអនុប្រធាន, លោក នូ ចំរើន អគ្គលេខាធិការ, លោក ព្យែរ អ៊ីវកាទ្រី លោក សុខ ដារិទ្ធិ អគ្គលេខាធិការរង, កញ្ញា សួង ចាន់តូរ៉ាទី អគ្គហេរញ្ញិក រួមជាមួយសមាជិក៥រូប មាន លោក ឡុង កែមវិចិត្រ លោក អ៊ូច សាវិន កញ្ញា មាស តឿ លោក សែម ប៊ុតឌី និងលោក ខ្លួត ករណី៕	សហព័ន្ធកីឡាទោចក្រយានកម្ពុជា ដាក់ផែនការបណ្តុះធនធានកីឡាករថ្នាល អាយុចាប់ពី១២ ឆ្នាំ ដើម្បីត្រៀមប្រជែងមេដាយកីឡាយុវជនអាស៊ី ឆ្នាំ២០២៩ ដែលកម្ពុជាធ្វើម្ចាស់ផ្ទះ។ នេះបើតាមការអះអាងរបស់ លោក នូ ចំរើន អគ្គលេខាធិការសហព័ន្ធកីឡាទោចក្រយានកម្ពុជា បន្ទាប់ពីចប់មហាសន្និបាតបញ្ចប់អាណត្តិទី៤ និងចាប់ផ្ដើមអាណត្តិទី៥ នាថ្ងៃទី១៦ ខែកញ្ញា ឆ្នាំ២០២៤ នៅទីស្នាក់ការគណៈកម្មាធិការជាតិអូឡាំពិកកម្ពុជា(NOCC)។
តាមរយៈព្រឹត្តិការណ៍ Gumball 3000 ខួបលើកទី២៥ បាននាំអតីត កីឡាករក្រុមបិសាចក្រហម Patrice Evra មានវត្តមាននៅកម្ពុជាជាលើកដំបូង។ ក្រៅពី Patrice Evra ក៏មានមហាសេដ្ឋី តារា និងអ្នកផលិតមាតិកាល្បីៗលើពិភពលោកដទៃផ្សេងទៀត បង្ហាញវត្តមាននៅកម្ពុជាផងដែរ។	សៀមរាប៖ Patrice Evra បានអះអាងប្រាប់អ្នកសារព័ត៌មានឌីជីថលថ្មីៗថា លោកបានដើរទស្សនា ប្រាសាទអង្គរវត្តរបស់កម្ពុជា ជាលើកដំបូង យ៉ាងរីករាយ នៅព្រឹកថ្ងៃ១៧ ខែកញ្ញា។ អតីត កីឡាករក្រុមបិសាចក្រហមរូបនេះ ក៏បានអះអាងថា នឹងវិលមកជាន់ដីកម្ពុជា ជាថ្មីនៅ ឱ កាសក្រោយ ដោយការតែក្នុងព្រឹត្តិការណ៍ Gumball 3000 លោកបានទទួលស្វាគមន៍ យ៉ាង កក់ក្ដៅ ពីប្រជាជនកម្ពុជា។ Patrice Evra បន្ថែមថា នឹងអួតប្រាប់មិត្តភក្ដិអំពីកម្ពុជា ហើយក៏នឹងប្រាប់ឱ្យមិត្តភក្តិមកលេងកម្ពុជា ទស្សនាប្រាង្គប្រាសាទ ធម្មជាតិ និងភ្លក់ម្ហូបអាហារខ្មែរដ៏ឈ្ងុយឆ្ងាញ់ផងដែរ។
នៅថ្ងៃទី១៧ ខែកញ្ញានេះ ក្រសួងកសិកម្មបានចុះហត្ថលេខាលើអនុស្សរណៈយោគយល់ និងសាជីវកម្មធានាឥណទានកម្ពុជា (CGCC) ស្តីពីការប្រើប្រាស់សេវាធានាឥណទាន សម្រាប់ជំរុញការអភិវឌ្ឍសហគមន៍កសិកម្មទំនើប។ MOUនេះ នឹងរួមចំណែកអភិវឌ្ឍន៍សហគមន៍កសិកម្មទំនើប ឱ្យមានមូលដ្ឋានបច្ចេកទេស ផលិតតាមតម្រូវការទីផ្សារ មានគុណភាពល្អ កាត់បន្ថយថ្លៃដើមផលិត និងមានប្រសិទ្ធភាពសេដ្ឋកិច្ច។ អ្វីកាន់តែពិសេសជាងនេះ គឺកសិករអាចទទួលបានហិរញ្ញប្បទានគ្រប់គ្រាន់ ឈានទៅទទួលផលវិជ្ជមានតាមការរំពឹងទុករបស់ពួកគេ។ ក្រៅពីសាជីវកម្មធានាឥណទានកម្ពុជា លោក ឌិត ទីណា ចង់ឱ្យមានការចូលរួមពីស្ថាប័ន និងដៃគូពាក់ព័ន្ធផ្សេងទៀត ដើម្បីនាំភាពជោគជ័យឱ្យវិស័យកសិកម្ម។ សហគមន៍កសិកម្មទំនើប គឺជាចក្ខុវិស័យនៃការអនុវត្តផលិតកម្មកសិកម្ម រួមគ្នាក្នុងទ្រង់ទ្រាយធំ នៅក្នុងវិស័យកសិកម្ម ដែលជាផ្នែកមួយនៃកម្មវិធី គោលនយោបាយអាទិភាពទី៦ របស់រដ្ឋាភិបាលនីតិកាលទី៧ នៃរដ្ឋសភា។ បច្ចុប្បន្ន ការបង្កើតសហគមន៍កសិកម្មទំនើប គឺផ្ដល់អាទិភាពសម្រាប់តែដំណាំ៤ប្រភេទប៉ុណ្ណោះ រួមមាន ស្វាយចន្ទី ស្រូវ ម្រេច និងបន្លែ៕	«សហគមន៍កសិកម្មទំនើប» ដើរតួនាទីយ៉ាងសំខាន់ និងជាខែលដ៏រឹងមាំក្នុងការ ជួយកសិករដែលខ្វះបច្ចេកទេស ប្រឈមនឹងបំរែបំរួលអាកាសធាតុ ខ្វះឥណទាន និងប្រឈមហានិភ័យទីផ្សារ។ នេះជាការលើកឡើងរបស់ លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ ដោយលោកបានសង្កត់ធ្ងន់ថា កសិករដែលស្ម័គ្រចិត្តចូលរួមជាសមាជិកសហគមន៍កសិកម្មទំនើប នឹងទទួលបានការវិនិយោគ និងទុនគ្រប់គ្រាន់ សម្រាប់កសិផលសក្តានុពលដូចជា ស្រូវអង្ករ ដំឡូងមី និងស្វាយចន្ទី។
យោងតាមទិន្នន័យរបស់មន្ទីរស្រាវជ្រាវកីឡាបាល់ទាត់ CIES Football Observatory ក្នុងក្លិប Chelsea មានកីឡាករសរុបតម្លៃ ១,៣៩ ពាន់លានដុល្លារ ដោយតម្លៃនេះ ផ្អែកតាមការគណនាចំនួនទឹកប្រាក់ដែលពួកគេចំណាយលើការទិញកីឡាករ។ Man Utd ស្ថិតនៅចំណាត់ថ្នាក់លេខ ២ មានកីឡាករសរុបតម្លៃ ១,១៥ ពាន់លានដុល្លារ និងលេខ៣ Man City មានសមាជិកកីឡាករតម្លៃ ១,១២ ពាន់លានដុល្លារ។ ចាប់តាំងពីមហាសេដ្ឋីអាម៉េរិកលោក Todd Boehly និងក្រុមហ៊ុន Clearlake Capital បានចូលកាន់កាប់ក្លិបតោខៀវ កាលពីខែឧសភា ឆ្នាំ ២០២២ មក ក្លិបនៃលីគកំពូលអង់គ្លេស Premier League មួយនេះបានចំណាយជិត ១,៦ ពាន់លានដុល្លារហើយលើការទិញកីឡាករ។ ក្រុមដែលដឹកនាំដោយលោក Enzo Maresca បាននាំយកកីឡាករចំនួន ៤០នាក់ និងលក់កីឡាករចេញ ៣៨នាក់។ ក្លិបបិសាចក្រហម ក៏ចំណាយប្រាក់ច្រើនដែរនៅរដូវកាលនេះ។ ពួកគេបានទិញខ្សែការពារ Lenny Yoro, Matthijs de Ligth, Noussair Mazraoui និង ខ្សែបម្រើកណ្តាល Manuel Ugarte ក្នុងតម្លៃជាង ២៦៣ លានដុល្លារ។ Man City មិនចំណាយច្រើននោះទេនៅរដូវកាលនេះ ប៉ុន្តែនៅតែរក្សាតម្លៃកីឡាករខ្ពស់ ក្រោមការដឹកនាំរបស់អ្នកចាត់ការ Pep Guardiola។ ក្នុងចំណោមក្លិបដែលមានកីឡាករថ្លៃជាគេបំផុតលើលោកទាំង២០ មានក្រុមអង់គ្លេសដល់ទៅ១២ទៅហើយ ខណៈ៥ក្រុមកំពូលក៏សុទ្ធតែក្រុមអង់គ្លេសនាំមុខទាំងអស់។ Asenal និង Spurs ស្ថិតនៅចំណាត់ថ្នាក់ទី៤ និងទី៥ ស្របពេល PSG ដែលបាត់វត្តមាន Kylian Mbappe នៅលេខ៦។ Liverpool ឈរលេខ៧ Real Mardrid ដែលជាម្ចាស់ជើងឯក La Liga និង UEFA Champions League រដូវកាលមុន នៅលេខ៨។ Newcastle United នៅលេខ៩ និង Juventus នៅលេខ១០។។ ខាងក្រោមនេះជាក្លិបកំពូលទាំង ២០ ដែលមានសមាជិកកីឡាករថ្លៃជាងគេលើលោក នៅឆ្នាំ ២០២៤៖ Chelsea - ១,៣៩ ពាន់លានដុល្លារ Man United - ១,១៥ ពាន់លានដុល្លារ Man City - ១,១២ ពាន់លានដុល្លារ Arsenal - ៨៨៣ លានដុល្លារ Tottenham - ៨៧១ លានដុល្លារ PSG - ៨៥៤ លានដុល្លារ Liverpool - ៨១៣ លានដុល្លារ Real Madrid - ៧៩៦ លានដុល្លារ Newcastle - ៧៥៥ លានដុល្លារ Juventus - ៦៩៣ លានដុល្លារ Bayern - ៦៥០ លានដុល្លារ Atletico - ៥៤៨ លានដុល្លារ Al-Hilal - ៥៣៨ លានដុល្លារ Aston Villa - ៥២៦ លានដុល្លារ Barca - ៥១០ លានដុល្លារ Brighton - ៤៧៨ លានដុល្លារ Wolves - ៤៧១ លានដុល្លារ West Ham - ៤៥៧ លានដុល្លារ RB Leipzig - ៤៥៣ លានដុល្លារ Nottingham Forest - ៤៤០ លានដុល្លារ៕	Chelsea ជាក្រុមមានកីឡាករថ្លៃជាងគេបំផុតលើលោក នៅឆ្នាំ២០២៤ តាមពីក្រោយដោយ Manchester United និង Manchester City។ ក្រុមអង់គ្លេសទាំងបី សុទ្ធតែមានកីឡាករសរុបក្នុងតម្លៃលើសពី១ពាន់លានដុល្លារ។ Arsenal, Tottenham Hotspure, PSG, Real Madrid, Juventus ស្ថិតនៅក្នុង Top10។
ចាប់ពីក្លោងទ្វារ រហូតដល់កន្លែងទទួលភ្ញៀវដ៏ធំដែលមានខ្យល់អាកាសបរិសុទ្ធ ពន្ធនាគារ Fuchu មើលទៅដូចជាអគាររដ្ឋាភិបាលក្នុងតំបន់។ ប៉ុន្តែនៅពីក្រោយទ្វារធំដែលមានការយាមកាមយ៉ាងច្រើននោះ ជាកន្លែងឃុំឃាំងធំបំផុតរបស់ជប៉ុនស្ថិតនៅជាយទីក្រុងតូក្យូ ដោយគ្រប់គ្រងអ្នកទោសចំនួន ១៧០០នាក់។ ប្រហែល១ភាគ៣ នៃអ្នកទោសប្រុសដែលបម្រើការនៅ Fuchu មានជាប់ពាក់ព័ន្ធជាមួយនឹងក្រុម Yakuza ដែលជាសមាជិកឧក្រិដ្ឋជនឆ្លងដែនមានដើមកំណើតនៅជប៉ុនដោយងាយសម្គាល់បានតាមរយៈស្នាមសាក់ដ៏ធំរបស់ពួកគេ។ ឧក្រិដ្ឋជនដ៏ល្បីល្បាញបំផុតម្នាក់នៅគុក Fuchu គឺលោក Kenichi Shinoda អាយុ ៨០ឆ្នាំ អតីតមេដឹកនាំក្រុម Yamaguchi-gumi yakuza gang ដ៏ធំបំផុតរបស់ជប៉ុន។ ប៉ុន្តែគឺពិបាកនឹងស្រមៃថាពួកគេធ្លាប់ជាសមាជិកក្រុម Yakuza ណាស់ ព្រោះមានមនុស្សជាច្រើនចូលគុកនៅវ័យចំណាស់។ ប្រហែល ២២ភាគរយនៃអ្នកទោសនៅគុក Fuchu មានអាយុលើសពី ៦៥ឆ្នាំ។ ហេតុដូច្នេះ ទើបធ្វើឲ្យពន្ធនាគារធំជាងគេរបស់ជប៉ុនមើលទៅដូចជាមណ្ឌលថែទាំ។ បន្ទប់ទឹកសម្រាប់ក្រុមនេះត្រូវបានរចនាឡើងយ៉ាងពិសេស។ អ្នកទោសវ័យក្មេងអាចសិក្សាផ្នែកទាំ ដើម្បីទទួលបានវិញ្ញាបនបត្រមើលថែអ្នកទោសចាស់ៗ និងស្វែងរកការងារធ្វើក្រោយចេញពីពន្ធនាគារ។ ឆ្មាំគុកឃ្លាំមើលនៅខាងក្រៅបន្ទប់អ្នកទោស។ រូបភាព ៖ AFP «អ្នកទោសវ័យចំណាស់ជាច្រើនត្រូវលេបថ្នាំ ហើយពិបាកក្នុងការដើរ ឬងូតទឹក ដូច្នេះយើងចាត់អ្នកទោសវ័យក្មេងឱ្យជួយពួកគេ»។ លោក Hiroyuki Yashiro ឆ្មាំគុក Fuchu ប្រាប់សារព័ត៌មាន The Guardian ដោយបន្ថែមថា ៧០ភាគរយនៃអ្នកទោសវ័យចំណាស់កំពុងត្រូវបានព្យាបាលសម្រាប់ជំងឺរ៉ាំរ៉ៃដូចជា ជំងឺទឹកនោមផ្អែម ជំងឺបេះដូង និងជំងឺផ្លូវចិត្ត។ គម្លាតអាយុបង្ហាញយ៉ាងច្បាស់ពីការងារនៅក្នុងរោងជាង។ អ្នកទោសវ័យក្មេងត្រូវចំណាយពេល ៨ម៉ោងក្នុងមួយថ្ងៃដើម្បីដេរកាបូប អាវយឺត ថែទាំរថយន្ត ធ្វើការនៅក្នុងផ្ទះបាយ ឬបោកគក់។ នៅក្នុងរោងជាងផ្សេងទៀត អ្នកទោសវ័យចំណាស់មិនត្រូវបានផ្តល់ការងារលំបាកណាមួយឡើយ ក្រៅពីការផ្គុំឧបករណ៍ ព្យួរសំលៀកបំពាក់ ដើម្បីធ្វើឲ្យចលនាដៃរបស់ពួកគេប្រសើរឡើង។ ជប៉ុនដំណើរការពន្ធនាគារដោយផ្អែកលើក្រមព្រហ្មទណ្ឌឆ្នាំ ១៩០៨ ដោយរក្សាបទប្បញ្ញត្តិដ៏តឹងរ៉ឹងជាច្រើនដែលអនុវត្តចំពោះអ្នកទោសទាំងអស់ ទោះបីជាមានការកែប្រែជាច្រើនក៏ដោយ។ អ្នកទោសមិនត្រូវបានអនុញ្ញាតឱ្យនិយាយក្នុងអំឡុងពេលធ្វើការ ឬម៉ោងទទួលទានអាហារ អ្នកចូលសួរសុខទុក្ខមានកម្រិត ត្រូវបានអនុញ្ញាតឱ្យធ្វើលំហាត់ប្រាណ ៣០នាទីក្នុងមួយថ្ងៃ។ នេះបើយោងតាមអង្គការឃ្លាំមើលសិទ្ធិមនុស្ស។ អ្នកទោសត្រូវបានអនុញ្ញាតឱ្យងូតទឹក៣ដងក្នុងមួយសប្តាហ៍ រាល់ពេលមានមនុស្ស ១៥នាក់ងូតទឹកជាមួយគ្នាក្នុងអាងធំ។ អង្គការសិទ្ធិមនុស្សវាយតម្លៃថា បទប្បញ្ញត្តិពន្ធនាគាររបស់ជប៉ុនមានភាពតឹងរ៉ឹង និងបង្កហានិភ័យផ្លូវចិត្តដល់អ្នកទោស។ ប៉ុន្តែមន្ត្រីពន្ធនាគារ Fuchu អះអាងថា មិនមានភាពចង្អៀតណែន ការប្រើប្រាស់គ្រឿងញៀន ឬអំពើហិង្សាដូចនៅប្រទេសដទៃនោះទេ។ ទិដ្ឋភាពខាងក្នុងបន្ទប់អ្នកទោស ។ រូបភាព ៖ AFP បរិយាកាសនៅ Fuchu គឺស្ងប់ស្ងាត់ និងមានរបៀបរៀបរយ។ នៅខាងក្នុងបន្ទប់អ្នកទោសមានគ្រែត្រូវបានបត់យ៉ាងស្អាត ហើយសៀវភៅត្រូវបានរៀបចំយ៉ាងមានរបៀប។ មន្ត្រីពន្ធនាគារបញ្ជាក់ថា ភាពស្ងប់ស្ងាត់នេះអាចសម្រេចបានលុះត្រាតែច្បាប់ត្រូវបានអនុវត្តយ៉ាងតឹងរ៉ឹង។ លោក Yuiichiro Kushibiki ប្រធានពន្ធនាគារលើកឡើងថា ៖«កន្លែងនេះដំណើរការល្អ ពីព្រោះអ្នកទោសទាំងអស់ត្រូវបានប្រព្រឹត្តដូចគ្នា ដោយគ្មានបែងចែកនោះទេ។ មើលជុំវិញរោងជាងមានអ្នកទោសប្រហែល ៦០នាក់ ដោយមានអ្នកមើលថែតិចតួច។ រឿងនេះអាចកើតឡើងបានលុះត្រាតែអ្នកទោសអនុវត្តច្បាប់ និងគោរពឆ្មាំពន្ធនាគារ»។ ជ្រុងមួយនៃរោងជាងក៏មានម៉ាស៊ីនធាក់កង់ សម្រាប់អ្នកទោសវ័យចំណាស់ហាត់ប្រាណដែរ។ លោក Masanori Hayashi គ្រូពេទ្យនៅពន្ធនាគារ Fuchu បាននិយាយថា ៖«យើងត្រូវតែមានគំនិតច្នៃប្រឌិតដើម្បីគ្រប់គ្រងអ្នកទោសចាស់ជរាដែលមានរាងកាយទន់ខ្សោយ។ មនុស្សជាច្រើនមិនអាចធ្វើសកម្មភាពធម្មតានៅក្នុងពន្ធនាគារបានទេ»។ សម្រាប់អ្នកទោសវ័យចំណាស់មួយចំនួន ការបញ្ចប់ទោសរបស់ពួកគេ មិនមែនជាសញ្ញានៃការចាប់ផ្តើមថ្មីដ៏ល្អនោះទេ។ យោងតាមឆ្នាំគុក លោក Yashiro ៤០ភាគរយនៃអ្នកទោសវ័យចំណាស់មិនមានមធ្យោបាយរស់នៅសមរម្យ ហើយនឹងត្រូវពឹងផ្អែកលើសុខុមាលភាពនៅពេលពួកគេចេញទៅក្រៅ។ អ្នកទោសនៅទីក្រុង Fuchu ត្រូវបានអនុញ្ញាតឱ្យជួបជាមួយសាច់ញាតិ និងអ្នកតំណាងស្របច្បាប់ពីរដងក្នុងមួយខែ រហូតដល់ប្រាំដង ប្រសិនបើអាកប្បកិរិយារបស់ពួកគេល្អ។ អ្នកទោសវ័យចំណាស់មួយចំនួនធំ លែងអ្នកទៅសួរសុខទុក្ខហើយ ព្រោះពួកគេលែងមានគ្រួសារឬគ្មាននរណាម្នាក់ចង់ជួប។ លោក Yashiro បាននិយាយថា៖ «សម្រាប់អ្នកទោសប្រភេទនេះ ជីវិតក្នុងពន្ធនាគារគឺងាយស្រួលជាងនៅខាងក្រៅ»៕	ចំនួនអ្នកទោសដែលមានអាយុលើសពី ៦៥ឆ្នាំ មានចំនួន ២២ភាគរយនៃចំនួនអ្នកទោសសរុបនៅពន្ធនាគារជប៉ុន Fuchu។ កំណើនអ្នកទោសវ័យចំណាស់បង្កភាពលំបាកដល់ឆ្មាំគុក ជាហេតុនាំឲ្យពន្ធនាគារ Fuchu ត្រូវចាត់ឱ្យអ្នកទោសវ័យក្មេងដែលមានវិញ្ញាបនបត្រថែទាំសម្រាប់មើលថែពួកគេ។
អាជ្ញាធរជាតិអប្សរា បានស្រង់សម្តីបុរាណវិទូ អ្នកស្រី នេត ស៊ីមន មកចុះផ្សាយថា កាល ពីខែកក្កដា ក្រុមការងារបាន ប្រទះឃើញបំណែកខ្លួននាគមួយផ្នែក នៃចម្លាក់បដិមា ព្រះពុទ្ធប្រក់នាគ មួយផ្នែកកប់នៅក្នុងដី នៅក្នុងពេលរៀបចំសម្រង់ប្លង់បំណែកថ្ម ដែលនៅរាយប៉ាយជុំវិញរោងទងទី៣ នៃប្រាសាទតាព្រហ្ម។ ក្រោយពីកំណាយឃើញថា ថ្មនៃបំណែកក្បាលនាគនេះ គឺជាបំណែកចម្លាក់នាគ ដែលជាដងខ្លួននាគរបស់ព្រះពុទ្ធប្រក់នាគ ដែល បានយកទៅដាក់តម្កល់ក្នុងសាលរបាំ។ ក៏ប៉ុន្តែបំណែកក្បាលនាគមានត្រឹមក្បាលតែ២ប៉ុណ្ណោះ គឺក្បាលផ្នែកកណ្តាល និងខាងស្តាំ ក្នុងចំណោមនាគក្បាល៧។ បើតាម អ្នកស្រី នេត ស៊ីមន អ្វីដែលធ្វើឱ្យអ្នកជំនាញសន្និដ្ឋានថា ជាបំណែកមួយរបស់ព្រះពុទ្ធប្រក់នាគ គឺមុខថ្មមានទំហំត្រូវគ្នា សាច់ថ្មតែមួយ រួមទាំងក្បូរក្បាច់ក្នុងទម្រង់ដូចគ្នា។អ្នកជំនាញដដែលបន្តថា៖ «តាមស្ថានភាពនៃបំណែកក្បាលនាគ កប់នៅក្នុងដីនេះ គឺ មានការរៀបចំទុកយ៉ាងត្រឹមត្រូវ ដែលអ្នកជំនាញគិតថា បំណែករូបនេះ ត្រូវបានគេកប់ទុក នៅទីតាំងនេះ ដោយការគោរព ដែលប្រហែលជានៅក្រោយរាជព្រះបាទជ័យវរ្ម័នទី៧ ពេលដែលផ្លាស់ប្ដូរសាសនាពីពុទ្ធសាសនាមហាយាន ទៅព្រហ្មសាសនាវិញ។»។ ក្រុមការងារសង្ឃឹមថា នឹងអាចរកឃើញផ្នែកផ្សេងៗរបស់ពុទ្ធបដិមាប្រក់នាគ ដ៏ធំមួយនេះ បន្ថែមទៀតនាពេលអនាគ ដើម្បីយកមកផ្គុំឡើងវិញ ឱ្យបដិមានេះពេញរូបរាងសម្រាប់ ពុទ្ធសាសនិកគោរពបូជា។ បើតាមអាជ្ញាធរជាតិអប្សរា ក្រៅពីបំណែកក្បាលនាគ ក្រុមការងារកំណាយ ក៏រកឃើញបំណែកផ្សេងៗរបស់ពុទ្ធបដិមា និងចម្លាក់ផ្សេងៗមួយចំនួនទៀត មានដូចជា ប្រអប់ដៃ ប្រអប់ជើង ដងខ្លួន ជើងទម្រ ព្រះសិរជាដើមដែរ៕ ប្រភពរូបភាព៖ អាជ្ញាធរជាតិអប្សរា	បំណែកក្បាលនាគ ដែលជាផ្នែកមួយរបស់បដិមាព្រះពុទ្ធប្រក់នាគ ត្រូវបាននៅប្រាសាទតាព្រហ្ម ត្រូវបានក្រុមអ្នកបុរាណវិទ្យា នៃអាជ្ញាធរជាតិអប្សរា សហការជាមួយស្ថាប័នស្រាវ ជ្រាវបុរាណវិទ្យាឥណ្ឌា(ASI) កំណាយឃើញ នៅក្នុងសាលរបាំ ក្នុងបរិវេណប្រាសាទ តាព្រហ្ម។ ក្រៅពីបំណែកក្បាលនាគ កំណាយនេះ ក៏រកឃើញនូវបំណែកផ្សេងៗ របស់បដិមា តូចធំមួយចំនួនទៀតផង។
elate រដ្ឋាភិបាលថៃក្រោមការដឹកនាំរបស់នាយករដ្ឋមន្ត្រី លោកស្រី ផែថងថាន ស៊ីណាវ៉ាត់ អនុម័តគម្រោងជួយប្រជាជនក្រីក្រ និងស្ដារសេដ្ឋកិច្ច នាកិច្ចប្រជុំគណៈរដ្ឋមន្រ្តីនៅថ្ងៃទី១៧ ខែកញ្ញា។ ក្រោមគម្រោងនេះ ក្រសួងហិរញ្ញវត្ថុថៃ នឹងរៀបចំការចែកប្រាក់៣០០ដុល្លារ (១ម៉ឺនបាត) ទៅដល់ប្រជាជនថៃប្រមាណ ១៤,៦លាននាក់ នៅថ្ងៃទី២៥ ខែកញ្ញាខាងមុខ ដែលក្នុងនោះមាន ១២,៤លាននាក់ ជាអ្នកដែលកាន់ប័ណ្ណសុខភាពជាតិ និង ២,១៥លាននាក់ ជាជនងាយរងគ្រោះ។ លោក Pichai Chunhavajira រដ្ឋមន្រ្តីហិរញ្ញវត្ថុថៃ បានបញ្ជាក់បែបនេះក្នុងថ្ងៃទី១៧ ខែកញ្ញា។ លោក Pichai បន្តថាគម្រោងផ្ដល់ប្រាក់តាមគណនីធនាគារ (Digital Wallet) ដែលបានសន្យាពីពេលមុន ស្ថិតក្នុងការពិភាក្សានិងសម្រេចចិត្តពីរដ្ឋាភិបាលសិន។ គម្រោងផ្ដល់ជំនួយនេះ នឹងធ្វើឱ្យសេដ្ឋកិច្ចកើន០,៣៥ភាគរយ ក្នុងដំណាច់ឆ្នាំ២០២៤។ យ៉ាងណាមិញ ទីភ្នាក់ងារជាតិប្រឆាំងអំពើពុករលួយថៃ បានក្រើនរម្លឹករដ្ឋាភិបាលដើម្បីពិនិត្យលើគម្រោងឡើងវិញផងដែរពាក់ព័ន្ធនឹងការផ្ដល់ជំនួយហិរញ្ញវត្ថុដល់ប្រជាជន។ នេះបើតាមការផ្សាយកាសែត Bloomberg។ គោលដៅសំខាន់របស់រដ្ឋបាលលោកស្រី ផែថងថាន គឺធ្វើយ៉ាងណាស្ដារសេដ្ឋកិច្ចឡើងវិញ ដើម្បីសម្រេចកំណើនសេដ្ឋកិច្ចមធ្យមប្រចាំឆ្នាំ២ភាគរយ ឱ្យបានក្នុងអាណត្តិនេះ។ យ៉ាងណាក្ដី ការយកចិត្តទុកដាក់លើប្រជាជនក្រីក្រនៅតែសំខាន់។ រដ្ឋបាលថ្មីថៃ កំពុងជួបបញ្ហាជាប់គាំងផ្នែកសេដ្ឋកិច្ច ដោយមាននបំណុលសាធារណៈ ៦៣,៧៤ភាគរយ នៃទំហំទឹកប្រាក់ GDP ក្នុងខែកក្កដា និងមានឱនភាពពាណិជ្ជកម្មលើការនាំទំនិញចេញចូលទៀតផង៕	រដ្ឋាភិបាលថៃ បានអនុម័តគោលនយោបាយស្ដារឱនភាពសេដ្ឋកិច្ចក្នុងកញ្ចប់ប្រាក់៥,៦៦ពាន់លានដុល្លារ ជាមួយការផ្ដល់ជាប្រាក់ឧបត្ថម្ភដល់ប្រជាជនជាង១៤លាននាក់ និងប្ដេជ្ញាសម្រេចកំណើនសេដ្ឋកិច្ច២ភាគរយក្នុងមួយឆ្នាំ។
ស្ថានទូតបារាំង បញ្ជាក់នៅក្នុងសេចក្តីប្រកាសព័ត៌មានចេញផ្សាយនៅថ្ងៃទី១៧ ខែកញ្ញាថាព្រឹត្តិការណ៍នេះធ្វើឡើងនៅក្នុងក្របខណ្ឌនៃទិវាបេតិកភណ្ឌអឺរ៉ុប។ ស្ថានទូតបារាំង បញ្ជាក់បន្ថែមថា៖ «សាធារណជនអាចស្វែងយល់ ឬស្វែងយល់ជាថ្មីអំពីស្ថានទូត ដែលពោរពេញដោយប្រវត្តិសាស្រ្ត និងជាពិសេសបានមកកម្សាន្តនៅក្នុងឧទ្យានស្ថានទូតទំហំ៤,៧ហិកតា ដែលជាតំបន់បៃតងធំជាងគេមួយនៅរភ្នំពេញ ហើយក៏ជាជម្រកនៃជីវៈចម្រុះ ក្នុងនោះមានដើមឈើជាង២០០ដើមត្រូវជាប្រមាណ៥០ប្រភេទ និងសត្វប្រមាណ៣០ប្រភេទ ដូចជាសត្វស្លាប ស្វា ឈ្លូស និងសត្វល្អិតជាដើម។»។ អ្នកទស្សនា ក៏នឹងឃើញផងដែរនូវទ្វាររបងចាស់មួយរបស់ស្ថានទូត ដែលបានឆ្លងកាត់ ប្រវត្តិដ៏ជូរចត់ នៅពេលដួលរលំក្រុងភ្នំពេញ នៅឆ្នាំ១៩៧៥ ពោលគឺកាលពីជិត៥០ឆ្នាំមុន។ នៅពេលចេញពីស្ថានទូត សាធារណជនអាចទស្សនាការតាំងពិព័រណ៍រូបថតនៅលើរបងស្ថានទូត ដែលបង្ហាញពីការរំាបែបកីឡា Breakdance កម្ពុជា។ ការរាំប្រភេទនេះត្រូវបានដាក់បញ្ចូលក្នុងចំណោមវិញ្ញាសាកីឡាអូឡាំពិកប៉ារីស៍២០២៤ ដែលទើបបញ្ចប់កាលពីពេលថ្មីៗនេះ។ ដំណើរកម្សាន្តអមដោយការពន្យល់ពីមគ្គុទ្ទេសក៍ជាភាសាខ្មែរ បារាំង និងអង់គ្លេសក៏គ្រោងនឹងរៀបចំផងដែរ។ យ៉ាងណាក៏ដោយ អ្នកចូលរួមដែលមានកាបូបធំៗ និងរបស់របរដែលអាចបង្កគ្រោះថ្នាក់ មិនអនុញ្ញាតឱ្យយកចូលក្នុងបរិវេណស្ថានទូតឡើយ៕	ស្ថានទូតបារាំង នឹងបើកទ្វារឱ្យសាធារណជនចូលទស្សនា និងស្វែងយល់ពីធម្មជាតិ និងប្រវត្តិសាស្រ្ត នៅថ្ងៃសៅរ៍ ទី២១ ខែកញ្ញា បន្ទាប់បានស្វាគមន៍អ្នកចូលទស្សនាជាង៥ ៣០០នាក់កាលពីឆ្នាំមុនដែលជាចំនួនដ៏ច្រើនមិនធ្លាប់មាន។ ទ្វារស្ថានទូត នឹងចាប់ បើកទទួលសាធារណជន ចូលទស្សនាដោយសេរី និងមិនបាច់ចុះឈ្មោះជាមុនឡើយ ចាប់ពីម៉ោង៨ព្រឹក ដល់ម៉ោង៤រសៀល។
លោក Norman Chui ដែលអ្នកគាំទ្រនៅកម្ពុជា អាចចាំបានថា ជាតួអង្គ វិនហ្វីយ៉ាង ក្នុងរឿងយុទ្ធសិល្ប៍ដង្កូវនាង និងរឿងជាច្រើនទៀត បានប្រឡូកក្នុងវិស័យភាពយន្តតាំងឆ្នាំ១៩៧៣ ជាពិសេសតួអង្គជាអ្នកគុននិយម ទាំងជាតួអង្គឯក និងជាតួចិត្តអាក្រក់។ ក្នុងចំណោមនោះ លោកក៏ជាតួអង្គសំខាន់មួយរូបក្នុងរឿងកំពូលអ្នកសុំទាន (King of Beggars) របស់លោក Stephen Chow (ទិនហ្វី) កាលពីឆ្នាំ១៩៩២ ផងដែរ។ មរណភាពរបស់តារាភាពយន្តជើងចាស់ហុងកុងរូបនេះនៅក្រុងប៉េកាំង ត្រូវបានប្រកាសដោយអ្នកនាំពាក្យសមាគមផលិតកម្មភាពយន្ត Hong Kong Film Workers លោក Tin Kai Man ហើយបីបួនថ្ងៃក្រោយមក ភរិយារបស់លោកក៏ទទួលមរណភាពក្នុងអាយុ៤៣ឆ្នាំផងដែរ ខណៈរៀបចំបុណ្យសពឱ្យស្វាមី។ លោក Norman Chui និងភរិយាទីបីរូបនោះ បានរៀបអាពាហ៍ពិពាហ៍កាលពីឆ្នាំ២០០៥។ អត្តសញ្ញាណរបស់ភរិយាចុងក្រោយរបស់លោក មិនត្រូវបានបង្ហាញទូលំទូលាយនោះឡើយ តែបើយោងតាមសារព័ត៌មាន 8Days គាត់គឺជាអតីតអ្នករាំជនជាតិចិន ដែលមានអាយុ៣០ឆ្នាំតិចជាងស្វាមី។ អ្នកទាំងពីរមានកូនស្រី និងកូនប្រុសអាយុ១១ឆ្នាំម្នាក់ ហើយឆ្នាំនេះ ក៏ជាខួប២០ឆ្នាំនៃចំណងអាពាហ៍ពិពាហ៍ផងដែរ។ មិនមែនតែធ្លាប់មានប្រវតិ្តរៀបការ៣លើកប៉ុណ្ណោះឡើយ លោកក៏មានទំនាក់ទំនងស្នេហាជាមួយអតីតតារាហុងកុង Shirley Yim ដែលជាប្អូនស្រីតារាភាពយន្តល្បីល្បាញ Michelle Yim ថែមទៀតផង។ អ្នកទាំងពីរមានកូនប្រុសឈ្មោះ Edward អាយុ៤១ឆ្នាំ និងកូនស្រី Erica អាយុ៣៧ឆ្នាំ។ ភរិយាទីមួយរបស់លោក គឺលោកស្រី Zhang Xiaofeng ដែលបានរៀបការនៅឆ្នាំ១៩៧៥ ហើយលែងលះនៅឆ្នាំ១៩៧៩ ដោយមានកូនប្រុសម្នាក់ បច្ចុប្បន្ន មានអាយុ៥១ឆ្នាំ។ ភរិយាទីពីរ ឈ្មោះ Ho Suk Foon រៀបការនៅឆ្នាំ១៩៨០ និងលែងលះនៅឆ្នាំ១៩៨២៕	តារាភាពយន្តហុងកុងដ៏ល្បីល្បាញ ជាពិសេសកាលពីអំឡុងទសវត្សរ៍ឆ្នាំ៨០ លោក Norman Chui Siu Keung បានទទួលមរណភាពក្នុងអាយុ៧៣ឆ្នាំដោយសារជំងឺមហារីកបំពង់អាហារ កាលពីថ្ងៃទី១ ខែកញ្ញា ហើយអ្វីដែលកាន់តែសោកសៅទៀតនោះ គឺភរិយារបស់លោក ក៏បានទទួលមរណភាពផងដែរ ដោយសារគាំងបេះដូង ពេលរៀបចំបុណ្យសពស្វាមីរបស់ខ្លួន។
ការមានគណនីប្រាក់រៀលដោយស្វ័យប្រវត្តិ មិនមែនជាបន្ទុកចំណាយបន្ថែមប្រចាំឆ្នាំរបស់អតិថិជន ឬប្រជាពលរដ្ឋឡើយ។ ផ្ទុយទៅវិញ គណនីប្រាក់រៀលដែលគ្រឹះស្ថានធនាគារ ឬមីក្រូហិរញ្ញវត្ថុបង្កើតដោយស្វ័យប្រវត្តិនេះ គឺជាការសម្រួលដល់ លោក-អ្នក ក្នុងការទូទាត់សងប្រាក់តាមប្រព័ន្ធឌីជីថល ទាំងក្នុង និងក្រៅប្រទេស។ ព្រោះ សព្វថ្ងៃអ្នកមានគណនីប្រាក់រៀល មិនអាចស្កេនទូទាត់ថ្លៃទំនិញ ឬថ្លៃសេវាឱ្យអាជីវករដែលមានគណនីប្រាក់ដុល្លារបានឡើយ ហើយទេសចរអន្តរជាតិ ដូចជា ថៃ ឡាវ វៀតណាម និងចិន ក៏មិនអាចស្កេនទូទាត់ប្រាក់ពីគណនីធនាគាររបស់ខ្លួន ទៅគណនីប្រាក់ដុល្លាររបស់អាជីវករនៅស្រុកខ្មែរបានផងដែរ។ ដូច្នេះ នាពេលឆាប់ៗនេះ គ្រប់អ្នកប្រើប្រាស់គណនីធនាគារដែលមានតែប្រាក់ដុល្លារ នឹងមានគណនីប្រាក់រៀលមួយទៀតដោយស្វ័យប្រវត្តិនិងដោយឥតគិតថ្លៃ ហើយគ្រប់ធនាគារទាំងអស់នឹងចេញ KHQR តែមួយដែលស្កេនទូទាត់បានទាំងប្រាក់រៀលនិងប្រាក់ដុល្លារ។ នេះជាការលើកឡើងរបស់លោកស្រី ជា សិរី ទេសាភិបាលធនាគារជាតិនៃកម្ពុជា ដែលបានបញ្ជាក់ថា ៖ «ការកែសម្រួលនេះ គឺធ្វើឡើងក្នុងគោលដៅ លើកកម្ពស់ការប្រើប្រាស់ប្រាក់រៀល និងសម្រួលដល់ការចាយវាយរបស់អ្នកប្រើប្រាស់គណនីធនាគារ ដែលពីមុនការស្កេនពីគណនីប្រាក់ដុល្លារ ទៅគណនីប្រាក់រៀល ឬ ពីប្រាក់រៀលទៅប្រាក់ដុល្លារ អាចធ្វើបានដោយត្រូវឆ្លងកាត់ទូទាត់តាមអត្រាប្តូរប្រាក់»។ កាលពីថ្ងៃទី១៦ ខែកញ្ញា អ្នកមានគណនីធនាគារមួយចំនួនបានបង្ហាញការភ្ញាក់ផ្អើល នៅលើបណ្តាញសង្គមហ្វេសប៊ុកនៅពេលឃើញគណនីរបស់ខ្លួនមានគណនីប្រាក់រៀលមួយទៀតដោយមិនដឹងខ្លួន។ ជុំវិញករណីនេះ គឺការតម្រូវរបស់ធនាគារជាតិដែលឱ្យគ្រប់ធនាគារបើកគណនីប្រាក់រៀលសម្រាប់អ្នកប្រើប្រាស់ទាំងអស់ដោយមិនគិតថ្លៃ ហើយការគិតថ្លៃពីសំណាក់ធនាគារណាមួយនោះគឺជាការទទួលខុសត្រូវរបស់ធនាគារនោះផ្ទាល់។ លោកស្រី ជា សិរី បាននិយាយបែបនេះនៅក្នុងជំនួបមួយជាមួយអ្នកសារព័ត៌មាន។ បើតាមលោកស្រីអគ្គទេសាភិបាលធនាគារជាតិ ការតម្រូវឲ្យធនាគារទាំងអស់បើកគណនីប្រាក់រៀលឱ្យអតិថិជនរបស់ខ្លួននេះ ត្រូវបានប្រកាសកាលពីថ្ងៃទី១៩ ខែមីនា ឆ្នាំ២០២៤ (៦ខែមុន) ខណៈធនាគារជាច្រើនបានដំណើរការនេះជាបណ្ដើរៗហើយ។ តាមការជូនដំណឹងនាពេលនោះ គ្រប់អ្នកប្រើប្រាស់នឹងមានគណនីប្រាក់រៀលនៅថ្ងៃទី១៩ ខែកញ្ញានេះ។ ប៉ុន្តែ កាលបរិច្ឆេទនេះ ត្រូវបានពន្យារពេលមួយរយៈ។ ស្របពេលជាមួយគ្នានេះ ធនាគារទាំងអស់នឹងចេញ KHQR ថ្មីសម្រាប់អ្នកលក់ទាំងអស់ ដែលអាចស្កេនបានទាំងគណនីជាប្រាក់រៀលនិងគណនីជាប្រាក់ដុល្លារ។ ប្រសិនបើអ្នកប្រើប្រាស់ប្រើគណនីប្រាក់រៀលដើម្បីស្កេនសម្រាប់ការទូទាត់ ការទូទាត់នោះនឹងធ្វើឡើងជាប្រាក់រៀល ប៉ុន្តែ បើអ្នកប្រើប្រាស់ប្រើគណនីរបស់ខ្លួនជាប្រាក់ដុល្លារ ការស្កេននឹងចេញជាប្រាក់ដុល្លារ លែងឆ្លងរូបិយវត្ថុដូចមុនទៀតហើយ។ នេះជាការពន្យល់បន្ថែមរបស់លោកស្រី ជា សិរី ដោយបានអះអាងថា៖ « ភាពចាំបាច់នៃការប្រើប្រាស់គណនីប្រាក់រៀលនេះ គឺជាបង្ហាញពីការស្រឡាញ់ជាតិ។ លើសពីនេះ ធនាគារជាតិបានចុះកិច្ចព្រមព្រៀងជាមួយប្រទេសដៃគូជាច្រើនដើម្បីទូទាត់ឆ្លងប្រទេស ប៉ុន្តែបានតែគណនីប្រាក់រៀលប៉ុណ្ណោះ។ គណនីជាប្រាក់ដុល្លារ គឺស្កេនអត់ចេញ។ ការណ៍នេះជាហេតុធ្វើឱ្យអ្នកខ្លះឆ្ងល់ម៉េចបានគាត់ស្កេន UnionPay អត់ចេញ»។ ជាមួយគ្នានេះ លោកស្រីអគ្គទេសាភិបាល លើកទឹកចិត្តដល់ពលរដ្ឋ អាជីវករ ក្រុមហ៊ុន និងស្ថាប័នទាំងអស់ចូលរួមប្រើប្រាស់ប្រាក់រៀលឱ្យបានច្រើន ឱ្យបានទូលំទូលាយ ទោះបីការប្រើប្រាស់រូបិយវត្ថុនេះ មិនមែនជាលក្ខខណ្ឌតម្រូវដូចបណ្តានៅប្រទេសមួយចំនួននៅក្នុងពិភពលោកក៏ដោយ។ យប់ថ្ងៃទី១៧ ខែកញ្ញា ធនាគារជាតិនៃកម្ពុជា បានចេញសេចក្ដីណែនាំបន្ថែមមួយដោយមិនអនុញ្ញាតឱ្យគ្រឹះស្ថានធនាគារ និងមីក្រូហិវញ្ញវត្ថុទាំងអស់ យកកម្រៃសេវាប្រចាំឆ្នាំ ចំពោះកាតព្វកិច្ចបើកគណនីប្រាក់បញ្ញើ និងគណនីទូទាត់សងប្រាក់ជាប្រាក់រៀល ដែលប្រើសម្រាប់ប្រតិបត្តិការទូទាត់សងប្រាក់ឡើយ។ ជាមួយគ្នានេះ គ្រឹះស្ថានធនាគារ និងមីក្រូហិវញ្ញវត្ថុទាំងអស់ ត្រូវពន្យល់អតិថិជនររបស់ខ្លួនឱ្យបានលម្អិត ពាក់ព័ន្ធការបើកគណនីជាប្រាក់រៀល ដើម្បីចៀសវាងនូវការភ័ន្តច្រឡំណាមួយដែលធ្វើឱ្យប៉ះពាល់ដល់ប្រសិទ្ធភាពការងារ។ ប្រព័ន្ធធនាគារនៅកម្ពុជាបច្ចុប្បន្ន មានធនាគារពាណិជ្ជ៥៩, ធនាគារឯកទេស៩, គ្រឹះស្ថានមីក្រូហិរញ្ញវត្ថុទទួលប្រាក់បញ្ញើ៤, គ្រឹះស្ថានមីក្រូហិរញ្ញវត្ថុមិនទទួលប្រាក់បញ្ញើ៨៣, គ្រឹះស្ថានឥណទានជនបទ១១៥,គ្រឹះស្ថានភតិសន្យាហិរញ្ញវត្ថុ១៦, អ្នកដំណើរការតតិយភាគី៦, គ្រឹះស្ថានផ្តល់សេវាទូទាត់សងប្រាក់ ៣៣, អ្នកផ្តល់សេវាប្រព័ន្ធចែករំលែកព័ត៌មានឥណទាន ១, ការិយាល័យតំណាងធនាគារបរទេស ៥ និងអាជីវកម្មប្តូរប្រាក់មាន៣ ៣៥០។ របាយការណ៍ឆមាសទី១ឆ្នាំ២០២៤របស់ធនាគារជាតិនៃកម្ពុជាបានបង្ហាញថា ទ្រព្យសកម្មរបស់ប្រព័ន្ធធនាគារមានកំណើន៦,១ភាគរយ ដល់ ៣៥៦,៩ ទ្រីលានរៀល (៨៨,៣ ពាន់លានដុល្លារ)។ ក្នុងនោះ វិស័យធនាគារមាន ៩៥,៩ភាគរយនៃទ្រព្យសកម្មប្រព័ន្ធធនាគារ ខណៈវិស័យមីក្រូហិរញ្ញវត្ថុមានចំណែក ៣,៦ភាគរយនិងវិស័យភតិសន្យាហិរញ្ញវត្ថុ ០,៥ភាគរយ។ ឥណទានអតិថិជនបានកើនឡើង ២,៦ភាគរយដល់ ២៣៨,១ ទ្រីលានរៀល (៥៨,៩ ពាន់លានដុល្លារ)។ ទន្ទឹមនេះ ប្រាក់បញ្ញើ អតិថិជនមានកំណើន ១៣,៤ភាគរយដល់ទំហំទឹកប្រាក់២០៩,៩ ទ្រីលានរៀល (៥១,៩ ពាន់លានដុល្លារ) ចំណែកឯ ដើមទុនមានកំណើន ៩,៧ភាគរយ ដល់ ៤០,១ ទ្រីលានរៀល (៩,៩ ពាន់លានដុល្លារ)៕	បច្ចុប្បន្ន គ្រឹះស្ថានធនាគារនីមួយៗកំពុងបង្កើតគណនីប្រាក់រៀលដោយស្វ័យប្រវត្តិជូនអតិថិជនរបស់ខ្លួនដោយឥតគិតថ្លៃសេវាទៅតាមការតម្រូវរបស់ធនាគារជាតិនៃកម្ពុជា។ ការធ្វើបែបនេះ គឺដើម្បីផ្តល់ភាពងាយស្រួលដល់អ្នកប្រើប្រាស់ដោយគណនីជាប្រាក់រៀលនោះអាចស្កេនទូទាត់បានទាំងលុយរៀល និង ទាំងលុយដុល្លារនៅលើ KHQR តែមួយ ក្នុងគោលដៅលើកកម្ពស់ប្រាក់រៀលសម្រាប់សេវាទូទាត់សងប្រាក់ក្នុងប្រព័ន្ធឌីជីថល។
ដើម្បីពង្រឹងដល់សុខភាពភ្នែក និងភ្នែកកាន់តែមើលឃើញច្បាស់ យកល្អគួរតែបញ្ចូលអាហារទាំងអស់ខាងក្រោមនេះទៅក្នុងរបបអាហារប្រចាំថ្ងៃផងទៅ៖ ការ៉ុត ដំឡូងជ្វា ស្ពៃស្ពីណាច ក្រូច ទន្លាប់ គ្រាប់សណ្តែក ត្រីសាលម៉ុង ស៊ុត ផលិតផលទឹកដោះគោ ការពាក់វ៉ែនតាគឺជាមធ្យោបាយដ៏ល្អបំផុតក្នុងការការពារភាពមើលឃើញច្បាស់របស់ភ្នែក។ អ្នកក៏គួរតែសម្រាកពីការមើលកុំព្យូទ័រផងដែរ។ ទម្លាប់ទាំងនេះក៏នឹងជួយថែរក្សាសុខភាពភ្នែកអ្នកបានទោះបីជាអាយុកាន់តែច្រើនក៏ដោយ៕	ចាប់ពីការប្រើទូរស័ព្ទដៃរហូតដល់កុំព្យូទ័រ ពិភពលោកយើងទាំងមូលស្ទើរតែពោរពេញទៅដោយការប៉ះពាល់ ឬសម្លឹងមើលកញ្ចក់ ឬ Screen ទាំងអស់ហើយ។ ដូច្នេះអ្នកប្រហែលជាបារម្ភច្រើនអំពីសុខភាពភ្នែកហើយ។ មួយវិញទៀត បញ្ហាភ្នែកតែងកើតមានជាញឹកញាប់ និងកាន់តែធ្ងន់ធ្ងរនៅពេលអាយុកាន់តែច្រើន។
១. ច្រាលអាស៊ីតក្រពះ មិនមែនត្រឹមតែអាការៈក្រហាយទ្រូងនិងមានរសជាតិដូចលោហៈក្នុងមាត់នោះទេដែលជារោគសញ្ញានៃបញ្ហាច្រាលទឹកអាស៊ីតក្រពះ។ អ្នកប្រហែលជាមិនធ្លាប់ដឹងទេថាបញ្ហាក្រហាយទ្រូងប្រភេទ (Silent reflux) អាចបង្កអាការៈក្អកនិងហៀរសំបោរបានផងដែរ។ ២. ជំងឺថប់បារម្ភ យោងតាមអ្នកជំនាញផ្នែកសុខភាពផ្លូវចិត្តជាច្រើនបានឱ្យដឹងថា ជំងឺថប់បារម្ភរយៈពេលវែងអាចបណ្ដាលឱ្យប្រព័ន្ធភាពស៊ាំចុះខ្សោយ ហើយរាងកាយត្រូវស្ត្រេសជាប់ជានិច្ច។ ជាលទ្ធផលអ្នកងាយនឹងកើតជំងឺផ្ដាសាយ ឬអាឡែកស៊ីដែលសុទ្ធតែអាចបង្កអាការៈហៀរសំបោរ។ ដើម្បីជាការប្រសើរ ចូរកុំខ្លាចនឹងជួបពិគ្រោះជាមួយគ្រូពេទ្យជំនាញឯកទេសជំងឺផ្លូវចិត្ត។ ៣. ជំងឺរលាកប្រហោងឆ្អឹងច្រមុះរ៉ាំរ៉ៃ ជំងឺរលាកប្រហោងឆ្អឹងច្រមុះរ៉ាំរ៉ៃក៏ជាកត្តាចម្បងមួយនៃអាការៈហៀរសំបោរ ទោះបីជាអ្នកមិនមានជំងឺផ្ដាសាយក៏ដោយ។ ជំងឺនេះអាចបណ្ដាលឱ្យពីមូលហេតុជាច្រើន ប៉ុន្តែមួយក្នុងចំណោមនោះ គឺអាឡែកស៊ី។ ដើម្បីជាការប្រសើរ កុំស្ទាក់ស្ទើនឹងទៅជួបទទួលការពិនិត្យពីគ្រូពេទ្យជំនាញ។ ៤. គ្រឿងស្រវឹង អ្នកជំនាញជាច្រើនបានឱ្យដឹងថាសារធាតុមួយចំនួនដែលមានក្នុងស្រាក្រហមអាចបង្កប្រតិកម្មដូចអាឡែកស៊ីលើមនុស្សមួយចំនួន។ ប្រសិនបើអ្នកងាយនឹងមានបញ្ហារលាកច្រមុះ ឬប្រហោងឆ្អឹងច្រមុះដែលអាចបង្កអាការៈហៀរសំបោរ, ការទទួលទានគ្រឿងស្រវឹងអាចបណ្ដាលឱ្យជាលិកាក្នុងប្រហោងឆ្អឹងច្រមុះប្រែជារលាក៕ ត្រួតពិនិត្យដោយ៖ www.health.com.kh	ភាគច្រើននៃពួកយើងប្រហែលជាមិនធ្លាប់ដឹងទេថា ក្រៅពីជំងឺផ្ដាសាយ អាការៈហៀរសំបោរក៏អាចបណ្ដាលមកពីកត្តាផ្សេងទៀតផងដែរ។ ថាតើកត្តាទាំងនោះមានអ្វីខ្លះ? ខាងក្រោមវេបសាយសុខភាព យើងនឹងបង្ហាញឱ្យដឹងពីមូលហេតុមួយចំនួននៃអាការៈហៀរសំបោរ ៖
បើតាមលោក ផន រឹម ភ្លៀងធ្លាក់ខ្លាំងនៅព្រឹកនេះ បានធ្វើឱ្យទឹកភ្លៀងជន់លិច និងហូរកាត់ ផ្លូវល្បឿនលឿនភ្នំពេញ-ព្រះសីហនុ ចន្លោះគីឡូម៉ែត្រ K168 - K169 ចំណុចភូមិ១ ឃុំទំនប់រលក ស្រុកស្ទឹងហាវ ខេត្តព្រះសីហនុ។ ភ្លៀងនៅតែបន្តធ្លាក់ ខណៈដែលកម្លាំងនាយកដ្ឋាននគរបាលចរាចរណ៍ និងសណ្តាប់ធ្នាប់សាធារណៈប្រចាំការលើផ្លូវល្បឿនលឿន ក៏បានចេញអន្តរាគមន៍ សម្រួលការធ្វើដំណើរឆ្លងកាត់របស់ពលរដ្ឋ។ លោក ផន រឹម ប្រាប់សារព័ត៌មានឌីជីថលថ្មីៗតាមប្រព័ន្ធតេឡេក្រាមដូច្នេះថា៖ «ករណីទឹកហូរកាត់ផ្លូវល្បឿនលឿននេះ គឺមិនបានកាត់ផ្ដាច់ចរាចរណ៍នោះទេ កម្លាំងនាយកដ្ឋាន នគរបាលចរាចរណ៍ និងសណ្តាប់ធ្នាប់សាធារណៈប្រចាំការលើផ្លូវល្បឿនលឿនអន្តរាគមន៍ នៅទីនោះ ហើយអ្នកបើកបរអាចធ្វើដំណើរលើគន្លងវ៉ាជែងបាន»។ អ្នកនាំពាក្យរូបនេះ បានអំពាវនាវឱ្យអ្នកបើកបរដោយប្រុងប្រយ័ត្ន និង គោរពការបញ្ជាចរាចរណ៍របស់នគរបាល និងមើលផ្ទាំងLED ជូនដំណឹង របស់ក្រុមហ៊ុនគ្រប់គ្រងផ្លូវល្បឿនលឿននេះ ដើម្បីចៀសវាងគ្រោះថ្នាក់។ បើតាមរដ្ឋបាលខេត្តព្រះសីហនុ កាលពីយប់ថ្ងៃទី១៧ ខែកញ្ញា ជំនន់ទឹកភ្លៀងក៏បណ្ដាលឱ្យលិចផ្ទះ និងប៉ះពាល់ពលរដ្ឋប្រមាណ៥១គ្រួសារ ស្ថិតនៅភូមិ១ និងភូមិ២ ឃុំអូរត្រេះ ស្រុកស្ទឹងហាវ ខេត្តព្រះសីហនុ ផងដែរ។ យោងតាមការព្យាកររបស់ក្រសួងធនធានទឹក និងឧតុនិយម ចាប់ពីថ្ងៃទី១៧ ដល់ថ្ងៃទី១៩ ខែកញ្ញា កម្ពុជាបានរងឥទ្ធិពលព្យុះពូលឡាសាន (Pulasan) និងព្យុះសង្ឃរាប៊ីបីនកា (Bebinca) ក្នុងពេលតែមួយបណ្ដាលឱ្យមានភ្លៀងធ្លាក់ទូទាំងប្រទេស។ ក្នុងនោះ តំបន់វាលទំនាប រួមមានបន្ទាយមានជ័យ បាត់ដំបង ពោធិ៍សាត់ សៀមរាប កំពង់ឆ្នាំង កំពង់ធំ កំពង់ ចាម ត្បូងឃ្មុំ ព្រៃវែង ស្វាយរៀង កណ្តាល តាកែវ និងភ្នំពេញ អាចមានភ្លៀងធ្លាក់ជាមួយ ផ្គរ រន្ទះ និងខ្យល់កន្ត្រាក់គ្របដណ្តប់លើផ្ទៃដី៦០ភាគរយ។ ចំណែកខេត្តនៅតំបន់ខ្ពង់រាប រួមមានខេត្តកំពង់ស្ពឺ ប៉ៃលិន ឧត្តរមានជ័យ ព្រះវិហារ ស្ទឹង ត្រែង ក្រចេះ រតនគិរី មណ្ឌលគិរី តំបន់ជួរភ្នំក្រវាញ និងជួរភ្នំដងរែក អាចមានភ្លៀងធ្លាក់ ជាមួយផ្គររន្ទះ និងខ្យល់កន្ត្រាក់គ្របដណ្តប់លើ ផ្ទៃដី៦០ភាគរយ។ ចុងក្រោយ តំបន់មាត់សមុទ្រ រួមមានខេត្តកោះកុង ព្រះសីហនុ កំពត កែប និងជួរភ្នំបូកគោ អាចមានភ្លៀងធ្លាក់ជាមួយផ្គររន្ទះ និងខ្យល់កន្ត្រាក់គ្របដណ្តប់លើ ផ្ទៃដី៤០ភាគរយ។ រលក សមុទ្រមានកម្ពស់មធ្យមអប្បបរមា១,៥០ម៉ែត្រ និងកម្ពស់មធ្យមអតិបរមា២,២៥ម៉ែត្រ៕	ចរាចរណ៍នៅលើផ្លូវល្បឿនលឿនភ្នំពេញ-ព្រះសីហនុ នាព្រឹកថ្ងៃទី១៨ កញ្ញា នៅដំណើរការធម្មតា ទោះជាមានទឹកភ្លៀងហូរកាត់ក៏ដោយ។ នេះបើតាមការបញ្ជាក់របស់លោក ផន រឹម អ្នកនាំពាក្យក្រសួងសាធារណការ និងដឹកជញ្ជូន។
នៅជំនួបបើកឆាកនៅកីឡដ្ឋាន Santiago Bernabeu ខ្សែប្រយុទ្ធ Kylian Mbappé, Antonio Rüdiger និង Endrick រកបានមួយគ្រាប់ម្នាក់ជួយ Real Madrid យកឈ្នះ VfB Stuttgart ៣-១ ក្នុងការប្រកួតបើឆាក។ ១គ្រាប់របស់ Stuttgart ធ្វើបានដោយ Deniz Undav។ Liverpool វាយបកយកឈ្នះ AC Milan ៣-១ នៅកីឡដ្ឋាន San Siro។ Ibrahima Konaté, Virgil van Dijk និង Dominik Szoboszlai សម្រេចទីរៀងខ្លួនឱ្យហង្សក្រហម បន្ទាបពី Christian Pulisic រកបានគ្រាប់នាំមុខមុនសម្រាប់ក្រុមម្ចាស់ផ្ទះ AC Milan។ Bayern Munich ផ្តល់មេរៀនឈឺចាប់ឱ្យ Dinamo Zagreb ជាមួយលទ្ធផល ៩-២។ Harry Kane រកបាន៤គ្រាប់ម្នាក់ឯង ស្របពេលមិត្តរួមក្រុម Michael Olise សម្រេចបាន២គ្រាប់ រួមជាមួយ Raphaël Guerreiro, Leon Goretzka និង Leroy Sané ធ្វើបានម្នាក់១គ្រាប់។ ២គ្រាប់របស់ក្រុមនៃលីគកំពូលក្រូអាស៊ី ធ្វើបានដោយ Bruno Petković និង Takuya Ogiwara។ ដោយឡែក Aston Villa ដែលបង្ហាញមុខជាថ្មីក្នុងការប្រកួតជើងឯកលីគអឺរ៉ុប បានយកឈ្នេះ Young Boys ៣-០។ Juventus បានយកឈ្នះ PSV Eindhoven ៣-១ និង Sporting CP ឈ្នះ Lille ២-០។ សហព័ន្ធកីឡាបាល់ទាត់អឺរ៉ុប (UEFA) បានបង្កើតទម្រង់ប្រកួតថ្មីសម្រាប់ជើងឯកក្លិបកំពូលអឺរ៉ុប Champions League បន្ទាប់ពីបង្កើនក្រុមពី៣២ ទៅ ៣៦ក្រុម នៅរដូវកាល ២០២៤-២៥ នេះ។ ក្រុមទាំង៣៦ មាន៨ប្រកួតរៀងខ្លួន ទល់នឹង៨ក្រុមផ្សេងគ្នា ក្នុងវគ្គសន្សំពិន្ទុ League phase។ ចំណោម៨ប្រកួត ក្រូមនីមួយៗមានការប្រកួត៤លើក្នុងដី និង៤លើកក្រៅដី។ ក្នុងវគ្គសន្សំពិន្ទុ (ដោយគិតពិន្ទុរួមទាំង៣៦ក្រុមតែម្តង) ក្រុមណាដែលបញ្ចប់ចំណាត់ថ្នាក់ពីលេខ១ ដល់លេខ៨ ទទួលបានកៅអីវគ្គ១៦ក្រុមស្វ័យប្រវត្តិ ស្របពេលក្រុមបញ្ចប់ពីលេខ៩ ដល់លេខ២៤ នឹងត្រូវបន្តប្រកួតជម្រុះ play-off ដើម្បីយក៨ក្រុមទៅបង្គ្រប់វគ្គ១៦ក្រុម។ សម្រាប់ការប្រកួតវគ្គ play-off ក្រុមដែលបញ្ចប់ពីលេខ៩ ដល់១៦ នឹងធ្វើម្ចាស់ផ្ទះនៅជើងទី២ ខណៈក្រុមពីលេខ១៧ ដល់២៤ ជាម្ចាស់ផ្ទះនៅជើងទី១។ ក្រុមដែលបញ្ចប់ពីចំណាត់ថ្នាក់ទី២៥ ដល់៣៦ នៅវគ្គសន្សំពិន្ទុ អស់ឱកាសប្រកួតបន្ត និងមិនបានកៅអី UEFA Euopa League នោះឡើយ។ ការផ្លាស់ប្តូរទម្រង់ថ្មីខាងលើនេះ នឹងធ្វើឱ្យចំនួនប្រកួតកើនឡើង និងរឹតតែមានភាពទាក់ទាញ ដោយសារក្រុមខ្លាំងៗសុទ្ធតែមានឱកាសប៉ះគ្នាចាប់ពីវគ្គសន្សំពិន្ទុទៅតែម្តង៕	ការប្រកួត UEFA Champions League រដូវកាល ២០២៤-២៥ បានត្រឡប់ចូលមកវិញហើយនៅរាត្រីថ្ងៃទី១៧ ខែកញ្ញា ដោយមាន៧គូជួបគ្នា។ ម្ចាស់ការពារជើងឯក Real Madrid Liverpool, Bayern Munich, Juventus Aston Villa រកបាន៣ពិន្ទុរៀងខ្លួននៅជំនួបបើកឆាក នៅវគ្គសន្សំពិន្ទុ (League phase) តាមទម្រង់ថ្មី។
តាមរយៈសារសំឡេងពិសេសជាង ២នាទី នៅថ្ងៃទី១៨ ខែកញ្ញានេះ សម្តេច នាយករដ្ឋមន្ត្រីកម្ពុជា បានបញ្ជាឱ្យកងយោធពលខេមរភូមិន្ទ និងស្នងការនគរបាលជាតិ ត្រូវត្រៀមសម្រេចកម្លាំង និងមធ្យោបាយ សម្ភារ ដើម្បីជួយអន្តរាគមន៍សង្គ្រោះ ក្នុងករណីចាំបាច់។ ចំណែក លោក គន់ គីម អនុប្រធានទី១ នៃគណៈកម្មាធិការជាតិគ្រប់គ្រងគ្រោះមហន្តរាយ ត្រូវរ៉ាប់រងភារកិច្ច សហការជាមួយ គណៈអភិបាលរាជធានី-ខេត្ត ក្នុងការតាមដានឱ្យជាប់ និងកំណត់ទីទួលសុវត្ថិភាព ព្រមទាំងត្រៀមកម្លាំងសម្រាប់សម្របសម្រួល និងសង្គ្រោះបន្ថែម។ ប្រមុខរាជរដ្ឋាភិបាល ក៏ដាក់បញ្ជាឆ្ពោះទៅក្រសួងសេដ្ឋកិច្ច និងហិរញ្ញវត្ថុ និងស្ថាប័នពាក់ព័ន្ធ ឱ្យត្រៀមស្បៀង និងសម្ភារៈផ្សេងៗ សម្រាប់ផ្តល់ទៅឱ្យពលរដ្ឋដែលរងគ្រោះដោយសារទឹកជំនន់។ រីឯក្រសួងធនធានទឹក និងឧតុនិយម ត្រូវតាមដានការវិវឌ្ឍនៃកម្ពស់ទឹក ហើយសហការជាមួយអាជ្ញាធររាជធានី-ខេត្ត និងស្ថាប័នពាក់ព័ន្ធឱ្យទាន់ពេលវេលា។ ចំណែកក្រសួងកសិកម្ម សម្ដេច ហ៊ុន ម៉ាណែត បញ្ជាឱ្យត្រៀមស្រូវពូជ និងសម្ភារៈផ្សេង ដើម្បីជួយដល់ពលរដ្ឋដែលរងផលប៉ះពាល់។ បច្ចុប្បន្ននេះ មានខេត្តក្រចេះ និងព្រះសីហនុ កំពុងរងគ្រោះដោយសារទឹកជំនន់ ដែលបណ្ដាលឱ្យផ្ទះពលរដ្ឋ និងផ្លូវមួយចំនួនបានលិច។ បើតាមការព្យាកររបស់ក្រសួងធនធានទឹក និងឧតុនិយម ចាប់ពីថ្ងៃទី១៧ដល់១៩នេះ កម្ពុជានឹងរងឥទ្ធពលព្យុះទី១៤ឈ្មោះ ពូលឡាសាន (Pulasan) និងព្យុះសង្ឃរាប៊ីបីនកា (Bebinca) ដែលកើតលើគន្លងតែមួយ។ ព្យុះនេះ មានឥទ្ធិពលខ្លាំងលើខ្យល់មូសុងនិរតី បក់លើសមុទ្រអានដាមម៉ែន ឈូងសមុទ្រថៃ ខណៈសម្ពាធទាប នៅបន្តគ្របដណ្តប់លើភាគកណ្តាលនៃអាងទន្លេមេគង្គ សមុទ្រចិនខាងត្បូង និងលើប្រទេសកម្ពុជា៕ អត្ថបទទាក់ទង រងឥទ្ធិពលព្យុះចំនួន២ដំណាលគ្នា ធ្វើឱ្យកម្ពុជា គ្របដណ្តប់ដោយទឹកភ្លៀង	សម្ដេច ហ៊ុន ម៉ាណែត បានបញ្ជាឱ្យមន្ត្រីពាក់ព័ន្ធ ពិសេសអភិបាលរាជធានី-ខេត្ត រួមទាំងកងកម្លាំងទាំងអស់ បង្កើនការប្រុងប្រយ័ត្ន និងត្រៀមសង្គ្រោះពលរដ្ឋ ក្នុង ករណីគ្រោះទឹកជំនន់។
សូមជម្រាបថា ពិធីបុណ្យភ្ជុំបិណ្ឌ ជាពិធីបុណ្យធំមួយ ក្នុងចំណោមពិធីបុណ្យប្រពៃណីខ្មែរផ្សេងទៀត។ ពិធីនេះ មានរយៈពេល១៥ថ្ងៃ ដោយចាប់ពីថ្ងៃ១រោច ដល់ថ្ងៃទី១៥រោច ខែភទ្របទ។	ពុទ្ធបរិស័ទជាច្រើន បានរៀបចំចង្ហាន់ត្រៀបត្រាដើម្បីប្រគេនព្រះសង្ឃ ក្នុងពិធីកាន់បិណ្ឌ១ នៅវត្តចង្ក្រានតាព្រហ្មស្ទឹងមានជ័យ ក្នុងសង្កាត់ស្ទឹងមានជ័យ រាជធានីភ្នំពេញ។ ក្នុងនោះមានមុខម្ហូប ដូចជា មីសួរ ខជើងជ្រូក សម្លការី ឆាខ្ទឹមបារាំង ស្ងោរម្រះ ស្ងោរជ្រក់ត្រី ស៊ុតស្ងោរ ចៀនជួន រួមនឹងម្ហូប បង្អែម ច្រើនមុខទៀត។ ក្រៅពីចង្ហាន់ ពុទ្ធបរិស័ទ ក៏បានប្រគេនទេយ្យទានផ្សេងៗទៀតផងដែរ។
ជាមួយការចោទប្រកាន់ ក្រុមហេសបូឡារបស់លីបង់បានប្រកាសក្ដែងៗថានឹងសងសឹកអ៊ីស្រាអែលវិញ បន្ទាប់ពីការផ្ទុះឧបករណ៍ Pager បណ្ដាលឱ្យមនុស្សស្លាប់៩នាក់និងរបួស២៧៥០នាក់។ ជនរងគ្រោះមានទាំងបេសកជនអ៊ីរ៉ង់ផង។ ឯកអគ្គរដ្ឋទូតអ៊ីរ៉ង់នៅលីបង់ Mojtaba Amani ត្រូវបញ្ជូនទៅមន្ទីរពេទ្យភ្លាមៗ ក្រោយរងរបួសផ្នែកក្បាល។ នេះបើតាមការប្រកាសពីក្រសួងសុខាភិបាលលីបង់នៅថ្ងៃទី១៧ ខែកញ្ញា។ Pager ជាឧបករណ៍ទំនាក់ទំនងសារសំណេរខ្នាតតូច ដែលត្រូវបានប្រើប្រាស់ដោយប្រជាជនលីបង់និងក្រុមហេសបូឡា។ ការផ្ទុះទំនងជាកើតដោយប្រើបច្ចេកវិទ្យាដើម្បីបំផ្ទុះឧបករណ៍នេះ។ លោក Jonathan Panikoff អតីតភ្នាក់ងារព័ត៌មានសម្ងាត់អាម៉េរិក និយាយថា ក្រុមហេបូឡាអាចមើលស្រាលកំហុសបច្ចេកវិទ្យា ទើបបណ្ដាលឲ្យមានរឿងនេះកើតឡើង។ នេះបើតាមទីភ្នាក់ងារព័ត៌មាន Reuters។ សកម្មភាពនេះ បានបញ្ឆេះកំហឹងប្រជាជនលីបង់និងក្រុមហេសបូឡាជាអតិបរមាទៅលើអ៊ីស្រាអែល។ លោក Ziad Makary រដ្ឋមន្ត្រីព័ត៌មានលីបង់បានចេញមុខថ្កោលទោសលើទង្វើបែបនេះ។ «នេះមិនមែនជាការតម្រង់សម្លាប់មនុស្សតែ២ទៅ៣នាក់ទេ។ នេះជាការប៉ុនប៉ងសម្លាប់មនុស្សមួយប្រទេស»។ លោក Hussein Khalil សមាជិកជាន់ខ្ពស់ក្រុមហេសបូឡាប្រើភាសាធ្ងន់ៗបែបនេះ និងសន្យាសងសឹកអ៊ីស្រាអែលវិញ។ ទង្វើរបស់អ៊ីស្រាអែល ក៏រិះគន់ពីភ្នាក់ងារអង្គការសហប្រជាជាតិ និងក្រុមហាម៉ាស់ផងដែរ។ យ៉ាងណា ទាហានអ៊ីស្រាអែលមិនទាន់បានឆ្លើយតបទៅលីបង់ទាក់ទងនឹងហេតុការណ៍ឡើយ។ អ៊ីស្រាអែលនិងក្រុមហេបូឡា បានបាញ់ប្រហារទ្រង់ទ្រាយតូចដាក់គ្នាទៅវិញទៅមកមិនតិចលើកមកហើយ ចាប់តាំងពីសង្គ្រាមកាហ្សាឆាបឆេះឡើងតាំងខែតុលាឆ្នាំមុន៕	ក្រុមហេសបូឡានៅលីបង់ បានចោទអ៊ីស្រាអែល បញ្ជាបំផ្ទុះឧបករណ៍ទាក់ទង Pager ដែលសម្លាប់មនុស្ស៩នាក់ និងរបួសរាប់ពាន់នាក់។
ទន្លេមេគង្គជាប្រភពទឹក និងជាកន្លែងស្តុកស្បៀងដ៏សំខាន់សម្រាប់ប្រជាជនរស់នៅតាមដងទន្លេជាច្រើនលាននាក់។ ប៉ុន្តែបញ្ហាបម្រែបម្រួលអាកាសធាតុ ការអភិវឌ្ឍដ៏រហ័ស កំណើនប្រជាជន និងការកើនឡើងកម្រិតទឹកនៅទន្លេមេគង្គ បានដាក់សម្ពាធលើការអភិវឌ្ឍទន្លេ និងបរិស្ថាន។ ទាក់ទិននឹងបញ្ហានេះ ប្រមុខការទូតឡាវ បានស្នើឱ្យប្រទេសក្នុងតំបន់ រួមគ្នាទប់ស្កាត់បញ្ហាប្រឈមរួម។ «នៅក្នុងបរិបទបែបនេះ យើងត្រូវតែរួមគ្នា ដើម្បីពង្រឹងកិច្ចសហការ ក្នុងគោលបំណងធ្វើឱ្យមានតុល្យភាពរវាងកំណើនសេដ្ឋកិច្ច និងបញ្ហាប្រឈមសេដ្ឋកិច្ច»។ លោក Saleumxay Kommasith ឧបនាយករដ្ឋមន្រ្តី និងជារដ្ឋមន្រ្តីការបរទេសឡាវ បានបញ្ជាក់បែបនេះ នៅក្នុងកិច្ចពិភាក្សាសន្តិសុខទឹកនៃគណៈកម្មការទន្លេមេគង្គ និងអាស៊ាន ក្នុងថ្ងៃទី១៨ ខែកញ្ញា។ ពីវេទិការៀបចំនៅទីក្រុងវៀងចន្ទន៍ ប្រទេសឡាវ លោក Saleumxay Kommasith បានលើកឡើងពីព្យុះ Yagi និងភ្លៀងរដូវវស្សា ដែលបានធ្វើឱ្យមានទឹកជំនន់នៅមីយ៉ាន់ម៉ា វៀតណាម ថៃ និងឡាវ និងបង្កការលំបាកដល់ប្រជាជនជាច្រើនម៉ឺននាក់។ បើតាមរដ្ឋមន្រ្តីការបរទេសរូបនេះ គ្រោះមហន្តរាយបង្កដោយព្យុះ Yagi ចាំបាច់ឆ្លើយតបជាបន្ទាន់ ដើម្បីទប់ស្កាត់ហានិភ័យ ក៏ដូចជាអាចត្រៀមខ្លួន និងការជូនដំណឹងទៅកាន់ប្រជាជនទុកជាមុន។ លោកស្រី Bounkham Vorachit រដ្ឋមន្រ្តីធនធានធម្មជាតិ និងបរិស្ថានឡាវ នៅកិច្ចពិភាក្សាសន្តិសុខទឹកគណៈកម្មការទន្លេមេគង្គ-អាស៊ានលើកទី២ នៅទីក្រុងវៀងចន្ទន៍ ប្រទេសឡាវ នៅថ្ងៃទី១៨ ខែកញ្ញា។ រូបភាព Thien Phearin.png គិតត្រឹមថ្ងៃទី១៦ ខែកញ្ញា ទឹកជំនន់បង្កដោយព្យុះ Yagi និងភ្លៀងរដូវវស្សា បានសម្លាប់ជីវិតប្រជាជនជិត៥៥០នាក់នៅឡាវ មីយ៉ាន់ម៉ា ថៃ និងវៀតណាម។ កន្លងមក រដ្ឋមន្រ្តីការបរទេសថៃ លោក Maris Sangiampongsa បានបង្ហាញពីបំណង ស្វះស្វែងរកកិច្ចសហប្រតិបត្តិការជាមួយប្រទេសជិតខាងលើការគ្រប់គ្រងទឹក ដើម្បីដោះស្រាយទឹកជំនន់រយៈពេលវែង។ នៅចំពោះមុខមន្រ្តីទូត និងបណ្តាប្រទេសអាស៊ាន លោករដ្ឋមន្រ្តី បានយល់ឃើញថា ភាពជាដៃគូរវាងគណៈកម្មការទន្លេមេគង្គ និងអាស៊ាន ត្រូវតែដើរតួនាទីដ៏សំខាន់ ក្នុងការគាំទ្រការត្រៀមខ្លួនសម្រាប់មហន្តរាយ និងការគ្រប់គ្រងទឹកប្រកបដោយចីរភាព ដើម្បីការពារសហគមន៍ក្នុងតំបន់ ក៏ដូចជាទប់ស្កាត់ការគំរាមកំហែងធម្មជាតិទាំងនោះ។ នៅក្នុងកិច្ចពិភាក្សាក្រោមប្រធានបទ «Sustainable Investment for a Connected Resilient and Water-secure Southeast Asia» លោក Saleumxay Kommasith បានបន្ថែមថា កិច្ចពិភាក្សាសន្តិសុខទឹកនៃគណៈកម្មការទន្លេមេគង្គ និងអាស៊ាន មានសក្តានុពល ក្នុងការក្លាយជាចំណុចសំខាន់សម្រាប់កិច្ចខិតខំប្រឹងប្រែងថ្នាក់តំបន់ ដែលនឹងផ្តល់ជាប្រយោជន៍ដល់សមាជិកអាស៊ានទាំងមូល។ ដោយទទួលស្គាល់ពីបញ្ហាប្រឈមដែលអាស៊ាន និងប្រទេសតំបន់ទន្លេមេគង្គជួបប្រទះដូចជាទឹកជំនន់, បម្រែបម្រួលអាកាសធាតុ និងគ្រោះរាំងស្ងួតជាដើម លោកស្រី Bounkham Vorachit រដ្ឋមន្រ្តីធនធានធម្មជាតិ និងបរិស្ថានឡាវ និងជាប្រធានក្រុមប្រឹក្សាគណៈកម្មការទន្លេមេគង្គក្នុងឆ្នាំ២០២៤ បានលើកឡើងថា គណៈកម្មការទន្លេមេគង្គ បានធ្វើការយ៉ាងសកម្ម ដើម្បីការពារដងទន្លេមេគង្គ, ត្រួតពិនិត្យលក្ខខណ្ឌលើដងទន្លេ រួមទាំងគាំទ្រផែនការសកម្មភាព និងយុទ្ធសាស្រ្តបត់បែនអាកាសធាតុតាមដឹងទន្លេមេគង្គ៕	វៀងចន្ទន៍, ឡាវ៖ ឧបនាយករដ្ឋមន្រ្តី និងជារដ្ឋមន្រ្តីការបរទេសឡាវ Saleumxay Kommasith នៅថ្ងៃទី១៨ ខែកញ្ញា បានអំពាវនាវឱ្យបណ្តាប្រទេសទន្លេមេគង្គរួមគ្នា ដោះស្រាយបញ្ហាប្រឈមរួម ដើម្បីការពារការអភិវឌ្ឍទន្លេ និងជីវិតប្រជាជន។ បើតាមលោករដ្ឋមន្រ្តី ព្យុះ Yagi ដែលបានបកលើតំបន់អាស៊ីអាគ្នេយ៍ បានធ្វើឱ្យប្រជាជននៅតាមដងទន្លេមេគង្គជាច្រើនម៉ឺននាក់ រងការលំបាកយ៉ាងខ្លាំង ដោយសារតែទឹកជំនន់។
លោក សុទ្ធ គឹមកុលមុនី បន្តដូច្នេះ៖ «ស្ថានភាពនៅខេត្តក្រចេះ បានវិលមកសភាពធម្មតាវិញហើយ។ ចំពោះផលប៉ះពាល់វិញ អ្នកជំនាញផ្នែកនីមួយៗ បានជួសជុល និងសម្អាតរួចរាល់ហើយផងដែរ»។ សូមជម្រាបថា នៅភូមិសាស្ត្រស្រុកចិត្របុរី មានភ្លៀងធ្លាក់តាំងពីម៉ោង១ ដល់ម៉ោង៤ភ្លឺ ថ្ងៃទី១៧ ខែកញ្ញា និងបានប៉ះពាល់ដល់ភូមិចំនួន៥ នៅក្នុងឃុំដារ។ ភ្លៀងធ្លាក់ច្រើនម៉ោង បង្កជាជំនន់ទឹកភ្លៀង ជន់លិចទីធ្លាវត្តដារ១កន្លែង, បឋមសិក្សា១កន្លែង, មណ្ឌលសុខភាពមួយកន្លែង លិចក្រោមផ្ទះពលរដ្ឋ២០ខ្នង និងបានប៉ះពាល់ហេដ្ឋរចនាសម្ព័ន្ធមួយចំនួន តែមិនប៉ះពាល់ដល់មនុស្សឡើយ។ បើតាមក្រសួងធនធានទឹក និងឧតុនិយម ព្យុះទី១៤ឈ្មោះ ពូលឡាសាន(Pulasan) ជាមួយនឹងសម្ពាធទាប បានធ្វើឱ្យខេត្តនៅតំបន់ខ្ពង់រាប រួមមានព្រះវិហារ ស្ទឹងត្រែង ក្រចេះ រតនគិរី មណ្ឌលគិរី តំបន់ជួរភ្នំក្រវាញ និងជួរភ្នំដងរែក អាចមានភ្លៀង លាយឡំជាមួយ ផ្គរ រន្ទះ និង ខ្យល់កន្ត្រាក់គ្របដណ្ដប់លើផ្ទៃដី ៦៥ភាគរយ ចាប់ពីថ្ងៃទី១៨-២០ ខែកញ្ញា។ គួរជម្រាបផងដែរថា គិតត្រឹមថ្ងៃទី១៨ ខែកញ្ញា ឆ្នាំ២០២៤ ស្ថានភាពទឹកទន្លេមេគង្គនៅខេត្តក្រចេះទឹកមានកម្ពស់ ២០,២២ម៉ែត្រ កើនឡើង ០,៣៨ម៉ែត្រ បើធៀបនឹងថ្ងៃទី១៧ ខែកញ្ញា ខណៈកម្រិតទឹកត្រូវប្រុងប្រយ័ត្នគឺ ២២,០០ម៉ែត្រ៕	ជំនន់ទឹកភ្លៀងដែលបណ្ដាលឱ្យជន់លិច តំបន់មួយចំនួននៅខេត្តក្រចេះ បានស្រកមកសភាពធម្មតាវិញហើយ នៅថ្ងៃទី១៨ ខែកញ្ញា បន្ទាប់ពីជន់លិចរយៈពេលខ្លី។ លោក សុទ្ធ គឹមកុលមុនី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយ ប្រាប់សារព័ត៌មានឌីជីថលថ្មីៗបន្ថែមថា ជំនន់ទឹកភ្លៀងនៅខេត្តក្រចេះ បានស្រកអស់វិញ ព្រោះមិនមានភ្លៀងធ្លាក់បន្ត និងដោយសារប្រព័ន្ធបង្ហូរទឹកក៏មានគ្រប់គ្រាន់។
យោងតាមការជូនដំណឹងរបស់រដ្ឋបាលក្រុងភ្នំពេញ ក្នុងចំណោមរថយន្ត៦៥៣គ្រឿងនេះ មាន៥៦គ្រឿងសម្រាប់ដឹកពលរដ្ឋទៅកម្សាន្តនៅខេត្តភាគឦសាន គឺខេត្តក្រចេះ ស្ទឹងត្រែង មណ្ឌលគិរី និងរតនគិរី អំឡុងបុណ្យភ្ជុំបិណ្ឌផងដែរ។ ជាមួយគ្នាដែរ រថយន្តក្រុងសម្រាប់ដឹកនជញ្ជូន ពលរដ្ឋទៅតាមបណ្ដាលខេត្តផ្សេងទៀត និងត្រឡប់មកភ្នំពេញវិញ រដ្ឋបាលរាជធានីភ្នំពេញបានត្រៀមរថយន្ត៤៩៧គ្រឿង។ រីឯ សម្រាប់ដឹកជញ្ជូនពលរដ្ឋ ចរចារណ៍ក្នុងរាជធានីភ្នំពេញ មាន១០០គ្រឿង។ ចំពោះម៉ោងចេញដំណើរ គឺចាប់ផ្ដើមពីម៉ោង៦ និង៣០នាទីព្រឹក ដល់ម៉ោង១១ និង៣០នាទីថ្ងៃត្រង់។ អ្នកធ្វើដំណើរទៅខេត្ត កណ្ដាល ព្រៃវែង ស្វាយរៀង អាចឡើងឡាននៅទីតាំងស្ថានីរថយន្តក្រុងវាលស្បូវ ដែលនៅផ្លូវជាតិលេខ១ ច្រកចូលបុរីតារាសំណាង។ អ្នកដំណើរទៅខេត្តកណ្ដាល តាកែវ អាចទៅរកឡានក្រុងបាននៅចំណតស្ថាននីយរថយន្តក្រុងចាក់អង្រែលើ។ អ្នកទៅខេត្តកំពង់ស្ពឺ កែប កំពត ព្រះសីហនុ កោះកុង គឺចំណតនៅស្ថានីយរថយន្តក្រុងផ្លូវ២០០៤ ដែលជាប់របងបញ្ជាការដ្ឋានកងទ័ពអាកាស។ ពលរដ្ឋដែលទៅកំពង់ឆ្នាំង ពោធិ៍សាត់ បាត់ដំបង បន្ទាយមានជ័យ ប៉ៃលិន គឺចំណតនៅស្ថានីរថយន្តក្រុងសួនច្បារឫស្សីកែវ។ សម្រាប់ពលរដ្ឋដែលទៅខាងខេត្តកំពង់ធំ សៀមរាប ឧត្តរមានជ័យ និងព្រះវិហារ គឺអាចឡើងឡាននៅចំណតដីឡូត៍តំបន់ OCIC ជ្រោយចង្វារ ដែលនៅក្បែររង្វង់មូលទេពមច្ឆា។ ពលរដ្ឋទៅខេត្តកំពង់ចាម ត្បូងឃ្មុំ គឺចំណតឡាននៅស្ថានីយរថយន្តក្រុងរង្វង់កួចកាណុង។ ចំពោះអ្នកធ្វើដំណើរទៅខេត្ត ក្រចេះ ស្ទឹងត្រែង មណ្ឌលគិរី និង រតនគិរី គឺចំណតឡាននៅរង្វង់មូលកួចកាណុងផងដែរ៕	រដ្ឋបាលរាជធានីភ្នំពេញ បានត្រៀមរថយន្តក្រុង ៦៥៣គ្រឿង សម្រាប់ដឹកពលរដ្ឋទៅតាមបណ្តាខេត្តដោយឥតគិតថ្លៃ ក្នុងឱកាសបុណ្យភ្ជុំបិណ្ឌ។ ការដឹកជញ្ជូនអ្នកដំណើរនេះ នឹងធ្វើឡើងចាប់ពីថ្ងៃទី៣០ខែកញ្ញា ដល់ថ្ងៃទី៤ ខែតុលា។
ក្នុងនាមជាថ្នាក់ដឹកនាំខេត្ត លោក គីម រិទ្ធី ប្រាប់ថា លោកតែងញញឹមជានិច្ចរាល់ពេលដែលបានឃើញ ការបង្ហោះរូបភាព និងវីដេអូនានាពីតំបន់ប្រាសាទកោះកេរ លើបណ្ដាញសង្គម។ លោកចង់ឱ្យមានផ្សព្វផ្សាយពីរមណីយដ្ឋានប្រាសាទកោះកេរ ដែលជាសម្បត្តិបេតិកភណ្ឌវប្បធម៌របស់មនុស្សជាតិ នៃអង្គការយូណេស្កូ បានកាន់តែទូលំទូលាយ ដើម្បីជំរុញឱ្យទេសចរមកលេងតំបន់នេះកាន់តែច្រើន និងជួយសេដ្ឋកិច្ចមូលដ្ឋាន។ លោក គីម រិទ្ធី អភិបាលខេត្តព្រះវិហារ។ ថ្លែងក្នុងពិធីអបអរសាទរគម្រប់ខួប១ឆ្នាំ នៃការចុះបញ្ជីរមណីយដ្ឋានប្រាសាទកោះកេរជាសម្បត្តិបេតិកភណ្ឌវប្បធម៌ពិភពលោក នាថ្ងៃទី១៧ ខែកញ្ញា ឆ្នាំ២០២៤ នៅបរិវេណតំបន់ប្រាសាទកោះកេរ នាភូមិគូលែន ឃុំស្រយ៉ង់ អភិបាលខេត្តព្រះវិហារយល់ថា ដើម្បីឱ្យទេសចរមកលេងតំបន់នេះកាន់តែច្រើន គឺត្រូវជំរុញវិស័យបដិសណ្ឋារកិច្ច ម្ហូបអាហារ និងសេវាកម្មស្នាក់នៅ។ បច្ចុប្បន្ននេះ អភិបាលខេត្តមើលឃើញថា វិស័យទាំងនេះនៅមានកម្រិត។ ចំណែកវិស័យម្ហូបអាហារវិញ លោកអភិបាលខេត្តចង់ឱ្យមានការស្រាវជ្រាវ និងចងក្រងផ្សព្វផ្សាយម្ហូបអាហារ ដែលជាអត្តសញ្ញាណនៅតំបន់កោះកេរ។ លោក រិទ្ធី បន្ថែមថា៖« មកដល់ម៉ោងហ្នឹង ខ្ញុំមិនដឹងថា ម្ហូបដែលជាប្រពៃណីនៅកោះកេរ ម្ហូបអត្តសញ្ញាណរបស់អ្នកកោះកេរមានប៉ុន្មានមុខទេ ប៉ុន្តែបងប្អូនអាចស្រាវជ្រាវឡើងវិញ ម្ហូបដែលពុកម៉ែ ជីដូនជីតា និងបុព្វបុរសគាត់ហូបពីមុនមក អាចឱ្យម្ហូបទាំងនោះរស់ឡើងវិញ ដើម្បីផ្សព្វផ្សាយម្ហូបហ្នឹងសម្រាប់ទេសចរ សម្រាប់បងប្អូនខ្មែរមកលេង»។ ចំណែកសេវាកម្មស្នាក់នៅវិញ ក៏មានកង្វះខាតដែរនៅតំបន់កោះកេរនេះ ដែលធ្វើឱ្យអ្នកមូលដ្ឋានបាត់បង់ចំណូលមួយផ្នែកធំ។ លោកអភិបាលខេត្ត បានលើកឧទាហរណ៍កម្មវិធីរត់ Koh Ker Heritage Trail ដែលគ្រោងធ្វើនៅចុងសប្ដាហ៍នេះ ដែលមានអ្នកចូលរួមប្រមាណ១ពាន់នាក់។ ពួកគេបង្ខំចិត្តស្នាក់នៅខេត្តសៀមរាប ដោយសារនៅតំបន់កោះកេរគ្មានកន្លែងអាចទទួលពួកគេបាន។ ដោយឡែកសម្រាប់ការចូលរួមអបអរសាទរខួប១ឆ្នាំនៃការចុះបញ្ជីតំបន់ប្រាសាទកោះកេរវិញ លោក គីម រិទ្ធី ចង់ឱ្យពលរដ្ឋគ្រប់រូបមានមោទកភាពសម្រាប់ជាតិ និងលើកស្ទួយនូវវប្បធម៌ដែលមាននៅតំបន់នេះ និងត្រៀមសម្រាប់ក្នុងការបដិសណ្ឋារកិច្ចភ្ញៀវទេសចរមកពីគ្រប់តំបន់។ អគ្គនាយកអាជ្ញាធរជាតិព្រះវិហារ លោក គង់ ពុទ្ធិការ វិញ សម្រាប់លោកអ្វីដែលជាសមិទ្ធិផល នៃខួប១ឆ្នាំនេះ គឺការចូលរួមពីស្ថាប័នដៃគូនានាសម្រាប់កិច្ចការអភិរក្ស និងអភិវឌ្ឍន៍តំបន់នោះកេរ។ លោក គង់ ពុទ្ធិការ បានអរគុណដល់គណៈកម្មាធិការអន្តរជាតិ អាយស៊ីស៊ីព្រះវិហារ ដែលមានសហប្រធានចិន និងឥណ្ឌា, ស្ថាប័នដៃគូទាំងអស់ដែលបានរួមចំណែកនៅក្នុងកិច្ចការការពារ អភិរក្ស សិក្សាស្រាវជ្រាវលើកតម្លៃបុរាណដ្ឋានកោះកេរ បណ្ដុះបណ្ដាល និងការចូលរួមអភិវឌ្ឍន៍នានាកន្លងមក។ អគ្គនាយករូបនេះ មានសុទិដ្ឋិនិយមថា នឹងទទួលបាននូវកិច្ចសហប្រតិបត្តិការជាមួយដៃគូដែលមានស្រាប់ ហើយទទួលបានដៃគូថ្មីៗបន្ថែមទៀត ដើម្បីជំរុញកិច្ចការអភិរក្ស និងអភិវឌ្ឍន៍តំបន់កោះកេរ ឱ្យកាន់តែល្អប្រសើរ។ លោក គង់ ពុទ្ធិការ អគ្គនាយកអាជ្ញាធរជាតិព្រះវិហារ។ រដ្ឋលេខាធិការក្រសួងវប្បធម៌ និងវិចិត្រសិល្បៈ លោក ហាប់ ទូច បានរំឭកពីការខិតខំប្រឹងប្រែងនានា ដែលធ្វើឱ្យតំបន់ប្រាសាទកោះកេរចុះបញ្ជីជាសម្បត្តិបេតិកភណ្ឌវប្បធម៌ពិភពលោក នាថ្ងៃទី១៧ ខែកញ្ញា ឆ្នាំ២០២៣។ ដំណើរការស្រាវជ្រាវ និងរៀបចំឯកសារត្រូវចំណាយពេលយូរ និងលំបាកស្មុគស្មាញ ដោយមានការចូលរួមពីភាគីពាក់ព័ន្ធច្រើនទាំងជាតិ និងអន្តរជាតិ ពិសេសការរៀបចំធ្វើឡើងអំឡុងពេល មានវិបត្តិជំងឺកូវីដ១៩ ដែលធ្វើឱ្យដំណើរការចុះបញ្ជីកាន់តែលំបាកថែមមួយកម្រិតទៀត។ នេះជាការលើកឡើងរបស់លោក ហាប់ ទូច។ សម្រាប់មន្រ្តីក្រសួងវប្បធម៌ រមណីយដ្ឋានប្រាសាទកោះកេរ ត្រូវបានសហគមន៍នៅជុំវិញគោរពបូជា ដោយរៀបចំកិច្ចពិធីតាមជំនឿ ប្រពៃណីមកដល់សព្វថ្ងៃ និងមានតម្លៃខ្ពស់ខាងបរិស្ថានធម្មជាតិ ដ៏ស្រស់ស្អាតនៃទិដ្ឋភាពរួមបញ្ចូលគ្នារវាងវប្បធម៌ និងធម្មជាតិ។ លក្ខណៈពិសេសនេះហើយ ដែលអង្គការយូណេស្កូ សម្រេចចុះទៅក្នុងបញ្ជីសម្បត្តិបេតិកភណ្ឌវប្បធម៌ពិភពលោក។ គួរបញ្ជាក់ថា រមណីយដ្ឋានប្រាសាទកោះកេរ មានបុរាណដ្ឋានសរុបចំនួន ១៦៩ ក្នុងនោះមានប្រាសាទចំនួន ៧៦ និងទីតាំងបុរាណវិទ្យាជាច្រើនទៀតដូចជា ទីតាំងមនុស្សរស់នៅ ហេដ្ឋារចនាសម្ព័ន្ធផ្លូវថ្នល់ និងប្រព័ន្ធធារាសាស្រ្តជាដើម។ រមណីយដ្ឋាននេះស្ថិតនៅក្នុងតំបន់ការពារ កំណត់ដោយព្រះរាជក្រឹត្យឆ្នាំ២០០៤ និងក្រោយមកបានកែសម្រួលនៅឆ្នាំ២០២០ មានទំហំសរុប ៨ ៧៨៩ហិកតា ៤៣អា ដោយបែងចែកជា៣តំបន់ការពារ៕ លោក ហាប់ ទូច រដ្ឋលេខាធិការក្រសួងវប្បធម៌ និងវិចិត្រសិល្បៈ។ រមណីយដ្ឋានប្រាសាទកោះកេរ ការបង្ហោះប៉េងប៉ោងអបអរខួប១ឆ្នាំ នៃរមណីយដ្ឋានប្រាសាទកោះកេរ ជាសម្បត្តិបេតិកភណ្ឌវប្បធម៌ពិភពលោក។ ពិធីអបអរខួប១ឆ្នាំ នៃរមណីយដ្ឋានប្រាសាទកោះកេរជាសម្បត្តិបេតិកភណ្ឌវប្បធម៌ពិភពលោក។	អភិបាលខេត្តព្រះវិហារ លោក គីម រិទ្ធី មានមោទកភាពក្រៃលែងជាមួយនឹងសម្បត្តិបេតិកភណ្ឌដ៏អស្ចារ្យនៃរមណីយដ្ឋានប្រាសាទកោះកេរ ដែលត្រូវបានចុះបញ្ជីជាសម្បត្តិបេតិកភណ្ឌវប្បធម៌ពិភពលោក។ អភិបាលខេត្តរូបនេះ មានបំណងចង់ផ្សព្វផ្សាយបែបណា ឱ្យពលរដ្ឋខ្មែរអាចមកលេងតំបន់ប្រាសាទកោះកេរម្ដង ក្នុងមួយឆាកជីវិត។
ក្នុងឱកាសជំនួបសមាគមជាតិនៃអ្នកសារព័ត៌មានស្បែកខ្មៅនៅទីក្រុង Philadelphia អនុប្រធានាធិបតីអាម៉េរិកលោកស្រី កាម៉ាឡា ហារីស បាននិយាយទាក់ទងនឹងបញ្ហាប្រឈមដែលកំពុងកើតឡើងនិងដំណោះស្រាយនៅក្នុងតំបន់មជ្ឈិមបូព៌ា។ អនុប្រធានាធិបតីអាម៉េរិករូបនេះ បានទទូចឱ្យមានបទឈប់បាញ់រវាងទាហានអ៊ីស្រាអែលនិងក្រុមប្រយុទ្ធហាម៉ាស់ ហើយលើកឡើងពីចំណាត់ការបង្កើតរដ្ឋឯករាជ្យពីរ ជាដំណោះស្រាយបញ្ហាដ៏រ៉ាំរ៉ៃនេះក្នុងគោលដៅឈានដល់សន្តិភាពតំបន់។ «យើងប្រាកដច្បាស់ណាស់ថា កិច្ចព្រមព្រៀងទាំងនេះត្រូវតែអនុវត្តសម្រាប់ប្រយោជន៍រួមក្នុងតំបន់»។ លោកស្រី ហារីស បញ្ជាក់បែបនេះនៅចំពោះមុខអ្នកកាសែត។ លោកស្រី ហារីស បានសង្កត់ធ្ងន់ក្នុងកិច្ចសន្ទនាខាងលើថា ការគ្រប់គ្រងរបស់អ៊ីស្រាអែលប៉ាឡេស្ទីនត្រូវតែបញ្ចប់ ចំណែកការរំកិលព្រំដែនក៏មិនអនុញ្ញាតដែរ។ លើសពីនោះ អនុប្រធានាធិបតីរូបនេះបានបង្ហាញពីកង្វល់នៃការសម្លាប់ប្រជាជន ស្រ្តីនិងកុមារ ពីទាហានអ៊ីស្រាអែល ទោះបីជាលោកស្រីជឿថាប្រទេសនេះមានសិទ្ធិការពារខ្លួនក៏ដោយ។ អាម៉េរិក ជខ្នងបង្អែកមួយរបសអ៊ីស្រាអែលដែលតែងតែប្រកាសផ្ដល់ជំនួយជាទឹកប្រាក់និងសព្វាវុធជាបន្តបន្ទាប់ដល់អ៊ីស្រាអែលអំឡុងសង្គ្រាមនៅកាហ្សាជិតមួយឆ្នាំនេះ។ ប៉ុន្តែដៃគូទាំង២ ក៏ទាស់ទែងសម្ដីលើសោកនាដកម្មជាច្រើនកន្លងមក។ បើតាមក្រសួងសុខាភិបាលនៅកាហ្សា ប្រតិបត្តិការរបស់ទាហានអ៊ីស្រាអែលបង្កឱ្យមានមនុស្សស្លាប់ប្រមាណ៤១,២៥២នាក់ និងរបួស៩៥,៤៩៧នាក់ គិតត្រឹមថ្ងៃទី១៨ ខែកញ្ញា៕	អនុប្រធានាធិបតីអាម៉េរិកលោកស្រី កាម៉ាឡា ហារីស បានទទូចបញ្ឈប់សង្គ្រាមនៅកាហ្សា និងការត្រួតត្រាលើប៉ាឡេស្ទីន។ លោកស្រី ហារីស ក៏ចង់ឱ្យអនុវត្តដំណោះស្រាយការរដ្ឋពីរដែលនៅទ្រឹងផងដែរ។
នៅការប្រកួតវគ្គទី១ ក្រុម Bayern Munich បើកការនាំមុខចំនួន ៣គ្រាប់ ពីការស៊ុតបំប៉ោងសំណាញ់ទី ពីសំណាក់កីឡាករ Harry Kane នាទី១៩, Raphael Guerreiro នាទី៣៣ និង Michael Olise នៅនាទី៣៨។ ចូលការប្រកួតវគ្គទី២ Kane បន្តស៊ុតគ្រាប់បាល់ ៣គ្រាប់ នៅនាទី៥៧, ៧៣, ៧៨ ខណៈ Michael Olise ស៊ុតគ្រាប់បាល់បន្ថែមនាទី៦១, Leroy Sane នាទី៨៥ និង Leon Goretzka នាទី៩០+២។ ចំណែក ២គ្រាប់របស់ Dinamo Zagreb កើតឡើងដោយកីឡាករ Bruno Petkovic នាទី៤៩ និង Takuya Ogiwara នាទី៥០។ ការស៊ុតបាល់បញ្ចូលទី ៤គ្រាប់ របស់ Kane បានធ្វើឱ្យរូបគេបានក្លាយជាកីឡាករអង់គ្លេស ប្រចាំប្រវត្តិសាស្ត្របាល់ទាត់ទ្វីបអឺរ៉ុប UEFA Champions League ដែលស៊ុតបាល់បញ្ចូលទីច្រើនជាងគេចំនួន ៣៣គ្រាប់ បំបែកកំណត់ត្រា Wayne Rooney ដែលធ្លាប់រកបាន ៣០គ្រាប់។ គ្រាប់បាល់កើតឡើងចំនួន ១១គ្រាប់ នៅក្នុងការប្រកួតរវាង Bayern Munich ជាមួយនឹង Dinamo Zagreb បានក្លាយជាការប្រកួតទី២ ប្រចាំប្រវត្តិសាស្ត្រ UEFA Champions League ដែលមានការស៊ុតបញ្ចូលទីគ្នាច្រើន។ កាលពីឆ្នាំ ២០១៦ Borussia Dortmund កាន់កាប់កំណត់ត្រាយកឈ្នះលើក្រុម Legia Warsaw លទ្ធផល ៨-៤ ក្នុងមួយប្រកួត។ តែយ៉ាងណា នាការប្រកួតដែលស៊ុតបាល់បញ្ចូលទីច្រើនលើគូប្រកួត និងមិនឱ្យគេស៊ុតតដៃវិញបានគឺមានតែកំណត់ត្រាការប្រកួតកាន់កាប់ដោយក្លិប Liverpool ដែលបានយកឈ្នះលទ្ធផល ៨-០ លើក្រុម Besiktas ឆ្នាំ ២០០៧ និង Real Madrid យកឈ្នះ ៨-០ លើក្រុម Malmo ឆ្នាំ ២០១៥។ ការប្រកួតដោយមានកំណត់ត្រាជាច្រើនកើតឡើងបែបនេះ បានធ្វើឱ្យ Kane មានភាពភ្ញាក់ផ្អើលខ្លាំង ខណៈរូបគេនៅតែរីករាយចំពោះការស៊ុតបញ្ចូលទីបាន ៤គ្រាប់នៅក្នុងការប្រកួតនោះ។ «វាជាលើកដំបូង ដែលខ្ញុំទទួលបានការស៊ុតបាល់ពិន័យ ១១ម៉ែត្រ ៣ដង ក្នុងមួយប្រកួតបែបនេះ។ វាគឺជាអារម្មណ៍មួយដ៏ប្លែកបំផុតសម្រាប់ខ្ញុំ តែយ៉ាងណាការស៊ុតបញ្ចូលទី ៤គ្រាប់ គឺពិតជាអស្ចារ្យខ្លាំងណាស់»។ Kane បាននិយាយក្នុងសន្និសីទកាសែតក្រោយចប់ការប្រកួតបែបនេះ។ ចំណែការប្រកួតគូដទៃផ្សេងទៀតរួមមាន Liverpool បំបាក់ AC Milan លទ្ធផល ៣-១, Real Madrid បំបាក់ VfB Stuttgart លទ្ធផល ៣-១, Sporting CP យកឈ្នះលើក្រុម Lille លទ្ធផល ២-០, Aston Villa ឈ្នះ Young Boys ៣-០ និង Juventus ឈ្នះ PSV Eindhoven ៣-១៕	ក្រុម Bayern Munich ឈ្នះ Dinamo Zagreb ៩-២ នៅក្នុងជំនួប UEFA Champions League ថ្ងៃទី១៧ ខែកញ្ញា ក្លាយជាកំណត់ត្រាទី២ ក្នុងនាមជាការប្រកួតដែលមានគ្រាប់បាល់ស៊ុតបញ្ចូលទីច្រើនបំផុត។ Harry Kane ស៊ុត ៤គ្រាប់ម្នាក់ឯង ក៏បំបែកកំណត់ត្រា Wayne Rooney ជាកីឡាករអង់គ្លេសរកបានគ្រាប់បាល់ច្រើនជាងគេនៅ UCL។
ណាហ្គាវើលដ៍ ដូចជាត្រៀមខ្លួនបានល្អខ្លាំង ប្រសិនជាធៀបទៅនឹងរដូវកាលមុន ព្រោះ ៣ប្រកួតដើមរដូវកាល មិនទាន់ចាញ់នៅឡើយទេ ស្របពេលក្រុមការពារជើងឯកស្វាយរៀង ឈ្នះ៣ និងចាញ់១លើក។ មុនជួបគ្នានៅជុំទី១ ក្រុមទាំង២នេះ មានពេលសម្រាកត្រឹមតែ៣ថ្ងៃប៉ុណ្ណោះ បន្ទាប់ពីប្រកួតចប់សប្ដាហ៍ទី៤។ ក្នុងសន្និសីទមុនប្រកួតនេះ លោក Pep Munos បានសរសើរណាហ្គាវើលដ៍ ថាត្រៀមខ្លួនបានល្អ មិនដូចរដូវកាលមុន។ គ្រូបង្វឹកព្រះខ័នរាជស្វាយរៀងរូបនេះ យល់ថាទម្រង់លេងតាំងពីតំបន់ការពារ រហូតមកដល់តំបន់ប្រយុទ្ធរបស់គូប្រកួតខ្លួន គឺសុទ្ធតែមានគុណភាព ជាពិសេសនៅពេលពួកគេដណ្ដើមបាល់បាន ហើយវាយបកភ្លាមៗ។ គ្រូបង្វឹកអេស្ប៉ាញរៀបរាប់ថា៖«នេះ គឺជាការប្រកួតមួយ នៃដំណើរការប្រកួតផ្សេងទៀតក្នុងលីគ។ ណាហ្គាវើលដ៍រដូវកាលនេះ មានចង្វាក់លេងល្អ ហើយការការពារក៏ល្អ ដូចជាយើងដែរ។ ការចាប់ផ្ដើមរបស់គេល្អ។ យើង នឹងព្យាយាមធ្វើឲ្យបានល្អសម្រាប់ការប្រកួតនេះ។ អ្វី ដែលគេធ្វើបានល្អ គឺនៅពេលគេដណ្ដើមបាល់បាន ការលេងរបស់គេ គឺលឿន។ ណាហ្គាវើលដ៍រដូវកាលនេះ ចូលចិត្តលេងចាប់ផ្ដើមពីក្រោមមកវិញ ហើយមានគុណភាព ក្នុងការលេងមួយចំនួន។»។ ទោះជាយល់ថាណាហ្គាវើលដ៍មានទម្រង់លេងល្អ លោក Pep Munos នៅតែជឿថាកូនក្រុមខ្លួន ធ្វើបានល្អ ជាពិសេសការធ្វើបានល្អដើម្បីអ្នកគាំទ្រ ចំពោះការប្រកួតក្នុងកីឡដ្ឋានខេត្តស្វាយរៀង ដែលជាទឹកដីរបស់ខ្លួន។ រីឯគ្រូបង្វឹកណាហ្គាវើលដ៍ លោក ឃឹម បូរី យល់ថាពេលសម្រាក៣ថ្ងៃ គឺគ្រប់គ្រាន់ហើយសម្រាប់ការត្រៀមខ្លួនជាមួយក្រុមម្ចាស់ជើងឯកលីគកម្ពុជា ព្រះខ័នរាជស្វាយរៀង។ គ្រូបង្វឹកណាហ្គាវើលដ៍រូបនេះ យល់ថាការលេងរបស់ព្រះខ័នរាជស្វាយរៀង គឺនៅតែខ្លាំងដូចជារដូវកាលមុន។ អ្វី ដែលលោក ឃឹម បូរី យល់ថាព្រះខ័នរាជស្វាយរៀងខ្លាំងនោះ គឺការបត់បែនតាមគូប្រកួត។ លោក ឃឹម បូរី បាននិយាយដូច្នេះថា៖«យើង ក៏មានកីឡាករគ្រប់គ្រាន់សម្រាប់ ត្រៀមការប្រកួតសំខាន់នេះ ផងដែរ។ ព្រះខ័នរាជស្វាយរៀង កាលពីរដូវកាលមុន គាត់ព្យាយាមរក្សាបាល់តាមតែអាចធ្វើទៅបាន។ រដូវកាលនេះ យើង មើលទៅស្ថានភាពដូចរដូវកាលមុន ប៉ុន្ដែអ្វីដែល យើងឃើញប្លែក គឺខាងស្វាយរៀង ព្យាយាមផ្លាស់ប្ដូរយុទ្ធសាស្ដ្រ នៅពេលប៉ះក្រុមនីមួយៗ ដូច្នេះគាត់ត្រូវតែពិនិត្យបែបនេះ ព្រោះជាចំណុចមួយថ្មីសម្រាប់ស្វាយរៀង។»។ ក្នុងថ្ងៃជាមួយគ្នានេះផងដែរ សមាគមកីឡាបាល់ទាត់ក្រសួងមហាផ្ទៃ ត្រូវប្រកួតជាមួយ វិសាខា នៅកីឡដ្ឋាន AIA KMH Park ខណៈ បឹងកេត ស្វាគមន៍ ឡាយហ្វ៍ ខេត្តព្រះសីហនុ នៅពហុកីឡដ្ឋានជាតិអូឡាំពិក៕	ព្រះខ័នរាជស្វាយរៀង ត្រូវស្វាគមន៍ ណាហ្គាវើលដ៍ ក្នុងការប្រកួតលីគកំពូលកម្ពុជា សប្ដាហ៍ទី៥ នាថ្ងៃទី១៨ ខែកញ្ញា ឆ្នាំ២០២៤ នៅកីឡដ្ឋានខេត្តស្វាយរៀង វេលាម៉ោង ៦ល្ងាច។ លោក Pep Munoz គ្រូបង្វឹកព្រះខ័នរាជស្វាយរៀង សរសើរណាហ្គាវើលដ៍ ត្រៀមខ្លួនបានល្អ ខុសពីរដូវកាលមុន ជាពិសេសការលេងពីខាងក្រោម រហូតដល់តំបន់ប្រយុទ្ធប្រកបដោយគុណភាព។ លោក ឃឹម បូរី គ្រូបង្វឹកណាហ្គាវើលដ៍ យល់ថាព្រះខ័នរាជស្វាយរៀង នៅតែខ្លាំងដូចរដូវកាលមុន ជាពិសេសការបត់បែនទម្រង់លេង ជាមួយគូប្រកួត។
នាវេទិកានេះ លោក យិនសៀង សុមេធ ប្រធានកម្មវិធីនៃអង្គការ អេដ អេ អាកស្យុង (AEA) បញ្ជាក់ថា យុទ្ធនាការ «អក្ខរកម្ម និងសុខភាពសិក្សា» ជាយុទ្ធនាការផ្សារភ្ជាប់នឹង «ទិវាអក្ខរកម្មជាតិ» លើកទី២៤។ ដោយឆ្នាំនេះទិវាអក្ខរកម្ម ធ្វើឡើងក្រោមប្រធានបទ «អក្ខរកម្មជាជាមូលដ្ឋានគ្រឹះនៃចំណេះដឹង បំណិន និងនវានុវត្តន៍»។ យុទ្ធនាការនេះ ធ្វើឡើងក្រោមគោលបំណង ដើម្បីចូលរួមលើកកម្ពស់ការយល់ដឹងពីសុខភាព និងអនាម័យ។ បំផុសការចូលរួមពីអាណាព្យាបាលសិស្ស និងគ្រូបង្រៀន ឱ្យជម្រុញលើកទឹកចិត្ត និងបង្កឱកាសឱ្យកុមារអានសៀវភៅ និងធ្វើកិច្ចការផ្ទះ ការថែរក្សាអនាម័យខ្លួនប្រាណក្នុងពេលវិសមកាល ដើម្បីត្រៀមលក្ខណៈបវេសនកាលថ្មី។ លោក យិនសៀង សុមេធ ប្រធានកម្មវិធី នៃអង្គការ អេដ អេ អាកស្យុង (AEA) ស្ថិតក្នុងយុទ្ធនាការ «អក្ខរកម្ម និងសុខភាពសិក្សា» នៅថ្ងៃទី១៤ ខែកញ្ញា ឆ្នាំ២០២៤ នៅសាលាបឋមសិក្សាព្រែកទាល់ ស្ថិតក្នុងឃុំកោះជីវាំង ស្រុកឯកភ្នំ ខេត្តបាត់ដំបង។ មួយវិញទៀត យុទ្ធនាការដែលមានអ្នកចូលរួម ១៣០នាក់នេះ ក៏ដើម្បីកៀរគរការចូលរួមពីសហគមន៍ និងអាជ្ញាធរមូលដ្ឋាន ក្នុងការគាំទ្រដល់សកម្មភាពសាលារៀន ជាពិសេសកុមារងាយរងគ្រោះ និងកុមារនៅក្រៅសាលាបានចូលរៀន។ អ្នកស្រី ភាណ សោភ័ណ នាយិកាអង្គការ Oxfam បានបង្ហាញពីសុទិដ្ឋិនិយមថា យុទ្ធនាការនេះជាគំនិតគិតគូរវែងឆ្ងាយមួយ ក្នុងវិស័យអប់រំ។ អ្នកស្រីបន្ថែមដូច្នេះ៖«ពេលនេះយើងឈានទៅមុខមួយជំហានទៀត គឺចេះហើយ យកទៅប្រើប្រាស់ ដើម្បីជាបំណិនជីវិត ហើយទន្ទឹមនឹងនោះដែរយើងស្វែងរកនវានុវត្តន៍ផ្សេងៗ និងការច្នៃប្រឌិតផ្សេងៗគ្នា។»។ អ្នកស្រី លោកស្រី ភាណ សោភ័ណ នាយិកាអង្គការអុកស្វាម (OXFAM)ស្ថិតក្នុងយុទ្ធនាការ «អក្ខរកម្ម និងសុខភាពសិក្សា» នៅថ្ងៃទី១៤ ខែកញ្ញា ឆ្នាំ២០២៤ នៅសាលាបឋមសិក្សាព្រែកទាល់ ស្ថិតក្នុងឃុំកោះជីវាំង ស្រុកឯកភ្នំ ខេត្តបាត់ដំបង។ អ្នកស្រី សោភ័ណ ក៏លើកទឹកចិត្តដល់មាតាបិតាសិស្សនៅតំបន់បឹងទន្លេសាបនេះ ឱ្យបញ្ចូនកូនរបស់ពួកគេទៅសាលាឱ្យបានគ្រប់ៗគ្នា ជាពិសេសគឺការបញ្ចូនកូនស្រីឱ្យទទួលបានការអប់រំ និងបញ្ចប់ការសិក្សានៅថ្នាក់ខ្ពស់។ ដោយអក្ខរកម្ម ជាផ្នែកមួយដ៏សំខាន់សម្រាប់មនុស្សគ្រប់រូបក្នុងសង្គម លោក ជា ម៉ែន តំណាងមន្ទីរអប់រំ យុវជន និងកីឡា ខេត្តបាត់ដំបង ជម្រុញនឹងលើកទឹកចិត្តដល់អាណាព្យាបាលសិស្ស នៅសហគមន៍បឹងទន្លេសាប ចងក្រងថ្នាក់បណ្ដុះបណ្ដាល«អក្ខរកម្ម»នេះ។ លោក ជា ម៉ែន តំណាងមន្ទីរអប់រំ យុវជន និងកីឡា ខេត្តបាត់ដំបង។ លោកជឿថា សហគមន៍មួយដេលមានសមត្ថភាពក្នុងការចេះសរសេរ និងអាន បង្កភាពងាយស្រួសក្នុងជីវភាពរស់នៅរបស់ពួកគេ ពោលគឺអក្ខរកម្ម ជាផ្នែកមួយជួយដល់សេដ្ឋកិច្ចគ្រួសារ និងសហគមន៍របស់ពួកគេ។ ជាមួយគ្នានេះ អភិបាលស្រុកឯកភ្នំ លោក ម៉ិល សុផល លើកឡើងថា អក្ខរកម្ម ជាចំណុចស្នូលសំខាន់មួយ ដើម្បីចូលរួមអភិវឌ្ឍន៍ក្នុងសហគមន៍ និងប្រទេសជាតិ។ លោកបន្តទៀតថា ដោយអក្ខរកម្មជាចំណុចសំខាន់ក្នុងវិស័យអប់រំ រដ្ឋាភិបាលបានជ្រើសជាវិស័យអាទិភាព ដែលត្រូវបានយកចិត្តទុកដាក់។ លោក ម៉ិល សុផល អភិបាលស្រុកឯកភ្នំ។ លោកសង្កត់ធ្ងន់ដូច្នេះ៖ «ដើម្បីឱ្យប្រទេសកម្ពុជា ក្លាយជាប្រទេសដែលមានចំណូលមធ្យម កម្រិតខ្ពស់ គឺវិស័យអប់រំ ជាវិស័យអាទិភាព ពោលគឺចំណេះដឹងនេះឯង ដែលចូលរួម អភិវឌ្ឍន៍ប្រទេសបាន។»។ វិស័យអប់រំនៅតំបន់បឹងទន្លេសាប ត្រូវបានដៃគូអង្គការ និងអាជ្ញាធរមូលដ្ឋាន មើលឃើញថាកំពុងអភិវឌ្ឍន៍សន្សឹមៗទៅមុខ។ ទន្ទឹមនឹងការអភិវឌ្ឍ វិស័យអប់រំនៅនឹងទន្លេសាប ផលលំបាក និងចំណុចខ្វះខាតនៅតែមាន។ ដើម្បីបន្តនិរន្តរភាពនៃការអភិវឌ្ឍវិស័យអប់រំនៅតំបន់បឹងទន្លេសាប លោក យិនសៀង សុមេធ ប្រធានកម្មវិធី នៃអង្គការ AEA លើកឡើងថា គឺទាមទារក៏ចូលរួមពីគ្រប់ភាគីពាក់ព័ទ្ធទាំងអស់ រាប់ទាំងអង្គការដៃគូ អាជ្ញាធរមូលដ្ឋាន គ្រូបង្រៀន និងអាណាព្យាបាលសិស្ស។ គួររម្លឹកផងដែរថា យុទ្ធនាការ «អក្ខរកម្ម និងសុខភាពសិក្សា»នេះក្រោមកិច្ចសហការនៃគម្រោង គម្រោងសហគមន៍នេសាទបង្កើតការងារជាសេដ្ឋកិច្ចវិលជុំនៅបឹងទន្លេសាបខាងលិចតំបន់១ (FOSTER)។ ចាប់ពីឆ្នាំ២០២១ ក្រោមកិច្ចសហការក្រោមគម្រោងសហគមន៍នេសាទបង្កើតការងារជាសេដ្ឋកិច្ចវិលជុំនៅបឹងទន្លេសាបខាងលិចតំបន់១ (FOSTER) បានផ្ដល់កិច្ចអន្តរាគមន៍គាំទ្រដល់សាលារៀនសរុបចំនួន ១៤១ លើកម្មវិធីទឹកស្អាត និងអនាម័យតាមសាលារៀន និងកម្មវិធីអប់រំ។ ក្នុងនោះមានមត្តេយ្យសហគមន៍ ៤៤, បឋមិសក្សា ៨៣ និងអនុវិទ្យាល័យ ១៤ ស្ថិតតាមស្រុកគោលដៅទាំង៩ នៃខេត្តបាត់ដំបង, សៀមរាប និងបន្ទាយមានជ័យ។ គម្រោង FOSTER គាំទ្រមូលនិធិដោយសហភាពអឺរ៉ុប (EU) និងសម្របសម្រួលអនុវត្តដោយអង្គការ Oxfam និងកម្មវិធីដៃគូរួមផ្ដល់ឱកាសអប់រំដល់កុមារបាត់បង់ឱកាសនៅកម្ពុជា (CCOSC) ក្នុងភាពជាដៃគូជាមួយ EAC-Educate A Child សម្របសម្រួលអនុវត្តដោយអង្គការ អេដ អេ អាក់ស្យុង (AEA) ចាប់ពីឆ្នាំ២០២១មក។ គម្រោងនេះ ក្រោមគោលបំណងលើកកម្ពស់ការយល់ដឹងពីសុខភាព និងអនាម័យតាមសាលារៀន និងការអប់រំ, ការក្រើនរំឭក និងកៀរគរការចូលរួមពីគ្រប់ភាគីពាក់ព័ន្ធ ក្នុងការគាំទ្រ និងចូលរួមសកម្មភាព លើកម្ពស់លទ្ធភាពនៃការចូលរៀន ប្រសិទ្ធិភាពនៃការសិក្សា និងសុខភាពសិក្សារបស់កុមារគ្រប់រូប។ ពង្រឹងសមត្ថភាពគ្រូបង្រៀន ការកែលម្អបរិស្ថានសិក្សា និងហេដ្ឋារចនាសម្ព័ន្ធសាលារៀន។ គួរជម្រាបផងដែរថា ទិវាអក្ខរកម្មជាតិ ៨កញ្ញា លើកទី២៤ ត្រូវបានរដ្ឋាភិបាលប្រារព្ធធ្វើឡើងចាប់ពីឆ្នាំ២០០០មកម្លេះ ខណៈឆ្នាំ២០២៤ ត្រូវបានប្រារព្ធឡើងនៅខេត្តស្ទឹងត្រែង។ យោងតាមការអង្កេតសេដ្ឋកិច្ចសង្គមកម្ពុជានៅឆ្នាំ២០២១ កម្ពុជាសម្រេចបានអត្រាអក្ខរកម្មសម្រាប់មនុស្សពេញវ័យ ៨៤.៧ភាគរយ និងចំណុចដៅសម្រេចឱ្យបាន ៩១.៥ភាគរយ នៅឆ្នាំ២០២៨ ដូចមានចែងក្នុងផែនការ យុទ្ធសាស្ត្រវិស័យអប់រំឆ្នាំ២០២៤-២០២៨។ ទោះយ៉ាងណាកការងារនេះ ទាមទារឱ្យមានការខិតខំប្រឹងប្រែងរួមគ្នាពីគ្រប់ភាគីពាក់ព័ន្ធ៕ សិស្សានុសិស្សសាលាបឋមសិក្សាព្រែកទាល់ ចូលរួមក្នុងយទ្ធនាការ «អក្ខរកម្ម និងសុខភាពសិក្សា» នៅថ្ងៃទី១៤ ខែកញ្ញា ឆ្នាំ២០២៤។ សិស្សសាលាបឋមសិក្សាឃុំកោះជីវាំង នាំគ្នាចេញទៅផ្ទះ បន្ទាប់ពីបញ្ចប់ម៉ោងសិក្សាពេលព្រឹក កាលពីថ្ងៃទី១៣ ខែកញ្ញា ឆ្នាំ២០២៤។	សៀមរាប៖ អង្គការ អេដ អេ អាក់ស្យុង (AEA) នៅថ្ងៃទី១៤ ខែកញ្ញា សហការជាមួយដៃគូ និងអាជ្ញាធរខេត្តបាត់ដំបង បានប្រារព្ធយុទ្ធនាការស្ដីពី «អក្ខរកម្ម និងសុខភាពសិក្សា»។ យុទ្ធនាការនេះ បានរៀបឡើងនៅសាលាបឋមសិក្សាព្រែកទាល់ ស្ថិតនៅបឹងទន្លេសាប មូលដ្ឋានឃុំកាំងជីវាំង ស្រុកឯកភ្នំ ខេត្តបាត់ដំបង។
សេចក្ដីជូនដំណឹងនេះ ត្រូវបានធ្វើឡើងកាលពីថ្ងៃទី១៧ ខែកញ្ញា ឆ្នាំ២០២៤ ដោយសារតែចំនួនអ្នកស្ម័គ្រចិត្តគ្រប់ចំនួន ៥០០នាក់ មុនថ្ងៃទី២២ កញ្ញា ដែលជាកាលបរិច្ឆេទកំណត់។ កាលពីថ្ងៃទី១៦ ខែកញ្ញា គណៈកម្មការរៀបចំការប្រកួតកីឡាជាតិ លើកទី៤ និងកីឡាជាតិជនពិការ លើកទី២ បានប្រកាសរើសអ្នកស្ម័គ្រចិត្ត ចំនួន៥០០នាក់ ដោយកាលបរិច្ឆេទផុតកំណត់ ដល់ថ្ងៃទី២២ ខែកញ្ញា។ ត្រឹមតែរយៈពេល ១ថ្ងៃ គណៈកម្មការរៀបចំព្រឹត្តិការណ៍នេះ ទទួលបានគ្រប់ចំនួន ហើយបានចេញសេចក្ដីជូនដំណឹងស្ដីពីការឈប់ទទួលពាក្យស្នើសុំអ្នកស្ម័គ្រចិត្ត នៅព្រឹកថ្ងៃទី១៧ ខែកញ្ញា ឆ្នាំ២០២៤។ ព្រឹត្តិការណ៍កីឡាជាតិ លើកទី៤ និងកីឡាជាតិជនពិការលើកទី២ នឹងត្រូវធ្វើចាប់ពីថ្ងៃទី២៩ ខែតុលា ដល់ថ្ងៃទី៨ ខែវិច្ឆិកា ឆ្នាំ២០២៤។ រីឯពិធីបើក នឹងត្រូវធ្វើនៅថ្ងៃទី៣០ ខែតុលា ចំណែកពិធីបិទនៅថ្ងៃទី៨ ខែតុលា ឆ្នាំ២០២៤ នៅពហុកីឡដ្ឋានជាតិអូឡាំពិក។ សូមបញ្ជាក់ថា ក្រសួងអប់រំ បានដាក់៣៦ប្រភេទកីឡា លើ២៨៣វិញ្ញាសា មានដូចជា បាល់ទាត់ បាល់ទះ បាល់បោះ អត្ដពលកម្ម វាយសី វាយកូនឃ្លីលើតុ ហែលទឹក តេក្វាន់ដូITF តេក្វាន់ដូWT ប៉េតង់ គុនដាវ គុនល្បុក្កតោ ប្រដាល់សកល យូដូ ចំបាប់ ប្រដាល់គុនខ្មែរ វាយកូនបាល់ ការ៉ាតេ កាយសម្ព័ន្ធ ទោចក្រយាន សូហ្វតិន្នីស សីដក់ វូស៊ូ ហុកគី ឃីកបុកស៊ីង រាំ ជឺជីតស៊ូ ទូកប្រពៃណី ទូកក្ដោង លើកទម្ងន់ ប៊ីយ៉ា និងស្នូកឃ័រ ទ្រីយ៉ាត្លុង វាយកូនគោល ម៉ូតូទឹក អុកចត្រង្គ និង វ៉ូវីណាម។ ចំណែក ក្រសួងអប់រំ យុវជន និងកីឡា ក៏បានដាក់ ៧ប្រភេទកីឡា លើ៤៤វិញ្ញាសា សម្រាប់អត្ដពលិកប៉ារ៉ាឡាំពិក ប្រជែងកីឡាជាតិជនពិការលើកទី២ ផងដែរ។ ៧ប្រភេទកីឡានោះ មាន៖អត្ដពលកម្មជនពិការ ហែលទឹកជនពិការ បាល់បោះជិះរទេះជនពិការ បាល់ទះអង្គុយ បូស្យា វាយកូនឃ្លីលើតុជនពិការ និង អុកជនពិការ៕ អត្ថបទទាក់ទង វណ្ណដា និង ជី ឌេវីត នឹងបង្ហាញខ្លួនរួមគ្នាក្នុងពិធីបើកកីឡាជាតិ លើកទី៤ និងកីឡាជាតិជនពិការ លើកទី២ ៥រាជធានី-ខេត្ត សម្រាប់រៀបចំព្រឹត្តិការណ៍កីឡាជាតិ លើកទី៤ និងកីឡាជាតិជនពិការលើកទី២ និមិត្តសញ្ញាកីឡាជាតិលើកទី៤ បង្ហាញពីក្ដីសង្ឃឹម មិត្តភាព និងសុច្ឆន្ទៈ នៃការប្រកួត កីឡាជាតិលើកទី៤ និងកីឡាជាតិជនពិការលើកទី២ នឹងត្រូវរៀបចំឡើងនៅចុងខែតុលា	គណៈកម្មការរៀបចំការប្រកួតកីឡាជាតិលើកទី៤ និងកីឡាជាតិជនពិការ លើកទី២ បានប្រកាសឈប់ទទួលពាក្យស្នើរសុំធ្វើជាអ្នកស្ម័គ្រចិត្ត ក្នុងព្រឹត្តិការណ៍រៀងរាល់ ២ឆ្នាំម្ដងនេះ។ ឈប់ទទួលពាក្យ ដោយសារត្រឹមរយៈពេល១ឆ្នាំប៉ុណ្ណោះ គណៈកម្មការរៀបចំរកបានអ្នកស្ម័គ្រចិត្តគ្រប់ចំនួន ៥០០នាក់តែម្តង។
ការសម្រេចចិត្តបង្កើនចំនួនទ័ពសន្ធឹកនេះ ធ្វើឡើងក្រោយមានការគំរាមកំហែងនៅតាមព្រំដែនរុស្ស៊ី។ បរិយាកាសអសន្តិសុខនៅព្រំដែនភាគខាងលិច និងភាពចលាចលនៅព្រំដែនភាគខាងកើត តម្រូវឱ្យមានការចាត់វិធានការសមស្រប ដោយការបង្កើនចំនួនកងទ័ពប្រយុទ្ធ ដែលចុះហត្ថលេខាដោយលោកប្រធានាធិបតី វ្ល៉ាឌីមៀ ពូទីន។ នេះបើតាមអ្នកនាំពាក្យវិមានក្រឹមឡាំង លោក Dmitry Peskov បានបញ្ជាក់នៅថ្ងៃទី១៧ ខែកញ្ញា។ ក្រឹត្យដែលចូលជាធរមានចាប់ពីថ្ងៃទី១ ខែធ្នូ កំណត់ថា កម្លាំងប្រយុទ្ធអតិបរិមារបស់កងទ័ពរុស្ស៊ីនឹងត្រូវបន្ថែម១៨សែននាក់ ដើម្បីសម្រេចឱ្យបានចំនួនទ័ពសកម្ម១,៥លាននាក់ ។ ជាមួយតួលេខនេះ បើរាប់បញ្ចូលអ្នកដែលមិននៅសមរភូមិប្រយុទ្ធនោះ កងកម្លាំងប្រដាប់អាវុធរុស្ស៊ីនឹងមានទាហានសរុបជិត២,៤លាននាក់ឯណោះ ដែលច្រើនជាងឥណ្ឌា និងអាម៉េរិក តែនៅពីក្រោយចិនមួយប៉ុណ្ណោះលើពិភពលោក។ នេះជាលើកទីបីហើយដែលប្រធានាធិបតីពូទីនបានបញ្ជាឱ្យបង្កើនទំហំយោធា បន្ទាប់ពីបានចាប់ផ្តើមប្រតិបត្តិការពិសេសនៅអ៊ុយក្រែននៅដើមឆ្នាំ២០២២។ លើកចុងក្រោយបំផុត គឺនៅឃែធ្នូ ឆ្នាំ២០២៣ នៅពេលលោក ពូទីន ស្នើសុំទាហានបន្ថែមចំនួន១៧សែននាក់។ ក្នុងរយៈពេលជាច្រើនទសវត្សរ៍កន្លងមកនេះ ទីក្រុងមូស្គូបានរិះគន់អង្គការណាតូម្តងហើយម្តងទៀតចំពោះការពង្រីកទៅភាគខាងកើត និងទទួលស្គាល់ប្រទេសសមាជិកជាច្រើនដែលនៅជិតព្រំដែនរុស្ស៊ី ដោយចាត់ទុកថានេះជាការគំរាមកំហែងដល់សន្តិសុខជាតិ។ មន្ត្រីរុស្ស៊ីក៏បានបញ្ជាក់ថា ចេតនារបស់អ៊ុយក្រែនក្នុងការចូលរួមសម្ព័ន្ធភាពនេះគឺជាមូលហេតុចម្បងនៃជម្លោះនាពេលបច្ចុប្បន្ន៕	ប្រធានាធិបតីរុស្ស៊ី លោក វ៉្លាឌីមៀ ពូទីន បានចុះហត្ថលេខាលើក្រឹត្យមួយដោយដំឡើងយោធាសកម្មដល់១,៥លាននាក់ ដើម្បីឆ្លើយតបទៅនឹងការគំរាមកំហែងនៅតាមព្រំដែន។ នេះជាលើកទី៣ ចាប់ពីរុស្ស៊ីប្រតិបត្តិការយោធានៅអ៊ុយក្រែន។
កាលពីដើមឆ្នាំ២០២៤ អនុវិទ្យាល័យភ្នំយ៉ាត ខេត្តប៉ៃលិន បានជាប់ជ័យលាភីលេខ១ នៃអង្គភាពផ្ដល់សេវាសាធារណៈគំរូ ឆ្នាំ២០២៣ លើវិស័យអប់រំ សម្រាប់កម្រិតអនុវិទ្យាល័យ។ បន្ទាប់ពីជាប់ជ័យលាភី ខេត្តប៉ៃលិន ហាក់មានកេរ្តិ៍ឈ្មោះរន្ទឺលើវិស័យអប់រំ បើទោះបីនៅជិតព្រំដែនក៏ដោយ។ នាសិក្ខាសាលាស្តីពីការចែករំលែកបទពិសោធនៃការគ្រប់គ្រង និងការផ្តល់សេវាសាធារណៈរបស់ជ័យលាភីអង្គភាពផ្តល់សេវាសាធារណៈគំរូក្នុងវិស័យអប់រំ ឆ្នាំ២០២៣ សម្រាប់កម្រិតអនុវិទ្យាល័យ កាលពីថ្ងៃទី១៣ កញ្ញា លោកស្រី បាន ស្រីមុំ អភិបាលខេត្តប៉ៃលិន អះអាងថា នេះជាកិត្តិយសថ្មីមួយរបស់ខេត្តប៉ៃលិន។ ចំពោះសិក្ខាសាលានេះ មានសិក្ខាកាមជាង ៨០០នាក់ មកពីទូទាំងប្រទេស ចូលរួមសិក្សាឈ្វេងយល់ពីការគ្រប់គ្រង និងផ្ដល់សេវាសាធារណៈរបស់ជ័យលាភីទាំង១០។ សូមអញ្ជើញទស្សនាបទសម្ភាសរវាងអ្នកស្រី ញឹក ស្រីល័ក្ខ អ្នកសារព័ត៌មានថ្មីៗ ជាមួយលោកស្រី បាន ស្រីមុំ អភិបាលខេត្តប៉ៃលិនដូចតទៅ៖ លោកស្រី បាន ស្រីមុំ បានមើលឃើញពីចំណុចខ្លាំងរបស់ខេត្តប៉ៃលិន គឺការផ្ដល់សេវាសាធារណៈ។ «តាមរយៈជ័យលាភីនេះ មុនដំបូងយើងគិតថាធម្មតាៗ ប៉ុន្តែជ័យលាភីនេះ គឺធ្វើឱ្យគេស្គាល់ខេត្តយើង»។ នេះជាការលើកឡើងរបស់លោកស្រី បាន ស្រីមុំ នៅក្នុងបទសម្ភាសជាមួយសារព័ត៌មានថ្មីៗ។ សម្រាប់អភិបាលខេត្តប៉ៃលិនរូបនេះ នៅឆ្នាំនេះ រដ្ឋបាលខេត្ត កំពុងរៀបចំ និងត្រៀមលក្ខណៈដើម្បីបំពេញបន្ថែមនូវចំណុចខ្វះខាត សម្រាប់ចូលរួមប្រកួតប្រជែងក្នុងកម្មវិធីវាយតម្លៃអង្គភាពផ្តល់សេវាសាធារណៈគំរូលើវិស័យអប់រំ និងវិស័យសុខាភិបាលបន្តទៀត។ ក្នុងពិធីបើកសិក្ខាសាលាខាងលើ លោក ហ៊ុន ម៉ានី រដ្ឋមន្រ្តីមុខងារសាធារណៈ មានប្រសាសន៍ដូច្នេះ៖«លើសពីវេទិកាប្រកួតប្រជែង កម្មវិធីវាយតម្លៃអង្គភាពផ្តល់សេវាសាធារណៈគំរូ បង្ហាញពីឧត្តមភាពមន្ត្រីរាជការ និងផ្តល់គុណតម្លៃដល់សហគមន៍យ៉ាងច្រើន»។ អត្ថបទទាក់ទង ប៉ៃលិន ២៨ឆ្នាំក្រោយសមាហរណកម្ម.. លោក ហ៊ុន ម៉ានី៖ កម្មវិធីវាយតម្លៃអង្គភាពផ្តល់សេវាសាធារណៈគំរូ ជាការបង្ហាញឧត្តមភាពមន្ត្រី និងគុណតម្លៃដល់សហគមន៍ សូមបញ្ជាក់ថា ការវាយតម្លៃ និងទទួលស្គាល់អង្គភាពផ្ដល់សេវាសាធារណៈគំរូ ឆ្នាំ២០២៣ ជាការជំរុញ និងលើកកម្ពស់ប្រសិទ្ធភាព និងគុណភាពនៃដំណើរការរបស់អង្គភាពផ្ដល់សេវាសាធារណៈ ក្នុងវិស័យអប់រំ និងវិស័យសុខាភិបាល ឱ្យកាន់តែប្រសើរឡើង។ សម្រាប់រដ្ឋាភិបាល នេះជាការឆ្លើយតបយ៉ាងល្អប្រសើរ ទៅនឹងវិធានការគន្លឹះក្នុងការកែទម្រង់រដ្ឋបាលសាធារណៈ៕	នាពេលថ្មីៗនេះ ខេត្តប៉ៃលិន បានធ្វើជាម្ចាស់ផ្ទះរៀបចំសិក្ខាសាលាស្តីពីការចែករំលែកបទពិសោធនៃការគ្រប់គ្រង និងការផ្តល់សេវាសាធារណៈរបស់ជ័យលាភីអង្គភាពផ្តល់សេវាសាធារណៈគំរូក្នុងវិស័យអប់រំ ឆ្នាំ២០២៣ សម្រាប់កម្រិតអនុវិទ្យាល័យ។ តាមរយៈការទទួលសិក្ខាកាមជាង៨០០នាក់មកពីទូទាំងប្រទេសនេះ លោកស្រី បាន ស្រីមុំ អភិបាលខេត្តប៉ៃលិន លើកឡើងថា ជ័យលាភីលេខ១ នៃអង្គភាពផ្ដល់សេវាសាធារណៈគំរូលើវិស័យអប់រំ នាំឱ្យគេស្គាល់ប៉ៃលិន។
ជាលទ្ធផលបណ្ដោះអាសន្ន ក្នុងបញ្ជីបោះឆ្នោត ឆ្នាំ២០២៤ មានឈ្មោះពលរដ្ឋបោះឆ្នោតជាង ៩.៩លាននាក់ គឺស្មើនឹង៨៩ភាគរយនៃចំនួនមួយអាយុ១៨ឆ្នាំឡើង ដែលមានទាំងអស់ជាង១១លាននាក់។ លោក ហ៊ែល សារ៉ាត់ សមាជិក គ.ជ.ប និងជាប្រធានដឹកនាំកិច្ចប្រជុំបិទបញ្ចប់ការចុះឈ្មោះបោះឆ្នោត កត់សម្គាល់ឃើញថា ដំណើរការបោះឆ្នោតដែលចាប់ផ្ដើមពីថ្ងៃទី១-១៦ខែកញ្ញា បានប្រព្រឹត្តទៅយ៉ាងរលូន ប្រកបដោយសន្តិសុខ និងសុវត្ថិភាព។ មន្ត្រី គ.ជ.ប រូបនេះ បានបញ្ជាក់បែបនេះ៖«អាជ្ញាធរមូលដ្ឋានគ្រប់លំដាប់ថ្នាក់ ពិសេសអាជ្ញាធរឃុំសង្កាត់ បានផ្ដល់កិច្ចសហការយ៉ាងស្អិតរមួត និងបានចូលរួមគ្រប់ភារកិច្ចក្នុងដំណាកកាលនានា ដើម្បីជំរុញដំណើរការនេះ ប្រព្រឹត្តទៅដោយជោគជ័យ»។ ពាក់ព័ន្ធនឹងបញ្ជីឈ្មោះបោះឆ្នោតដំបូងនេះ គ.ជ.ប នឹងបិទផ្សាយនៅតាមសាលាឃុំសង្កាត់ នៅទីប្រជុំជន និងផ្សាយតាមបណ្ដាញសង្គមរបស់ គ.ជ.ប។ យ៉ាងណាក៏ដោយ ពលរដ្ឋអាចដាក់ពាក្យបណ្ដឹងទៅតាមសាលាឃុំសង្កាត់បាន បើសិនពុំឃើញឈ្មោះ និងខុសទិន្នន័យជាដើម៕	ការចុះឈ្មោះបោះឆ្នោត ត្រូវបានបិទបញ្ចប់នៅថ្ងៃទី១៦ ខែកញ្ញា ជាមួយនឹងចំនួនអ្នក ចុះឈ្មោះបោះឆ្នោតថ្មី មានជាង១៧ម៉ឺននាក់ ខណៈជាង១០ម៉ឺននាក់ត្រូវបានលុបឈ្មោះចេញពីបញ្ជីបោះឆ្នោត។ នេះបើតាមការចេញផ្សាយរបស់ គ.ជ.ប ដែលបានបន្តបញ្ជាក់ថា ក្នុងអំឡុងបើកឱ្យពលរដ្ឋចុះឈ្មោះបោះឆ្នោត មានអ្នកស្នើសុំកែតម្រូវទិន្នន័យក្នុងបញ្ជីបោះឆ្នោតមានជាង ២,៥ម៉ឺននាក់ ខណៈអ្នកផ្ទេរទីលំនៅមានជាង៥ម៉ឺននាក់។
ក្នុងកិច្ចប្រជុំមួយនាឱកាសសន្និសីទរបស់ភ្នាក់ងារថាមពលអាតូមិចអន្តរជាតិ (IAEA) ក្នុងទីក្រុងវីយែន អូទ្រីស នាថ្ងៃទី១៧ ខែកញ្ញា លោក Liu Jing អនុប្រធានអាជ្ញាធរថាមពលអាតូមិកចិន (CAEA) បានប្រកាសថា នឹងបើកឲ្យប្រើមជ្ឈមណ្ឌលស្រាវជ្រាវរបស់ខ្លួនចំនួន១២កន្លែងសម្រាប់អ្នកវិទ្យាសាស្ត្រទូទាំងពិភពលោកប្រើប្រាស់សម្រាប់សិក្សាស្រាវជ្រាវ។ អនុប្រធាន CAEA បានបញ្ជាក់ថា មជ្ឈមណ្ឌលនុយក្លេអ៊ែរទាំង១២ រួមបញ្ចូលទាំងកន្លែងស្រាវជ្រាវកម្រិតខ្ពស់លើម៉ាស៊ីនប្រតិកម្មចិន កន្លែងស្រាវជ្រាវក្រោមដី Beishan និងមជ្ឈមណ្ឌលឧបករណ៍ជំនាន់ថ្មី Tokamak Huanliu-3។ នេះបើតាមការផ្សាយភ្នាក់ងារកាសែត Xinhua។ មជ្ឈមណ្ឌលទាំងនោះទៀតសោតផ្ដោតលើការស្រាវជ្រាវនុយក្លេអ៊ែរទូទៅ ផលិតកម្មអ៊ីសូតូប ការសាកបរិស្ថាននុយក្លេអ៊ែរ ការសាកល្បងឧបករណ៍ផ្សេងៗ និងការទុកដាក់សំណល់វិទ្យុសកម្ម។ លោក Yu Jianfeng ដែលជាប្រធានក្រុមហ៊ុនសហប្រតិបត្តការជាតិនុយក្លេអ៊ែរចិនបាននិយាយក្នុងពិធីដដែលថា ក្រុមហ៊ុនលោកមានបំណងសហការស៊ីជម្រៅជាមួយ IAEA ក្នុងការពង្រីកសហប្រតិបត្តិការ និងពង្រឹងនវានុវត្តភាពបច្ចេកវិទ្យានុយក្លេអ៊ែរសម្រាប់ពិភពលោក។ បើតាម Xinhua ការប្រឹងប្រែងនិងជោគជ័យរបស់ចិនលើវិស័យថាមពលនុយក្លេអ៊ែរត្រូវបានសាទរនិងកោតសរសើរដោយនាយករង IAEA លោក Mikhail Chudakov។ លោក Chudakov រីករាយនឹងទំនាក់ទំនងល្អរវាងភ្នាក់ងាររបស់ខ្លួនជាមួយទីភ្នាក់ងារចិនក្នុងរយៈពេល៤០ឆ្នាំនេះ។ សូមបញ្ជាក់ថា សន្និសីទនេះធ្វើឡើងក្រោមប្រធានបទ «ចែករំលែកសម្រាប់ការអភិវឌ្ឍ» ដែលចូលរួមដោយប្រតិភូជាង២០០នាក់។ ពីធីនេះក៏បានសម្ភោធរូបចម្លាក់សំរឹទ្ធរបស់រូបវិទូនុក្លេអ៊ែរចិន លោក Qian Sanqiang ជាការចងចាំផងដែរ៕	ចិន នឹងបើកមជ្ឈមណ្ឌលស្រាវជ្រាវនុយក្លេអ៊ែរចំនួន១២កន្លែងសម្រាប់ទទួលអ្នកវិទ្យាសាស្ត្រក្នុងពិភពលោកប្រើប្រាស់ និងផ្លាស់ប្ដូរបទពិសោធដើម្បីបង្កើនកិច្ចសហប្រតិបត្តិការអភិវឌ្ឍបច្ចេកវិទ្យាថាមពលនុយក្លេអ៊ែរជាប្រយោជន៍ពិភពលោក។
ក្លិបយក្សក្នុងលីគអារ៉ាប៊ីសាអូឌីត Al Nassr បានសម្រេចចិត្តចែកផ្លូវជាមួយនឹងអ្នកចាត់ការសញ្ជាតិព័រទុយហ្កាល់ លោក Luis Castro ថ្ងៃទី១៧ ខែកញ្ញា ក្រោយពីបានដឹកនាំក្រុមធ្វើមិនបានល្អ សម្រាប់ការប្រកួតនៅដើមរដូវកាល។ Al Nassr ឆ្លងកាត់ ៣ប្រកួត ឈ្នះ ១ប្រកួត និងស្មើ ២ប្រកួត ក្នុងក្របខណ្ឌ Saudi Pro League។ ក្រោយក្លិបបញ្ចប់តំណែងអ្នកចាត់ការវ័យ ៦៣ឆ្នាំ មិត្តរួមសញ្ជាតិព័រទុយហ្កាល់ Ronaldo ក៏បានផ្ញើសារបង្ហាញការគោរព និងអរគុណដល់លោក Castro។ ខ្សែប្រយុទ្ធវ័យ ៣៩ឆ្នាំ បានសរសេរបង្ហោះនៅលើបណ្តាញសង្គម Instagram ភ្ជាប់ជាមួយនឹងរូបភាពដូច្នេះថា៖«Luis Castro ខ្ញុំសូមអរគុណអ្នកសម្រាប់គ្រប់យ៉ាង។»។ ចាប់តាំងពី Ronaldo បានផ្លាស់ទៅកាន់ក្លិប Al Nassr នៅដើមឆ្នាំ ២០២៣ រូបគេបានរួមការងារជាមួយនឹង Castro រហូតប្រជែងពានរង្វាន់ Arab King Cup of Champions នៅចុងរដូវកាល។ បុរសសញ្ជាតិព័រទុយហ្កាល់ទាំង ២ ក៏បានរួមគ្នាជួយក្រុម Al Nassr ឡើងដល់វគ្គពាក់កណ្តាលផ្តាច់ព្រ័ត្រពានរង្វាន់ AFC Champions League មុនពេលក្រុមបញ្ចប់នៅចំណាត់ថ្នាក់លេខ ២ ក្នុងលីគកំពូលអារ៉ាប៊ីសាអូឌីត។ ក្រោយពេលលោក Castro បានចាកចេញ ក្លិប Al Nassr ក៏កំពុងស្ថិតក្រោមបេសកកម្មស្វែងរកអ្នកជំនួសតំណែង ខណៈលោក Stefano Piolo អតីតគ្រូបង្វឹក AC Milan ជាបេក្ខភាពនាំមុខគេ។ បើតាមការបង្ហោះរបស់លោក Fabrizio Romano អ្នកកាសែតកីឡាបាល់ទាត់ដ៏ល្បី លោក Piolo ដែលបានចាកចេញពីក្លិបនៅក្របខណ្ឌ Serie A នៅរដូវកាល ២០២៣-២៤ ក៏ធ្លាប់បានមានពាក្យចចាមអារ៉ាមថាទៅដឹកនាំក្លិប Al Ittihad ប៉ុន្តែការជជែងពីកិច្ចព្រមព្រៀងត្រូវបានលុបចោល។ ដោយឡែក កីឡាករវ័យ ៣៩ឆ្នាំ អំឡុងការប្រកួតរបស់ក្រុម Al Nassr ទល់នឹងក្រុម Al Shorta កាលពីថ្ងៃទី១៦ ខែកញ្ញា រូបគេក៏គ្មានវត្តមានក្នុងការប្រកួតនោះដែរ ក៏ព្រោះតែបញ្ហាសុខភាព។ Ronaldo ត្រូវបានគេរំពឹងថានឹងអាចវិលត្រឡប់មកកាន់ការប្រកួតជាមួយនឹងក្រុម Al Nassr ឡើងវិញនៅការប្រកួតជំនួប Saudi Pro League ទល់នឹងក្រុម Al Ittihad ថ្ងៃទី២០ ខែកញ្ញា៕	កីឡាករវ័យចំណាស់ Cristiano Ronaldo បានផ្ញើសារអរគុណលោក Luis Castro ក្រោយពេលបុរសសញ្ជាតិព័រទុយហ្កាល់ត្រូវបានក្លិប Al Nassr បញ្ចប់តំណែងពីតួនាទីអ្នកចាត់ការទូទៅ។
លោក លីម វណ្ណច័ន្ទ បានបញ្ជាក់ថា ផូស៊ីលរកឃើញថ្មីនេះ ជាប្រភេទផូស៊ីលស្លឹកឈើបុរាណ ដែលមានអាយុកាលចន្លោះពី៦៥-១៥០ឆ្នាំ។ ស្ថានីយផូស៊ីលនៅភ្នំកកេះ ជាផូស៊ីលទី៦៧ ដែលអ្នកជំនាញបានរកឃើញនារយៈពេល៦ឆ្នាំ។ លោក លីម វណ្ណច័ន្ទ បានប្រាប់សារព័ត៌មានឌីជីថលថ្មីៗថា៖«យើងរកឃើញស្ថានីយផូស៊ីលស្លឹកឈើមួយនៅភ្នំកកេះ ក្នុងបរិវេណប្រហែលជាង១០០ម៉ែត្រ ប៉ុន្តែវាកប់ក្នុងស្រទាប់ថ្ម យើងរកឃើញតែផ្នែកខ្លះប៉ុណ្ណោះ»។ លោកបញ្ជាក់ថា ផូស៊ីលដែលរកឃើញមានសណ្ឋានជាដើមប៉ប្រក និងរុក្ខជាតិមួយចំនួនផ្សេងទៀត ហើយបច្ចុប្បន្នមិនទាន់មានអ្នកជំនាញសន្និដ្ឋាន និងអាចផ្ដល់ព័ត៌មានលម្អិតពីស្ថានីយផូស៊ីលនេះឡើយ។ សូមបញ្ជាក់ថា រយៈពេល៦ឆ្នាំនៃសកម្មភាពស្រាវជ្រាវ អ្នកជំនាញរកឃើញស្ថានីយផូស៊ីលសរុបចំនួន៦៧ស្ថានីយ ក្នុងនោះមានផូស៊ីលឈើ១៤,ផូស៊ីលសត្វសមុទ្ទ៤៥,ផូស៊ីលសត្វទឹកសាប២,ផូស៊ីលដានជើងសត្វ៣,ផូស៊ីលដាយណូស័រ១ និងផូស៊ីលស្លឹកឈើ១។ ស្ថានីយផូស៊ីលទាំង៦៧ស្ថានីយនេះ ស្ថិតនៅខេត្តបន្ទាយមានជ័យ បាត់ដំបង កោះកុង ពោធិ៍សាត់ និងកំពត៕	អ្នកជំនាញបានរកឃើញស្ថានីយផូស៊ីលស្លឹកឈើថ្មីមួយកន្លែងទៀត នៅលើភ្នំកកេះ ស្រុកទឹកឈូ ខេត្តកំពត។ បើតាមលោក លីម វណ្ណច័ន្ទ ប្រធានការិយាល័យបេតិកភណ្ឌវប្បធម៌ នៃនាយកដ្ឋានបេតិកភណ្ឌធម្មជាតិ ផូស៊ីលស្លឹកឈើទើបរកឃើញថ្មីនេះ ជាផូស៊ីលទី៦៧ ដែលបានរកឃើញនារយៈពេល៦ឆ្នាំមកនេះ។
«បន្ទាប់ពីការពិចារណាយ៉ាងហ្មត់ចត់ យើងកំពុងពង្រីកការរឹតបន្តឹងដែលបច្ចុប្បន្នត្រូវបានអនុវត្តចំពោះភ្នាក់ងារប្រព័ន្ធផ្សព្វផ្សាយរដ្ឋរុស្ស៊ី»។ ក្រុមហ៊ុន Meta បានប្រកាសបែបនេះនៅថ្ងៃទី១៦ ខែកញ្ញា ដោយបន្ថែមថា Rossiya Segodnya, RT និងអង្គភាពពាក់ព័ន្ធបច្ចុប្បន្នត្រូវបានហាមឃាត់ពីកម្មវិធីរបស់ Meta នៅទូទាំងពិភពលោក ដោយហេតុបានធ្វើសកម្មភាពជ្រៀតជ្រែកពីបរទេស។ ក្រុមហ៊ុន Meta ដែលជាក្រុមហ៊ុនមានមូលដ្ឋាននៅអាម៉េរិក ជាម្ចាស់កម្មវិធីធំរបស់ Facebook, Instagram, WhatsApp និង Threads ។ Rossiya Segodnya ជាក្រុមប្រព័ន្ធផ្សព្វផ្សាយឈានមុខគេរបស់រុស្ស៊ី ដែលគ្រប់គ្រងបណ្តាញសំខាន់ៗជាច្រើន រួមទាំង RIA Novosti, Sputnik ដែលបានផ្សព្វផ្សាយ ១៩ប្រទេស និង ៣២ភាសា។ RT បានបើកដំណើរការក្នុងឆ្នាំ ២០០៥ មានឈ្មោះពេញ «Russia Today» ហើយចាប់តាំងពីពេលនោះមកបានពង្រីកជាមួយបណ្តាញទូរទស្សន៍ និងវេបសាយជាភាសាអង់គ្លេស បារាំង អេស្ប៉ាញ និងអារ៉ាប់។ ជុំវិញការហាមប្រាមនេះ រុស្ស៊ីបានរិះគន់យ៉ាងចាស់ដៃចំពោះចំណាត់ការរបស់ក្រុមហ៊ុន Meta ។ អ្នកនាំពាក្យរបស់វិមានក្រឹមឡាំង លោក Dmitry Peskov បាននិយាយនៅក្នុងសន្និសីទសារព័ត៌មាននៅទីក្រុងមូស្គូកាលពីថ្ងៃទី១៧ខែកញ្ញាថា ៖«Meta កំពុងធ្វើឱ្យខូចកិត្តិយសខ្លួនឯងជាមួយនឹងសកម្មភាពបែបនេះ»។ ការហាមឃាត់នេះត្រូវបានចេញបន្ទាប់ពីអាម៉េរិកបានចោទប្រកាន់ RT និងនិយោជិតរបស់ខ្លួនពីការផ្ទេរប្រាក់ចំនួន ១០លានដុល្លារ ដើម្បីផ្តល់មូលនិធិដោយសម្ងាត់នូវប្រតិបត្តិការដ៏មានឥទ្ធិពលលើបណ្តាញសង្គម TikTok និង Instagram, X និង YouTube។ នេះបើតាម AFP បានដកស្រង់ខ្លឹមសារនៃការចោទប្រកាន់ពីភាគីអាម៉េរិក។ កន្លងមក RT ត្រូវបានបង្ខំឱ្យបញ្ឈប់ប្រតិបត្តិការនៅអង់គ្លេស កាណាដា សហភាពអឺរ៉ុប និងអាម៉េរិក ដោយសារតែការដាក់ទណ្ឌកម្ម បន្ទាប់ពីរុស្ស៊ីបានចាប់ផ្តើមប្រតិបត្តិការទ័ពរបស់ខ្លួននៅអ៊ុយក្រែនក្នុងខែកុម្ភៈ ឆ្នាំ២០២២។ ថ្មីៗនេះ ក្រសួងការបរទេសអាម៉េរិកបានអះអាងថា សមត្ថភាពរបស់ RT ត្រូវបានពង្រីកនៅដើមឆ្នាំមុន ដោយរដ្ឋាភិបាលរុស្ស៊ីបានពង្រឹងសមត្ថភាពប្រតិបត្តិការតាមអ៊ីនធឺណិត និងទំនាក់ទំនងជាមួយការស៊ើបការណ៍សម្ងាត់រុស្ស៊ី។ អាម៉េរិកបានបញ្ជាក់ថា ព័ត៌មានដែលប្រមូលបានពីសកម្មភាពសម្ងាត់របស់ RT នឹងត្រូវផ្ទេរទៅឱ្យទីភ្នាក់ងារស៊ើបការណ៍សម្ងាត់ និងប្រព័ន្ធផ្សព្វផ្សាយរុស្ស៊ី។ និពន្ធនាយក RT លោក Margarita Simonyan បានចំអកការចោទប្រកាន់ទាំងនេះ ដោយនិយាយលើកឡើងថា RT បានរៀនពីជនជាតិអាម៉េរិក មិនមែនមកពីមន្ត្រីចារកម្មរុស្ស៊ីទេ។ សេតវិមានបានបដិសេធមិនធ្វើអត្ថាធិប្បាយជុំវិញការសម្រេចចិត្តរបស់ Meta ទេ។ រដ្ឋមន្រ្តីការបរទេស លោក អាន់តូនី ប្លីងខិន បាននិយាយកាលពីចុងសប្តាហ៍ថា ប្រទេសនានាគួរតែចាត់ទុកសកម្មភាពរបស់ RT ថាជាប្រតិបត្តិការស៊ើបការណ៍សម្ងាត់។ ក្នុងឆ្នាំ២០២២ រុស្ស៊ីបានចាត់ទុក Meta ជាអង្គការ«ជ្រុលនិយម»ហើយបានបិទ Instagram និង Facebook។ ទីក្រុងមូស្គូក៏បានរិះគន់កិច្ចខិតខំប្រឹងប្រែងពីមុនរបស់ Meta ដើម្បីកំណត់ការឈានទៅដល់ប្រព័ន្ធផ្សព្វផ្សាយរុស្ស៊ី ហើយបានពិន័យក្រុមហ៊ុនម្តងហើយម្តងទៀតចំពោះការខកខានក្នុងការលុបមាតិកាដែលចាត់ទុកថាខុសច្បាប់នៅរុស្ស៊ី។ WhatsApp ដែលជាកម្មវិធីមិនត្រូវបានហាមឃាត់ដោយរុស្ស៊ី នៅតែមានអ្នកប្រើប្រាស់រាប់លាននាក់នៅក្នុងប្រទេសនេះ៕	ក្រុមហ៊ុន Meta ដែលជាក្រុមហ៊ុនមេរបស់ Facebook និង Instagram បានប្រកាសហាមឃាត់ប្រព័ន្ធផ្សព្វផ្សាយរដ្ឋរុស្ស៊ី Rossiya Segodnya និង RT នៅលើកម្មវិធីរបស់ខ្លួន។ Meta បានបាត់ទុកប្រព័ន្ធផ្សព្វផ្សាយទាំងនេះបានលូកដៃជ្រៀតជ្រែកពីបរទេស។
នៅក្នុងជំនួបនេះ សម្តេច ហ៊ុន សែន បានគូសបញ្ជាក់ដែរថា ទោះកម្ពុជា បានផ្លាស់ប្តូរក្បាលម៉ាស៊ីនដឹកនាំប្រទេស ប៉ុន្តែគោលនយោបាយអភិវឌ្ឍន៍ប្រទេស គោលនយោបាយការបរទេស កិច្ចសហប្រតិបត្តិការជាមួយដៃគូអភិវឌ្ឍន៍ ដូចជាការគាំទ្រដល់ដំណើរការនៃមូលនិធិអាស៊ី គឺគ្មានការផ្លាស់ប្តូរនោះទេ គឺ មានតែត្រូវបន្តធ្វើការ ដើម្បីទទួលលទ្ធផលជាវិជ្ជមានជាមួយគ្នាថែមទៀត។ ឆ្នាំ២០២៤នេះ គឺជាខួបទី៣០ឆ្នាំ នៃកិច្ចសហប្រតិបត្តិការ និងគាំទ្ររបស់មូលនិធិអាស៊ី ការអភិវឌ្ឍប្រទេសកម្ពុជា ជាមួយនឹងលទ្ធផលជាទីពេញចិត្ត។ សម្តេច ហ៊ុន សែន បន្ថែមបែបនេះ បន្ទាប់ពីបានអបអរលោកស្រី Laurel. E Miller ដែលត្រូវបានជ្រើសរើសជាប្រធាន និងជានាយកប្រតិបត្តិថ្មីនៃមូលនិធិអាស៊ី ក៏ដូចជាស្វាគមន៍ចំពោះវត្តមានលោកស្រី នៅកម្ពុជា។ នៅក្នុងជំនួបនេះ លោកស្រី Laurel. E Miller បានលើកឡើងថា មូលនិធិអាស៊ី កំពុងប្រារព្ធ ខួបលើកទី៧០ នៃប្រតិបត្តិការនៅក្នុងតំបន់អាស៊ី និងប៉ាស៊ីហ្វិក ដើម្បីចូលរួមគាំទ្រដល់ការអភិវឌ្ឍរបស់បណ្តាប្រទេសជាដៃគូ និងដោះស្រាយបញ្ហាប្រឈមនានាក្នុងវិស័យអភិបាលកិច្ច ការអភិវឌ្ឍសេដ្ឋកិច្ច វឌ្ឍនភាពសង្គម និងជួយគាំទ្រ ទៅតាមអ្វីដែលជាបំណងប្រាថ្នា របស់ប្រទេសដៃគូ។ លោកស្រី បន្ថែមថា៖ «សម្រាប់ព្រះរាជាណាចក្រកម្ពុជា បេសកកម្មរបស់មូលនិធិអាស៊ី គឺការប្តេជ្ញាជួយគាំទ្រដល់វិស័យអាទិភាព ដែលរដ្ឋាភិបាលបានដាក់ចេញ ដែលជាបំណងប្រាថ្នារបស់ប្រទេស និងប្រជាជនកម្ពុជា។ កន្លងមកមូលនិធិអាស៊ី តែងតែតម្រឹមគំនិតផ្តួចផ្តើម និងកម្មវិធីនានា ឱ្យមានភាពស៊ីចង្វាក់ ជាមួយនឹងគោលនយោបាយរបស់រដ្ឋាភិបាល ។»។ រូបភាព៖ ទំព័រហ្វេសប៊ុកសម្តេច ហ៊ុន សែន បើតាម លោកស្រី Laurel. E Miller ក្នុងវិស័យអប់រំ មូលនិធិអាស៊ី កន្លងមក បានបញ្ជូននិស្សិតទៅបន្តការសិក្សានៅសហរដ្ឋអាមេរិក បញ្រ្ជាបចំណេះដឹងឌីជីថល និងបច្ចេកវិទ្យា ដើម្បីបង្កើនចំនួនកម្លាំងពលកម្មផ្នែកឌីជីថល ក៏ដូចជាបានគាំទ្រដល់អ្នកស្រាវជ្រាវវ័យក្មេង អ្នកស្រាវជ្រាវជាស្រ្តី និងផ្តល់ការប្រឹក្សាលើអាជីពការងារផងដែរ។ មូលនិធិក៏បានជួយគាំទ្រដល់ការសិក្សាស្រាវជ្រាវ ដើម្បីកសាងជារបាយការណ៍ជំនួយដល់ការវិនិយោគ និងធុរកិច្ច ជាពិសេស គឺការជួយគាំទ្រដល់សហគ្រាសធុនតូច និងមធ្យម តាមរយៈការកសាងសមត្ថភាពដល់សហគ្រិនវ័យក្មេង និងសហគ្រិនជានារី លើជំនាញឌីជីថល បច្ចេកវិទ្យា និងហិរញ្ញវត្ថុផងដែរ។ លើសពីនេះ ស្ថាប័ននេះ ក៏តែងសហការជិតស្និទ្ធជាមួយកម្ពុជា ជាពិសេសអាជ្ញាធរមូលដ្ឋាន ដូចជាការចុះស្រាវជ្រាវពី ជីវភាពរស់នៅរបស់ប្រជាជន ដើម្បីកសាងភាពធន់នឹងវិបត្តិ និងការកាត់បន្ថយភាពក្រីក្រ ព្រមទាំងការបណ្តុះបណ្តាលពីវិធីសាស្រ្តកសាងគម្រោងថវិកាជាដើម។ នេះបើតាមប្រធាន និងនាយកប្រតិបត្តិថ្មីនៃមូលនិធិអាស៊ី ដែលបានបន្តទៀតថា មូលនិធិអាស៊ី នឹងបន្តខិតខំគាំទ្រដល់ការអភិវឌ្ឍរបស់កម្ពុជា ដោយអនុលោមតាមយុទ្ធសាស្រ្ត គោលនយោបាយ និងរបៀបវារៈអាទិភាពរបស់រដ្ឋាភិបាល ដើម្បីធ្វើយ៉ាងណា បន្តគាំទ្រដល់ប្រទេសកម្ពុជា ឱ្យទទួលបានសុខសន្តិភាព វិបុលភាព និងការអភិវឌ្ឍប្រកបដោយនិរន្តរភាព។ ក្នុងឱកាសនេះ លោកស្រី Laurel. E Miller ក៏មិនភ្លេចរំឭកគុណកម្ពុជា ដែលបានផ្តល់សិទ្ធិជ្រកកោនបណ្តោះអាសន្ន ដល់បុគ្គលិកជនជាតិអាហ្វហ្កានីស្ថានរបស់មូលនិធិអាស៊ី ប្រមាណ៣០០នាក់ កាលពីអំឡុងឆ្នាំ២០២១ផងដែរ រហូតដល់ពួកគេមានទីស្នាក់អាស្រ័យថ្មី នៅប្រទេសអូស្រ្តាលី ឬអាម៉េរិក។ ពាក់ព័ន្ធនឹងករណីនេះ សម្តេច ហ៊ុន សែន ប្រមុខរដ្ឋស្តីទី បញ្ជាក់ថាទង្វើនេះ គឺបង្ហាញពីការប្តេជ្ញាចិត្តរបស់កម្ពុជា ក្នុងការការពារនូវសិទ្ធិរស់រានមានជីវិត ដែលជាសិទ្ធិមូលដ្ឋានរបស់មនុស្សជាតិ ខណៈដែលសម្តេច ផ្ទាល់ក៏ធ្លាប់ជាជនភៀសខ្លួនពីសង្រ្គាមដែរ៕	សម្តេច ហ៊ុន សែន មានជំនឿថា មូលនិធិអាស៊ី( The Asia Foundation) នឹងកសាងកម្មវិធី និងគម្រោងនានា ដែលស៊ីគ្នាជាមួយនឹងយុទ្ធសាស្រ្តបញ្ចកោណ ដំណាក់កាលទី១ របស់រាជរដ្ឋាភិបាលអាណត្តិទី៧ ដើម្បីជួយកម្ពុជា ឱ្យសម្រេចបានគោលដៅ ក្លាយជាប្រទេសមានចំណូលមធ្យមកម្រិតខ្ពស់ នៅឆ្នាំ២០៣០ និងប្រទេសចំណូលខ្ពស់នៅឆ្នាំ២០៥០។ ក្តីរំពឹងនេះ ត្រូវបានសម្តេច ហ៊ុន សែន ប្រមុខរដ្ឋស្តីទី លើកឡើងក្នុងជំនួបជាមួយ លោកស្រី ឡរ៉ែល អ៊ី មីលឺ (Laurel. E Miller) ប្រធាន និងជានាយកប្រតិបត្តិមូលនិធិអាស៊ីថ្មី នៅថ្ងៃទី១៨ ខែកញ្ញា។
រដូវកាលមុន Real Madrid ឈ្នះជើងឯកកំណត់ត្រា UEFA Champions League លើកទី១៥ ក្នុងប្រវត្តិសាស្ត្រ ហើយក្រុមយក្សរបស់លីគអេស្ប៉ាញ បានចុះកិច្ចព្រមព្រៀងយកបាន Kylian Mbappe មកចូលរួមរដូវកាលថ្មី។ រយៈពេល ២ឆ្នាំ ចុងក្រោយ កីឡាករវ័យ ២៥ឆ្នាំ តែងតែព្យាយាមស្វែងរកឱកាសចាកចេញពីក្រុម Paris Saint Germain ខណៈក្លិបព្យាយាមបញ្ចុះបញ្ចូលឱ្យគេបន្តស្នាក់នៅ តែយ៉ាងចុងរដូវកាល ២០២៣-២៤ Mbappe អាចសម្រេចក្តីស្រមៃផ្លាស់ទៅ Real Madrid។ ពេលនេះ Mbappe រកបាន ៤គ្រាប់ ក្នុងការបង្ហាញខ្លួន ៤លើក ជាមួយ Real Madrid ក្នុងនោះក៏រួមទាំងគ្រាប់បាល់ស៊ុតបញ្ចូលទីអំឡុងការប្រកួត UEFA Super Cup ដែលក្រុមរហស្សនាមអធិរាជស គ្រងជើងឯកនៅដើមរដូវកាល។ ខណៈពេល Mbappe កំពុងតែស្វែងរកទម្រង់លេងដ៏ខ្លាំងក្លាត្រឡប់មកវិញក្នុងក្លិប Real Madrid តែអតីតកីឡាករ Sergio Aguero បាននិយាយថាក្លិបអធិរាជស នឹងពិបាកការពារតំណែងជើងឯករបស់ខ្លួន ក្នុងរដូវកាល ២០២៤-២៥ ទោះជាមានវត្តមានកីឡាករកម្រិតខ្ពស់លំដាប់ពិភពលោកក្នុងក្រុមដ៏ដោយ។ « Mbappe ចូលរួមជាមួយ Real Madrid គឺគ្រាន់តែជួយធ្វើឱ្យក្រុមពួកគេធំជាងមុនប៉ុណ្ណោះ។ ខ្ញុំគិតថាគេបានផ្លាស់ទៅកាន់ការប្រកួតក្របខណ្ឌ La Liga គេនឹងអាចក្លាយជាអ្នកស្នងពីលោក Pichichi ដែលរកបានគ្រាប់បាល់ច្រើនជាងគេក្នុងលីគ។ យ៉ាងណា កីឡាករតែម្នាក់មិនអាចធ្វើឱ្យមានភាពខុសគ្នានោះទេ តែក្រុមជាអ្នកធ្វើឱ្យសម្រេច មានក្រុមជាច្រើនប្រជែងជើងឯក ហើយពួកគេនឹងធ្វើគ្រប់យ៉ាងដើម្បីឈ្នះ។»។ Aguero អតីតសមាជិកក្រុមជម្រើសជាតិអាហ្សង់ទីន បាននិយាយប្រាប់គេហទំព័រ GOAL បែបនេះ។ អំឡុងការប្រកួត UEFA Champions League រដូវកាល ២០២៤-២៥ ជាមួយនឹងរូបមន្តប្រកួតថ្មី Kylian Mbappe ក៏បានរួមចំណែកស្វែងរកបានគ្រាប់ក្នុងជ័យជម្នះរបស់ក្រុម Real Madrid លទ្ធផល ៣-១ ទល់នឹង VfL Stuttgart ផងដែរ។ គួរបញ្ជាក់ថា Aguero បានបញ្ចប់អាជីពជាកីឡាករបាល់ទាត់ អំឡុងគេបានទៅចូលរួមក្រុម Barcelona ក្រោយពីរួមរស់ជាមួយនឹងក្លិប Manchester City រយៈពេល ១០ឆ្នាំ។ ការបង្ហាញខ្លួននៅក្នុងក្របខណ្ឌ La Liga បានត្រឹមរយៈពេលខ្លី អតីតកីឡាករ AT-Madrid រូបនេះ បង្ខំចិត្តបញ្ចប់អាជីព ព្រោះតែបញ្ហាគាំងបេះដូងអំឡុងការប្រកួត ហើយគ្រាប់បាល់ចុងក្រោយរបស់គេ ធ្វើបាននៅពេល Barca ចាញ់ក្រុម Real Madrid ២-១៕	លោក Sergio Aguero មើលឃើញថាក្រុម Real Madrid នៅរដូវកាលនេះ មិនបានបង្ហាញអ្វីអស្ចារ្យឱ្យខុសប្លែកពីរដូវកាលមុន និងពិបាកការពារតំណែងជើងឯក UEFA Champions League ទោះបីយកបានខ្សែប្រយុទ្ធបារាំង Kylian Mbappe ទៅជួយក្រុមក៏ដោយ។
ក្នុងសុន្ទរកថាគន្លឹះស្តីពី«ទស្សនវិស័យកម្ពុជាទាក់ទងនឹងការប្រែប្រួលអាកាសធាតុ» នៅវិទ្យាស្ថាន ISEAS-Yusof Ishak ប្រទេសសិង្ហបុរី នាថ្ងៃទី១៧ ខែកញ្ញា លោក អ៊ាង សុផល្លែត បានថ្លែងថា ឥទ្ធិពលនៃការប្រែប្រួលអាកាសធាតុអាចបំផ្លាញការអភិវឌ្ឍន៍សេដ្ឋកិច្ច និងបង្កគ្រោះថ្នាក់ដល់ជីវិតមនុស្សរាប់លាននាក់។ ផលប៉ះពាល់គួរឲ្យបារម្ភនៃវិបត្តិនេះ គឺធ្វើឱ្យមានរលកកំដៅកាន់តែខ្លាំង ព្យុះដែលមិនធ្លាប់មានពីមុនមក និងគ្រោះរាំងស្ងួតអូសបន្លាយយូរជាដើម។ ទោះបីជាបែបនេះក៏ដោយ កម្ពុជា និងអាស៊ានបានបោះជំហានទៅមុខក្នុងការបង្កើនមហិច្ឆតារក្សាសីតុណ្ហភាពពិភពលោកឱ្យស្ថិតក្រោមកម្រិត១,៥ដឺក្រេ។ ចំពោះ កម្ពុជានៅអាណត្តិទី៧នេះ បានដាក់ចេញយុទ្ធសាស្ត្របញ្ចកោណដំណាក់កាលទី១ ដែលបញ្ចកោណទី៤ ផ្តោតលើការអភិវឌ្ឍន៍ប្រកបដោយភាពធន់ និរន្តរភាព និងបរិយាប័ន្ន ដែលជាវិធីសាស្រ្តរួមឆ្ពោះទៅរកការផ្លាស់ប្តូរសេដ្ឋកិច្ចសង្គម និងរួមចំណែកដល់ការដោះស្រាយបញ្ហាប្រែប្រួលអាកាសធាតុ។ ចំណែក ក្រសួងបរិស្ថានវិញ បានបង្កើតយុទ្ធសាស្ត្រចក្រាវិស័យបរិស្ថាន ២០២៣-២០២៨ ដែលផ្តោតលើសសរស្តម្ភបី គឺស្អាត បៃតង និងចីរភាព ខណៈកម្ពុជាក៏កំពុងជំរុញយុទ្ធសាស្ត្ររយៈពេលវែង ដើម្បីប្រែក្លាយជាប្រទេសអព្យាក្រឹតកាបូននៅឆ្នាំ២០៥០ផងដែរ។ លើសពីនេះ ក៏កម្ពុជាបានរួមចំណែកដោះស្រាយបញ្ហាសកល និងដាក់គោលដៅកាត់បន្ថយការបំភាយឧស្ម័នផ្ទះកញ្ចក់, ការលើកកម្ពស់ថាមពលកកើតឡើងវិញ, ការការពារព្រៃឈើ, លើកកម្ពស់វិស័យកសិកម្មប្រកបដោយនិរន្តរភាព ព្រមទាំង វិធានការចាំបាច់ជាច្រើនទៀត។ នៅចំពោះមុខអ្នកចូលរួមជាច្រើននាក់ លោក អ៊ាង សុផល្លែត បាននិយាយថា បញ្ហាប្រឈមសម្រាប់ប្រទេសកម្ពុជា និងបណ្ដាប្រទេសអាស៊ីអាគ្នេយ៍ គឺការពង្រឹងលើកំណើនសេដ្ឋកិច្ច ជាមួយនឹងភាពចាំបាច់ក្នុងការកាត់បន្ថយឥន្ធនៈហ្វូស៊ីល និងកាត់បន្ថយការបំភាយកាបូន នៅក្នុងវិស័យផ្សេងទៀត ក្នុងនោះ មានវិស័យថាមពល ការដឹកជញ្ជូន និងកសិកម្មជាដើម៕	លោក អ៊ាង សុផល្លែត រដ្ឋមន្រ្តីក្រសួងបរិស្ថាន បានបង្ហាញក្ដីបារម្ភពាក់ព័ន្ធនឹងការប្រែប្រួលអាកាសធាតុឥតឈប់ឈរ អាចធ្វើឱ្យមានរលកកម្ដៅកាន់តែខ្លាំង គ្រោះរាំងស្ងួតអូសបន្លាយកាន់តែយូរ និងជួបព្យុះដែលមិនធ្លាប់មានពីមុនមកជាដើម។
សេចក្តីថ្លែងការណ៍រួមនេះត្រូវបានចេញក្នុងក្របខណ្ឌនៃដំណើរទស្សនកិច្ចទៅកាន់ម៉ុលដាវី និងការចូលរួមក្នុងវេទិកាភាពជាដៃគូម៉ុលដាវីលើកទី៥ របស់រដ្ឋមន្ត្រីការបរទេសប៉ូឡូញ អាល្លឺម៉ង់ និងបារាំង។ លោក Sikorski និងសមភាគីអាល្លឺម៉ង់ និងបារាំងបានវាយតម្លៃខ្ពស់ចំពោះវឌ្ឍនភាពដែលម៉ុលដាវីសម្រេចបានក្នុងការអនុវត្តគោលដៅចូលរួមសហភាពអឺរ៉ុប។ ដំណើរការនៃការចូលរួមសហភាពអឺរ៉ុប គឺអាចធ្វើទៅបានដោយសារកំណែទម្រង់លទ្ធិប្រជាធិបតេយ្យ ភាពក្លាហានរបស់មេដឹកនាំនយោបាយ និងការប្តេជ្ញាចិត្តរបស់ប្រជាជនម៉ុលដាវី។ យោងតាមសេចក្តីថ្លែងការណ៍រួមខាងលើ ប៉ូឡូញ អាល្លឺម៉ង់ និងបារាំងនឹងបន្តគាំទ្រម៉ុលដាវី ក្នុងការសម្រេចបាននូវគោលដៅនៃការក្លាយជាសមាជិកសហភាពអឺរ៉ុប រួមទាំងការធានានូវការគោរពចំពោះតម្លៃជាមូលដ្ឋានរបស់សហភាពអឺរ៉ុប ដូចជាអធិបតេយ្យភាព សិទ្ធិពលរដ្ឋ និងនីតិរដ្ឋជាដើម។ ទាក់ទិននឹងសមត្ថភាពការពារទឹកដី រដ្ឋមន្ត្រីការបរទេសទាំងបីបានយល់ស្របថា កងកម្លាំងប្រដាប់អាវុធម៉ុលដាវី និងកងកម្លាំងពាក់ព័ន្ធផ្សេងទៀត ចាំបាច់ត្រូវបំពាក់យ៉ាងពេញលេញ និងបង្កើនសមត្ថភាពការពារទឹកដី។ ដូច្នេះ ប៉ូឡូញ អាល្លឺម៉ង់ និងបារាំង នឹងបន្តផ្តល់ការគាំទ្រក្នុងវិស័យសន្តិសុខ និងកិច្ចសហប្រតិបត្តិការការពារជាតិ ទាំងទ្វេភាគី និងតាមរយៈស្ថាប័នសន្តិភាពអឺរ៉ុប។ សេចក្តីថ្លែងការណ៍រួមក៏បានស្វាគមន៍ចំពោះជោគជ័យរបស់ម៉ុលដូវ៉ាក្នុងការប្តេជ្ញាចិត្តរបស់ខ្លួនក្នុងការពង្រឹងសមត្ថភាពរបស់ប្រទេសក្នុងការប្រឆាំងនឹងការគំរាមកំហែងផ្នែកសន្តិសុខដែរ។ សម្រាប់ភាគីម៉ុលដាវីវិញ ប្រធានាធិបតីលោកស្រី Maia Sandu បានកោតសរសើរចំពោះវត្តមានរបស់រដ្ឋមន្ត្រីការបរទេសប៉ូឡូញ អាល្លឺម៉ង់ និងបារាំង ហើយបានសង្កត់ធ្ងន់ថា នេះនឹងបង្កើតការលើកទឹកចិត្តសម្រាប់ម៉ុលដាវីក្នុងការបន្តអនុវត្តគោលដៅនៃសមាហរណកម្មអឺរ៉ុប។ លោកស្រីអះអាងថា ម៉ុលដូវ៉ាដឹងយ៉ាងច្បាស់ថាអនាគតរបស់ប្រទេសគឺការក្លាយជាសមាជិកសហភាពអឺរ៉ុប ដែលប្រជាពលរដ្ឋទាំងអស់រស់នៅក្នុងសន្តិភាព វិបុលភាព និងសុវត្ថិភាព។ ម៉ុលដាវីត្រូវបានផ្តល់ឋានៈជាបេក្ខភាពឱ្យចូលជាសមាជិកសហភាពអឺរ៉ុបនៅខែមិថុនាឆ្នាំ២០២២ បន្ទាប់មកនៅថ្ងៃទី២៥ ខែមិថុនា សហភាពអឺរ៉ុបបានបើកការចរចាជាផ្លូវការជាមួយម៉ុលដាវីលើបញ្ហាសមាជិកភាព។ គេរំពឹងថា ម៉ុលដាវីនឹងធ្វើប្រជាមតិលើបញ្ហានៃការចូលជាសមាជិកសហភាពអឺរ៉ុបនៅថ្ងៃទី២០ ខែតុលា ដែលចំថ្ងៃការបោះឆ្នោតប្រធានាធិបតីនៅក្នុងប្រទេសអឺរ៉ុបខាងកើតមួយនេះ។ សហភាពអឺរ៉ុប ដែលហៅកាត់ថា EU ជាអង្គការអន្តរជាតិ និងជាអង្គការអន្តររដ្ឋាភិបាលមួយប្រចាំតំបន់អឺរ៉ុប ដែលត្រូវបានបង្កើតឡើងនៅឆ្នាំ១៩៥៨ ពោលគឺ បន្ទាប់ពីការបញ្ចប់សង្គ្រាមលោកលើកទី២។ បច្ចុប្បន្ន សហភាពអឺរ៉ុបមានប្រទេសជាសមាជិកចំនួន ២៧ប្រទេសរួមមាន ១. អូទ្រីស ២. បែលហ្ស៊ិក ៣. ប៊ុលហ្ការី ៤. ក្រូអាស៊ី ៥. ស៊ីប ៦. សាធារណរដ្ឋឆែក ៧. ដាណឺម៉ាក ៨. អេស្តូនី ៩. ហ្វាំងឡង់ ១០. បារាំង ១១. អាល្លឺម៉ង់ ១២. ក្រិក ១៣. ហុងគ្រី ១៤. អៀរឡង់ ១៥. អ៊ីតាលី ១៦. ឡេតូនី ១៧. លីទុយអានី ១៨. លុចសំបួ ១៩. ម៉ាល់ត៌ ២០. ហូឡង់ ២១. ប៉ូឡូញ ២២. ព័រទុយហ្កាល់ ២៣. រ៉ូម៉ានី ២៤. ស្លូវ៉ាគី ២៥. ស្លូវេនី ២៦. អេស្បាញ ២៧. ស៊ុយអ៊ែត ៕	រដ្ឋមន្ត្រីការបរទេសប៉ូឡូញ លោក Radosław Tomasz Sikorski និងសមភាគីអាល្លឺម៉ង់ និងបារាំងនាថ្ងៃទី១៧ កញ្ញា បានចេញសេចក្តីថ្លែងការណ៍រួមគាំទ្រដល់ម៉ុលដាវី ក្នុងការចូលរួមជាសមាជិកសហភាពអឺរ៉ុប (EU)។
លោក De Rossi ធ្លាប់បានចំណាយពេលជិត ២ទសវត្សរ៍ ក្នុងនាមជាកីឡាករក្រុម AS Roma មុន បុរសសញ្ជាតិអ៊ីតាលី ចូលដឹកនាំក្រុមកាលពីខែមករា ដើម្បីឆ្នាំ ២០២៤ ជំនួសលោក Jose Mourinho ដែលត្រូវបានបញ្ចប់តំណែង។ ការបណ្តេញលោក Rossi ក៏ជាការបញ្ចប់ទំនាក់ទំនងរវាងក្លិបនិងគ្រូបង្វឹក ទោះបីជាភាគីសងខាងនៅសល់កិច្ចសន្យា ៣ឆ្នាំ ពោលរហូតដល់ឆ្នាំ ២០២៧ ក៏ដោយ។ បើតាមសេចក្តីប្រកាសរបស់ក្លិប Roma ការសម្រេចចិត្តបណ្តេញអ្នកចាត់ការសញ្ជាតិអ៊ីតាលី វ័យ៤១ឆ្នាំ ដើម្បីស្វែងរកគ្រូបង្វឹកថ្មី ទៅដឹកនាំឱ្យមានឱកាសប្រកួតប្រជែងឡើងវិញ ក្រោយក្រុមជួបភាពរអាក់រអួលទម្រង់លេងនៅដើមរដូវកាល។ ការប្រកួតកាលពីសប្តាហ៍មុន Romaបានប្រកួតស្មើក្រុម Genoa ក្នុងលទ្ធផលស្មើ ១-១ ដែលជាការប្រកួតទី៤ ខណៈការប្រកួត ៣លើកមុន ស្មើទល់ Cagliari លទ្ធផល ០-០, ចាញ់ Napoli លទ្ធផល ២-១ និង ស្មើ Juventus លទ្ធផល ០-០។ AS Roma បានបញ្ចប់តំណែងលោកJose Mourinho ដោយសារអ្នកចាត់ការសញ្ជាតិព័រទុយហ្កាល់ដឹកនាំមិនឈ្នះប៉ុន្មានប្រកួតដូចគ្នានេះផងដែរ។ មុនបញ្ចប់តំណែង Mourinho ធ្លាប់ជួយ Roma ឈ្នះពានរង្វាន់ទ្វីបអឺរ៉ុបលើកដំបូង Europa Conference League ឆ្នាំ ២០២២-២៣ ៕	ក្លិប AS Roma របស់អ៊ីតាលីបានបណ្តេញលោក Daniele De Rossi ចេញពីតំណែងអ្នកចាត់ការទូទៅ ក្រោយដឹកនាំក្រុមរកមិនបានជ័យជម្នះ ទាំង៤ប្រកួតដំបូងនៅដើមរដូវកាលថ្មី ២០២៤-២៥។ នេះបើតាមការប្រកាសរបស់ក្លិប AS Roma ថ្ងៃទី១៨ ខែកញ្ញា។
លោក ស៊ីរីល ប៊ែលលីយេ នាយក AFD ទទួលបន្ទុកប្រចាំតំបន់អាស៊ី មជ្ឈិមបូព៌ា និងអឺរ៉ុបខាងកើត រួមទាំងលោក ហែម វណ្ណឌី រដ្ឋមន្រ្តីក្រសួងឧស្សាហកម្ម បានធ្វើទៅពិនិត្យវឌ្ឍនភាពនៃការសាងសង់រោងចក្រផលិតទឹកស្អាតបាក់ខែង ជំហានទី៣ ព្រមទាំងពិភាក្សាអំពីការពង្រឹងកិច្ចសហប្រតិបត្តិការជាមួយកម្ពុជា នាថ្ងៃទី១៧ ខែកញ្ញា។ នេះយោងតាមសេចក្តីប្រកាសព័ត៌មានរបស់ក្រសួងឧស្សាហកម្ម។ នាឱកាសនេះ លោក ប៊ែលលីយេ បានលើកឡើងពីភាពជាដៃគូដ៏រឹងមាំ និងយូរអង្វែងរបស់ AFD ចំពោះការអភិវឌ្ឍនៅកម្ពុជា។ ជាពិសេស លើការគាំទ្ររបស់បារាំងក្នុងវិស័យទឹកស្អាត ដោយមិនត្រឹមផ្តោតលើការផ្តល់ហិរញ្ញប្បទានប៉ុណ្ណោះទេ។ លោកបាននិយាយយ៉ាងដូច្នេះ៖ « គោលបំណងរបស់យើង គឺធានាថា សេវាទឹកស្អាតត្រូវបានផ្តល់ជូនដល់សហគមន៍ដែលងាយរងគ្រោះ។ ទន្ទឹមនឹងនោះ យើងក៏កំពុងពង្រឹងសមត្ថភាពរបស់រដ្ឋាករទឹក និងប្រតិបត្តិករទឹកស្អាតឯកជនផងដែរ»។ ជុំវិញការប្តេជ្ញាខាងលើនេះ លោក ហែម វណ្ណឌី បានកោតសរសើរចំពោះការគាំទ្រ និងកិច្ចសហការយ៉ាងខ្ជាប់ខ្ជួនរបស់ AFD ខណៈបច្ចុប្បន្នក្រសួងឧស្សាហកម្ម ផ្តល់អាទិភាពលើសេវាទឹកស្អាត សម្រាប់ទាំងការប្រើប្រាស់ប្រចាំថ្ងៃក្នុងគ្រួសារ និងជាកាតាលីករជំរុញការអភិវឌ្ឍសេដ្ឋកិច្ច ពិសេសនៅក្នុងទីក្រុង តំបន់ប្រជុំជន ច្រករបៀងសេដ្ឋកិច្ច តំបន់ឧស្សាហកម្ម និងកសិ-ឧស្សាហកម្មជាដើម។ លោករដ្ឋមន្ត្រីឧស្សាហកម្មបានបញ្ជាក់ថា ៖ « ការគាំទ្រ និងកិច្ចសហប្រតិបត្តិការរបស់ដៃគូ ដូចជាទីភ្នាក់ងារបារាំងសម្រាប់ការអភិវឌ្ឍ និងសហភាពអឺរ៉ុប មានសារៈសំខាន់ណាស់ ស្របពេលដែលកម្ពុជាកំពុងខិតខំប្រឹងប្រែង សម្រេចឱ្យបាននូវគោលដៅអភិវឌ្ឍន៍ប្រកបដោយចីរភាពទី៦ ស្តីពីទឹកស្អាត និងអនាម័យ»។ គួររំលឹកថា គម្រោងសាងសង់រោងចក្រផលិតទឹកស្អាតបាខែងទាំង៣ដំណាក់កាល គ្រោងប្រើប្រាស់ថវិកាសរុបប្រមាណ៦៦០លានដុល្លារ ដែលនឹងបំពេញតម្រូវការនៃការប្រើប្រាស់ទឹកស្អាតដែលកំពុងកើនឡើងជាលំដាប់នៅរាជធានីភ្នំពេញ និងក្រុងតាខ្មៅ ខេត្តកណ្តាល។ ដំណាក់កាលទី១ និងទី២ កំពុងដំណើរការយ៉ាងរលូនដោយបង្កើនសមត្ថភាពរបស់រដ្ឋាករទឹកស្វយ័តក្រុងភ្នំពេញបានដល់៩៨២,០០០ម៉ែត្រគូបក្នុងមួយថ្ងៃ។ ការដ្ឋានរោងចក្រផលិតទឹកស្អាតបាក់ខែង ជំហានទី៣ តម្លៃជាង២៥០លានដុល្លារ។ រោងចក្រទឹកស្អាតដំណាក់កាលទី៣ គ្រោងបញ្ចប់ការសាងសង់នៅចុងឆ្នាំ២០២៧។ រោងចក្រនេះ នឹងបន្ថែមសមត្ថភាពផលិតបានចំនួន១៩៥,០០០ ម៉ែត្រគូបទៀតក្នុងមួយថ្ងៃ និងបង្កើនសមត្ថភាពផ្គត់ផ្គង់ទឹកស្អាតរបស់រដ្ឋាករទឹកស្វយ័តក្រុងភ្នំពេញរហូតដល់ ១,២ លានម៉ែត្រគូបក្នុងមួយថ្ងៃ។ រោងចក្រផលិតទឹកស្អាតបាក់ខែង ជំហានទី៣ ត្រូវបានបើកការដ្ឋានសាងសង់ក្នុងខែមេសា ឆ្នាំ២០២៤ ដោយប្រើថវិកាប្រមាណ២៥២លានដុល្លារ។ ក្នុងនោះ មាន២១០លានដុល្លារជាកម្ចីសម្បទានពីទីភ្នាក់ងារ AFD និង៤២លានដុល្លារទៀត ជាថវិកាបដិភាគរបស់រដ្ឋាករទឹកស្វយ័តក្រុងភ្នំពេញ។ សហភាពអឺរ៉ុបក៏បានអនុម័តផ្តល់ជំនួយឥតសំណងជាង១៣លានដុល្លារសម្រាប់គម្រោងនេះ ផងដែរ។ បើតាមសេចក្តីប្រកាសព័ត៌មានរបស់ក្រសួងឧស្សាហកម្ម AFD ទើបអនុម័តជំនួយឥតសំណងប្រមាណ២២ម៉ឺនដុល្លារ សម្រាប់ការសិក្សាសមិទ្ធិលទ្ធភាពដល់រដ្ឋាករទឹកស្វយ័តសៀមរាប។ ក្រោយការសិក្សាសមិទ្ធិលទ្ធភាពនេះ កិច្ចព្រមព្រៀងហិរញ្ញប្បទានសម្រាប់គម្រោងដែលមានតម្លៃ២៥លានអឺរ៉ូ (ប្រមាណ២៧លានដុល្លារ) គ្រោងនឹងចុះហត្ថលេខានៅត្រឹមដំណាច់ឆ្នាំ២០២៥៕	រោងចក្រផលិតទឹកស្អាតបាក់ខែង ជំហានទី៣ តម្លៃជាង២៥០លានដុល្លារ កំពុងសាងសង់ឡើងកម្ចីសម្បទានពីទីភ្នាក់ងារបារាំងសម្រាប់ការអភិវឌ្ឍ (AFD)។ ក្នុងដំណើរទស្សនកិច្ចដើម្បីពិនិត្យវឌ្ឍនភាពនៃការសាងសង់ហេដ្ឋារចនាសម្ព័ន្ធទឹកស្អាតដ៏ទំនើបនេះ លោក ស៊ីរីល ប៊ែលលីយេ ដែលជានាយក AFD បានប្តេជ្ញានៅចំពោះមុខរដ្ឋមន្ត្រី ឧស្សាហកម្ម វិទ្យាសាស្ត្រ បច្ចេកវិទ្យា និង នវានុវត្តន៍ ថា AFD នឹងជួយអភិវឌ្ឍវិស័យទឹកស្អាតនៅកម្ពុជាឱ្យកាន់តែប្រសើរ។
តាមរយៈការអំពាវនាវរបស់ខ្លួននៅថ្ងៃទី១៨ ខែកញ្ញា ក្រសួងប្រៃសណីយ៍ បានលើកទឹកចិត្តឱ្យសិស្សថ្នាក់ទី១២ ដែលត្រៀមប្រឡងបញ្ចប់ថ្នាក់មធ្យមសិក្សា ពិចារណាជ្រើសរើសការសិក្សាជំនាញឌីជីថល (Digital Skills) នៅថ្នាក់បរិញ្ញាបត្រ។ ក្រសួងបញ្ជាក់ថា ជំនាញឌីជីថលមានទីផ្សារការងារខ្ពស់ ហើយល្អបំផុតសម្រាប់យុវជនបច្ចុប្បន្នក្នុងការអភិវឌ្ឍន៍សមត្ថភាព លើកកម្ពស់ជីវភាពគ្រួសារ ប្រាក់ចំណូលខ្ពស់ និងជាធនធានមនុស្សចូលរួមអភិវឌ្ឍន៍សង្គមជាតិផងដែរ។ កន្លងមក ផែនទីបង្ហាញផ្លូវអភិវឌ្ឍន៍ជំនាញឌីជីថលឆ្នាំ២០២៤-២០៣៥ របស់រដ្ឋាភិបាលក្នុងក្របខណ្ឌសមត្ថភាពជំនាញឌីជីថល ត្រូវបានបែងចែកជា៧ផ្នែក មាន២០ក្រុមជំនាញ និង៦៣មុខរបរសំខាន់ ដែលកំពុងមានតម្រូវការខ្ពស់ក្នុងវិស័យបច្ចេកវិទ្យាឌីជីថល។ ក្នុងនោះមាន ផ្នែកហេដ្ឋារចនាសម្ព័ន្ធឌីជីថល (Digital Infrastructure),ផ្នែកសន្តិសុខសាយប័រ (Cybersecurity),ផ្នែកអភិបាលកិច្ចទិន្នន័យ (Data Governance),ផ្នែកសុសវែរ និងកម្មវិធីកុំព្យូទ័រ (Software and Applications),ផ្នែកទិន្នន័យ និងបញ្ញាសិប្បនិម្មិត (Data and Artificial Intelligence),ផ្នែកទំនាក់ទំនង លក់ និងទីផ្សារឌីជីថល (Digital Communication,Sales and Marketing) និងផ្នែកនវានុវត្តន៍ឌីជីថល និងសហគ្រិនភាព (Digital Innovation and Entrepreneurship)៕	ក្រសួងប្រៃសណីយ៍ និងទូរគមនាគមន៍ លើកទឹកចិត្តឱ្យសិស្សជ្រើសរើសសិក្សាជំនាញឌីជីថល ក្រោយបញ្ចប់ថ្នាក់មធ្យមសិក្សា។ ក្រសួងចង់ឱ្យមានធនធានមនុស្សកាន់តែច្រើនបម្រើការងារក្នុងវិស័យឌីជីថល ដើម្បីឱ្យស្របតាមបរិបទសង្គមឌីជីថល។
IShowSpeed ត្រូវបានគេស្គាល់ភាគច្រើន តាមរយៈការផ្សាយផ្ទាល់ (Live Streams) មាតិកាផ្សេងដូចជាការលេងហ្គេមទាក់ទងទៅនឹងប្រភេទហ្គេម Roblox, Fortnite និង FIFA ជាដើម។ បច្ចុប្បន្ន Speed ក៏មានការសហការគ្នាជាមួយនឹងតារា YouTube ដទៃផ្សេងទៀតដូចជា Adin Rose និង Kai Cenat ជាដើម។ ច្រកផ្លូវនៃប្រាក់ចំណូលរបស់ Speed គឺរកបានពីការផ្សាយផ្ទាល់ នៅលើបណ្តាញសង្គម YouTube, Instagram, TikTok និងកិច្ចសហការជាមួយក្រុមហ៊ុនផលិតផលផ្សេងៗដែលចង់ឱ្យគេផ្សព្វផ្សាយ។ គិតមកទល់ពេលនេះ តារា YouTube របស់អាម៉េរិក មានទ្រព្យប្រមាណ ១០លានដុល្លារ។ នេះបើតាមការផ្សាយរបស់កាសែត orah។ ទោះជាយ៉ាងណា Speed ត្រូវបានមនុស្សជាច្រើនចាត់ទុកថា ជាមនុស្សមានអាកប្បកិរិយា«ឈ្លើយ» និងមានភាពឆ្គាំឆ្គងជាញឹកញាប់ អំឡុងពេលរូបគេផ្សាយផ្ទាល់ម្តងៗ។ លើសពីនេះទៅទៀត Speed ក៏ជាតារា YouTube ម្នាក់ ដែលជាប់ពាក់ព័ន្ធទៅនឹងរឿងអាស្រូវជាច្រើនដែរ។ Speed បានកើតនៅក្នុងថ្ងៃទី២១ ខែមករា ឆ្នាំ២០០៥ ក្នុងទីក្រុងមួយឈ្មោះថា Cincinnati រដ្ឋ Ohio ប្រទេសអាម៉េរិក មានវ័យទើបតែ ១៩ឆ្នាំប៉ុណ្ណោះ គិតមកដល់ពេលនេះ។ រូបគេបានចាប់ផ្តើមការ Live Streamsដំបូងបង្អស់នៅឆ្នាំ២០១៧ ក្រោមឈ្មោះថា IShowSpeed នៅលើបណ្តាញសង្គម Twitch។ ជាអ្នកផ្សាយផ្ទាល់ និងជាអ្នកបង្កើតមាតិកាប្លែកៗ ដំបូងឡើយ Speed ត្រឹមតែជាអ្នកផ្សាយផ្ទាល់ការលេង ហ្គេមកម្សាន្ត ដូចជា NBA 2K និងហ្គេម Fortnite កាលនោះតារាវ័យ១៩ឆ្នាំ មានចំនួនអ្នកគាំទ្រត្រឹមមួយក្តាប់តូចប៉ុណ្ណោះ។ ទោះជាយ៉ាងភាពល្បីល្បាញរបស់ Speed ហាក់បីជាមានសន្ទុះខ្លាំងឡើង អំឡុងឆ្នាំ២០២១ នៅពេលដែលរូបគេបានឈានដល់ចំនួនអ្នកចុចតាមដាន ១សែននាក់ នៅលើបណ្តាញ YouTube ហើយបន្ទាប់មកកេរ្តិ៍ឈ្មោះរបស់គេចាប់ផ្តើមសុសសាយឡើង។ របៀបដែល Speed ធ្វើឱ្យមានភាពទាក់ទាញ ឱ្យមនុស្សចុចតាមដានលើឆានែលរបស់គេ ក៏ព្រោះតែការបង្ហាញអាកប្បកិរិយាបែបហិង្សាជាញឹកញាប់ ឬមួយក៏ការស្តីបន្ទោសឬប្រមាថទៅលើតួអង្គកីឡាករ ស្ថិតក្នុងការលេងហ្គេមរបស់គេ។ នៅក្នុងឆ្នាំ ២០២១ ដដែល Speed ត្រូវបានហាមឃាត់មិនឱ្យបន្តការផ្សាយផ្ទាល់នៅលើបណ្តាញសង្គម Twitch ព្រោះតែអាកប្បកិរិយាទាំងអស់នោះ តែ Speed នៅតែកើនការចាប់អារម្មណ៍ខ្លាំងនៅលើ YouTube រហូតរូបគេទទួលបានអ្នកចុចតាមដាននៅលើបណ្តាញសង្គមដល់ទៅ ១០លាននាក់ ក្នុងឆ្នាំ២០២២។ ការទាញបានចំណាប់អារម្មណ៍ខ្លាំងបន្ថែមទៀតរបស់ Speed កើតចេញពីការលេងហ្គេមលើទូរស័ព្ទដៃឈ្មោះថា Talking Ben the Dog នឹងបានជួយឱ្យហ្គេមនោះមានចំនួនអ្នកទាញយកទៅលេងច្រើនលើសលុប នៅចុងឆ្នាំ២០២២។ Speed ក៏បានឈ្នះពានរង្វាន់ជាអ្នកផ្សាយផ្ទាល់ផ្ទុះការចាប់អារម្មណ៍ខ្លាំងដែរ (Streamy Award for Breakout Streamer) ក្នុងឆ្នាំ២០២២។ ភាពទាក់ទាញដ៏ខ្លាំងបំផុត ដែលកាន់តែធ្វើឱ្យមនុស្សគ្រប់គ្នាបានស្គាល់ទៅលើរូបគេ នោះគឺការបង្ហាញថារូបគេជាអ្នកគាំទ្រដ៏ងប់ងល់ ចំពោះខ្សែប្រយុទ្ធវ័យ ៣៩ឆ្នាំ Cristiano Ronaldo ដែលជាកំពូលកីឡាករបាល់ទាត់លំដាប់ពិភពលោកមួយរូប។ យ៉ាងណា Speed ជាតារា YouTube មួយរូបមានរឿងអាស្រូវខ្លាំងម្នាក់ផងដែរ នៅចុងឆ្នាំ២០២១ ដោយរូបគេត្រូវបានរងការចោទប្រកាន់ថាបានបៀតបៀនផ្លូវភេទ របស់តារាចម្រៀងស្រី Ash Kash អំឡុងការណាត់ជួបមួយ ហើយគេបានផ្សាយផ្ទាល់នៅលើបណ្តាញសង្គម Twitch រហូតត្រូវបានគេហាមឃាត់ឈប់ឱ្យផ្សាយផ្ទាល់។ នៅឆ្នាំ២០២២ ទៀតសោត Speed ក៏ត្រូវបានហាមឃាត់ឱ្យលេងហ្គេម Valorant ក្រោយរូបគេបានស្រែកដោយប្រើពាក្យបំពានផ្លូវភេទលើស្រ្តីក្នុងពេលលេងហ្គេមជាមួយគ្នា។ កាលពីឆ្នាំ២០២២ នៅប្រទេសកាតា អំឡុង World Cup តារា YouTube រូបនេះ ត្រូវបានគេប្រទះឃើញថាជាអ្នកនាំអាទិ បង្កើតការរើសអើងស្រែកសំដៅទៅកាន់អ្នកគាំទ្រជនជាតិចិន ។ មិនត្រឹមតែប៉ុណ្ណោះ Speed ក៏ធ្លាប់មានបញ្ហារឿងអាស្រូវ និងបញ្ហាផ្សេងបង្កឡើងពីអាកប្បកិរិយារបស់គេ។ ដោយឡែកនៅក្នុងការងារជាតារាចម្រៀងរ៉េបវិញ Speed ក៏បានផលិតចម្រៀង និងច្រៀងចម្រៀងមួយចំនួន បង្ហោះនៅលើឆានែល YouTube របស់គេផងដែរ ចាប់តាំងពីឆ្នាំ២០២១ មក។ ចម្រៀងដំបូងរបស់គេមានចំណងជើង Dooty Booty បទចម្រៀងនេះ មានការចាប់អារម្មណ៍ខ្លាំងនៅលើបណ្តាញសង្គម TikTok ហើយនៅប៉ុន្មានខែបន្ទាប់ គេក៏បានចេញបទចម្រៀងមួយថែមទៀតចំណងជើង Shake។ បទ Shake របស់ Speed មានចំនួនអ្នកចូលទស្សនាច្រើនជាង ១៦០នាក់ នៅលើ YouTube។ ឆ្នាំ២០២២ Speed បានបញ្ចេញបទចម្រៀងបន្ថែមចំណងជើង God is Good, Ronaldo (Sewey) និង World Cup ដែលផ្ទុះការចាប់អារម្មណ៍កាន់តែខ្លាំង។ ចំណែកនៅឆ្នាំ២០២៣ Speed រួមសហការជាមួយKai Cenat ធ្វើចម្រៀងមួយទៀត មានចំណងជើងថា Dogs។ រំឭកក្នុងព្រឹត្តិការណ៍ Gumball 3000 Rally ក្នុងប្រទេសកម្ពុជា IShowSpeed បានបង្ហាញខ្លួនលើកដំបូងលើទឹកដីប្រទេសកម្ពុជា នៅថ្ងៃទី១៥ ខែកញ្ញា ក្នុងរាជធានីភ្នំពេញ ក្រោយពីបានធ្វើដំណើរមកពីវៀតណាម។ នៅថ្ងៃទី១៦ ខែកញ្ញា រូបគេបានផ្សាយផ្ទាល់លើកដំបូងក្នុងប្រទេសកម្ពុជា នៅលើទឹកដីអង្គរ ខេត្តសៀមរាប។ ការផ្សាយផ្ទាល់របស់ Speed បានត្រឹមតែ១០នាទី ឆានែលរបស់គេក៏ទទួលបានអ្នកចុចតាមដានចំនួន ៣០លាននាក់ លើYouTube ហើយបានអបអរជាមួយនឹងក្រុមអ្នកគាំទ្រកម្ពុជាច្រើន ដែលបានចោមរោមរូបគេ នៅបរិវេណតំបន់ Pub Street៕	Darren Jason Watkins Jr ឬមានឈ្មោះនៅលើបណ្តាញសង្គមថា IShowSpeed ជាតារា YouTube ដ៏ល្បីម្នាក់ក្នុងពេលបច្ចុប្បន្ន បានបង្ហាញខ្លួននៅក្នុងប្រទេសកម្ពុជា ពីថ្ងៃទី១៥ ដល់១៦ ខែកញ្ញា តាមរយៈកម្មវិធី Gumball 3000 Rally។ ជា YouTuber មួយរូប ដែលនិយមផ្សាយផ្ទាល់ (Live) នៅលើឆានែលផ្លូវការ អតីតអ្នកចម្រៀងរ៉េបរូបនេះ មានទ្រព្យសម្បត្តិសរុបប្រមាណ ១០លានដុល្លារ។
គណៈកម្មការចំពោះកិច្ចរៀបចំព្រឹត្តិការណ៍យុទ្ធគុនចម្រុះខ្មែរបុរាណ បានប្រជុំពីវឌ្ឍនភាពការងារស្ដីពីការរៀបចំព្រឹត្តិការណ៍នេះ កាលពីរសៀលថ្ងៃទី១៧ ខែកញ្ញា ឆ្នាំ២០២៤ នៅទីស្នាក់ការគណៈកម្មាធិការជាតិអូឡាំពិកកម្ពុជា។ បន្ទាប់ពីកិច្ចប្រជុំ លោក វ៉ាត់ ចំរើន បានបញ្ជាក់ថា សម្ដេច ហ៊ុន ម៉ាណែត នឹងផ្ដល់លិខិតថ្លែងអំណរគុណ ដល់ក្រុមហ៊ុនឯកជន ដែលបានចូលរួមចំណែកឧបត្ថម្ភ និងគាំទ្រ ក្នុងព្រឹត្តិការណ៍យុទ្ធគុនចម្រុះខ្មែរបុរាណ ដែលនឹងប្រព្រឹតទៅនៅថ្ងៃទី១៨-២០ ខែតុលា ឆ្នាំ២០២៤ នៅពហុកីឡដ្ឋានជាតិអូឡាំពិក។ អនុប្រធានអចិន្ដ្រៃយ៍រូបនេះ ក៏បានបញ្ជាក់បន្ថែមផងដែរថា អនុសាសន៍សម្ដេច ហ៊ុន ម៉ាណែត គឺចង់កៀគរឲ្យក្រុមហ៊ុនឯកជន ចូលរួមចំណែកលើកស្ទួយវិស័យគុនបុរាណខ្មែរ ដោយស្មារតីអភិវឌ្ឍ និងអភិរក្ស មិនមែនចូលរួមចំណែក ព្រោះតែសម្លឹងឃើញនូវប្រយោជន៍ឯកជនណាមួយពីព្រឹត្តិការណ៍នេះឡើយ។ លោក វ៉ាត់ ចំរើន អនុប្រធានអចិន្ដ្រៃយ៍ គណៈកម្មការចំពោះកិច្ច រូបពី NOCC លោក វ៉ាត់ ចំរើន បានប្រាប់ដូច្នេះថា៖«អនុសាសន៍របស់សម្ដេចធិបតី ក្នុងការកៀរគរឲ្យមានការចូលរួមជាស្មារតី ក្នុងការប្រកួត និងការឧបត្ថម្ភក្នុងការប្រកួត ជាស្មារតីចូលរួមលើកស្ទួយ យុទ្ធគុនខ្មែរបុរាណដូនតារបស់យើង មិនមែនចូលរួមក្នុងការស្វែងរកនូវការទាមទារអ្វីមួយ ដោយមានលក្ខខណ្ឌទេ។ អ៊ីចឹងនៅក្នុងការងារនេះ យើង បានអំពាវនាវឲ្យ មានការចូលរួមឲ្យបានច្រើនគ្នា ហើយទទួលខុសត្រូវទាំងអស់គ្នានៅក្នុងការរួមគ្នាជាស្មារតី ជាតិនិយមក្នុង ផ្នែកយុទ្ធគុនរបស់យើង។»។ គិតត្រឹមថ្ងៃទី១៧ ខែកញ្ញា អ្នកចុះឈ្មោះចូលរួមប្រកួត ទាំងវិញ្ញាសាសម្ដែង និងប្រយុទ្ធ មានចំនួនសរុបជិត ២០០នាក់។ លោក វ៉ាត់ ចំរើន និយាយថា អ្នកយុទ្ធគុនប្រហែលជាង ១០០នាក់ទៀត មិនទាន់ចុះឈ្មោះ។ អ្នកចុះឈ្មោះទាំងនោះ ជាអ្នកហាត់គុនខ្មែរ ល្បុក្កតោ យុទ្ធក្រមខម និងក្បាច់គុនផ្សេងទៀត។ ជាពិសេស ព្រឹត្តិការណ៍នេះ មានការចុះឈ្មោះចូលរួមប្រកួតច្រើនពីផ្នែកយុទ្ធគុនកងយោធពលខេមរភូមិន្ទ ដែលជាជួរកងទ័ព្ធ។ ព្រឹត្តិការណ៍យុទ្ធគុនចម្រុះខ្មែរបុរាណ នឹងត្រូវចាប់ផ្ដើមពីថ្ងៃទី១៨-២០ ខែតុលា ឆ្នាំ២០២៤ នៅពហុកីឡដ្ឋានជាតិអូឡាំពិក។ សម្ដេច ហ៊ុន ម៉ាណែត នឹងចូលរួមក្នុងពិធីបំពាក់ជ័យលាភី ដោយផ្ទាល់នៅថ្ងៃទី២០ ខែតុលា ឆ្នាំ២០២៤៕	សម្ដេច ហ៊ុន ម៉ាណែត ដែលជាអ្នកផ្ដួចផ្ដើមគំនិតក្នុងការរៀបចំកីឡាយុទ្ធគុនចម្រុះខ្មែរបុរាណ ជំរុញឲ្យមានការចូលរួមចំណែកពីវិស័យឯកជនឲ្យបានច្រើនក្នុងព្រឹត្តិការណ៍កីឡានេះ។ សម្តេចនាយករដ្ឋមន្ត្រី ចង់ឱ្យការចូលរួមនោះ ត្រូវស្ថិតក្រោមស្មារតីជួយអភិវឌ្ឍ និងអភិរក្សគុនបុរាណខ្មែរ មិនមែនចូលរួមព្រោះតែប្រយោជន៍ផ្ទាល់ខ្លួន។ នេះជាការអះអាងរបស់លោក វ៉ាត់ ចំរើន អនុប្រធានអចិន្ដ្រៃយ៍គណៈកម្មការចំពោះកិច្ច ក្នុងកិច្ចប្រជុំមួយស្ដីពីការរៀបចំព្រឹត្តិការណ៍នេះ។
ទឹកជាប្រភពនៃជីវិត គឺជាសារធាតុចិញ្ចឹមមិនអាចខ្វះបានដើម្បីរក្សាអត្ថិភាពរបស់មនុស្ស។ សម្រាប់មនុស្សពេញវ័យដែលមានសុខភាពល្អ ទឹកបង្កើតបាន 70% នៃទំងន់រាងកាយ។ ជាពិសេស ទឹកបង្កើតបានប្រហែល 92% នៃប្លាស្មាឈាម ហើយសរីរាង្គសំខាន់ៗដូចជាខួរក្បាល បេះដូង និងសួតក៏មានទឹកប្រហែល 80% ផងដែរ។ ទឹកដើរតួនាទីយ៉ាងសំខាន់ក្នុងរាងកាយ ចូលរួមក្នុងការរំលាយអាហារ ជួយពង្រឹងប្រព័ន្ធភាពស៊ាំ និងការពារអុកស៊ីតកម្ម។ វាជាសារធាតុចិញ្ចឹមដែលមិនអាចខ្វះបានក្នុងសកម្មភាពជីវិតរបស់មនុស្ស។ ការសិក្សាបង្ហាញថា ប្រសិនបើខ្សោះជាតិទឹកយ៉ាងធ្ងន់ធ្ងរក្នុងរយៈពេលយូរ ក្មេងជំទង់អាចទទួលរងការចុះខ្សោយនៃខួរក្បាល ដែលប៉ះពាល់ដល់ការអភិវឌ្ឍនៃការយល់ដឹង។ តើទឹកទុកចោលមួយយប់បង្កឱ្យកើតមហារីកទេ? មនុស្សជាច្រើនជឿថាទឹកដែលទុកចោលមួយយប់នឹងបង្កើតបរិមាណ នីទ្រីតដ៏ច្រើន ដែលជាសារធាតុបង្កមហារីក។ ជាការពិត នីទ្រីតត្រូវបានចុះបញ្ជីជាសារធាតុបង្កមហារីកដោយអង្គការសុខភាពពិភពលោក (WHO)។ ទោះជាយ៉ាងណាក៏ដោយដើម្បីឱ្យនីទ្រីតលេចឡើងកត្តាពីរគឺត្រូវការ: បាក់តេរីនិងនីត្រាត។ ទឹកឆ្អិននឹងសម្លាប់បាក់តេរី ហើយបរិមាណនីត្រាតនៅក្នុងទឹកក៏មានកម្រិតទាបផងដែរ។ ដូច្នេះបរិមាណ នីទ្រីតក្នុងទឹកដែលទុកចោលពេញមួយយប់មានតិចតួចណាស់ ហើយមិនគ្រប់គ្រាន់ដែលអាចបង្កគ្រោះថ្នាក់ដល់សុខភាពមនុស្សឡើយ។ ទឹកក្តៅខ្លាំងពេក ភ្នាក់ងារដែលអាចបង្កឱ្យមានជំងឺមហារីក មនុស្សជាច្រើនចូលចិត្តផឹកទឹកក្តៅ ជាពិសេសទឹកលើសពី 65 អង្សារសេ ប៉ុន្តែវាមានហានិភ័យដល់សុខភាពជាច្រើន។ យោងតាមអង្គការសុខភាពពិភពលោក ការផឹកទឹកក្តៅលើសពី 65°C អាចបង្កើនហានិភ័យនៃជំងឺមហារីកបំពង់អាហារ។ ការសិក្សាបង្ហាញថា សីតុណ្ហភាពទឹកចន្លោះពី 65°C-70°C អាចបណ្តាលឱ្យខូចខាតដល់បំពង់ក ដែលនាំឱ្យកើតមហារីកបំពង់អាហារ។ ដោយសារតែភ្នាសរំអិលខាងក្នុងមាត់ និងបំពង់អាហារមានភាពរសើបទៅនឹងសីតុណ្ហភាព សីតុណ្ហភាពអាហារ និងទឹកល្អបំផុតគឺចន្លោះពី 10°C-40°C។ នៅពេលដែលសីតុណ្ហភាពលើសពី 65 អង្សាសេ ភ្នាសរំអិលនេះងាយនឹងខូច។ ទោះបីជាពេលខ្លះការរលាកដោយកំដៅអាចជាសះស្បើយដោយខ្លួនឯងក៏ដោយ ការផឹកទឹកក្តៅក្នុងរយៈពេលយូរអាចនាំអោយមានដំបៅមាត់ ដំបៅបំពង់អាហារ និងសូម្បីតែមហារីកបំពង់អាហារ។ ដូចនេះ អ្នកគួរតែផឹកទឹកក្តៅនៅសីតុណ្ហភាពប្រហែល 40°C ដើម្បីជៀសវាងការរំញោចដល់បំពង់រំលាយអាហារ និងមិនបង្កការកកស្ទះសរសៃឈាម។ ចំណាំពេលផឹកទឹក គុណភាពទឹក៖ ជ្រើសរើសទឹកពីប្រភពដែលអាចទុកចិត្តបាន ដូចជាទឹកម៉ាស៊ីនកែច្នៃ ឬទឹកដបពីម៉ាកល្បីឈ្មោះ។ ប្រសិនបើប្រើទឹកម៉ាស៊ីន សូមដំឡើងតម្រងដើម្បីលុបភាពមិនស្អាត។ សីតុណ្ហភាពទឹក៖ ជៀសវាងការផឹកទឹកដែលក្តៅពេក ឬត្រជាក់ពេក ដើម្បីការពារប្រព័ន្ធរំលាយអាហារ។ ផឹកទឹកឱ្យបានទៀងទាត់៖ កុំផឹកទឹកតែពេលអ្នកស្រេកទឹក ព្រោះពេលនោះរាងកាយរបស់អ្នកខ្សោះជាតិទឹករួចទៅហើយ។ អ្នកគួរតែផឹកទឹកនៅពេលព្រឹក ដូចជាពេលព្រឹកក្រោយពេលភ្ញាក់ពីគេង មុនពេលអាហារ និងមុនពេលចូលគេង។ លក្ខខណ្ឌទុកដាក់៖ ទឹកគួររក្សាទុកក្នុងកន្លែងស្អាត និងស្ងួត។ ប្រសិនបើទឹកត្រូវបានរក្សាទុកយូរពេក គុណភាពអាចថយចុះ និងបង្កើតលក្ខខណ្ឌសម្រាប់បាក់តេរីលូតលាស់។ ផឹកទឹកឱ្យបានគ្រប់គ្រាន់៖ កុំផឹកទឹកច្រើនក្នុងពេលតែមួយ ដើម្បីជៀសវាងការពុលទឹក។ បរិមាណទឹកដែលអ្នកត្រូវការផឹកគឺអាស្រ័យលើរាងកាយ សកម្មភាព និងអាកាសធាតុរបស់អ្នក៕ ត្រួតពិនិត្យដោយ៖ www.health.com.kh	ការរក្សាទម្លាប់ផឹកទឹកឱ្យបានត្រឹមត្រូវដើរតួនាទីយ៉ាងសំខាន់ក្នុងការធ្វើឱ្យសុខភាពប្រសើរឡើង ការពារការទល់លាមក គ្រួសក្នុងតម្រងនោម ជំងឺរលាកសន្លាក់ហ្គោដ និងជំងឺសរសៃឈាមបេះដូង និងសូម្បីតែប្រឆាំងនឹងជំងឺមហារីក។
ឱសថដ៏មានតម្លៃនាំមកនូវអត្ថប្រយោជន៍សុខភាពជាច្រើន រំដេង មិនត្រឹមតែជាគ្រឿងទេសដែលធ្លាប់ស្គាល់នៅក្នុងមុខម្ហូបប៉ុណ្ណោះទេ ប៉ុន្តែក៏ជាឱសថដ៏មានតម្លៃដែលមានអត្ថប្រយោជន៍ជាច្រើនសម្រាប់សុខភាពផងដែរ។ សារធាតុប្រឆាំងអុកស៊ីតកម្ម៖ រំដេង មានសមាសធាតុប្រឆាំងអុកស៊ីតកម្មជាច្រើន ដែលជួយការពាររាងកាយពីភ្នាក់ងារបង្កគ្រោះថ្នាក់ និងការឆ្លងមេរោគ។ -ជំនួយផ្លូវចិត្ត៖ ការសិក្សាបង្ហាញថា quercetin ដែលជាសារជាតិ flavonoid ត្រូវបានរកឃើញនៅក្នុង រំដេង មានសមត្ថភាពកាត់បន្ថយហានិភ័យនៃជំងឺសរសៃប្រសាទដូចជា Alzheimers និង Parkinsons ។ លើសពីនេះអាស៊ីត gallic មានប្រសិទ្ធភាពប្រឆាំងនឹងការរលាកយ៉ាងខ្លាំង។ -កាត់បន្ថយការឈឺចាប់ និងរលាក៖ រំដេង មានសមត្ថភាពកាត់បន្ថយការឈឺចាប់ និងរលាក ដោយសារឥទ្ធិពលរបស់វាទៅលើផ្លូវគីមីដែលទាក់ទងនឹងជំងឺអូតូអ៊ុយមីន។ ប្រសិទ្ធភាពប្រឆាំងបាក់តេរី៖ ការសិក្សាបង្ហាញថា ប្រេងសំខាន់ៗ រំដេង អាចសម្លាប់បាក់តេរី និងផ្សិត ដោយសារសមាសធាតុ terpinen-4-ol ដែលផ្តល់នូវឥទ្ធិពលប្រឆាំងនឹងបាក់តេរីខ្លាំង។ ការពារជំងឺមហារីក៖ ការសិក្សាមួយចំនួនបានបង្ហាញថា galangin ដែលជាសារធាតុប្រឆាំងអុកស៊ីតកម្មនៅក្នុង រំដេង មានសមត្ថភាពសម្លាប់កោសិកាដុំសាច់ និងការពារការរីករាលដាលនៃកោសិកាមហារីក ជាពិសេសចំពោះជំងឺមហារីកក្រពះ មាត់ស្បូន និងថ្លើម។ ប្រឆាំងភាពចាស់នៃស្បែក៖ យោងតាមការសិក្សាដែលបានចេញផ្សាយនៅក្នុងទស្សនាវដ្តី Costerics and Toiletries សារធាតុចម្រាញ់ពីផ្កាខាត់ណាមានសមត្ថភាពជំរុញការផលិតអាស៊ីត hyaluronic ជួយធ្វើឱ្យស្បែកមានសំណើម កាត់បន្ថយភាពជ្រីវជ្រួញ និងបង្កើនភាពយឺត ធ្វើឱ្យស្បែកភ្លឺថ្លាជាងមុន។ បន្ថែមពីលើការប្រើប្រាស់ខាងលើ ការចំរាញ់ចេញពីរំដេង ក៏ជួយព្យាបាលបញ្ហាស្បែកដូចជា ត្រអក រមាស់ និងផ្សិតផងដែរ។ លើសពីនេះ វាមានសមត្ថភាពកាត់បន្ថយហានិភ័យនៃជំងឺសរសៃឈាមបេះដូង ជំងឺទឹកនោមផ្អែមប្រភេទទី 2 ការពារមុខងារខួរក្បាល ការពារការបាត់បង់ការចងចាំ និងអាចបង្កើនសមត្ថភាពសរីរវិទ្យា និងជំរុញការផលិតមេជីវិតឈ្មោល។ រំដេង គឺពិតជាឱសថដ៏មានសក្ដានុពល ដែលត្រូវការប្រើប្រាស់បន្ថែមទៀតសម្រាប់សុខភាពសាធារណៈ។ រំដេង ជាឱសថដ៏មានតម្លៃក្នុងការព្យាបាលជំងឺក្រពះ និងវិធីព្យាបាលជាច្រើនទៀត រំដេងជាកម្មសិទ្ធិរបស់គ្រួសារខ្ញី ហើយត្រូវបានគេប្រើជាចម្បងនៅក្នុងមើម គ្រាប់ និងស្លឹក។ ពេលខ្ចីរំដេងមានពណ៌ក្រហមត្នោត ប៉ុន្តែប្រែទៅជាពណ៌លឿងស្លេកនៅពេលវាចាស់។ សំបករឹងគ្របដណ្តប់លើសាច់ពណ៌ស ឬលឿងបន្តិច មានក្លិនឈ្ងុយ និងរសជាតិហឹរក្តៅ។ រំដេង មានការប្រើប្រាស់ជាក់ស្តែងជាច្រើនក្នុងការព្យាបាលរោគសញ្ញានៃការឈឺក្រពះ និងជំងឺជាច្រើនទៀត។ លក្ខណៈសម្បត្តិរបស់វាមានរសជាតិហឹរ ក្តៅ និងមានសមត្ថភាពជួយដល់ការរំលាយអាហារ និងបំបាត់ការឈឺចាប់។ ខាងក្រោមនេះជាឱសថធម្មតាមួយព្យាបាលការឈឺក្រពះរ៉ាំរ៉ៃ៖ គ្រឿងផ្សំ៖ មើមរំដេង, ជីរវ៉ាន់ស៊ុយ(60g នីមួយៗ) បុកជាម្សៅ ប្រើ 9g ក្នុងមួយថ្ងៃ ចែកជា 3 ដង៕ ត្រួតពិនិត្យដោយ៖ www.health.com.kh	តើអ្នកធ្លាប់មានអារម្មណ៍មិនស្រួលដោយសារតែឈឺពោះ និងក្រហាយទ្រូងជាប្រចាំទេ? រំដេង ជាគ្រឿងទេសដែលធ្លាប់ស្គាល់នៅក្នុងផ្ទះបាយរបស់គ្រួសារគ្រប់រូប អាចជាដំណោះស្រាយដ៏សាមញ្ញ ប៉ុន្តែមានប្រសិទ្ធភាពចំពោះបញ្ហានេះ។
សូមអានអត្ថបទដូចខាងក្រោម ដោយយើងខ្ញុំសូមគោរពតាមសំណេរ (អក្ខរាវិរុទ្ធ) ដើមទាំងស្រុង៖ គេអាចវិនិច្ឆ័យទៅលើការរីកចំរើននៃប្រទេសមួយ ដោយឆ្លុះមើលតាមរយៈការលូតលាស់ខាងវិស័យសុខាភិបាលនៃប្រទេសនោះ ព្រោះការជឿនលឿនគ្រប់វិស័យ ត្រូវតែស្ថិតនៅលើ « កត្តា មនុស្ស» មនុស្សដែលមានប្រយោជន៍ គឺប្រជាពលរដ្ឋដែលមានសុខភាពបរិបូណ៌ មានកម្លាំង ពលំ មាំមួន អាចមានលទ្ឋភាពនឹងបញ្ចេញនូវថាមពលយ៉ាងច្រើនជាអតិបរមា ក្នុងការបំរើជាតិទៅតាម សមត្ថភាពរៀងៗខ្លួន។ នៅក្នុងវិស័យសុខាភិបាលនេះ គ្រូពេទ្យជាតួអង្គមួយយ៉ាងសំខាន់។ គ្រូពេទ្យជាបុគ្គលម្នាក់ ដែលជាទីពឹងពំនាក់របស់មនុស្សឈឺ ហើយគោលបំណងនៃការបង្កើត ឲ្យមានគ្រូពេទ្យនេះសោត ក៏គ្មានអ្វីក្រៅពីទុកសម្រាប់ឲ្យព្យាបាលជម្ងឺដែរ។ បើតាមអត្ថន័យ នេះ គ្រូពេទ្យមានបេសកកម្មពិសេសក្នុងការកំចាត់រោគាព្យាធិឲ្យចេញររស់ពីសរីរាង្គកាយ នៃមនុស្សគ្រប់ ប្រភេទ ទោះបីជម្ងឺនោះកើតចេញពីប្រភពណា ឬមានសភាពធ្ងន់ស្រាលយ៉ាងណាក៏ដោយ និយាយឲ្យខ្លី គ្រូពេទ្យគឺជាបុគ្គលម្នាក់ ដែលត្រូវបុគ្គលម្នាក់ទៀតយកជីវិតរបស់ខ្លួនមកធ្វើជាមួយនៅ ពេលដែលសុខភាពរបស់គេស្ថិតនៅក្នុងភាពអាសន្ន តើការដែលយកជីវិតមនុស្សម្នាក់មកកាន់ ដូច្នេះតម្រូវឲ្យគ្រូពេទ្យជួបប្រទះនឹងការពិបាកបែបណាខ្លះ? តើគេអាចចោទបានថាអ្នកជម្ងឺស្លាប់ដោយ មកពីត្រូវពេទ្យខ្វះសមត្ថភាពឬ ? នៅស្រុកខ្មែរក៏ដូចជានៅប្រទេសនានា នៃតតិយលោកដែរ ការវិនិច្ឆ័យទៅលើសមត្ថភាព របស់គ្រូពេទ្យ ជាការពិបាកពន់ពេកព្រោះការវិនិច្ឆ័យក៏ល្អិតល្អន់ រមែងបំផុសចេញនូវកត្តាក្រៅផ្សេងៗ ដែលច្រើនហើយស្មុគ្រស្មាញ ។ ជាដំបូង គ្រូពេទ្យតែងពឹងផ្អែកទៅលើសមត្ថភាពខាងចំណេះវិជ្ជា-បច្ចេកទេស និងការ ពិសោធន៍ផ្នែកវេជ្ជសាស្ត្ររបស់ខ្លួនសុទ្ធសាធ ដើម្បីវែកមុខ និងរកឈ្មោះជម្ងឺ (Diagnostic de la maladie) ដែលខ្លួនត្រូវព្យាបាល-ដើម្បីជ្រើសរើសរកថ្នាំសង្កូវឲ្យត្រូវនិងរអាការៈរោគនោះ ។ នេះជាកត្តាមួយដែលស្ថិតទៅលើបុគ្គលគ្រូពេទ្យសុទ្ធសាធ ហើយជាធម្មតាទោះបីនៅ ក្នុងវិស័យអ្វីក៏ដោយ ការដែលមានអ្នកពូកែឆើត អ្នកពូកែមធ្យម និងអ្នកខ្សោយគឺជាការធម្មតា, ប៉ុន្តែយ៉ាងហោចណាស់ក៏គ្រូពេទ្យយល់ច្បាស់ថា ខ្លួនកំពុងកាន់ដួងកែវជីវិតរបស់គេ ដែលគេ ស្រឡាញ់លើសអ្វីទាំងអស់នៅនឹងដៃខ្លួន ហើយយល់ច្បាស់ទៀតថាដួងកែវជីវិតនេះគ្មានដាក់ លក់ទៅតាមផ្សារទេ ។ ប៉ុន្តែគ្រូពេទ្យម្នាក់ដែលមានសមត្ថភាព ខាងផ្នែកបច្ចេកទេសវេជ្ជសាស្ត្រគ្រប់គ្រាន់ត្រូវពើប ប្រទះទៅលើឧបសគ្គជាច្រើនទៀត ដោយយើងមិនទាំងរាប់បញ្ចូលនូវករណីខ្លះដែលមានកំរិតខ្ពស់ ហួសពីសមត្ថភាពនៃអ្នកប្រាជ្ញ ផ្នែកវេជ្ជសាស្ត្រនៅក្នុងលោកផង ។ ជម្ងឺប្រភេទខ្លះដែលគ្រូពេទ្យនៃអារ្យប្រទេសនានាររាចរកមុខឃើញដោយងាយ ដោយ ការប្រើមធ្យោបាយដែលគេបានគ្រប់គ្រាន់ត្រូវក្លាយទៅជាមានសភាពអាថ៌កំបាំង សំរាប់គ្រូពេទ្យ នៃប្រទេសទន់ខ្សោយ។ ជម្ងឺប្រភេទខ្លះទៀត (ភាគច្រើន) ដោយអាស្រ័យការពិសោធន៍ ក្នុងកិច្ចការ និងកិច្ចការដ៏ស្វិតស្វាញរបស់គ្រូពេទ្យ ថ្វីបើស្ថិតនៅក្នុងស្ថានភាពខ្វះមុខខ្វះក្រោយ ទីបំផុតក៏ត្រូវគេរកមុខវាឃើញដែរ ។ ប៉ុន្តែការរកមុខជម្ងឺឃើញ និងស្គាល់វាច្បាស់ មិនមែនមានន័យថា គេបានសំរេច ជោគជ័យទៅលើជម្ងឺនោះសោះឡើយ - ការរកថ្នាំនឹងរិះរកមធ្យោបាយព្យាល moyens thérapeutiques ជាបញ្ហាមួយទៀតដែលចោទឡើងចំពោះគ្រូពេទ្យក៏កំសត់យើងនេះ។ តើគេត្រូវគិតយ៉ាងណាចំពោះ៖ - ជម្ងឺខ្លះដែលគ្រូពេទ្យចំណានៗក្នុងពិភពលោក មិនទាន់រកមធ្យោបាយព្យាបាលឃើញនៅ ឡើយ។ - ជម្ងឺខ្លះ ដែលគេមានមធ្យោបាយព្យាបាលគ្រប់គ្រាន់ តែជម្ងឺនោះវាទុំហួសពេលព្យាបាល។ - ជម្ងឺខ្លះ ដែលអាចមានមធ្យោបាយព្យាបាលគ្រប់គ្រាន់នៅអារ្យប្រទេស ដែលគ្រូពេទ្យយើងក្តី-អ្នកជម្ងឺខ្លួនឯងក្តីមិនអាចរកបាន (ដោយមធ្យោបាយនេះ វាមានកំរិតហួសពីសមត្ថភាពនៃប្រទេសទន់ខ្សោយ) - ជម្ងឺប្រភេទចុងក្រោយ ដែលមានមធ្យោបាយព្យាបាលគ្រប់គ្រាន់ដូចជាថ្នាំពេទ្យជាដើម ដែលបានដាក់លក់ពាសពេញទៅតាមឧសថស្ថាន តែទីបំផុតអ្នកជម្ងឺលាលោកគ្រូពេទ្យទៅកាន់បរលោក៏យ៉ាងអណោចអធម៌ព្រោះគេគ្មានលទ្ធភាព និង ឈោងចាប់យកមធ្យោបាយនោះមកប្រើបាន ។ រឿងអស់ទាំងនេះ យើងមិនបាច់ធ្វើអត្ថាធិប្បាយទេ យើងគ្រាន់តែសូមបញ្ជាក់ថា កំហុសពិតជាពុំមែនមកពីសំណាក់គ្រូពេទ្យ ឬមកពីសំណាក់អ្នកជម្ងឺឡើយ ។ តើទឹកចិត្តនិងមនោសញ្ចេតនារបស់គ្រូពេទ្យម្នាក់ដែលសម្លឹងមើលអ្នកជម្ងឺរបស់ខ្លួនស្លាប់ ដោយខ្វអមធ្យោបាយព្យាបាលនោះ វាទៅជាយ៉ាងណា? ឯណាទៅតម្លៃនៃការសិក្សាវេជ្ជសាស្ត្រ ដែលប្រើប្រាស់រយៈពេលយ៉ាងយូររកទីបញ្ចប់គ្មាននោះ? តើអ្នកជម្ងឺត្រូវផ្ញើជីវិតលើគ្រូពេទ្យតទៅទៀតឬទេ ? សូមអនាគតគ្រូពេទ្យនិងអនាគតអ្នកជម្ងឺរួមគ្នាពិចារណាចុះ ។	នេះជាអត្ថបទក្នុងខ្ទង់វិចារណកថាដែលចុះផ្សាយក្នុងព្រឹត្តិប័ត្រ និស្សិតពេទ្យ លេខ២ ប្រចាំខែមេសា-ឧសភា ឆ្នាំ១៩៧៣។ ម្ចាស់អត្ថបទ គឺនិស្សិត អុិន ហឿង ហើយក៏ជាទីប្រឹក្សានៃព្រឹត្តិប័ត្រ ផងដែរ។ សារព័ត៌មានឌីជីថលថ្មីៗ មើលឃើញថា អត្ថបទវិចារណកថានេះ ពិតជាមានតម្លៃយ៉ាងធំធេងដែលធ្វើឱ្យអ្នកអានអាចយល់កាន់តែច្បាស់អំពីបេសកកម្ម និងតួនាទីគ្រូពេទ្យ នៅគ្រប់កាលៈទេសៈសង្គម។
ថ្មីៗនេះនាយកដ្ឋានការពារសុវត្ថិភាពបច្ចេកវិទ្យាឌីជីថល នៃអគ្គនាយកដ្ឋានបច្ចេកវិទ្យាឌីជីថល និងផ្សព្វផ្សាយអប់រំ ទទួលពាក្យបណ្តឹង និងសេចក្តីរាយការណ៍ជាច្រើនករណីពាក់ព័ន្ធល្បិចឆបោកថ្មី ដោយប្រើប្រាស់វិធីសាស្ត្រវិស្វកម្មបណ្តាញសង្គម (Social Engineering) លើបច្ចេកទេសបញ្ជាទូរសព្ទពីចម្ងាយ (Wireless Pairing) និងការលួចផ្ទេរប្រាក់ពីគណនីធនាគារចល័ត (Mobile Banking) របស់ជនរងគ្រោះ។ បើតាមសេចក្តីជូនដំណឹងរបស់អគ្គនាយកដ្ឋានបច្ចេកវិទ្យាឌីជីថលនិ ងផ្សព្វផ្សាយអប់រំ នាព្រឹកថ្ងៃទី១៨ ខែកញ្ញា វិធីសាស្ត្រជ្រៀតចូល និងឆបោក តាមរយៈការបញ្ជាទូរសព្ទពីចម្ងាយ(Wireless Paring)នេះ គឺឧក្រិដ្ឋជននឹងប្រមែប្រមូលព័ត៌មាន រួមទាំងសាវតាជនរងគ្រោះ ដូចជា អាសយដ្ឋាន និងលេខទូរស័ព្ទ។ បន្ទាប់មក ឧក្រិដ្ឋជន នឹងលួចភ្ជាប់បណ្តាញ (WiFi) របស់ជនរងគ្រោះ និងហៅទូរសព្ទមកកាន់លេខជនរងគ្រោះ ដោយបន្លំខ្លួនជាអ្នកផ្តល់សេវាចាំបាច់ផ្សេងៗ តួយ៉ាងសេវាផ្គត់ផ្គង់ទឹក ឬភ្លើងអគ្គិសនី ដោយណែនាំជនរងគ្រោះដំឡើងកម្មវិធី និងរបៀបភ្ជាប់មុខងារបង់ថ្លៃសេវាតាមអ៊ីនធឺណិត។ អគ្គនាយកដ្ឋានបច្ចេកវិទ្យាឌីជីថលរបស់ក្រសួងមហាផ្ទៃ បានបញ្ជាក់ថា ៖ «អំឡុងពេលណែនាំនោះ ឧក្រិដ្ឋជនបានឱ្យជនរងគ្រោះបើកដំណើរការ «Developer Mode» បើកជម្រើស «Wireless Debugging» ហើយភ្ជាប់ទូរសព្ទជនរងគ្រោះទៅកាន់ម៉ាស៊ីនកុំព្យូទ័រឧក្រិដ្ឋជន «Paring Device»។ បន្ទាប់មក ឧក្រិដ្ឋជនប្រើប្រាស់កម្មវិធីជំនួយនូវការបញ្ជាកម្មវិធីធនាគារចល័ត (Mobile Banking) របស់ជនរងគ្រោះ និងលួចផ្ទេរប្រាក់ចេញទៅគណនីធនាគារផ្សេងទៀត»។ ដើម្បីបង្ការ ឬចៀសវាងនូវហានិភ័យនូវល្បិចឆបោកប្រាក់ថ្មី សូមប្រជាពលរដ្ឋប្រុងប្រយ័ត្ន ចំពោះបុគ្គលដែលបានទាក់ទងពីការផ្តល់សេវាតាមស្ថាប័នរដ្ឋ ឬឯកជននានា តាមវិធីសាស្រ្តផ្ទៀងផ្ទាត់អត្តសញ្ញាណអ្នកផ្គត់ផ្គង់សេវាឱ្យបានច្បាស់លាស់ មុនសម្រចធ្វើតាមការណែនាំផ្សេងៗ។ ពិសេសពលរដ្ឋត្រូវដាក់ប្រព័ន្ធការពារគណនី (រួមមាន៖ 2FA លេខកូដរាល់ប្រតិបត្តិការ កំណត់ចំនួនទឹកប្រាក់នៃប្រតិបត្តិការជាដើម) និងពិនិត្យសមតុល្យ និងកំណត់ត្រាប្រើប្រាស់គណនីធនាគារជាប្រចាំ។ ករណីមានការសង្ស័យណាមួយ ត្រូវទាក់ទងទៅកាន់ធនាគារជាបន្ទាន់ និងសូមរាយការណ៍ ឬដាក់ពាក្យ បណ្តឹងមកសមត្ថកិច្ចជំនាញករណីលោកអ្នកមានជួបប្រទះការចាញ់បោកឧក្រិដ្ឋជនបច្ចេកវិទ្យា៕	សូមពលរដ្ឋប្រយ័ត្នចំពោះល្បិចឆបោកប្រាក់ថ្មី ដែលធ្វើឡើងតាមរយៈការបញ្ជាទូរសព្ទពីចម្ងាយ (Wireless Paring) ដោយឧក្រិដ្ឋជន បន្លំខ្លួនជាអ្នកផ្តល់សេវាផ្គត់ផ្គង់ទឹក ឬភ្លើងអគ្គិសនី ដោយណែនាំជនរងគ្រោះដំឡើងកម្មវិធី និងរបៀបភ្ជាប់មុខងារបង់ថ្លៃសេវាតាមអ៊ីនធឺណិត។ នេះជាការអំពាវនាវរបស់នាយកដ្ឋានការពារសុវត្ថិភាពបច្ចេកវិទ្យាឌីជីថល នៃអគ្គនាយកដ្ឋានបច្ចេកវិទ្យាឌីជីថលនិងផ្សព្វផ្សាយអប់រំ បន្ទាប់ពីទទួលបានបណ្តឹងច្រើនករណីពីជនគ្រោះ។
លោក ហាន ប៉េងក្វាង អគ្គនាយកធនាគារ វីង បានលើកឡើងថា៖ «យើងខ្ញុំជឿជាក់យ៉ាងមុតមាំថា ការឈ្វេងយល់ពីការវិវត្តនៃប្រព័ន្ធរូបិយវត្ថុរបស់ព្រះរាជាណាចក្រកម្ពុជា គឺពិតជាអាចបណ្តុះនូវស្មារតីមោទកភាព និងប្រកបដោយសុទិដ្ឋិនិយមទៅដល់យុវជនកម្ពុជា មេរៀនពីអតីតកាលគឺប្រៀបបានទៅនឹងពន្លឺនៃក្តីសង្ឃឹម ដែលផ្តល់នូវថាមពលទៅដល់យុវជនសម្រាប់កំណត់ជោគវាសនារបស់ពួកគេ។» គួរបញ្ជាក់ថា តាមរយៈសមាគមធនាគារនៅកម្ពុជា ធនាគារ វីង បានឧបត្ថម្ភសិស្សានុសិស្សចំនួន២.០០០នាក់ មកពីវិទ្យាល័យនានានៅក្នុងរាជធានីភ្នំពេញ ដើម្បីផ្តល់ឱកាសដល់ពួកគេសិក្សាឈេ្វងយល់ពីប្រវត្តិរូបិយវត្ថុរបស់កម្ពុជា នៅសារមន្ទីរ ស.ស.រ។ សារមន្ទីរ ស.ស.រ បង្កើតឡើងក្នុងឆ្នាំ២០១៩ បានប្រមូលផ្តុំនូវកំណប់ទ្រព្យដ៏មានតម្លៃ និងសម្បូរបែបជាច្រើន ដែលអនុញ្ញាតឱ្យអ្នកទស្សនារីករាយជាមួយទស្សនីយភាពបែបនិម្មិត ទូតាំងនិងផ្ទាំងបង្ហាញជារូបភាព-វីដេអូចម្រុះ ហ្គេមអន្តរកម្មសម្រាប់កម្សាន្ត ហាងលក់វត្ថុអនុស្សាវរីយ៍ និងហាងកាហ្វេអមដោយទេសភាពសួនច្បារដ៏ស្រស់ស្អាត ដែលទាំងអស់នេះគឺឋិតនៅក្នុងបរិវេណអគារប្រវត្តិសាស្រ្តដែលជាអតីតនៃសាលាក្រុងភ្នំពេញក្នុងអំឡុងសម័យកាលអាណាព្យាបាលបារាំង។ ការដាក់តាំងបង្ហាញវត្ថុដែលមានលក្ខណរស់រវើកនៅក្នុងសារមន្ទីរនេះ ត្រូវបានពណ៌នាជាពីរភាសា គឺភាសាខ្មែរ និងអង់គ្លេស ដែលផ្តល់ជូនអ្នកទស្សនានូវបទពិសោធ ទទួលបាននូវព័ត៌មានដ៏សម្បូរបែប។ ដើម្បីស្វែងយល់ឱ្យកាន់តែស៊ីជម្រៅទៀតនោះ អ្នកទស្សនាក៏អាចជ្រើសរើសមគ្គុទេសក៍ជាសំឡេងដែលមានជាច្រើនភាសារួមមាន៖ ភាសាខ្មែរ, ចិន, បារាំង, ជប៉ុន និងភាសាអង់គ្លេស ហើយក៏អាចរីករាយជាមួយការទស្សនាវីដេអូដោយបង្ហាញពីការធ្វើកំណាយបុរាណដ្ឋាននៅទូទាំងប្រទេសកម្ពុជា ដែលផ្តល់នូវការយល់ដឹងកាន់តែស៊ីជម្រៅអំពីប្រវត្តិសាស្រ្តដ៏សម្បូរបែបនៅក្នុងតំបន់ថែមទៀតផង។ ការស្រាវជ្រាវជាច្រើនត្រូវបានគេរកឃើញនៅជិតអង្គរបុរី ដែលជាអតីតរាជធានីដ៏ចំណាស់មួយរបស់ខ្មែរនាសម័យហ្វូណន។ ការសិក្សាទាំងនោះបានបង្ហាញថា អាណាចក្រខ្មែរមុនសម័យអង្គរគឺមានទំនាក់ទំនងក្នុងការប្រើប្រាស់ប្រាក់កាស។ វត្តមានប្រាក់កាសបុរាណទាំងនោះគឺមកពីចក្រភពរ៉ូម៉ាំង ឥណ្ឌូ-ក្រិច និងបណ្តាប្រទេសនៅអាស៊ីអាគ្នេយ៍ ដែលជាតឹកតាងនៃទំនាក់ទំនងរបស់នគរហ្វូណនជាមួយប្រជាជាតិទាំងនោះ។ នៅសតវត្សរ៍ទី១៦ ក្រោមរជ្ជកាលព្រះបាទស្រីជេដ្ឋា ឬហ្លួងព្រះស្តេចកន ការបោះផ្សាយកាសមាស និងប្រាក់ដែល មានរូបនាគជានិមិត្តសញ្ញាសម្គាល់ គឺជាសម័យកាលផ្តើមដ៏សំខាន់នៅក្នុងអាណាចក្រខ្មែរ ដោយពេលនោះកាស ស្លឹង បានក្លាយជារូបិយវត្ថុដំបូងគេនៅក្នុងប្រទេសកម្ពុជា។ ប្រាក់កាសទាំងនេះ ជាឯកតារូបិយវត្ថុដាក់ឱ្យប្រើប្រាស់មុនគេនៅកម្ពុជា មិនត្រឹមតែបានដាក់ឱ្យចរាចរណ៍យ៉ាងទូលំទូលាយនៅក្នុងប្រទេសប៉ុណ្ណោះទេ ថែមទាំងបានក្លាយជាកត្តាលីករបង្កើនទំនាក់ទំនងនៃការធ្វើពាណិជ្ជកម្មជាមួយបណ្តាប្រទេសផ្សេងៗផងដែរ។ លុះមកដល់សតវត្សទី ១៩ សេដ្ឋកិច្ចរបស់ប្រទេសកម្ពុជាមាន ការផ្លាស់ប្តូរដ៏សំខាន់មួយទៀត ដោយបានដាក់ឱ្យប្រើប្រាស់នូវក្រដាសប្រាក់ក្រោមអាណាព្យាបារាំង នោះគឺក្រដាសប្រាក់ ព្យ៉ាស់ ត្រូវបានប្រើប្រាស់នៅក្នុងឆ្នាំ ១៨៥៩ ដែលជាការផ្លាស់ប្តូរដ៏សំខាន់មួយទៀតនៅក្នុងទិដ្ឋភាពរូបិយវត្ថុរបស់កម្ពុជានាពេលនោះ។ ក្រោយមកទៀត ក៏មានការផ្លាស់ប្តូរទៅជាប្រាក់រៀលនៅក្នុងឆ្នាំ១៩៥៣ ដែលបង្ហាញពីការរំដោះខ្លួនចេញពីអាណានិគមបារាំង ដោយត្រូវបានចារទុកនៅក្នុងជំពូកដ៏សំខាន់មួយនៃរឿងរ៉ាវប្រវត្តិសាស្ត្ររបស់ប្រទេសកម្ពុជា។ ប្រាក់កាស និងក្រដាសប្រាក់នីមួយៗនៅក្នុងប្រទេសកម្ពុជា គឺបានបង្កប់នូវរឿងរ៉ាវដែលបង្ហាញពីភាពធន់ ភាពប៉ិនប្រសប់ និងអធិបតេយ្យភាពជាតិ ដែលកត្តាទាំងនេះនឹងជួយបំផុសគំនិតយុវជនជំនាន់ក្រោយឱ្យរៀនទទួលយកនូវអ្វីដែលជាអត្តសញ្ញាណជាតិរបស់ខ្លួន។ ការប្តេជ្ញាចិត្តឥតងាករេរបស់ធនាគារជាតិ នៃកម្ពុជាចំពោះការលើកកម្ពស់ប្រាក់រៀលក្នុងការធ្វើប្រតិបត្តិការទាំងដោយផ្ទាល់ និងតាមប្រព័ន្ធអេឡិចត្រូនិកតាមរយៈប្រព័ន្ធទូទាត់ដ៏មានភាពច្នៃប្រឌិត KHQR ឆ្លុះបញ្ចាំងពីស័្វយភាព ក៏ដូចជាភាពរឹងមាំនៃហេដ្ឋារចនាសម្ព័ន្ធរូបិយវត្ថុរបស់ប្រទេសកម្ពុជា។ ដោយមានទីតាំងងាយស្រួលរកនៅក្បែរនឹងអគារការិយាល័យប្រៃសណីយ៍ស្ថិតតាមបណ្តោយរុក្ខវិថីលេខ ១០៦ សារមន្ទីរ ស.ស.រ គឺជាតឹកតាងនៃបេតិកភណ្ឌដ៏សម្បូរបែបរបស់កម្ពុជា ដោយទទួលបានការឧបត្តម្ភ និងគ្រប់គ្រងដោយធនាគារជាតិ នៃកម្ពុជា។ បើកស្វាគមន៍អ្នកចូលទស្សនាចាប់ពីថ្ងៃអង្គារដល់ថ្ងៃអាទិត្យ សារមន្ទីរនេះផ្តល់ជូនសំបុត្រចូលទស្សនាដែលមានតម្លៃសមរម្យចន្លោះពី ២.០០០រៀល ទៅ ៤.០០០រៀលសម្រាប់ប្រជាជនកម្ពុជា និង ២០.០០០រៀលសម្រាប់ជនជាតិបរទេស ដែលអ្នកទស្សនាទាំងអស់អាចស្វែងយល់ពីកេរ្តិ៍ដំណែលនៃរូបិយវត្ថុរបស់កម្ពុជាដ៏មានភាពទាក់ទាញ៕ (អត្ថបទពាណិជ្ជកម្ម)	ធនាគារ វីង បានផ្តល់ការគាំទ្រសិស្សវិទ្យាល័យចំនួន២.០០០នាក់ ដែលអនុញ្ញាតឱ្យពួកគេសិក្សាឈ្វេងយល់ពីប្រវត្តិសាស្រ្តហិរញ្ញវត្ថុរបស់កម្ពុជាពីសម័យបុរេប្រវត្តិ រហូតដល់សម័យទំនើបនៅសារមន្ទីរ ស.ស.រ។ សំណង់អគារ ដែលមានរចនាបថសម័យបារាំងដ៏វ័យចំណាស់មួយស្ថិតនៅចំកណ្តាលបេះដូងរាជធានីភ្នំពេញ នោះគឺសារមន្ទីរសេដ្ឋកិច្ច និងរូបិយវត្ថុ ព្រះស្រីឦសានវរ្ម័ន ដែលបច្ចុប្បន្នគេស្គាល់ថាជាសារមន្ទីរ ស.ស.រ បានលាតត្រដាងពីការវិវត្តនៃសេដ្ឋកិច្ច និងប្រព័ន្ធរូបិយវត្ថុរបស់កម្ពុជា ដែលមានអាយុកាលជាង ២០០០ឆ្នាំ ដោយគិតចាប់ពីសម័យហ្វូណន រហូតមកដល់សម័យទំនើបនាពេលបច្ចុប្បន្ន។
ទទួលបានត្រឹម១ពិន្ទុ នៅវគ្គសន្សំពិន្ទុ (League phase) ប៉ុន្តែក្រុមលោក Pep Guardiola បានដឹកនាំក្រុមម្ចាស់ការពារជើងឯកលីគកំពូលអង់គ្លេសបង្ហាញទម្រង់ប្រកួតដ៏រឹងមាំ ទល់នឹងក្រុមជើងឯកអ៊ីតាលី Inter Milan។ Man City គ្រប់គ្រងបាល់បានច្រើន និងបង្កើតឱកាសនៅមុខទី Inter Milan ញឹកញាប់ បើទោះមិនអាចសម្រេចគ្រាប់បាល់បញ្ចូលទីក្តី។ PSG រកបាន៣ពិន្ទុនៅជំនួបបើកឆាក តាមរយៈការយកឈ្នះក្រុមអេស្ប៉ាញ Girona ១-០។ ក្រុមបាល់ជ័យជម្នះរបស់ក្រុមយក្សបារាំង ធ្វើបានដោយបាល់ចូលទីខ្លួនឯងពីសំណាក់អ្នកចាំទី Paulo Gazzaniga។ Celtic លត់ Slovan Bratislava ក្នុងលទ្ធផល ៥-១ ស្របពេល Borussia Dortmund ទទួលបាន៣ពិន្ទុ ក្រោយឈ្នះ Club Brugge ៣-០។ Sparta Prague ឈ្នះ RB Salzburg ៣-០ និង Bologna ស្មើ Shakhtar Donetsk ០-០។ ក្រោយឆ្លងកាត់វគ្គសន្សំពិន្ទុជុំទី១ Bayern Munich ឈរកំពូលតារាង តាមពីក្រោយដោយ Celtic, Aston Villa, Dortmund, Sparta Prague, Liverpool, Juventus និង Real Madrid។ ក្នុងទម្រង់ប្រកួតថ្មី ក្នុងចំណោមក្រុមទាំង៣៦ ក្រុមណាដែលបញ្ចប់ចំណាត់ថ្នាក់ពីលេខ១ ដល់លេខ៨ ទទួលបានកៅអីវគ្គ១៦ក្រុមស្វ័យប្រវត្តិ ស្របពេលក្រុមបញ្ចប់ពីលេខ៩ ដល់លេខ២៤ នឹងត្រូវបន្តប្រកួតជម្រុះ play-off ដើម្បីយក៨ក្រុមទៅបង្គ្រប់វគ្គ១៦ក្រុម។ ក្រុមដែលបញ្ចប់ពីចំណាត់ថ្នាក់ទី២៥ ដល់៣៦ នៅវគ្គសន្សំពិន្ទុ អស់ឱកាសប្រកួតបន្ត និងមិនបានកៅអី UEFA Euopa League នោះឡើយ៕	Manchester City ខកឱកាសរកបាន៣ពិន្ទុនៅជំនួបបើកឆាក UEFA Champions League ក្រោយស្មើ Inter Milan ០-០ នៅ Etihad រាត្រីថ្ងៃទី១៨ ខែកញ្ញា។ Paris Saint-Germain យកឈ្នះ Girona ១-០ ដោយបាល់ចូលទីខ្លួនឯង (OG)។
តាមរយៈភាពជាដៃគូថ្មីនេះ អតិថិជនរបស់ក្រុមហ៊ុនធានារ៉ាប់រង លី ហួរ អេសប៊ីអាយ អ៊ិនសួរេន ម. ក អាចទូទាត់បុព្វលាភធានារ៉ាប់រងបានយ៉ាងរលូនតាមរយៈមធ្យោបាយផ្សេងៗ រួមមានកម្មវិធីធនាគារចល័ត ហត្ថា ម៉ូបាល និងហត្ថា អ៊ីនធឺណិតប៊ែងឃីង ដ៏ទំនើប។ លើសពីនេះ អតិថិជនក៏អាចទូទាត់នៅគ្រប់សាខាទាំងអស់របស់ធនាគារ ហត្ថា ទូទាំងប្រទេស ផងដែរ។ លោក Wee Mun Seng អនុប្រធានអគ្គនាយក ធនាគារ ហត្ថា បានសម្តែងការសាទរចំពោះភាពជាដៃគូថ្មីនេះ ដោយមានប្រសាសន៍ថា៖ «តាមរយៈការចូលរួមជាមួយក្រុមហ៊ុនធានារ៉ាប់រង លី ហួរ អេសប៊ីអាយ អ៊ិនសួរេន ម. ក យើងកំពុងអះអាងបញ្ជាក់ជាថ្មីពីការយកចិត្តទុកដាក់របស់យើងក្នុងការផ្តល់នូវសេវាកម្មប្រកបដោយភាពច្នៃប្រឌិត និងផ្តោតលើអតិថិជនជាអាទិភាព។ ភាពជាដៃគូនេះ គឺជាសក្ខីភាពមួយចំពោះគោលដៅរួមរបស់យើងក្នុងការធ្វើឱ្យសេវាហិរញ្ញវត្ថុ និងធានារ៉ាប់រងកាន់តែងាយស្រួលប្រើប្រាស់ និងមានប្រយោជន៍សម្រាប់អតិថិជន និងបុគ្គលិករបស់យើងដូចគ្នា»។ «ការចុះហត្ថលេខាលើអនុស្សរណៈយោគយល់គ្នាថ្ងៃនេះ ជានិមិត្តរូបនៃជំហានឆ្ពោះទៅមុខយ៉ាងសំខាន់ក្នុងស្មារតីនៃភាពជាដៃគូ ការរីកចម្រើន និងចក្ខុវិស័យរួមគ្នា។ កិច្ចសហការនេះមិនគ្រាន់តែជាកិច្ចព្រមព្រៀងពាណិជ្ជកម្មប៉ុណ្ណោះទេ វាគឺជាការប្ដេជ្ញាចិត្តក្នុងការផ្តល់នូវតម្លៃកាន់តែច្រើន និងសេវាកម្មកាន់តែប្រសើរដល់អតិថិជនទៅវិញទៅមកនៅទូទាំងប្រទេសកម្ពុជា»។ នេះបើតាម លោក លី សុភាព នាយកប្រតិបត្តិ ក្រុមហ៊ុនធានារ៉ាប់រង លី ហួរ អេសប៊ីអាយ អ៊ិនសួរេន ម. ក បានមានប្រសាសន៍។ ដូច្នេះហើយ សម្ព័ន្ធភាពជាយុទ្ធសាស្រ្តរវាងក្រុមហ៊ុនទាំងពីរនេះ តំណាងឱ្យជំហានឆ្ពោះទៅមុខយ៉ាងសំខាន់ក្នុងការផ្លាស់ប្តូរឌីជីថលនៃសេវាកម្មហិរញ្ញវត្ថុ និងធានារ៉ាប់រងនៅកម្ពុជា។ វារួមបញ្ចូលគ្នានូវភាពរឹងខ្លាំង និងភាពជឿជាក់នៃថ្នាលឌីជីថល និងបណ្តាញសាខាយ៉ាងទូលំទូលាយរបស់ធនាគារ ហត្ថា ជាមួយនឹងការផ្តល់ជូននូវធានារ៉ាប់រងដែលអាចជឿទុកចិត្តបានរបស់ ក្រុមហ៊ុនធានារ៉ាប់រង លី ហួរ អេសប៊ីអាយ អ៊ិនសួរេន ម. ក ដើម្បីផ្តល់នូវបទពិសោធកាន់តែមានប្រសិទ្ធភាព សន្សំសំចៃ និងងាយស្រួលប្រើសម្រាប់អតិថិជនទាំងអស់។ ជាលទ្ធផលចុងក្រោយ វានឹងរួមចំណែកជាវិជ្ជមានដល់ការអភិវឌ្ឍសេដ្ឋកិច្ចរបស់ប្រទេសកម្ពុជា និងសហគមន៍របស់ខ្លួន។ អំពី ធនាគារ ហត្ថា ធនាគារ ហត្ថា ជាធនាគារពាណិជ្ជដែលមានវត្តមាននៅក្នុងព្រះរាជាណាចក្រកម្ពុជាអស់រយៈកាល៣០ឆ្នាំមកហើយ ផ្តល់ជូនសេវាហិរញ្ញវត្ថុយ៉ាងទូលំទូលាយដល់អតិថិជនរបស់ខ្លួន។ គិតត្រឹមដំណាច់ឆ្នាំ២០២៣ ធនាគារ ហត្ថា កំពុងកាន់កាប់តំណែងជាធនាគារពាណិជ្ជធំជាងគេលំដាប់ទី៤ផ្អែកលើការិយាល័យប្រតិបត្តិការរបស់ខ្លួន។ ធនាគារ ហត្ថា ជាក្រុមហ៊ុនបុត្រសម្ព័ន្ធរបស់ ធនាគារ ក្រុងស្រ៊ី ដែលជាសម្ព័ន្ធហិរញ្ញវត្ថុធំបំផុតលំដាប់ទី៥ នៅក្នុងព្រះរាជាណាចក្រថៃឡង់ដ៍ ដែលមានអាយុកាលអាជីវកម្មជាង ៧៨ឆ្នាំ។ ធនាគារ ក្រុងស៊្រី ជាសមាជិកយុទ្ធសាស្ត្រនៃសម្ព័ន្ធហិរញ្ញវត្ថុអន្តរជាតិ MUFG Financial Group ដែលជាសម្ព័ន្ធហិរញ្ញវត្ថុធំជាងគេនៅក្នុងប្រទេសជប៉ុន និងធំបំផុតមួយនៅក្នុងពិភពលោក។ សូមបញ្ជាក់ថាធនាគារ ហត្ថា បានទទួលការវាយតម្លៃជាស្ថាប័នមានស្ថិរភាពហិរញ្ញវត្ថុរឹងមាំ តាមរយៈការរក្សាបាននូវចំណាត់ថ្នាក់ BBB+ អស់រយៈពេល០៦ឆ្នាំ ជាប់គ្នា ពីក្រុមហ៊ុន TRIS Rating ដែលចំណាត់ថ្នាក់នេះសបញ្ជាក់ឱ្យឃើញថា ធនាគារ ហត្ថា មានដំណើរការមុខជំនួញរបស់ខ្លួនប្រកបដោយស្ថិរភាព និងឈរជើងឈានមុខគេនៅក្នុងទីផ្សារហិរញ្ញវត្ថុកម្ពុជា។ បន្ថែមជាងនេះទៀត ធនាគារ ហត្ថា ទទួលបានការគាំទ្រយ៉ាងពេញទំហឹងពីសំណាក់ធនាគារ ក្រុងស្រ៊ី ដែលជាភាគទុនិករបស់ខ្លួន ដែលរួមចំណែកជំរុញឱ្យធនាគារ ហត្ថា មានធនធានគ្រប់គ្រាន់ និងមានភាពរឹងមាំយ៉ាងខ្លាំងផ្នែកហិរញ្ញវត្ថុ ក្នុងប្រតិបត្តិការអាជីវកម្មរបស់ខ្លួន។ អំពី លី ហួរ អេស ប៊ី អាយ អ៊ិនសួរេន លី ហួរ អេស ប៊ី អាយ អ៊ិន (LHSBI) គឺជាបុត្រសម្ព័ន្ធមួយនៃក្រុមហ៊ុន លី ហួរ គ្រុប ក្នុងវិស័យហិរញ្ញវត្ថុកម្ពុជា។ លី ហួរ អ៊ិនសួរេន ម.ក ដែលក្រោយមកបានប្តូរនាមករណ៍ជា លី ហួរ អេស ប៊ី អាយ អ៊ិន ដែលកើតចេញពីការរួមបញ្ចូលគ្នានៃ លី ហួរ អ៊ិនសួរេន ម.ក និងក្រុមហ៊ុនជប៉ុន SBI Holdings, Inc. ត្រូវបានបង្កើតឡើងជាក្រុមហ៊ុនមហាជនទទួលខុសត្រូវមានកម្រិត ក្រោមច្បាប់នៃព្រះរាជាណាចក្រកម្ពុជា ចុះបញ្ជីលេខ ០០០២៧៤១៥ ចុះថ្ងៃទី២១ ខែសីហា ឆ្នាំ២០១៧ ដែលត្រូវបានទទួលស្គាល់ថាជាក្រុមហ៊ុន ផ្តល់ជូននូវដំណោះស្រាយធានារ៉ាប់រងដ៏ទូលំទូលាយ។ ក្រុមហ៊ុនបានកសាងកេរ្តិ៍ឈ្មោះដ៏រឹងមាំសម្រាប់ភាពជឿជាក់ និងការយកចិត្តទុកដាក់ចំពោះការពេញចិត្តរបស់អតិថិជន ទទួលបានទំនុកចិត្ត និងការគោរពពីអតិថិជនរបស់ខ្លួន។ ក្រុមហ៊ុន លី ហួរ អេស ប៊ី អាយ អ៊ិនសួរេន គឺជាការរួមបញ្ចូលគ្នានូវកម្លាំង និងគុណតម្លៃរបស់ក្រុមហ៊ុន លី ហួរ គ្រុប និង ក្រុមហ៊ុន SBI Holdings, Inc. ដើម្បីពង្រឹងវិស័យធានារ៉ាប់រង និងបង្កើននូវបទពិសោធន៍ថ្មីជូនដល់អតិថិជន ព្រមទាំងនាំមកនូវយុទ្ធសាស្រ្តសមាហរណកម្ម ដើម្បីធានាបាននូវការផ្លាស់ប្តូរមួយប្រកបដោយភាពរលូននៃសេវាកម្ម និងបទពិសោធន៍ថ្មីជូនអតិថិជនឱ្យកាន់តែប្រសើរឡើង។ ការប្តេជ្ញាចិត្ត ភាពជឿជាក់ និងក្រមសីលធម៌ដែលផ្តោតលើអតិថិជនដោយស្មើភាពដែលដៃគូរអាជីវកម្ម និងអតិថិជនធ្លាប់ស្គាល់និងទទួលបានពី លី ហួរ អ៊ិនសួរេន ម.ក ឥឡូវនេះត្រូវបានបង្កើនសមត្ថភាពរួមបញ្ចូលគ្នារជា ក្រុមហ៊ុន លី ហួរ អេស ប៊ី អាយ អ៊ិនសួរេន ។ ក្រុមហ៊ុន លី ហួរ អេស ប៊ី អាយ អ៊ិនសួរេន ប្ដេជ្ញាក្នុងការរក្សានូវស្តង់ដារវិជ្ជាជីវៈលំដាប់កំពូល សុចរិតភាព និងផ្តោតលើអតិថិជនប្រកបការយកចិត្តទុកដាក់ សង្កត់ធ្ងន់លើការផ្តល់ដំណោះស្រាយ និងសេវាកម្មធានារ៉ាប់រង៕ (អត្ថបទពាណិជ្ជកម្ម)	ភ្នំពេញ៖ នៅថ្ងៃទី១៨ ខែកញ្ញា ឆ្នាំ២០២៤- ធនាគារ ហត្ថា និងក្រុមហ៊ុនធានារ៉ាប់រង លី ហួរ អេសប៊ីអាយ អ៊ិនសួរេន ម. ក បានប្រកាសអំពីភាពជាដៃគូយុទ្ធសាស្រ្តតាមរយៈអនុស្សរណៈនៃការយោគយល់គ្នា (MoU)។ កិច្ចសហការនេះ មានគោលបំណងពង្រីកសេវាកម្មហិរញ្ញវត្ថុ និងផ្តល់ភាពងាយស្រួលកាន់តែច្រើនដល់អតិថិជន តាមរយៈការរួមបញ្ចូលការទូទាត់បុព្វលាភធានារ៉ាប់រងទៅក្នុងប្រព័ន្ធឌីជីថលរបស់ធនាគារ ហត្ថា។
អត្ថបទទាក់ទង ហេសបូឡាចោទអុីស្រាអែលនៅពីក្រោយការផ្ទុះឧបករណ៍ Pager ដែលសម្លាប់មនុស្ស៩នាក់ បន្ទាប់ពីការផ្ទុះឧបករណ៍ Pager លើកទី១ នៅថ្ងៃទី១៧ ខែកញ្ញា ដែលសម្លាប់មនុស្ស៩នាក់និងរបួសជាង២ពាន់នាក់ ការផ្ទុះស្រដៀងគ្នានេះបានបន្តកើតជាលើកទី២ នៅភាគខាងត្បូងលីបង់ជាប់ព្រំដែនខាងជើងអ៊ីស្រាអែលដែលបណ្ដាលឱ្យមនុស្សស្លាប់២០នាក់ និងរបួស៤៥០នាក់។ តាមក្រុមកាកបាទក្រហមលីបង់បានបញ្ជាក់លើបណ្ដាញសង្គម X ក្រុមឡានពេទ្យ៣០បានចេញប្រតិបត្តិការជួយសង្គ្រោះជនរងគ្រោះក្នុងហេតុការណ៍នេះតាមតំបន់ផ្សេងៗគ្នាជាច្រើន។ ការផ្ទុះលើកទី២នេះមិនមែនតែលើឧបករណ៍ Pager ឡើយ។ សូម្បីតែទូរស័ព្ទ ប្រព័ន្ធសូឡា និង ឧបករណ៍ស្កែនក្រយៅដៃក៏ផ្ទុះដែរ។ នេះបើតាមរបាយការណ៍ភ្នាក់ងារព័ត៌មានរបស់អាជ្ញាធរលីបង់។ ទីភ្នាក់ងារព័ត៌មាន Reuters បានពិនិត្យលើឧបករណ៍មួយចំនួនតាមរូបភាព ដោយឃើញមានផ្លាកសញ្ញា «ICOM» ដែលបញ្ជាក់ថាវាជាវិទ្យុទំនាក់ទំនងផលិតដោយក្រុមហ៊ុនជប៉ុន។ ក្រោយការផ្ទុះលើកទី១ ក្រុមហេសបូឡាអះអាងថា នេះជាទង្វើរបស់អ៊ីស្រាអែលសុទ្ធសាធ និងគំរាមសងសឹងផងដែរ។ បើតាមការបញ្ជាក់របស់ទាហានអ៊ីស្រាអែល ថ្ងៃទី១៨ ខែសីហា ក្រុមហេសបូឡាក៏បានបាញ់មីស៊ីល២លើកមកលើភាគខាងជើងអ៊ីស្រាអែលសរុបប្រមាណ៣០គ្រាប់ ប៉ុន្តែត្រូវទាហានអ៊ីស្រាអែលបាញ់ទម្លាក់ ដោយគ្មានមនុស្សស្លាប់ឬរបួសអ្វីឡើយ។ លោក Yoav Gallant រដ្ឋមន្រ្តីការពារជាតិអ៊ីស្រាអែលបញ្ជាក់ពីការត្រៀមសមរភូមភាគខាងជើងជាមួយក្រុមហេសបូឡាផងដែរ។ «ចំណុចក្ដៅនៅពេលនេះគឺរំកិលទៅភាគខាងជើង។ យើងកំពុងផ្លាស់ទីទាហាន ធនធាន និងថាមពលចាំបាច់នានាទៅភាគខាងជើងប្រទេស»។ លោក Gallant ប្រាប់ទៅយោធិនខ្លួនបែបនេះ នៅបន្ទាយ Ramat David ។ ហេតុកាណ៍ផ្ទុះនៅលីបង់ផ្ទួនៗ និងការបាញ់មីស៊ីលរបស់ក្រុមហេសបូឡាសងសឹកលើអ៊ីស្រាអែល ហាក់បន្តធ្វើឲ្យអាម៉េរិកឈឺក្បាលជាខ្លាំង។ លោក John Kirby អ្នកនាំពាក្យសេតវិមានបានប្រកាសថា ក្រុងវ៉ាស៊ីនតោននៅតែចូលខ្លួនជួយដោះស្រាយបញ្ហានេះដើម្បីបង្ការការឆេះសង្គ្រាមអ៊ីស្រាអែលនិងក្រុមហេសបូឡាកាន់តែខ្លាំង។ អ្នកនាំពាក្យសេតវិមានរូបនេះបាននិយាយថ្ងៃទី១៧ ខែកញ្ញាដែរថា អាម៉េរិកមិនមានពាក់ព័ន្ធនឹងហេតុការណ៍ផ្ទុះនៅលីបង់ឡើយ៕	លីបង់ជួបហេតុការណ៍ផ្ទុះឧបករណ៍ទាក់ទងជាលើកទី២ ដែលបង្កឲ្យមានមនុស្សស្លាប់២០នាក់ និងរបួសធ្ងន់ស្រាល៤៥០នាក់បន្ថែម ក្នុងថ្ងៃទី១៨ ខែកញ្ញា។ ការផ្ទុះបន្តបន្ទាប់នេះ នាំឱ្យមានការបារម្ភពីការឆេះឆួលជម្លោះអ៊ីស្រាអែលជាមួយក្រុមហេសបូឡាកាន់តែខ្លាំង។
នៅក្នុងពិធីសំណេះសំណាលជាមួយអ្នកបើកបរផ្តល់សេវាដឹកជញ្ជូនទំនិញ និងអាហារ លោក ស ថេត បានផ្តល់ប័ណ្ណថ្លែងអំណរគុណ និងមួកសុវត្ថិភាពជាអនុស្សាវរីយ៍ដល់ពួកគេ។ កម្មវិធីនេះ រៀបចំឡើងកាលពីព្រឹកថ្ងៃទី១៨កញ្ញា នៅទីស្ដីការក្រសួងមហាផ្ទៃ។ អគ្គស្នងការនគរបាលជាតិ អំពាវនាវឱ្យអ្នកដឹកជញ្ជូន ចូលរួមគោរពច្បាប់ចរាចរណ៍។ ការស្នើសុំនេះ ក៏ព្រោះលោកកត់សម្គាល់ឃើញកន្លងមក អ្នកប្រកបរបរដឹកជញ្ជូនទំនិញ និងម្ហូបអាហារមួយចំនួន តែងឧស្សាហ៍បើកបរលឿនៗ វ៉ាជែងល្មើសល្បឿន និងបំពានសិទ្ធិអាទិភាពអ្នកបើកបរដទៃ។ កត្តាទាំងនេះ លោកចាត់ទុក ជាការជះនូវឥទ្ធិពលអាក្រក់ដល់របៀបរៀបរយលើដងផ្លូវសាធារណៈ ពិសេសទទួលរងការរិះគន់ច្រើនពីប្រជាពលរដ្ឋ។ លោក ស ថេត សង្កត់ធ្ងន់ទៅកាន់អ្នកដឹកជញ្ជូនឱ្យគិតពីអាយុជីវិតជាអាទិភាពបែបនេះ៖ «សូមបងប្អូនកុំគិតតែការចង់បំពេញឱ្យទាន់ចិត្តចង់បានរបស់អតិថិជន ហើយភ្លេចគិតពីផលប៉ះពាល់ដល់ខ្លួនឯង»។ ជាមួយគ្នាដែរ អគ្គស្នងការនគរបាលជាតិ ណែនាំមិនឱ្យពួកគេ ទទួលរបស់បញ្ញើដែលខុសច្បាប់ ដូចជាគ្រឿងញៀន និងអាវុធជាតិផ្ទុះជាដើម ដើម្បីកុំឲ្យមានការជាប់ពាក់ព័ន្ធទៅនឹងបទល្មើសខុសច្បាប់។ លោក ស ថេត ជំរុញឱ្យអ្នកដឹកជញ្ជូនទាំងអស់ រាយការណ៍ទៅសមត្ថកិច្ចបើសង្ស័យ កញ្ចប់បញ្ញើជារបស់ខុសច្បាប់។ សូមជម្រាបថា រយៈពេល៨ខែនៃឆ្នាំ២០២៤នេះ គ្រោះថ្នាក់ចរាចរណ៍ក្នុងរាជធានីភ្នំពេញ កើតឡើង៥៩១ករណី ដែលបានឆក់យកអាយុជីវិតមនុស្សអស់១៧៣នាក់។ ករណីគ្រោះថ្នាក់ទាំងនេះ មាន៦០ភាគរយ កើតឡើងដោយសារការល្មើសល្បឿន និង៤០ភាគរយ បើកបរដោយធ្វេសប្រហែស និងមិនគោរពច្បាប់៕	ភ្នំពេញ៖ លោក ស ថេត អគ្គស្នងការនគរបាលជាតិ ណែនាំឱ្យអ្នកដឹកជញ្ជូន បង្កើនការគោរពច្បាប់ចរាចរណ៍ ដើម្បីសុវត្ថិភាពរបស់ខ្លួន និងអ្នកដទៃ ហើយបានហាមដាច់ខាតក្នុងការទទួលរបស់បញ្ញើដែលខុសច្បាប់។ នេះបើតាមអគ្គស្នងការដ្ឋាននគរបាលជាតិ។
លោក Pep Munos យល់ថាការប្រកួតជាមួយណាហ្គាវើលដ៍ ជាការប្រកួតដ៏តានតឹង ព្រោះក្រុមនេះស្ទើអាចទម្លាយសំណាញ់ទី ព្រះខ័នរាជស្វាយរៀងបាន។ គ្រូបង្វឹករូបនេះ បន្ថែមទៀតថា ណាហ្គាវើលដ៍ ក្នុងរដូវលកាលនេះ មានគុណភាពល្អខ្លាំងណាស់ ទាំងគុណភាពនៃការលេងជាក្រុម និងគុណភាពនៃបច្ចេកទេសកីឡាករម្នាក់ៗ។ គ្រូបង្វឹកព្រះខ័នរាជស្វាយរៀង បាននិយាយដូច្នេះថា៖«នេះ គឺជាការប្រកួតដ៏តានតឹង ព្រោះយើងដឹងពីកម្រិតរបស់ក្រុមណាហ្គាវើលដ៍ នៅក្នុងរដូវកាលនេះ គឺមានគុណភាពល្អមែនទែន។ ខ្ញុំសរសើរណាហ្គាវើលដ៍លេងបានល្អ ជាក្រុមដែលមានកម្រិតខ្ពស់។ យើង ចង់ឲ្យមានក្រុមកម្រិតនេះច្រើននៅក្នុងលីគរបស់យើង។ នៅតង់ទី១ ពួកគាត់ព្យាយាមបង្កើតឱកាសមួយចំនួន និងរបៀបផ្សេងទៀតនៃការលេងសម្រាប់កីឡាករ និងការលេងជាក្រុម។»។ លោក Pep Munos យល់ថាប្រសិនជាព្រះខ័នរាជស្វាយរៀង ជួបក្រុមដែលមានកម្រិតខ្លាំងបែបនេះ នឹងធ្វើឲ្យកីឡាកររបស់ខ្លួន ប្រកួតប្រជែងខ្លាំង ហើយកាន់តែកើនឡើងកម្រិតបច្ចេកទេស និងគុណភាពរបស់ពួកគេ។ «យើង ត្រូវការប្រកួតជាមួយក្រុម ដែលមានកម្រិតខ្លាំងបែបនេះ ដូចជាណាហ្គាវើលដ៍។ នៅពេលយើងលេងជាមួយគាត់ យើងព្យាយាមស្វែងរកមធ្យោបាយផ្សេងៗ ដែលនេះ មិនងាយស្រួលក្នុងការលេងជាមួយណាហ្គាវើលដ៍។»។ គ្រូបង្វឹកជនជាតិអេស្ប៉ាញរូបនេះ បាននិយាយដូច្នេះ។ ក្នុងថ្ងៃជាមួយគ្នានេះដែរ វិសាខា លុតសមាគមកីឡាបាល់ទាត់ក្រសួងមហាផ្ទៃ លទ្ធផល៩-០ នៅកីឡដ្ឋាន AIA KHM Park ស្របពេល បឹងកេត ឈ្នះក្រុមឡាយហ្វ៍ ខេត្តព្រះសីហនុ លទ្ធផល៥-១ នៅពហុកីឡដ្ឋានអូឡាំពិក។ ក្នុងសប្ដាហ៍ទី៥នេះ គិរីវង់សុខសែនជ័យ ត្រូវស្វាគមន៍ អង្គរថាយហ្គឺរ នៅកីឡដ្ឋានគិរីវង់ នាថ្ងៃទី១៩ ខែកញ្ញា ម៉ោង៣:៣០ រសៀល។ ចំណែក អាយ អេស អាយ ដង្កោសែនជ័យ ត្រូវជួបជាមួយកងយោធពលខេមរភូមិន្ទ នៅកីឡដ្ឋាន AIA KMH Park នៅម៉ោង ៦:០០យប់៕	ក្រោយស្វាយរៀងឈ្នះណាហ្គាវើលដ៍ លទ្ធផល ២-០ ក្នុងជំនួបលីគសប្តាហ៍ទី៥ នៅថ្ងៃទី១៨ ខែកញ្ញា លោក Pep Munos គ្រូបង្វឹកព្រះខ័នរាជស្វាយរៀង ចង់ឃើញលីគកំពូលកម្ពុជា មានក្រុមកម្រិតដូចណាហ្គាវើលដ៍ឱ្យបានច្រើន។ គ្រូសញ្ជាតិអេស្ប៉ាញ ចាត់ទុកការប្រកួតទល់នឹងណាហ្គាវើលដ៍ បានជួយក្រុមស្វាយរៀងកើនកម្រិតសមត្ថភាព ដ្បិតត្រូវរកវិធីសាស្ត្រដោះស្រាយច្រើនអំឡុងការប្រកួត។
ម៉ូតូ រថយន្ត កុំព្យូទ័រ ទូរសព្ទទំនើប គេហដ្ឋានថ្មីប្រណិត និងអចលនទ្រព្យជាដើម កំពុងអូសទាញផ្លូវអារម្មណ៍យុវជន និងពលរដ្ឋទូទៅ ឱ្យត្រេកត្រអាលលើសម្ភារទាំងនេះ។ សម្ភារទំនើប ភាគច្រើនមានតម្លៃខ្ពស់ ជាងចំណូលប្រចាំខែ របស់ពលរដ្ឋ។ ប៉ុន្តែតម្រូវការជាក់ស្ដែង ក៏ជាកត្តាធ្វើឱ្យពលរដ្ឋខ្លះ ត្រូវបង្ខំចិត្តទិញសម្ភារទំនើបទាំងនោះ ដើម្បីយកមកប្រើប្រាស់ប្រចាំថ្ងៃ។ យុវជន នី វាសនា ជាបុគ្គលិកបម្រើការងារក្រុមហ៊ុនឯកជន និងជានិស្សិតឆ្នាំទី៤នៃសាលកវិទ្យាល័យជាតិគ្រប់គ្រង យល់ថា សម្ភារនិយមមិនមែនជារឿងសំខាន់សម្រាប់ជីវិតខ្លួននោះទេ ប៉ុន្តែព្រោះតែតម្រូវការចាំបាច់ បានជំរុញឱ្យរូបគេ បង្ខំចិត្តទិញសម្ភារទំនើបៗ ដូចជា ម៉ូតូ កុំព្យូទ័រ និងទូរស័ព្ទដៃជាដើម។ កើតក្នុងគ្រួសារមិនសូវធូរធារ បុរសវ័យ២៣ឆ្នាំរូបនេះ បានឱ្យដឹងថា ការទិញ ឬប្រើប្រាស់សម្ភារនិយម បានក្លាយជាបំណុលសម្រាប់ខ្លួន ដែលត្រូវបង្ខំចិត្តបង់រំលស់ ឬកម្ចីប្រាក់គេ ដើម្បីប្រើប្រាស់តាមតម្រូវការសង្គមបច្ចុប្បន្ន។ «ខ្ញុំបង់រំលោះម៉ូតូ និងទូរស័ព្ទ ដើម្បីមានម៉ូតូផ្ទាល់ខ្លួន សម្រាប់ជិះទៅសាលារៀន និងធ្វើការ ប្រសិនបើមិនជិះម៉ូតូ ខ្ញុំត្រូវជិះម៉ូតូកង់បីឥណ្ឌា អស់លុយច្រើនណាស់។ មុននឹងខ្ញុំហ៊ានបង់រំលស់សម្ភារទាំងអស់នេះ គឺខ្ញុំបានដឹងពីចំណូល និងចំណាយប្រចាំថ្ងៃយ៉ាងច្បាស់លាស់»។ នេះជាការបញ្ជាក់របស់យុវជន នី វាសនា ដែលបានបង់រំលោះម៉ូតូអស់២ឆ្នាំមកហើយ។ សម្រាប់យុវជន វាសនា បំណុលវាមិនអាក្រក់នោះទេ ប្រសិនជាប្រើប្រាស់វាចំគោលដៅ។ យុវជនមកពីខេត្តតាកែវរូបនេះ ប្ដេជ្ញាយកបំណុលនៃការបង់រំលស់សម្ភារទាំងនោះ ទៅបង្កើតជាចំណូលតាមរយៈការងារថតវីដេអូតាមទូរសព្ទដៃ និងប្រម៉ូតផលិតផលផ្សេងៗឱ្យគេជាដើម។ និស្សិតឆ្នាំទី៤រូបនេះ បាននិយាយដូច្នេះថា៖«ភាពអាក្រក់នោះ គឺការប្រើប្រាស់កម្ចីក្រៅផ្លូវការ ឬខុសច្បាប់ និងការប្រើប្រាស់បំណុលមិនចំគោលដៅ ឬទិញរបស់របរដែលបង្កើនបន្ទុកបំណុលជាដើម។ មិនមែនបំណុលទាំងអស់សុទ្ធតែអាក្រក់នោះទេ សំខាន់ឱ្យតែចេះប្រើបំណុលនោះឱ្យចំគោលដៅ វាមិនដាក់សម្ពាធលើយើងលើសលប់ឡើយ»។ សម្ភារកាន់តែទំនើប កាន់តែទាន់សម័យ បំណុលកាន់តែច្រើន។ កញ្ញា ឃុន ចរិយា ជាកម្មការនីរោងចក្រនៅរាជធានីភ្នំពេញ ក៏បានដឹងថា សម្ភារនិយមបានពង្វក់ស្មារតី និងអាចឱ្យជាប់បំណុលដែរ ប៉ុន្តែ ចរិយា នៅតែកម្ចីលុយ និងបង់រំលស់ម៉ូតូ។ ជីវភាពមិនសូវធូរធារ និងមិនមានអ្នកជ្រោមជ្រែង បានធ្វើឱ្យយុវតីវ័យ២៤ឆ្នាំរូបនេះ បានកម្ចីលុយអនឡាញ និងបង់រំលស់សម្ភារមួយចំនួន ដើម្បីប្រើប្រាស់ប្រចាំថ្ងៃ។ កញ្ញា ចរិយា ត្រូវធ្វើការក្នុងមួយថ្ងៃប្រមាណ១០ម៉ោង ដើម្បីទទួលបានប្រាក់ខែសមល្មមអាចទប់ទល់ទៅនឹងការចំណាយផ្សេង។ អ្នកខេត្តកំពង់ស្ពឺរូបនេះ បានបញ្ជាក់ថា ការបង់រំលស់ ឬកម្ចីលុយនានា ដើម្បីទិញសម្ភារទំនើបនេះ មិនមែនយកមកហ៊ឺហា ទាន់សម័យ ឬបង្អួតនរណាឡើយ តែដោយសារវាជាតម្រូវជាក់ស្ដែង។ «ដំបូងខ្ញុំគិតថាមានប៉ុនណាប្រើប៉ុណ្ណឹង! ប៉ុន្តែខ្ញុំមិនអាចទ្រាំទៅនឹងជីវិតសុំម៉ូតូគេជិះទៅធ្វើការរាល់ថ្ងៃបាននោះទេ។ ថ្ងៃខ្លះគេមិនទៅធ្វើការ ខ្ញុំមិនមានអ្វីជិះ អ៊ីចឹងខ្ញុំត្រូវឈប់សម្រាកមួយថ្ងៃដែរ»។ នេះបើតាមកញ្ញា ឃុន ចរិយា។ ជាង២ឆ្នាំហើយ ដែលបានមកធ្វើការនៅរាជធានីភ្នំពេញ កញ្ញា ចរិយា មិនសល់អ្វីនោះទេ ព្រោះចំណូលរបស់នាង បានត្រឹមតែគ្រប់ការចំណាយប្រចាំខែប៉ុណ្ណោះ។ កម្មការិនីរូបនេះ ត្រូវបង់បំណុលប្រមាណ៣០០ដុល្លារក្នុងមួយខែ ខណៈចំណូលបានជិត៥០០ដុល្លារ។ « គិតៗទៅ ធ្វើការរាល់ថ្ងៃនេះ រកលុយបង់តែបំណុល មិនមានអ្វីសល់សម្រាប់ខ្លួនឯងសោះ»។ នេះជាការលើកឡើងរបស់យុវតីមកពីខេត្តកំពង់ស្ពឺ ។ ការបង់រំលស់សម្ភារទំនើប ជារឿងមួយដ៏ពេញនិយមសម្រាប់ប្រជាពលរដ្ឋខ្មែរ នាពេលបច្ចុប្បន្ន។ ទន្ទឹមនឹងនេះ វិស័យធនាគារ និងមីក្រូហិរញ្ញវត្ថុ ក៏រីកចម្រើន ស្របពេលពលរដ្ឋនៅតែបន្តកម្ចី និងបង់រំលស់សម្ភារនានា។ ត្រង់ចំណុចនេះ លោក គី សេរីវឌ្ឍន៍ អ្នកជំនាញសេដ្ឋកិច្ចនៃរាជ្យបណ្ឌិតសភាកម្ពុជា បានពន្យល់ថា ការប្រើប្រាស់កម្ចី ឬបង់រំលស់សម្ភារនិយម មិនមែនរឿងអាក្រក់ទេ។ បើតាមលោក សេរីវឌ្ឍន៍ សម្ភារនិយមក៏ជាផ្នែកមួយ ជួយជំរុញឱ្យសេដ្ឋកិច្ចមានសកម្មភាព ប៉ុន្តែអ្វីដែលអាក្រក់នោះ គឺការប្រើប្រាស់បំណុល លើសពីសមត្ថភាពរបស់ខ្លួន។ « ការខ្ចីលុយ ឬបង់រំលស់សម្ភារនិយមរបស់យុវជនមិនមែនជារឿងអាក្រក់នោះទេ ប្រសិនបើសម្ភារទាំងនោះ ជួយឱ្យពួកគាត់ទទួលបានប្រយោជន៍ច្រើន។លើសពីនេះ ប្រសិនបើគាត់គ្មានលទ្ធភាពសង នោះទើបបានជាការខ្ចីបំណុលទិញសម្ភារទាំងអស់នេះ ក្លាយជាគ្រោះថ្នាក់ដល់ខ្លួនគាត់ទៅវិញ។ ប្រសិនបើអ្នកត្រូវបង់បំណុលប្រចាំខែច្រើនជាងពាក់កណ្តាលនៃប្រាក់ចំណូល នោះអ្នកនឹងស្ថិតក្នុងអន្ទាក់បំណុល»។ នេះជាការពន្យល់របស់អ្នកជំនាញសេដ្ឋកិច្ច។ សេដ្ឋវិទូរូបនេះ ក៏លើកឡើងដែរថា ការទិញសម្ភារទំនើបៗ មិនមែនជារឿងចាំបាច់នោះទេ សម្រាប់យុវជននៅវ័យសិក្សា ប្រសិនបើទិញសម្ភារទាំងនោះ គ្រាន់តែទុកបង្អួតគ្នាប៉ុណ្ណោះ។ លោក សេរីវឌ្ឍន៍ បន្តថា៖ «ដូច្នេះ ដើម្បីទប់ស្កាត់បញ្ហានៃការធ្លាក់ចូលបំណុល គឺយើងត្រូវប៉ាន់ស្មានលើទំហំបំណុលជាមួយលទ្ធភាពនៃការសងបំណុលរបស់យើង»។ និយាយជារួមទៅ សម្ភារនិយម បានជះឥទ្ធិពលទាំងវិជ្ជមាន និងអវិជ្ជមាន នៅក្នុងសង្គម។ ប្រសិនជាទិញសម្ភារទាំងនោះ យកមកប្រើប្រាស់ត្រូវចំគោលដៅនោះ វានឹងជះផលវិជ្ជមានមកវិញ ដោយបង្កើតបានជាចំណូល ឬផលប្រយោជន៍សម្រាប់ការទំនាក់ទំនង ផ្ដល់ភាពងាយស្រួលសម្រាប់ការងារ និងការសិក្សាជាដើម។ ប៉ុន្តែបើយកមកប្រើប្រាស់មិនចំគោលដៅនោះទេ វានឹងពង្វក់ស្មារតី និងទាញយុវជន ឬពលរដ្ឋទូទៅ ឱ្យធ្លាក់ចូលទៅក្នុងឧបាយ ភ្លើតភ្លើន ឬអន្ទាក់បំណុលជាដើម។ កត្តាឪពុកម្តាយធូរធារ ឬមានទ្រព្យស្ដុកស្តម្ភ មិនមែនជាបញ្ហាចោទសម្រាប់ពួកគេ ក្នុងការទិញសម្ភារទំនើបៗ បំពេញតម្រូវការកូនៗរបស់ពួកគេឡើយ លើកលែងតែគ្រួសារ ដែលមិនសូវធូរធារ ទើបអាចប្រឈមមុខនឹងបញ្ហាបំណុល៕	ភ្នំពេញ៖ សម្ភារនិយម និងភាពទាន់សម័យ បានទាញយុវជនឱ្យធ្លាក់ក្នុងបំណុលដោយមិនដឹងខ្លួន។ យុវជនសម័យបច្ចុប្បន្ន បានចាត់ទុកសម្ភារទំនើបជារឿងសំខាន់សម្រាប់ជីវិតរបស់ពួកគេ។ ឥទ្ធិពលសម្ភារនិយម កំពុងលប់លើផ្លូវអារម្មណ៍យុវជន។
ការបន្ថែមថ្មីនេះ បានធ្វើឲ្យមូលធនសរុបរបស់ភាគហ៊ុនិក សម្រេចឈានដល់ ២,២ ពាន់លានដុល្លារអាមេរិក ដោយពង្រឹងជំហរ របស់ខ្លួនជាតួអង្គនាំមុខគេ នៅក្នុងវិស័យធនាគាររបស់កម្ពុជា។ ការសម្រេចចិត្តរបស់ភាគហ៊ុនិកក្នុងការបង្កើនដើមទុននេះ គឺជាការគាំទ្រប្រកបដោយអានុភាពដល់មាគ៌ារីកចម្រើនរបស់ធនាគារ ABA និងការប្តេជ្ញាចិត្តឥតងាករេរបស់ខ្លួនចំពោះការអភិវឌ្ឍសេដ្ឋកិច្ចជាតិ។ គួរកត់សម្គាល់ផងដែរថា រាល់ប្រាក់ចំណេញទាំងអស់ ភាគហ៊ុនិកមិនដែលដកចេញពី ABA មួយកាក់មួយសេនចេញឡើយ។ ផ្ទុយទៅវិញ ពួកគាត់បន្តដាក់ប្រាក់ចំណេញរបស់ពួកគាត់ទាំងអស់ទៅក្នុង ABA វិញ ដោយផ្តោតលើវឌ្ឍនភាពបន្តនៃបច្ចេកវិទ្យាទំនើបៗ និងការអភិវឌ្ឍជាបន្តបន្ទាប់លើធនធានមនុស្សរបស់ធនាគារ។ ជំរុញដល់ស្ថិរភាពហិរញ្ញវត្ថុ និងបច្ចេកវិទ្យា ការបន្ថែមដើមទុនថ្មីនេះ មិនត្រឹមតែជួយពង្រឹងស្ថិរភាពហិរញ្ញវត្ថុរបស់ ABA ឲ្យកាន់តែប្រសើរឡើងប៉ុណ្ណោះទេ ប៉ុន្តែក៏បានគាំទ្រដល់ចក្ខុវិស័យរបស់ធនាគារ សម្រាប់កំណើនប្រកបដោយចីរភាព និងនវានុវត្តផងដែរ។ ជាមួយនឹងមូលដ្ឋានដើមទុនកើនឡើងដ៏ធំនេះ ធនាគារស្ថិតក្នុងជំហរដ៏រឹមាំ អាចគ្រប់គ្រងស្ថានភាពមិនប្រាកដប្រជានៃសេដ្ឋកិច្ច ដោយធានាបាននូវស្ថិរភាព និងភាពធន់របស់ខ្លួន ក្នុងទិដ្ឋភាពហិរញ្ញវត្ថុរបស់កម្ពុជា។ ដើមទុនថ្មីនេះនឹងពន្លឿនបន្ថែមដល់ការវិនិយោគរបស់ ABA នៅក្នុងបច្ចេកវិទ្យាទំនើប ពង្រឹងសេវាធនាគារឌីជីថលរបស់ខ្លួន និងគាំទ្រដល់ភាពរីកចម្រើនរបស់សហគ្រាសធុនតូច និងមធ្យម។ ដោយផ្តោតលើផ្នែកអាទិភាពទាំងនេះ ABA មានគោលបំណងផ្ដល់អានុភាពដល់បណ្ដាអាជីវកម្មក្នុងស្រុក និងជំរុញសកម្មភាពសេដ្ឋកិច្ចនៅគ្រប់វិស័យ ខណៈដែលខ្លួនបន្តបម្រើអតិថិជនជាមួយសេវាធនាគារកាន់តែងាយស្រួលប្រើប្រាស់ មានប្រសិទ្ធភាព និងសុវត្ថិភាពខ្ពស់ជាលំដាប់។ លោក Askhat Azhikhanov នាយកប្រតិបត្តិនៃធនាគារ ABA បានមានប្រសាសន៍ថា៖ «ការបង្កើនដើមទុននេះ គឺជាឧទាហរណ៍ជាក់ស្ដែងមួយនៃការវិនិយោគផ្ទាល់ពីបរទេសនៅក្នុងសេដ្ឋកិច្ចជាតិ ដោយសារទំនុកចិត្តជាបន្តបន្ទាប់របស់ភាគហ៊ុនិកយើង មកលើប្រទេសកម្ពុជា និងលើ ABA ផ្ទាល់។ ការបន្ថែមដើមទុននេះអាចឲ្យយើងបន្តផ្តល់កម្ចីដល់សហគ្រាសធុនតូច និងមធ្យម រក្សាការវិនិយោគជាបន្ដបន្ទាប់លើបច្ចេកវិទ្យាទំនើបៗ និងផ្តល់សេវាកម្មហិរញ្ញវត្ថុល្អឯក ខណៈដែលខ្លួនកំពុងរួមចំណែកដល់វឌ្ឍនភាពសេដ្ឋកិច្ចរបស់កម្ពុជា»។ ការរួមវិភាគទានជាបន្ដបន្ទាប់ទៅក្នុងសេដ្ឋកិច្ចជាតិ ធនាគារ ABA ក៏ប្រតិបត្តិខ្លួនជាពលរដ្ឋសាជីវកម្មគំរូមួយនៅក្នុងប្រទេសកម្ពុជាផងដែរ ដោយទទួលបានវិញ្ញាបនបត្រអនុលោមភាពសារពើពន្ធប្រភេទ "មាស" ពីអគ្គនាយកដ្ឋានពន្ធដារ (GDT) រយៈពេល៦ឆ្នាំ ជាប់ៗគ្នាចាប់តាំងពីឆ្នាំ ២០១៩ មក។ ការទទួលស្គាល់នេះ គូសបញ្ជាក់ពីការប្តេជ្ញាចិត្តឥតឈប់ឈររបស់ ABA ចំពោះតម្លាភាព និងអភិបាលកិច្ចពន្ធសាជីវកម្មល្អ។ ធនាគារបានអនុវត្តយ៉ាងខ្ជាប់ខ្ជួនទៅតាមបទប្បញ្ញត្តិពន្ធដាររបស់កម្ពុជា ដោយបង់ពន្ធយ៉ាងពេញលេញ និងមានតម្លាភាព១០០%។ ធនាគារក៏មានកិត្តិយសទទួលបានលិខិតថ្លែងអំណរគុណពី សម្តេច ហ៊ុន សែន កាលពី ខែឧសភា ឆ្នាំ២០២២ សម្រាប់ជាការទទួលស្គាល់លើកិច្ចខិតខំប្រឹងប្រែងទាំងនេះ។ គិតតែលើឆ្នាំ ២០២៣ ABA បានបង់ពន្ធលើប្រាក់ចំណូល និងចំណាយលើពន្ធផ្សេងៗទៀត ប្រមាណ ៨៥ លានដុល្លារ។ ហើយគិតត្រឹម ៨ខែដំបូងនៃឆ្នាំ ២០២៤ ធនាគារបានបង់ពន្ធជូនរដ្ឋរួចរាល់ប្រមាណ ៨០ លានដុល្លារ។ សរុបពីឆ្នាំ ២០០៩ ដល់ឆ្នាំ ២០២៤ មក ABA បានរួមចំណែកបង់ពន្ធជូនរដ្ឋប្រមាណ ៤៤៦ លានដុល្លារ ដោយថវិកាទាំងនេះបានរួមចំណែកគាំទ្រដល់គំនិតផ្ដួចផ្ដើមនានារបស់រដ្ឋាភិបាលក្នុងការកសាងហេដ្ឋារចនាសម្ព័ន្ធ សម្រាប់ផលប្រយោជន៍របស់ប្រជាពលរដ្ឋទាំងមូល។ ការវិនិយោគជាយុទ្ធសាស្ដ្រលើការអភិវឌ្ឍធនធានមនុស្ស កំណើនគួរឲ្យកត់សម្គាល់របស់ធនាគារ ABA ដែលសម្រេចបាន មិនមែនអាស្រ័យលើត្រឹម ហិរញ្ញវត្ថុរឹងមាំ និងនវានុវត្តន៍ផ្នែកបច្ចេកវិទ្យាប៉ុណ្ណោះទេ ប៉ុន្តែក៏ដោយសារការប្តេជ្ញាចិត្តឥតងាករេរបស់ខ្លួនក្នុងការអភិវឌ្ឍធនធានមនុស្សផងដែរ។ ជាមួយការបង្កើតឱកាសការងារជាង ៩,៣០០ កន្លែង។ ធនាគារផ្តោតការយកចិត្តទុកដាក់យ៉ាងខ្លាំងលើការបណ្ដុះបណ្ដាល បំពាក់បំប៉នបុគ្គលិក និងលើកកម្ពស់វប្បធម៌នៃការអនុវត្តការងារប្រកបដោយប្រសិទ្ធភាពខ្ពស់។ ការវិនិយោគជាបន្តបន្ទាប់របស់ ABA ក្នុងការបណ្តុះបណ្តាល និងអភិវឌ្ឍជំនាញវិជ្ជាជីវៈ ធានាថា បុគ្គលិករបស់ខ្លួនត្រូវ បានបំពាក់បំប៉នជាមួយនឹងជំនាញយ៉ាងច្បាស់លាស់ ដើម្បីបំពេញតម្រូវការរបស់អតិថិជនដែលបន្ដកើនឡើង និងបញ្ហាប្រឈមនៃទិដ្ឋភាព ហិរញ្ញវត្ថុដែលកំពុងផ្លាស់ប្តូរយ៉ាងឆាប់រហ័ស។ តាមរយៈកម្មវិធីបណ្ដុះបណ្ដាលភាពជាអ្នកដឹកនាំ សិក្ខាសាលាពង្រឹងជំនាញ និងឱកាសនានាសម្រាប់វឌ្ឍនភាពការងារ ធនាគារគាំទ្រការអភិវឌ្ឍខ្លួន និងវិជ្ជាជីវៈរបស់បុគ្គលិក ដោយពង្រឹងសមត្ថភាពរបស់ពួកគេក្នុងការជំរុញការច្នៃប្រឌិត និងផ្តល់សេវាកម្មកម្រិតខ្ពស់បំផុតជូនអតិថិជន។ កម្លាំងដ៏រឹងមាំ គួបផ្សំនឹងបច្ចេកវិទ្យាដ៏ទំនើប បានធ្វើឲ្យ ABA រក្សាតំណែងជាធនាគារនាំមុខនៅលើទីផ្សារ និងបន្តកំណត់ស្តង់ដារថ្មីៗនៅក្នុងឧស្សាហកម្មធនាគាររបស់កម្ពុជា។ អំណរគុណចំពោះទំនុកចិត្ត និងការគាំទ្ររបស់អតិថិជន ការរីកចម្រើនគួរឲ្យកត់សម្គាល់របស់ធនាគារនៅក្នុងកំណើនមូលដ្ឋានអតិថិជន ឆ្លុះបញ្ចាំងពីការប្តេជ្ញាចិត្តរបស់ខ្លួនចំពោះឧត្តភាព។ បច្ចុប្បន្ននេះ ធនាគារ ABA បម្រើអតិថិជនជាង ៤ លាន ដោយក្នុងនោះ ៣,៨ លាន ជាអ្នកប្រើប្រាស់កម្មវិធី ABA Mobile។ កំណើនយ៉ាងឆាប់រហ័សនេះ សបញ្ជាក់ឲ្យឃើញយ៉ាងច្បាស់ពីជំនឿចិត្ត និងទំនុកចិត្ត ដែលអតិថិជនខ្មែរយើងមានមកលើធនាគារ។ យើងខ្ញុំសូមអរគុណយ៉ាងជ្រាលជ្រៅបំផុតដល់អតិថិជនគ្រប់រូបសម្រាប់ការបន្តស្រឡាញ់គាំទ្រឥតងាករេ និងការប្តេជ្ញាចិត្តរបស់ពួកគាត់ដែលបានក្លាយជាចលករដ៏សំខាន់មួយក្នុងការពង្រឹងជំហររបស់ ABA ក្នុងនាមជាធនាគារឌីជីថលឈានមុខគេនៅក្នុងប្រទេស។ ការពង្រីកវត្តមានទីផ្សារ និងឧត្តមភាពប្រកួតប្រជែង ជាមួយនឹងដើមទុនបន្ថែមនេះ ធនាគារ ABA ត្រៀមរួចរាល់ក្នុងការពង្រឹង និងពង្រីកឧត្តមភាពរបស់ខ្លួនបន្ថែមទៀតនៅក្នុងវិស័យធនាគារនៅកម្ពុជាដែលពោរពេញដោយការប្រកួតប្រជែង។ ធនាគារបន្តបង្ហាញភាពល្អឯកលេចធ្លោរបស់ខ្លួន ជាមួយនឹងផលិតផលហិរញ្ញវត្ថុនវានុវត្ត និងការប្តេជ្ញាចិត្តយ៉ាងមុតមាំចំពោះនវានុវត្តន៍ឌីជីថល។ ខណៈដែលខ្លួនបន្តពង្រីកវត្តមាន និងសមត្ថភាពជាលំដាប់ ធនាគារ ABA នៅតែយកចិត្តទុកជានិច្ចដាក់ចំពោះបេសកកម្មរបស់ខ្លួនក្នុងការលើកកម្ពស់សុខុមាលភាពហិរញ្ញវត្ថុរបស់អតិថិជន និងរួមចំណែកដល់វឌ្ឍនភាពរបស់ប្រទេសជាតិទាំងមូល។ កំណើនរបស់ធនាគារ ABA ស្របតាមយុទ្ធសាស្ត្របញ្ចកោណរបស់រដ្ឋាភិបាលកម្ពុជា ដោយគាំទ្រដល់គោលដៅអភិវឌ្ឍប្រកបដោយចីរភាព និងបរិយាបន្នរបស់ប្រទេស។ ធនាគារត្រៀមខ្លួនជានិច្ចក្នុងការបម្រើសេវាជូនប្រជាពលរដ្ឋកម្ពុជាឲ្យបានកាន់តែច្រើន ដោយពង្រឹងតួនាទីរបស់ខ្លួនជាគ្រឹះស្ថានផ្ដល់សេវាធនាគារជាទីទុកចិត្ត និងសុវត្ថិភាពបំផុតនៅក្នុងព្រះរាជាណាចក្រកម្ពុជា។ ជារួមមក ខណៈដែលខ្លួនបន្តអភិវឌ្ឍ និងរីកចម្រើនទៅមុខ ធនាគារ ABA ប្ដេជ្ញាគាំទ្រជានិច្ចដល់ការអភិវឌ្ឍសេដ្ឋកិច្ចកម្ពុជា ដោយធានាថា ABA នៅតែនាំមុខគេក្នុងវិស័យសេវាហិរញ្ញវត្ថុរបស់ប្រទេសយើង ដោយផ្តល់នូវគុណតម្លៃ និងគុណប្រយោជន៍ដល់ភាគហ៊ុនិក អតិថិជន និងសហគមន៍ទាំងមូល។ (អត្ថបទពាណិជ្ជកម្ម)	ABA ដែលជាធនាគារពាណិជ្ជធំបំផុតនៅកម្ពុជា បានទទួលការអនុម័តសម្រាប់ការបន្ថែមដើមទុនចំនួន ២២០ លានដុល្លារ ពីធនាគារជាតិកាណាដា ដែលជាភាគហ៊ុនិករបស់ខ្លួន។
មហាសន្និបាតអង្គការសហប្រជាជាតិ UNGA បានបើកកិច្ចប្រជុំបន្ទាន់ពិសេសលើកទី១០ ស្ដីពី«ទង្វើខុសច្បាប់របស់អ៊ីស្រាអែលក្នុងការត្រួតត្រាតំបន់ហ៊្សេរុយសាឡិមខាងកើត និងតំបន់ដទៃទៀតក្នុងទឹកដីប៉ាឡេស្ទីន» ហើយអនុម័តដំណោះស្រាយមួយ ដែលទាមទារឲ្យអ៊ីស្រាអែលបញ្ឈប់ទង្វើរបស់ខ្លួនទៅលើប្រជាជនប៉ាឡេស្ទីន។ ដំណោះស្រាយនេះ ត្រូវគាំទ្រដោយប្រទេស១២៤ ប្រឆាំងចំនួន១៤ និងអនុប្បវាទចំនួន៤៣។ ចិន រុស្សី និងអាហ្រិកខាងត្បូងបោះឆ្នោតគាំទ្រ ខណៈអូស្រ្តាលី កាណាដា និងអ៊ុយក្រែនអនុប្បវាទ។ ដោយឡែកអាម៉េរិក និងអ៊ីស្រាអែលនៅតែបោះឆ្នោតប្រឆាំងនឹងដំណោះស្រាយដូចសព្វដង។ ក្រោមដំណោះស្រាយនេះ មហាសន្និបាត តម្រូវឲ្យអ៊ីស្រាអែលដកការតាំងទីខុសច្បាប់របស់ទាហាននិងប្រជាជនខ្លួនឱ្យអស់ពីទឹកដីប៉ាឡេស្ទីនទាំងនៅតំបន់កាហ្សា និងតំបន់ត្រើយខាងកើត ដែលរួមទាំងទីតាំងហ៊្សេរុយសាឡិមខាងកើត ក្នុងរយៈពេល១២ខែគិតចាប់ពីថ្ងៃចេញប្រកាសទី១៨ ខែកញ្ញា។ ដំណោះស្រាយដដែល ក៏ជំរុញអ៊ីស្រាអែលឱ្យអនុលោមតាមកាតាព្វកិច្ចស្របច្បាប់របស់ខ្លួនស្របតាមច្បាប់អន្តរជាតិ ដែលរួមមានការគោរពដីកាបង្គាប់របស់តុលាការយុត្តិធម៌អន្តរជាតិ (ICJ) ផង។ លោក Mohamed Issa Abushahab អ្នកតំណាងសមាជិកអចិន្ត្រៃយ៍អេមីរ៉ាតអារ៉ាប់រួមនៅអង្គការសហប្រជាជាតិ បានថ្លែងក្នុងកិច្ចប្រជុំមុនការបោះឆ្នោតពីបញ្ហាមនុស្សធម៌នៅកាហ្សាដែលត្រូវរួមគ្នាដោះស្រាយ ការអនុវត្តបទឈប់បាញ់នៅកាហ្សា និងការបង្កើតរដ្ឋឯករាជ្យពេញលេញរបស់ប៉ាឡេស្ទីន។ ក្រៅពីនេះ អ្នកតំណាងសមាជិកអចិន្ត្រៃយ៍ចិននៅអង្គការសហប្រជាជាតិ លោក Fu Kong ក៏បានលើកឡើងថាការបង្កើតរដ្ឋឯករាជ្យពីរផ្សេងគ្នាសម្រាប់អ៊ីស្រាអែលនិងប៉ាឡេស្ទីនជារឿងចាំបាច់បំផុតដើម្បីធានាការរស់នៅដោយសន្តិភាពនិងភាពស្ងប់សុខរវាងជាតិសាសន៍ទាំងពីរនាពេលអនាគត។ នេះបើតាម Xinhua កាលពីថ្ងៃទី១៧ ខែកញ្ញា៕	មហាសន្និបាតអង្គការសហប្រជាជាតិ (UNGA) ចេញសេចក្ដីសម្រេចក្នុងថ្ងៃទី១៨ ខែកញ្ញា ទទូចឱ្យអ៊ីស្រាអែលបញ្ចប់ការត្រួតត្រាទឹកដីប៉ាឡេស្ទីនក្នុងរយៈពេល១២ខែ។ ប៉ុន្តែដំណោះស្រាយនេះ មិនជាប់ចំណងផ្លូវច្បាប់ (Non-binding) លើអ៊ីស្រាអែលឡើយ។
លោក សុទ្ធ គឹមកុលមុនី បានឱ្យដឹងថា ប៉ុន្មានថ្ងៃមកនេះ មានភ្លៀងធ្លាក់ច្រើនខុសពីធម្មតា ដែលបង្កទៅ ជាទឹកជំនន់ នៅបណ្ដាខេត្តមួយចំនួន។ ខេត្តក្រចេះ និងស្ទឹងត្រែង រងផលប៉ះពាល់ដល់ក្រុង-ស្រុក ចំនួន ៤, ព្រះសីហនុ ប៉ះពាល់៣ក្រុង-ស្រុក និងត្បូងឃ្មុំ ប៉ះពាល់តែស្រុកក្រូចឆ្មារមួយប៉ុណ្ណោះ។ បើតាមលោក គឹមកុលមុនី ជំនន់ទឹកភ្លៀងនៅពេលនេះ មិនបានបង្កគ្រោះថ្នាក់ដល់មនុស្សឡើយ ប៉ុន្តែបានធ្វើឱ្យប៉ះពាល់ដល់ការរស់នៅ និងស្រូវដំណាំរបស់ពលរដ្ឋមួយចំនួន។ លោក សុទ្ធ គឹមកុលមុនី ប្រាប់សារព័ត៌មានឌីជីថលថ្មីៗដូច្នេះថា៖«ស្ថានភាពទឹកភ្លៀងប៉ុន្មានថ្ងៃមកនេះ មានចំនួនច្រើន ដែលបង្កជាជំនន់ទឹកភ្លៀងនៅតាមខេត្តមួយចំនួន។ តែយ៉ាងណា វាមិនមានសភាពធ្ងន់ធ្ងរនោះទេ គ្រាន់តែជាលិចក្នុងរយៈពេលខ្លី ហើយស្រកវិញ ហើយតំបន់ខ្លះក៏នៅបន្តលិចដែរ។»។ ក្នុងបរិបទនេះ គណៈកម្មាធិការជាតិគ្រប់គ្រងគ្រោះមហន្តរាយ នៅតែបន្តតាមដានស្ថានភាពឥតឈប់ឈរ និងបានត្រៀមកងកម្លាំង បរិក្ខាសម្ភារៈសង្រ្គោះ ទីទួលសុវត្ថិភាព និងវិធានការនានា ដើម្បីសង្រ្គោះពលរដ្ឋពីការជន់លិចរួចរាល់ហើយ។ អត្ថបទទាក់ទង ព្យុះទី១៥ ដែលហៀបនឹងកើតឡើង នឹងបន្តធ្វើឱ្យកម្ពុជា មានភ្លៀងដល់ថ្ងៃទី២១ ខែកញ្ញា សម្ដេច ហ៊ុន ម៉ាណែត បញ្ជាឱ្យត្រៀមជួយសង្គ្រោះពលរដ្ឋ ក្នុងករណីមានគ្រោះទឹកជំនន់ សូមជម្រាបថា កាលពីឆ្នាំ២០២៣ គ្រោះមហន្តរាយធម្មជាតិ បានសម្លាប់មនុស្ស១០៣នាក់ និងរបួស ២៤៣នាក់។ ក្នុងនោះ ករណីរន្ទះបាញ់បានសម្លាប់មនុស្ស៨៤នាក់, ខ្យល់កន្រ្តាក់៩នាក់ និងទឹកជំនន់១០នាក់។ នេះបើតាមរបាយការណ៍របស់ គណៈកម្មាធិការជាតិគ្រប់គ្រងគ្រោះមហន្តរាយ៕	គិតត្រឹមថ្ងៃទី១៩ ខែកញ្ញា មានខេត្តចំនួន៤ហើយ បានរងផលប៉ះពាល់ដោយសារជំនន់ទឹកភ្លៀង គឺខេត្ត ព្រះសីហនុ ក្រចេះ ស្ទឹងត្រែង និងត្បូងឃ្មុំ។ តែយ៉ាងណា ស្ថានភាពនៃជំនន់នេះមិនធ្ងន់ធ្ងរ និងបង្កគ្រោះថ្នាក់ដល់ពលរដ្ឋនៅឡើយទេ។ នេះបើតាម ការបញ្ជាក់របស់ លោក សុទ្ធ គឹមកុលមុនី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយ។
ក្រុមក្នុងលីគអារ៉ាប៊ីសាអូឌីត ដែលមាន Cristiano Ronaldo ជាប្រធានក្រុម បានបណ្តេញគ្រូបង្វឹកលោក Luis Castro សញ្ជាតិព័រទុយហ្កាល់ ព្រោះតែក្រុមចាប់ផ្តើមការប្រកួតដើមរដូវកាលថ្មី ទទួលបានលទ្ធផលមិនសូវល្អប្រសើរ ដោយឈ្នះត្រឹម ១ប្រកួត ចំណោមការប្រកួត ៣លើក។ រយៈពេល២ថ្ងៃក្រោយបញ្ចប់លោក Castro ក្លិប Al Nassr បានជ្រើសយក លោក Piolo ទៅជំនួសតំណែងអ្នកចាត់ការទូទៅវិញ ជាមួយកិច្ចសន្យាដឹកនាំរយៈពេល ៣ឆ្នាំ។ អ្នកចាត់ការសញ្ជាតិអ៊ីតាលី ធ្លាប់បានដឹកនាំក្រុម AC Milan ឈ្នះពានលីគកំពូលអ៊ីតាលី Serie A រដូវកាល ២០២១-២២ និងបានជាប់ឈ្មោះជាគ្រូបង្វឹកល្អបំផុតប្រចាំរដូវកាលនោះថែមទៀត។ កាលរដូវកាល ២០២២-២៣ លោក Piolo ក៏បានដឹកនាំក្រុម AC Milan ឡើងដល់វគ្គពាក់កណ្តាលផ្តាច់ព្រ័ត្រ UEFA Champions League ផងដែរ។ អ្នកចាត់ការក្រុមថ្មីរបស់ Al Nassr ជាបុរសមានសមត្ថភាព និងបទពិសោធន៍ច្រើន ដោយដឹកនាំក្រុមធំៗនៅអឺរ៉ុប រួមមាន Lazio, Fiorentina ហើយជាពិសេសលោក Piolo ក៏ធ្លាប់ជាគ្រូបង្វឹករបស់ក្រុមជម្រើសជាតិអ៊ីតាលីផងដែរ។ ការទៅដឹកនាំក្លិបក្នុងលីគ Saudi Pro League និងក្លាយជាការដឹកនាំក្រុមក្រៅតំបន់អឺរ៉ុបលើកដំបូងរបស់លោក Piolo។ លោក Piolo នឹងត្រូវទទួលភារកិច្ចដឹកនាំក្រុម Al Nassr ក្នុងការប្រកួតដំបូងរបស់ក្របខណ្ឌ Saudi Pro League ទល់នឹងក្រុម Al Ettifaq ថ្ងៃទី២០ ខែកញ្ញា តែម្តង ក្រោយពីការតែងតាំងរួចរាល់។ កន្លងទៅ Al Nassr បានឆ្លងកាត់ការប្រកួតស្មើ ១-១ ទល់នឹងក្រុម Al Shorta ក្នុងទីក្រុង Baghdad ក្នុងពានរង្វាន់ AFC Champions League កាលពីថ្ងៃទី១៦ ខែកញ្ញា។ គួររំលឹកថា ក្រោយការចាកចេញរបស់លោក Castro ខ្សែប្រយុទ្ធវ័យ ៣៩ឆ្នាំ ក៏បានផ្ញើសារអរគុណ បុរសសញ្ជាតិព័រទុយហ្កាល់ ដែលធ្លាប់បានរួមការងារជាមួយគ្នា និងបានជួយក្រុមឈ្នះពានរង្វាន់ Arab King Cup of Champions៕	លោក Stefano Piolo អតីតអ្នកចាត់ការក្រុម AC Milan ក្លាយជាអ្នកចាត់ការក្រុម Al Nassr នៃលីគអារ៉ាប៊ីសាអូឌីត ជំនួសលោក Luis Castro ដែលទើបបញ្ចប់តួនាំទី។ នេះបើតាមសេចក្តីប្រកាសរបស់ក្លិប Al Nassr នៅថ្ងៃទី១៩ ខែកញ្ញា។
អត្ថបទទាក់ទង ស្ងាត់ជាង ២ខែ កូរ៉េខាងជើង បាញ់មីស៊ីលជាច្រើនគ្រាប់ទៅសមុទ្រខាងកើត បន្ទាប់ពីបាញ់សាកល្បងលើកទី១កាលពីថ្ងៃទី១ ខែកក្កដារួចមក លោក គីម ជុងអ៊ុន ក៏ដឹកនាំការបាញ់សាកល្បងមីស៊ីលប្រភេទថ្មី Hwasongpo-11 Da-4.5 ដោយជោគជ័យជាលើកទី២ ក្នុងតំបន់ Kaechon នៅភាគកណ្ដាលកូរ៉េខាងជើងនៅថ្ងៃទី១៨ ខែកញ្ញា។ បើតាមទីភ្នាក់ងារព័ត៌មានរដ្ឋ KCNA មីស៊ីលចម្ងាយមធ្យមនេះ បំពាក់ដោយក្បាលគ្រាប់ទំហំ៤,៥តោនឯណោះ។ ដំណើរការសាកល្បងនេះ មានគោលដៅផ្ទៀងផ្ទាត់ទៅលើអនុភាពបំផ្ទុះនៃក្បាលគ្រាប់មីស៊ីល ក៏ដូចជាកម្រិតភាពច្បាស់របស់អាវុធបាញ់ក្នុងចម្ងាយ៣២០គីឡូម៉ែត្រ។ ជាមួយគ្នានេះ KCNA ក៏រាយការណ៍ពីការតេស្តប្រភេទមីស៊ីលប្រដេញដែរ ដោយអះអាងថា មានសមត្ថភាពដេញប្រសើរ និងច្បាស់ជាងមុន។ មេដឹកនាំកូរ៉េខាងជើង គីម ជុងអ៊ុន ក៏ប្រកាសពីការឈានទៅមុខមួយកម្រិតទៀតនៃប្រព័ន្ធការពារដែនអធិបតេយ្យដើម្បីទប់ទល់សត្រូវនានាទាំងក្នុងនិងក្រៅតំបន់។ «ហានិភ័យសន្តិសុខជាតិដែលបង្កដោយស្ថានភាពយោធានិងនយោបាយក្នុងតំបន់បច្ចុប្បន្ន បង្ហាញថា រឿងសំខាន់បំផុតដែលយើងត្រូវធ្វើគឺអភិវឌ្ឍអនុភាពយោធានិងសមត្ថភាពការពារខ្លួនឱ្យខ្លាំង»។ លោក គីម និយាយបែបនេះ។ ក្រៅពីសាកល្បងមីស៊ីល មេដឹកនាំកូរ៉េខាងជើងបានពិនិត្យកាំភ្លើងអូតូ sniper និងបញ្ជាឱ្យផលិតអាវុធទាំងនេះដើម្បីពង្រឹងឧស្សាហកម្មសព្វាវុធក្នុងប្រទេស៕	ទីក្រុងព្យុងយ៉ាង ប្រកាសជោគជ័យលើការសាកល្បងមីស៊ីលបាលីស្ទិកចម្ងាយមធ្យមជំនាន់ថ្មីឈ្មោះ Hwasongpho-11-Da-4.5 និងការបង្កើនសមត្ថភាពបាញ់មីស៊ីលប្រដេញ។
ក្រុមជម្រើសជាតិបាល់ទាត់កម្ពុជាអាយុក្រោម ២០ឆ្នាំ ក្រោមការដឹកនាំរបស់គ្រូបង្វឹកជប៉ុនលោក Gyotoku បានដឹកនាំកូនក្រុម ២៣នាក់ បានចេញដំណើរទៅចូលរួមប្រកួតវគ្គជម្រុះ AFC U20 Asian Cup ឆ្នាំ២០២៥ ដែលនឹងចាប់ផ្តើមពីថ្ងៃទី២១-២៨ ខែកញ្ញា។ ក្នុងពូល B មាន៥ក្រុមក្នុងនោះមាន៖ កម្ពុជា នេប៉ាល់ អ៊ូសបេគីស្ថាន បារ៉ែន និងម្ចាស់ផ្ទះ ឆាយនីសតាយប៉ិក។ យោងលើការផ្សាយរបស់ទូរទស្សន៍ BTV នាព្រឹកថ្ងៃទី១៩ ខែកញ្ញា លោក Koji Gyotoku បានបញ្ជាក់ប្រាប់ថាក្រុមជម្រើសជាតិ U20 មានពេលគ្រប់គ្រាន់ក្នុងការត្រៀមខ្លួន សម្រាប់ព្រឹត្តិការណ៍នេះ។ គ្រូបង្វឹកជប៉ុន ដែលទើបត្រូវបានតែងតាំងជាគ្រូឈុតធំជម្រើសជាតិថ្មីៗនេះ ជឿជាក់លើកូនក្រុម U20 នឹងធ្វើបានល្អជាងការប្រកួតនានា ព្រោះពួកគេបានបោះជំរំហ្វឹកហាត់នៅប្រទេសថៃជិត ១ខែ ហើយក៏បានប្រកួតមិត្តភាព៣ លើកនៅទីនោះផងដែរ។ លោក Koji Gyotoku ដាក់គោលដៅឆ្លងឲ្យផុតវគ្គចែកពូល ទោះជាត្រូវប៉ះក្រុមខ្លាំងដូចជា អ៊ូបេគីស្ថាន និងប៉ារែន ដែលជាក្រុមខ្លាំង និងមានចំណាត់ថ្នាក់ខ្ពស់ជាងកម្ពុជា ក៏ដោយ។ «សម្រាប់ការប្រកួតនេះ គឺមិនស្រួលសម្រាប់យើងទេ ព្រោះក្រុមទាំងអស់ជាក្រុមខ្លាំងនៅក្នុងពូល។ គោលដៅរបស់យើង គឺឆ្លងឲ្យផុតវគ្គជម្រុះមួយនេះ។»។ គ្រូបង្វឹកក្រុមជម្រើសជាតិអាយុក្រោម២០ឆ្នាំរូបនេះ បាននិយាយដូច្នេះ។ ដោយឡែកសមាសភាពកីឡាករ ២៣រូបនោះ មានដូចជា៖ អ៊ាវ សុវណ្ណារ៉ា, ម៉ាត់ ឡានី, ស្រេង សុខគា, ឯម ឈុំស៊ីដេត, អ៊ីត សូនី, រុង ចុងមីង, ទាំ មករា, អ៊ុក ដេវីន, ស៊ូ មេងហុង, នឹម អូរវ៉ាន់ដា, លឹម វឌ្ឍនា, ថាច់ ដារ៉ូ, កើត មាស, ឈិន វឹននីន, បុង សាំយូអ៊េល, ឈើត សាមឌី, មាន ចាន់រិទ្ធ, ឈាង គឹមសុង, ភឿក ថាតថៃ, ផាន វិរៈ, សួន មករា, ហាន់ ទី និង លឹម លោកកាថុង។ គួរបញ្ជាក់ផងដែរថា កម្ពុជា ត្រូវប្រកួតជាមួយ នេប៉ាល់ នៅថ្ងៃទី២១ ខែកញ្ញា និងថ្ងៃទី២៣ ត្រូវប៉ះជាមួយ អ៊ូសបេគីស្ថាន។ ថ្ងៃទី២៧ ខែកញ្ញា ក្រុមកម្ពុជាអាយុក្រោម២០ឆ្នាំនេះ ត្រូវប្រកួតជាមួយ បារ៉ែន និងប្រកួតចុងក្រោយថ្ងៃទី២៩ ខែកញ្ញា ជួបជាមួយម្ចាស់ផ្ទះ ឆាយនីសតាយប៉ិក៕	ក្រុមជម្រើសជាតិកម្ពុជាអាយុក្រោម ២០ឆ្នាំ (U20) បានចេញទៅឆាយនីសតាយប៉ិក នាព្រឹកថ្ងៃទី១៩ ខែកញ្ញា ដើម្បីត្រៀមខ្លួនប្រកួត AFC U20 Asian Cup China PR 2025 Qualifiers ក្នុងពូល B។ លោក Koji Gyotoku ដាក់គោលដៅនាំ U20 កម្ពុជាឆ្លងផុតវគ្គចែកពូល ក្រោយបានទៅបោះជំរំហ្វឹកហាត់នៅប្រទេសថៃ១ខែ ជាមួយការប្រកួតមិត្តភាព៣លើក។
បើតាមសេចក្តីប្រកាសព័ត៌មានរបស់ក្រសួងពាណិជ្ជកម្ម កិច្ចព្រមព្រៀងសហប្រតិបត្តិការរវាងកម្ពុជានិងWIPO នេះធ្វើឡើងក្នុងគោលបំណងលើកកម្ពស់ការផ្តល់សេវាចុះបញ្ជីកម្មសិទ្ធិបញ្ញាសម្រាប់ធុរកិច្ច និងអ្នកប្រើប្រាស់ប្រព័ន្ធកម្មសិទ្ធិបញ្ញានៅកម្ពុជា។ កិច្ចសហប្រតិបត្តិការនេះ ក៏ផ្សព្វផ្សាយព័ត៌មានកម្មសិទ្ធិបញ្ញាសម្រាប់គាំពារដល់បច្ចេកវិទ្យានវានុវត្តន៍ និងគំនិតច្នៃប្រឌិត ព្រមទាំងការអភិវឌ្ឍសេដ្ឋកិច្ចជាតិ ផងដែរ។ ក្រសួងពាណិជ្ជកម្មបានបញ្ជាក់ថា តាមរយៈកិច្ចព្រមព្រៀងនេះ កម្ពុជា និង WIPO នឹងបន្តសហការគ្នា ដើម្បីអភិវឌ្ឍប្រព័ន្ធផ្តល់សេវាធុរកិច្ចកម្មសិទ្ធិបញ្ញា។ ជាពិសេសផ្តោតលើការងារគ្រប់គ្រងឯកសារតាមប្រព័ន្ធអេឡិចត្រូនិច ឌីជីថលូបនីយកម្ម ការស្វែងរក ការបញ្ចូល និងការកែលម្អគុណភាពនៃទិន្នន័យម៉ាក និងការប្រឹក្សាយោបល់លើយុទ្ធសាស្ត្រព័ត៌មានវិទ្យា ការគ្រប់គ្រងធនធាន ហេដ្ឋារចនាសម្ព័ន្ធក្នុងវិស័យកម្មសិទ្ធិបញ្ញា ជាដើម។ WIPO ជាអង្គការពិភពលោកមួយដែលមានជំនាញ និងធនធានជាច្រើនអាចជួយពង្រឹងហេដ្ឋារចនាសម្ព័ន្ធទាក់ទងនឹងកម្មសិទ្ធិបញ្ញានៅកម្ពុជា រួមទាំងជំនួយផ្នែកច្បាប់ ការបង្កើតគោលនយោបាយ និង ប្រព័ន្ធរដ្ឋបាល។ កម្ពុជាបានក្លាយជាសមាជិកអង្គការមួយនេះនៅក្នុងឆ្នាំ ១៩៩៥។ កន្លងមក លោក Daren Tang ដែលជាអគ្គនាយកនៃអង្គការ WIPO តែងតែជួយគាំទ្រ និងជ្រោមជ្រែងការអភិវឌ្ឍវិស័យកម្មសិទ្ធិបញ្ញានៅក្នុងតំបន់អាស៊ានជារួម និងពិសេសវឌ្ឍនភាពលើវិស័យកម្មសិទ្ធិបញ្ញានៅកម្ពុជា តាមរយៈការចូលរួមគាំទ្រ និងការផ្តល់ជំនួយបច្ចេកទេសជាច្រើន។ ក្នុងនោះរួមមាន៖ ការដាក់ឱ្យដំណើរការ IPAS4, គម្រោង Branding Project ការកសាងសមត្ថភាពមន្ត្រីជំនាញ, ការចុះបញ្ជីទំនិញសម្គាល់ភូមិសាស្រ្ត (ក្រូចថ្លុងកោះទ្រង់ និងអំបិល-ផ្កាអំបិលកំពត) ការចុះបញ្ជីម៉ាកសមូហភាព (គុយទាវភ្នំពេញ) ព្រមទាំងជួយកសាង និងកែលម្អបរិយាកាសគតិយុត្តិលើវិស័យកម្មសិទ្ធិបញ្ញាកម្ពុជា ជាដើម៕	កម្ពុជា និងអង្គការកម្មសិទ្ធិបញ្ញាពិភពលោក (World Intellectual Property Organization-WIPO)បានឯកភាពគ្នាជំរុញការអភិវឌ្ឍសេវាធុរកិច្ច ដើម្បីលើកកម្ពស់ធុរកិច្ច និងសហគ្រិនភាព។ ការឯកភាពនេះត្រូវចុះហត្ថលេខាលើកិច្ចព្រមព្រៀងសហប្រតិបត្តិការ ដោយលោកស្រី ចម និម្មល រដ្ឋមន្ត្រីក្រសួងពាណិជ្ជកម្ម ជាមួយលោក Daren Tang អគ្គនាយក WIPO នៅទីក្រុង វៀងចន្ទន៍ ប្រទេសឡាវ នាថ្ងៃទី១៨ ខែកញ្ញា។
ធនាគារកណ្តាលអាម៉េរិកនាថ្ងៃទី១៨ ខែកញ្ញា បានសម្រេចចិត្តបន្ធូរបន្ថយគោលនយោបាយរូបិយវត្ថុ ក្រោយការរឹតបន្តឹងរយៈពេល៤ឆ្នាំ។ បច្ចុប្បន្ន អត្រាការប្រាក់យោងនៅអាម៉េរិកបានថយចុះ ០,៥ភាគរយមកត្រឹមចន្លោះ ៤,៧៥-៥ភាគរយ។ បើតាមសេចក្តីថ្លែងការណ៍របស់ Fed ក្រុមប្រឹក្សាមានសុទិដ្ឋនិយមថាអតិផរណានឹងធ្លាក់ដោយនិរន្តរភាពឆ្ពោះទៅគោលដៅ២ភាគរយ។ ប្រូបាបនៃទីផ្សារការងារ និងអតិផរណាឈានដល់គោលដៅស្មើគ្នា។ នៅក្នុងសេចក្តីថ្លែងការណ៍ដដែល Fed បានសង្កត់ធ្ងន់ពីការត្រៀមខ្លួនជានិច្ច ដើម្បីកែសម្រួលគោលនយោបាយរូបិយវត្ថុ ប្រសិនបើហានិភ័យកើតឡើង។ មន្ត្រី Fed បានព្យាករណ៍ថា អត្រាការប្រាក់យោងនឹងធ្លាក់ចុះ ០,៥ភាគរយទៀត នៅចុងឆ្នាំនេះ និង១ភាគរយ នៅឆ្នាំក្រោយ។ នៅឆ្នាំ២០២៦ ពួកគេនឹងបញ្ចុះអត្រាការប្រាក់ ០,៥ភាគរយដើម្បីនាំយកអត្រាការប្រាក់មកត្រឹមចន្លោះ ២,៧៥-៣ភាគរយ។ ភាគហ៊ុនអាម៉េរិកបានឡើងថ្លៃភ្លាម ក្រោយការប្រកាសព័ត៌មាននេះ។ សន្ទស្សន៍ DJIA បានកើនឡើង 303 ពិន្ទុ ឬ ០,៧ភាគរយ ខណៈ S&P 500 និង Nasdaq Composite បានកើន ០,៧ភាគរយនិង ០,៩ភាគរយរៀងគ្នា។ ទន្ទឹមនេះ តម្លៃមាសពិភពលោក ក៏បានកើនឡើងជិត ៣០ដុល្លារដល់ ២៥៩៦ដុល្លារ ក្នុងមួយអោនស៍។ ការដំឡើងការប្រាក់របស់ Fed នឹងមានប៉ះពាល់ដល់អត្រាការប្រាក់ និងការសន្សំ។ នៅពេលដែលអត្រាការប្រាក់ទាប ការខ្ចីប្រាក់បានងាយជាងមុន ដោយសារការបូកទាំងការប្រាក់ និងប្រាក់ដើមមានតម្លៃតិចជាងមុន។ អាជីវកម្ម អាចវិនិយោគលើគម្រោងថ្មី ឬជួលបុគ្គលិកបន្ថែមទៀត នៅពេលដែលប្រាក់ចំណេញធ្លាក់ចុះ។ ដូចគ្នាដែរ អ្នកប្រើប្រាស់ចំណាយកាន់តែច្រើន ដោយសារការសន្សំមិនសូវទាក់ទាញ។ ទោះជាយ៉ាងណាក៏ដោយ អ្នកសេដ្ឋកិច្ចយល់ថា វានឹងចំណាយពេលយ៉ាងហោចណាស់មួយឆ្នាំ ដើម្បីមើលឃើញពីផលប៉ះពាល់នៃការកែតម្រូវនេះ ព្រមទាំងបង្ហាញឱ្យឃើញច្បាស់នៅក្នុងការ ប្រែប្រួលសេដ្ឋកិច្ច។ ជាឧទាហរណ៍ អត្រាការប្រាក់នៅអាម៉េរិក កើនឡើងចាប់ពីដើមឆ្នាំ២០២២ ប៉ុន្តែមួយឆ្នាំក្រោយ ទើបមកអតិផរណា ចាប់ផ្តើមធ្លាក់ចុះ។ ធនាគារកណ្តាលអាម៉េរិក បានដំឡើងអត្រាការប្រាក់ចំនួន១១ ដង ចាប់ពីខែមីនា ឆ្នាំ២០២២ ដល់ខែកក្កដា ឆ្នាំ២០២៣ ដើម្បីទប់ស្កាត់អតិផរណា។ នៅក្នុងខែសីហា សន្ទស្សន៍តម្លៃទំនិញ ប្រើប្រាស់(CPI) នៅអាម៉េរិក បានកើនឡើង ២,៥ភាគរយ ដែលជាការធ្លាក់ចុះយ៉ាងខ្លាំងពី កម្រិតខ្ពស់បំផុត ៩ភាគរយក្នុងរយៈពេលដូចគ្នាក្នុងឆ្នាំ២០២២។ ចំណែកកំណើនការងារនៅ ធ្លាក់ចុះ នាពេលថ្មីៗនេះ ប៉ុន្តែទិន្នន័យនៅតែមានភាពវិជ្ជមាន៕	ធនាគារកណ្តាលអាម៉េរិក(Fed) បានកាត់បន្ថយអត្រាការប្រាក់ចំនួន ០,៥ភាគរយជាលើកដំបូងចាប់តាំងពីឆ្នាំ ២០២០។ នៅចុងឆ្នាំនេះ Fed គ្រោងបញ្ចុះអត្រាការប្រាក់ ០,៥ភាគរយទៀត ដើម្បីនាំយកទីផ្សារការងារត្រឡប់មកវិញ។
ក្រសួងធនធានទឹក បញ្ជាក់ក្នុងសេចក្តីជូនដំណឹងបន្ថែម នៅរសៀលថ្ងៃទី១៩ កញ្ញានេះ ថា ប្រព័ន្ធវិសម្ពាធទាប ដែលស្ថិតនៅសមុទ្រចិនខាងត្បូង បានវិវត្តទៅជាព្យុះទី១៥ (Tropical Storm) ឈ្មោះ ស៊ូលីក (Soulik) ដោយមានល្បឿនខ្យល់អតិបរមា ៦៥គីឡូម៉ែត្រក្នុងមួយម៉ោង នៅក្បែរផ្ចិតនៃព្យុះ ដែលកំពុងស្ថិតនៅកៀកប្រទេសវៀតណាមកណ្តាល ហើយ នឹងធ្វើដំណើរឆ្ពោះទៅកាន់ភាគកណ្តាលនៃអាងទន្លេមេគង្គ។ «ព្យុះនេះ ធ្វើឱ្យខ្យល់មូសុងនិរតីមានឥទ្ធិពលខ្លាំងលើកម្ពុជា ចាប់ពីថ្ងៃទី១៩ ដល់ថ្ងៃទី២៣ ខែកញ្ញា ដែលបណ្តាលឱ្យផ្ទៃមេឃមានពពក ច្រើន ភ្លៀងធ្លាក់ពីមធ្យមទៅច្រើន គ្របដណ្តប់ស្ទើរទូទាំងប្រទេស ហើយខ្យល់បក់ខ្លាំងនៅតំបន់មាត់សមុទ្រ តំបន់ ខ្ពង់រាប និងតំបន់ភ្នំ។»។ ក្រសួងធនធានទឹក បញ្ជាក់ដូច្នេះមុននឹងអំពាវនាឱ្យ សាធារណជន ប្រជានេសាទ និងអាជ្ញាធរដែនដី បង្កើនការប្រុងប្រយ័ត្នខ្ពស់ ចំពោះធាតុអាកាសដែលមានភ្លៀង ផ្គរ រន្ទះ ជាមួយនឹងខ្យល់កន្ត្រាក់ ដែលអាចបណ្តាលឱ្យមានជំនន់ទឹកភ្លៀង និងរលកសមុទ្រខ្ពស់ៗ។	ក្រសួងធនធានទឹក និងឧតុនិយម បានព្រមានពីជំនន់ទឹកភ្លៀង និងរលកសមុទ្រខ្ពស់ៗ ដែលអាចកើតឡើងពីថ្ងៃទី១៩ ដល់ថ្ងៃទី២៣ ខែកញ្ញា ដោយសារតែកម្ពុជា រងឥទ្ធិពលខ្លាំង ពីព្យុះត្រូពិក ឈ្មោះ ស៊ូលីក (Soulik)។
សេចក្ដីប្រកាសព័ត៌មានរបស់ក្រសួង បានលើពីស្ថានភាពអាកាសធាតុ និងស្ថានភាពទឹកទន្លេមេគង្គកម្ពុជាថានឹងហក់ឡើងជាបន្តបន្ទាប់ ដូចអ្វីដែលក្រសួងធនធានទឹកបានព្យាករ។ ករណីនេះ អាចនឹងមានទឹកហូរចូលតាមព្រែក និងតំបន់ទំនាបនានា ដែលស្ថិតនៅអមសងខាងទន្លេមេគង្គ ក្នុងអំឡុងពេលសប្តាហ៍ខាងមុខ ដែលអាចបង្កឱ្យមាននូវទឹកជំនន់ផលប៉ះពាល់ដល់ហេដ្ឋារចនាសម្ព័ន្ធ ទ្រព្យសម្បត្តិ សុខភាព និងអាយុ ជីវិតប្រជាជន។ ដូច្នេះ ដើម្បីកាត់បន្ថយឱ្យផលប៉ះពាល់ពីគ្រោះធម្មជាតិ ក្រសួងសុខាភិបាលបានអំពាវនាវឱ្យប្រជាពលរដ្ឋទាំងអស់ ត្រូវតាមដានស្ថានភាពទឹកជំនន់ ត្រៀមទីទួលសុវត្ថិភាព និងស្បៀងអាហារ។ ជាមួយគ្នាដែរ ក្រសួងប្រាប់ឱ្យប្រុងប្រយ័ត្នខ្ពស់ ពីការលក់ទឹក ដោយត្រូវធ្វើរបងព័ទ្ធ ឬបោះបង្គោលចំណាំជុំវិញស្រះ ឬកន្លែងដែលមានទឹកជ្រៅ។ ក្រសួងសង្កត់ធ្ងន់បែបនេះ៖ «ដើម្បីចៀសវាងនូវគ្រោះថ្នាក់លង់ទឹក ត្រូវការពារកុមារតូចៗមិនឱ្យចុះទឹក និងពន្យល់កុមារពីគ្រោះថ្នាក់ពីការលង់ទឹក ក៏ដូចជានាំកុមារទៅកន្លែងខ្ពស់ និងមានអ្នកថែទាំ ព្រមទាំងប្រើអាវពោងសុវត្ថិភាពពេលចេញទៅតំបន់មានទឹក»។ អំឡុងពេលមានទឹកជំនន់ ក្រសួងណែនាំមិនត្រូវចូលទៅក្នុងផ្ទះ ឬអគារទ្រុឌទ្រោម ព្រោះអាចស្រុតបាក់បែកបង្កឱ្យគ្រោះថ្នាក់។ ជាមួយគ្នាដែរ មិនត្រូវប៉ះពាល់គ្រឿងប្រើប្រាស់អគ្គិសនីដោយដៃសើម ឬកំពុងឈរនៅក្នុងទឹកឡើយ។ ពាក់ព័ន្ធនឹងជំងឺឆ្លងវិញ ក្រសួងបានណែនាំថា៖ «ត្រូវសម្រាន្តក្នុងមុងគ្រប់ពេល ដើម្បីការពារជំងឺគ្រុនឈាម គ្រុនចាញ់ គ្រុនឈីក និងជំងឺផ្សេងៗ»។ ចំណែក ពលរដ្ឋដែលមានកូនតូចៗ ក្រសួងណែនាំឱ្យទៅចាក់ថ្នាំបង្ការតាមការកំណត់របស់គ្រូពេទ្យ ហើយមនុស្សចាស់វិញ ត្រូវផ្ដល់ការគាំទ្រយកចិត្តទុកដាក់ជាប្រចាំ។ ក្រៅពីនេះ ក្រសួងស្នើឱ្យមានការប្រុងប្រយ័ត្នគ្រោះថ្នាក់ដោយសារពស់ចឹក ឬសត្វអសិរពិសផ្សេងៗ ដោយពិនិត្យឱ្យបានត្រឹមត្រូវមុនពេលចេញដំណើរទៅណា។ ហើយដើម្បីចៀសវាង នូវជំងឺផ្សេងៗ ដូចជា ជំងឺរាក ជំងឺរាកមួល ពុលចំណីអាហារ ជំងឺផ្លូវដង្ហើមស្រួចស្រាវ និងជំងឺដទៃផ្សេងទៀត ត្រូវទទួលទានទឹកស្អាត អនាម័យខ្លួនប្រាណ និងរស់នៅស្អាត់។ យ៉ាងណាក៏ដោយ ប្រសិនបើមានបញ្ហាសុខភាព ក្រសួងណែនាំឱ្យស្វែងរកការពិគ្រោះ ពិនិត្យ និងព្យាបាលជំងឺជាបន្ទាន់នៅប៉ុស្តិ៍សុខភាពក្បែរទីទួលសុវត្ថិភាព ឬមណ្ឌលសុខភាព។ បើតាមការព្យាកររបស់ក្រសួងធនធានទឹក និងឧតុនិយម ចាប់ពីថ្ងៃទី១៩ដល់ថ្ងៃទី២១ កម្ពុជានឹងរងឥទ្ធិពលទីព្យុះទី១៥ ដែលកើតនៅសមុទ្រចិនខាងត្បូង។ វាមានឥទ្ធិពលខ្លាំងលើខ្យល់មូសុងនិរតី ដែលបក់លើ សមុទ្រអានជាមម៉ែន ឈូងសមុទ្រថៃ ខណៈសម្ពាធទាប នៅបន្តគ្របដណ្តប់លើភាគកណ្តាល នៃអាងទន្លេមេគង្គ និងកម្ពុជា។ ហេតុនេះ នៅតំបន់វាលទំនាប រួមមានបន្ទាយមានជ័យ បាត់ដំបង ពោធិ៍សាត់ សៀមរាប កំពង់ឆ្នាំង កំពង់ធំ កំពង់ចាម ត្បូងឃ្មុំ ព្រៃវែង ស្វាយរៀង កណ្តាល តាកែវ និងភ្នំពេញ អាចមានភ្លៀងធ្លាក់ជាមួយផ្គររន្ទះ និងខ្យល់កន្ត្រាក់គ្របដណ្តប់លើផ្ទៃដីភាគ៥៥រយ៕ អត្ថបទទាក់ទង ព្យុះទី១៥ ដែលហៀបនឹងកើតឡើង នឹងបន្តធ្វើឱ្យកម្ពុជា មានភ្លៀងដល់ថ្ងៃទី២១ ខែកញ្ញា	ក្រសួងសុខាភិបាល ប្រកាសឱ្យការការពារសុខភាព ត្រៀមបង្ការនិងឆ្លើយតបនឹងគ្រោះទឹកជំនន់ ខណៈកម្ពុជាកំពុងប្រឈមនឹងស្ថានភាពទឹកជំនន់។ ក្រសួងអំពាវនាវឱ្យពលរដ្ឋ យកចិត្តទុកដាក់ ដល់កុមារនិងមនុស្ស ពីការលង់ទឹក សត្វមានពិសចឹក និងឆ្លងជំងឺផ្សេងៗ។
កិច្ចប្រជុំដែលធ្វើឡើងនៅថ្ងៃទី១៩ ខែកញ្ញានេះ ក្រសួងទាំង៣ បានព្រមព្រៀងគ្នាលើគោលការណ៍៣ចំណុច ដើម្បីអភិវឌ្ឍសហគមន៍កសិកម្មទំនើប សហគមន៍កសិករ ក្នុងនោះទី១. រៀបចំលេខាធិការដ្ឋានក្រុមការងារត្រី-វិស័យ ផ្ដោតលើ កសិកម្ម-ទឹក-ជនបទ និងលក្ខខណ្ឌការងារ។ ទី២ ឯកភាពលើលក្ខខណ្ឌវិនិច្ឆ័យរួមសម្រាប់ការកំណត់ទីតាំងក្នុងការចុះអនុវត្តការងាររួមគ្នា ក៏ដូចជា ជំហានបន្ទាប់ដែលបានស្នើឡើងដោយក្រុមការងារត្រី-វិស័យ និងទី៣ គឺចុះវាយតម្លៃបឋមលើទីតាំងមួយចំនួន លក្ខខណ្ឌវិនិច្ឆ័យដែលបានបង្កើតឡើង ដើម្បីជ្រើសរើសទីតាំងមានសក្តានុពលឱ្យស្របតាម មុននឹងឈានទៅបង្កើតផែនការសកម្មភាពរួមគ្នា។ នាឱកាសនោះ លោក ថោង ជេដ្ឋា រដ្ឋមន្ត្រីក្រសួងធនធានទឹក និងឧតុនិយម បានលើកឡើងថា កិច្ចប្រជុំថ្ងៃនេះមានសារសំខាន់ណាស់ ដើម្បីឆ្លើយតបតាមទស្សនវិស័យរបស់រដ្ឋាភិបាល ក្នុងការជំរុញឱ្យមានកិច្ចសហការជិតស្និទ្ធ ព្រមទាំងបង្កើនប្រសិទ្ធភាព សំដៅគាំទ្រដល់ការលើកកម្ពស់ និងកែលម្អជីវភាព សហគមន៍តាមមូលដ្ឋាន ជាពិសេសជួយដល់កម្មវិធីអភិវឌ្ឍន៍រួមគ្នា កសិកម្ម-ទឹក-ជនបទ រួមទាំងប្រជាពលរដ្ឋ នៅតាមមូលដ្ឋានឱ្យទទួលបានអត្ថប្រយោជន៍ជាអតិបរមា ដោយមានការគាំទ្រពីអាជ្ញាធរមូលដ្ឋាន។ លោក ឌិត ទីណា រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទ បង្ហាញភាពជឿជាក់ថា ការចាប់ផ្ដើម និងដំណើរការរបស់ក្រុមការងារត្រី-វិស័យ(កសិកម្ម-ទឹក-ជនបទ) ដែលជា ការចាប់ផ្តើមប្រកបដោយភាពជឿជាក់ និងទំនុកចិត្តដែលជាបច្ច័យនាំដល់ការសហការយ៉ាងជិតស្និទ្ធរបស់ក្រសួង ទាំង៣ ដើម្បីជួយដល់សហគមន៍កសិកម្មទំនើប សហគមន៍កសិករប្រើប្រាស់ទឹក និងភូមិគំរូ ឱ្យមានថាមពល និងផលិតភាពកាន់តែប្រសើរឡើងបន្ថែមទៀត។ ចំណែក លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ បានប្ដេជ្ញាប្រឹងប្រែងធ្វើឱ្យគំនិតផ្តួចផ្តើមរបស់ក្រសួងទាំង៣ លេចចេញជាផ្លែផ្កា តាមរយៈការអនុវត្តការងាររួមគ្នាប្រកបដោយការសម្របសម្រួល សហថាមភាព និងបរិយាបន្ន៕	ក្រសួងកសិកម្ម រុក្ខាប្រមាញ់ និងនេសាទ, ក្រសួងធនធានទឹក និងឧតុនិយម និងក្រសួងអភិវឌ្ឍន៍ជនបទ បានបើកកិច្ចប្រជុំអន្តរក្រសួងលើកទី២ ស្ដីពីការសម្របសម្រួលការអនុវត្តកម្មវិធីនយោបាយ និងសកម្មភាពដែលពាក់ព័ន្ធ នឹងសហគមន៍កសិកម្មទំនើប សហគមន៍កសិករប្រើប្រាស់ទឹក និងភូមិគំរូ។
ដើម្បីជ្រាបច្បាស់សូមលោកអ្នកទស្សនាវីដេអូខាងក្រោមដូចតទៅ៖ ផ្ទាំងទស្សនីយភាពនេះ បានបង្ហាញពីពពួកប្រេតជាច្រើនប្រភេទ និងទណ្ឌកម្មលើពពួកប្រេតដែលបានសាងអំពើបាប ក្នុងនោះមានអ្នកទោសសម្លាប់គេ អ្នកផឹកស្រា អ្នកជល់មាន់ អ្នកលេងល្បែង អ្នកយកដីគេ អ្នកធ្វើបាបម៉ែឪ ជាដើម។ ព្រះតេជគុណ យឹម រស្មី បានមានសង្ឃដីកាបន្ថែមថា ការសម្ដែងនេះធ្វើឡើងក្នុងគោលបំណងផ្ដល់ជាសារអប់រំ និងរំលឹកស្មារតីដល់ពុទ្ធបរិស័ទអំពីអំពើបុណ្យ បាប និងសាងអំពើល្អ។ «នេះជាឆន្ទះចង់ចែករំលែកអ្វីដែលក្រុមយុវជនបានយល់ដឹងហើយចែករំលែកឱ្យប្រជាពលរដ្ឋបានឃើញពីបាបកម្មថាពិតជាមានមែន និងមានទោសទណ្ឌបែបហ្នឹង។ ហើយម៉្យាងដើម្បីឱ្យពុទ្ធបរិស័ទឃើញហើយសង្វេគ លះបង់អំពើអាក្រក់សាងអំពើល្អជាដើម»។ នេះជាសង្ឃដីការបស់ព្រះចៅអធិការវត្តភូមិថ្មី។ បើតាមព្រះតេជគុណ យឹម រស្មី នេះជាឆ្នាំដំបូងដែលវត្តភូមិថ្មី បានរៀបចំការសម្ដែងនេះឡើង ដោយសារមានការស្ម័គ្រចិត្តសម្ដែងពីក្រុមយុវជនពុទ្ធបរិស័ទដែលមានលំនៅជិតៗវត្ត។ ព្រះតេជគុណ យឹម រស្មី មានសង្ឃដីកាដូច្នេះ៖ « នៅក្នុងវត្តរៀបចំតែថ្ងៃសៅរ៍អាទិត្យ និងថ្ងៃភ្ជុំធំ ដោយសារតែពួកគាត់រវល់ដែរ ពួកគាត់សុទ្ធតែជាអ្នកស្ម័គ្រចិត្តមិនមែនវត្តទៅជួលឱ្យគាត់មកសម្ដែងទេ។ យើងទើបតែដាក់សម្ដែងក្នុងឆ្នាំនេះទេ ដោយសារក្រុមស្ម័គ្រចិត្តគាត់សម្ដែង ដើម្បីឱ្យប្រជាពលរដ្ឋដែលគាត់បានអញ្ជើញមកវត្ត បានទស្សនានូវរូបភាពដែលពាក់ព័ន្ធជាមួយមានការសម្ដែងជាប្រេត។ ម្យ៉ាងរដូវនេះ ជារដូវកាន់បិណ្ឌ និងភ្ជុំបិណ្ឌផង»៕	វត្តភូមិថ្មី ក្នុងស្រុកអង្គស្នួល ខេត្តកណ្ដាល បានរៀបចំការសម្ដែងពីពពួកប្រេត នៅថ្ងៃកាន់បិណ្ឌ និងពិធីបុណ្យភ្ជុំបិណ្ឌ ដើម្បីដាស់ស្មារតីពុទ្ធបរិស័ទពីអំពើល្អនិងអាក្រក់។ ព្រះតេជគុណ យឹម រស្មី ព្រះចៅអធិការវត្តភូមិថ្មី បានមានសង្ឃដីកាថា ការសម្ដែងនេះ ធ្វើឡើងតែថ្ងៃសៅរ៍ អាទិត្យ និងថ្ងៃភ្ជុំធំប៉ុណ្ណោះ។
លោកស្រី ជា សិរី ទេសាភិបាលធនាគារជាតិនៃកម្ពុជា និង លោក Abdul Rasheed Ghaffour ទេសាភិបាលធនាគារកណ្តាលម៉ាឡេស៊ី ប្រកាសដាក់ឱ្យដំណើរការជាផ្លូវការនូវគម្រោងទូទាត់ឆ្លងដែនតាមឃ្យូអរកូត (QR Code) រវាងប្រទេសទាំងពីរនាព្រឹកថ្ងៃទី១៩ ខែកញ្ញា។ ក្នុងដំណាក់កាលទី១នៃគម្រោងទូទាត់ឆ្លងដែនតាមឃ្យូអរកូតនេះ គឺពលរដ្ឋខ្មែរ អាចប្រើប្រាស់ប្រាក់រៀលពីកម្មវិធីទូទាត់បាគង និងកម្មវិធីធនាគារចល័តរបស់ធនាគារ មេយប៊ែ ស្កេន និងទូទាត់ប្រាក់ទៅកាន់ទីតាំង ពាណិជ្ជករជាង២លានកន្លែងនៅប្រទេសម៉ាឡេស៊ីដែលបង្ហាញឃ្យូអរកូត DuitNow QR។ DuitNow QR ជាប្រព័ន្ធឃ្យូអរកូតថ្នាក់ជាតិរបស់ប្រទេសម៉ាឡេស៊ី ដែលត្រូវបានប្រើប្រាស់ទូលំទូលាយ នៅតាមភោជនីយដ្ឋាន ផ្សារទំនើប មន្ទីរពេទ្យ និងកន្លែងលក់ដូរផ្សេងៗ។ ដូច្នេះចាប់ពីពេលនេះតទៅ ពលរដ្ឋខ្មែរដែលមានគណនីធនាគារជាប្រាក់រៀល គឺអាចប្រើប្រាស់កម្មវិធីទូទាត់បាគង (Bakong) និង ដើម្បីស្កេន និងទូទាត់ប្រាក់នៅក្នុងប្រទេសម៉ាឡេស៊ីបានដោយពុំចាំបាច់ប្រើប្រាស់សាច់ប្រាក់ឡើយ។ អត្ថបទទាក់ទង មានគណនីប្រាក់រៀលដោយស្វ័យប្រវត្តិ? ទេសាភិបាលធនាគារជាតិពន្យល់ថា ជារឿងល្អ លោកស្រី ជា សិរី បានបញ្ជាក់ថា ៖ « ប្រជាជនកម្ពុជាដែលមានគណនីជាប្រាក់រៀល អាចស្កេនទូទាត់ ដោយប្រើប្រាស់រៀលខ្មែរ ជារូបិយប័ណ្ណគោល ខណៈរូបិយប័ណ្ណទូទាត់ គឺជា រីងហ្គីតម៉ាឡេស៊ី។ គម្រោងទូទាត់ឆ្លងដែននេះ នឹងផ្តល់នូវភាពងាយស្រួល រហ័ស និងសុវត្ថិភាពសម្រាប់ប្រជាជនកម្ពុជា ក្នុងការធ្វើប្រតិបត្តិការទូទាត់ឆ្លងដែន នៅពេលធ្វើដំណើរទៅកាន់ប្រទេសម៉ាឡេស៊ី»។ លោកស្រី ជា សិរី ទេសាភិបាលធនាគារជាតិនៃកម្ពុជា។ រូបថត៖ NBC គម្រោងទូទាត់ឆ្លងដែននេះ ដើរតួនាទីយ៉ាងសំខាន់ ក្នុងការជំរុញសកម្មភាពពាណិជ្ជកម្ម និងបរិយាបន្នហិរញ្ញវត្ថុ រវាងកម្ពុជានិងម៉ាឡេស៊ី។ ការណ៍នេះបានបង្ហាញពីជំហានដ៏សំខាន់ ឆ្ពោះទៅសម្រេចបាននូវចក្ខុវិស័យនៃសហគមន៍សេដ្ឋកិច្ចអាស៊ាន លើការតភ្ជាប់ប្រព័ន្ធទូទាត់រាយ ដែលមានភាពរហ័ស ប្រសិទ្ធភាព និងសុវត្ថិភាព និងដែលត្រូវបានតភ្ជាប់ទូទាំងតំបន់។ ធនាគារជាតិនៃកម្ពុជា សម្រេចបាននូវកិច្ចសហប្រតិបត្តិការទូទាត់សងប្រាក់ឆ្លងដែនតាម QR-Code ជាមួយប្រទេសម៉ាឡេស៊ី ក៏ដើម្បីជំរុញការប្រើប្រាស់ប្រាក់រៀលរបស់កម្ពុជា និងរីងហ្គីតរបស់ម៉ាឡេស៊ី ឱ្យមានលក្ខណៈកាន់តែទូលំទូលាយនៅក្នុងប្រទេសទាំងពីរ។ បើតាមលោកស្រីទេសាភិបាលធនាគារជាតិ កិច្ចសហប្រតិបត្តិការនេះ នឹងជួយសម្រួលការទូទាត់របស់ពលរដ្ឋរវាងម៉ាឡេស៊ី និងកម្ពុជា ឱ្យកាន់តែប្រសើរ និងមិនខាតបង់នូវអត្រាប្តូរប្រាក់។ ចំណុចសំខាន់នៃកិច្ចសហប្រតិបត្តិការនេះ ក៏ដូចជាកិច្ចសហប្រតិបត្តិនានាផ្សេងទៀត ដែលធនាគារជាតិបានធ្វើកន្លងមកជាមួយប្រទេសជិតខាង គឺការជំរុញការប្រើប្រាស់ប្រាក់រៀល។ កន្លងមកលោកស្រី ជា សិរី បានបញ្ជាក់ថា៖ «ដើម្បីទទួលបានអត្ថប្រយោជន៍ពីកិច្ចសហប្រតិបត្តិការទូទាត់សងប្រាក់ឆ្លងដែនជាប្រទេសដៃគូនានា ទាល់តែពលរដ្ឋកម្ពុជាទៅស្រុកគេ គឺមានគណនីជាលុយរៀល ទើបអាចចាយតាមប្រព័ន្ធKHQR Code នៅម៉ាឡេស៊ី ឬ នៅចិន ឬនៅថៃបាន ហើយដល់ពេលគេមកខ្មែរវិញ អាជីវករយើង គឺត្រូវតែមាន QR Code ជាលុយរៀល ដើម្បីឱ្យគេទូទាត់ពីលុយប្រចាំប្រទេសគេមកជាលុយរៀល។ អ៊ីចឹង! ខាងប្រទេសគេ គឺគេជំរុញការប្រើប្រាស់លុយនៅស្រុកគេ ហើយខាងខ្មែរយើងក៏ជំរុញការប្រើប្រាស់លុយរៀលនៅក្នុងស្រុកយើង ផងដែរ»។ បន្ទាប់ពីកិច្ចសហប្រតិបត្តិការនេះជោគជ័យ អាចជួយបានមួយផ្នែកទៀត ទៅលើវិស័យទេសចរណ៍របស់កម្ពុជា តាមរយៈភាពងាយស្រួលទូទាត់លើថ្លៃទំនិញនិងសេវាកម្មនានា តាមប្រព័ន្ធឌីជីថលនេះ។ សម្រាប់ដំណាក់កាលបន្ទាប់ ប្រជាជនមកពីប្រទេសម៉ាឡេស៊ី នឹងអាចទូទាត់ទំនិញ និងសេវាទៅកាន់ពាណិជ្ជករនៅកម្ពុជាបាន ដោយស្កេន KRQR Code តាមរយៈការប្រើប្រាស់កម្មវិធីធនាគារចល័ត។ គួររំលឹកថា ក្រៅពីម៉ាឡេស៊ី កម្ពុជាក៏កំពុងអនុវត្តនូវប្រតិបត្តិការទូទាត់ឆ្លងដែនតាមប្រព័ន្ធ QR Code ប្រកបដោយភាពជោគជ័យ ជាមួយប្រទេស ថៃ វៀតណាម ឡាវ ក្រុមហ៊ុន UnionPay International របស់ប្រទេសចិន និងប្រទេសកូរ៉េខាងត្បូង។ កម្ពុជា នឹងបន្តពង្រីកកិច្ចសហប្រតិបត្តិការនេះជាមួយប្រទេសក្នុងនិងក្រៅតំបន់ផ្សេងៗផងដែរ។ ដូចជា៖ ជប៉ុន ឥណ្ឌា និងសិង្ហបុរី...ជាដើម៕	ភ្នំពេញ៖ ពលរដ្ឋដែលមានគណនីធនាគារជា«ប្រាក់រៀល» គឺអាចប្រើប្រាស់ ឬទូទាត់ថ្លៃទំនិញ-សេវាកម្មនានានៅប្រទេសម៉ាឡេស៊ីបានយ៉ាងងាយស្រួលតាមរយៈការស្កេនឃ្យូអរកូត DuitNow QR ដែលជាឃ្យូអរកូតថ្នាក់ជាតិរបស់ប្រទេសនេះ។ ប្រតិបត្តិនេះត្រូវបានប្រកាសអនុវត្តជាផ្លូវការចាប់ថ្ងៃទី១៩ ខែកញ្ញា នេះតទៅ។
គ្រាប់បាល់ជ័យជម្នះរបស់កូរ៉េខាងជើង ធ្វើបានដោយកីឡាការិនី Choe Il-son នៅពាក់កណ្តាលវគ្គទីមួយ សមល្មមជួយដល់ក្រុមយកឈ្នះលើក្រុមនារីអាម៉េរិក នៅក្នុងកីឡដ្ឋាន Pascual Guerrero ក្នុងទីក្រុង Cali ប្រទេសកូឡុំប៊ី។ កីឡាការិនី Il-son ក៏ជាកីឡាការិនីម្នាក់ ឈរក្នុងបញ្ជីឈ្មោះកីឡាការិនីស៊ុតបញ្ចូលទីច្រើនក្នុងព្រឹត្តិការណ៍ចំនួន ៥គ្រាប់។ ជ័យជម្នះលើក្រុមអាម៉េរិក បានជួយកូរ៉េជើងដែលជាម្ចាស់ជើងឯក U20 Womens World Cup ២សម័យ ឈានទៅកាន់វគ្គផ្តាច់ព្រ័ត្រលើកទី៤ ក្នុងប្រវត្តិសាស្ត្ររបស់ពួកគេ ចាប់តំងពីបង្ហាញខ្លួនដំបូងក្នុងឆ្នាំ ២០០៦។ កូរ៉េខាងជើងធ្លាប់ក្លាយជាជើងឯកឆ្នាំ ២០០៦ និង ២០១៦ ហើយជាជើងឯករងក្នុងឆ្នាំ ២០០៨។ ដោយឡែក ជប៉ុនដែលនឹងត្រូវតទល់ក្រុមនារីកូរ៉េខាងជើង បានទម្លាក់ក្រុមនារីហូឡង់ ក្នុងលទ្ធផល ២-០ ក្នុងវគ្គពាក់កណ្តាលផ្តាច់ព្រ័ត្រ ថ្ងៃទី១៨ ខែកញ្ញា។ គ្រាប់បាល់ជ័យជម្នះទាំងពីរគ្រាប់ធ្វើបានដោយកីឡាការិនី Manaka Matsukubo។ ការប្រកួតដណ្តើមចំណាត់ថ្នាក់លេខ ៣ រវាងក្រុមនារីអាម៉េរិក ទល់នឹងក្រុមនារីហូឡង់ នឹងត្រូវធ្វើឡើងនៅថ្ងៃទី២១ ខែកញ្ញា មុនពេលការប្រកួតវគ្គផ្តាច់ព្រ័ត្ររវាងក្រុមនារីកូរ៉េខាងជើង ជាមួយជប៉ុន នៅថ្ងៃទី២២ ខែកញ្ញា៕	ក្រុមបាល់ទាត់នារីអាយុក្រោម ២០ឆ្នាំ កូរ៉េខាងជើង បានផ្តួលក្រុមនារីអាយុក្រោម ២០ឆ្នាំ អាម៉េរិក លទ្ធផលការប្រកួត ១-០ ក្នុងវគ្គពាក់កណ្តាលផ្តាច់ព្រ័ត្រពានរង្វាន់ U20 Womens World Cup 2024 ដើម្បីឡើងទៅជួបជប៉ុននៅវគ្គផ្តាច់ព្រ័ត្រ។ ជប៉ុនផ្តួលហូឡង់លទ្ធផល ២-០ នៅវគ្គពាក់កណ្តាលផ្តាច់ព្រ័ត្រ។
សម្តេច ហ៊ុន សែន បានសរសេរដូច្នេះ៖«មកដល់ពេលនេះ អាកាសយានដ្ឋានអន្តរជាតិតេជោ ដែលជាអាកាសយានដ្ឋានអន្តរជាតិលំដាប់4Fថ្មី ដ៏ធំមួយទៀតរបស់កម្ពុជាបានសាងសង់ជិតរួចរាល់ដំណាក់កាលទី១ហើយ ហើយគ្រោងនឹងដាក់ឲ្យប្រើប្រាស់ជាផ្លូវការនៅដំណាក់កាលទី១នេះនៅឆមាសទី១ ឆ្នាំ២០២៥។»។ កន្លងមក លោក ស៊ីន ចាន់សិរីវុត្ថា អ្នកនាំពាក្យរដ្ឋលេខាធិការអាកាសចរស៊ីវិល ធ្លាប់បញ្ជាក់ប្រាប់សារព័ត៌មានថ្មីៗថា តាមគម្រោងព្រលានយន្តហោះនេះ នឹងបញ្ចប់ការសាងសង់ដំណាក់កាលទី១ នៅចុងឆ្នាំ២០២៤នេះ។ គួរកត់សម្គាល់ថា កាលពីថ្ងៃទី៨-១២ ខែកញ្ញាសប្តាហ៍មុននេះ អាកាសយានដ្ឋានអន្តរជាតិថ្មីលំដាប់ 4Fនេះ បានដំណើរការហោះហើរសាកល្បង ដើម្បីពិនិត្យមើលផ្នែកបច្ចេកទេស និងឧបករណ៍ចាំបាច់មួយចំនួន ដែលបំពាក់រួច ដូចជាប្រព័ន្ធបញ្ជាចរាចរណ៍ដែនអាកាស, ប្រព័ន្ធឧបករណ៍ចុះចត, ឧបករណ៍នាំផ្លូវអាកាស, ប្រព័ន្ធរ៉ាដា និងប្រព័ន្ធវិទ្យុទាក់ទងជាដើម។ ព្រលានយន្តហោះអន្តរជាតិភ្នំពេញថ្មីនេះ ត្រូវបានសាងសង់នៅលើទំហំផ្ទៃដីជាង ២ ៦០០ហិកតា ក្នុងទឹកប្រាក់ជាង ១ ៥០០លានដុល្លារ។ ក្នុងនោះរដ្ឋាភិបាលកម្ពុជា មានភាគហ៊ុន១០ភាគរយ ចំណែកក្រុមហ៊ុន OCIC ដែលសហការជាមួយក្រុមហ៊ុនចិន មានភាគហ៊ុនចំនួន៩០ភាគរយ។ ក្រៅពីក្រុមហ៊ុនចិន អាកាសយានដ្ឋានថ្មីនេះ ក៏មានក្រុមហ៊ុនចម្រុះពី បណ្តាប្រទេសដៃគូអភិវឌ្ឍន៍នានា ចូលរួមសាងសង់ដែរ ដែលរួមមានប្រទេសកាណាដា អង់គ្លេស បារាំង សិង្ហបុរី និងកូរ៉េខាងត្បូង៕ អត្ថបទទាក់ទង ព្រលានយន្តហោះអន្តរជាតិតេជោ ដំណើរការហោះហើរសាកល្បងដល់ថ្ងៃទី១២កញ្ញា	កម្ពុជា គ្រោងដាក់ឱ្យដំណើរការអាកាសយានដ្ឋានអន្តរជាតិតេជោ ដំណាក់កាលទី១ ក្នុងឆមាសទី១ ឆ្នាំ២០២៥ ខណៈដំណើរការសាងសង់ដំណាក់កាលដំបូងនេះ ជិតរួចរាល់ហើយ។ នៅថ្ងៃទី១៩ ខែកញ្ញានេះ សម្តេច ហ៊ុន សែន ប្រធានព្រឹទ្ធសភា ក៏បានសាទរនឹងសមិទ្ធផលថ្មីនេះដែរ នៅទំព័រហ្វេសប៊ុករបស់ខ្លួនដែរ។
មុនមកដល់កម្ពុជា Plastic Odyssey បានធ្វើដំណើរផ្សព្វផ្សាយអំពីបេសសកម្មរបស់ខ្លួនជុំវិញពិភពលោករយៈពេល២ឆ្នាំមកហើយ ដោយចាប់ផ្ដើមពីប្រទេសបារាំង ឆ្លងកាត់ទៅ អឺរ៉ុប អាហ្រ្វិក និងអាស៊ី ដែលចាប់ផ្ដើមពីប្រទេជប៉ុន មកឥណ្ឌូណេស៊ី និងសិង្ហបុរី។ ក្នុងជំនួបជាមួយក្រុមការងារកប៉ាល់ Plastic Odyssey កាលពីថ្ងៃទី១១ កញ្ញា លោក អ៊ាង សុផល្លែត រដ្ឋមន្រ្តីក្រសួងបរិស្ថាន បានលើកឡើងថា ការប្រមូលទុកដាក់សំរាមឱ្យបានត្រឹមត្រូវ ជាពិសេសសំណល់ប្លាស្ទិក មិនត្រឹមតែធ្វើឱ្យបរិស្ថានស្អាត ទីសាធារណៈមានសោភ័ណភាពប៉ុណ្ណោះទេ ថែមទាំងធ្វើឱ្យពលរដ្ឋមានសុខភាពល្អ។ ដូច្នេះ វត្តមានកប៉ាល់ Plastic Odyssey នៅកម្ពុជាពេលនេះ បានរួមចំណែកផ្សព្វផ្សាយអំពីបញ្ហាប្លាស្ទិកបង្កគ្រោះថ្នាក់ដល់សុខភាព, អាយុជីវិត និងបរិស្ថានទាំងមូល។ ជាពិសេស ជួយជំរុញពលរដ្ឋ ឱ្យចេះកែច្នៃប្លាស្ទិក ធ្វើជាសម្ភារប្រើប្រាស់ផ្សេងៗ ជាជាងយកទៅបោះចោល។ សូមបញ្ជាក់ថា ក្រសួងបរិស្ថានបានដាក់ចេញយុទ្ធនាការ «ថ្ងៃនេះ ខ្ញុំមិនប្រើថង់ប្លាស្ទិកទេ» កាលពីថ្ងៃទី១ ខែកញ្ញា ឆ្នាំ២០២៣។ រហូតដល់ពេលនេះ មានការចូលរួមពីសិស្សានុសិស្ស ព្រះសង្ឃ កម្មករ កម្មការិនី មន្រ្តីរាជការ កងកម្លាំងប្រដាប់អាវុធ និងប្រជាជន ជាង៩,៥លាន នាក់នៅទូទាំងប្រទេសកម្ពុជា។ បន្ទាប់មកយុទ្ធនាការ «កម្ពុជាស្អាត ខ្មែរធ្វើបាន» ដោយសុំឱ្យសិស្សានុសិស្ស ពលរដ្ឋមួយភូមិ ឬមួយឃុំ ឬមួយស្រុក ឬមួយខេត្ត ចេញមកទាំងអស់គ្នារើសសំរាមជុំវិញបរិវេណផ្ទះ សាលារៀន វត្តអារាម និងតាមទីសាធារណៈចំនួន១៥នាទី ក្នុង១ថ្ងៃ ក្នុង១សប្តាហ៍ ដោយប្រមូលទុកដាក់សំរាមឱ្យបានត្រឹមត្រូវ។ យុទ្ធនាការនេះមានពលរដ្ឋចូលរួមជាង២,៥លាននាក់។ លើសពីនេះ ក្រសួងបរិស្ថាននឹងបន្តយុទ្ធនាការជំហានទី៣ គឺការញែក និងទុកដាក់សំរាមឱ្យបានត្រឹមត្រូវ ដែលនឹងបង្ហាញពីការតាំងចិត្ត និងការកែប្រែទម្លាប់របស់ពលរដ្ឋទូទាំងប្រទេស ក្នុងចូលរួមទប់ស្កាត់ការប្រើប្រាស់ និងបោះចោលថង់ប្លាស្ទិកឱ្យបានជោគជ័យ៕	កប៉ាល់ Plastic Odyssey បានចូលចតនៅទីក្រុងភ្នំពេញរយៈពេល១៣ថ្ងៃ ដើម្បីផ្សព្វផ្សាយអំពីប្រយុទ្ធប្រឆាំងនឹងការបំពុលប្លាស្ទិក។ បេសសកម្មរបស់កប៉ាល់មួយនេះ គឺស្របតាមទិសដៅរបស់រដ្ឋាភិបាលកម្ពុជាក្នុងការកាត់បន្ថយការប្រើប្រាស់ប្លាស្ទិកតាមមូលដ្ឋាន និងដោះស្រាយការបំពុលនៅតាមទន្លេមេគង្គ។
ធុរកិច្ចកូរ៉េកំពុងវិនិយោគយ៉ាងច្រើននៅអាម៉េរិក ក្នុងបរិបទដែលរដ្ឋបាលរបស់ប្រធានាធិបតីអាម៉េរិក ចូ បៃឌិន ណែនាំគោលនយោបាយគាំទ្រជាបន្តបន្ទាប់សម្រាប់ក្រុមហ៊ុនផលិតបច្ចេកវិទ្យាខ្ពស់ៗ។ យោងតាមទិន្នន័យពីសន្និសីទអង្គការសហប្រជាជាតិស្តីពីពាណិជ្ជកម្ម និងការអភិវឌ្ឍន៍ (UNCTAD) ដើមទុនសរុបដែលបានអនុម័តសម្រាប់ការវិនិយោគនៅអាម៉េរិកដោយធុរកិច្ចកូរ៉េនៅឆ្នាំ២០២៣ នឹងកើនឡើងដល់ ២១,៥ពាន់លានដុល្លារ ដែលជាចំនួនខ្ពស់បំផុតក្នុងចំណោមប្រទេស និងតំបន់វិនិយោគធំបំផុតរបស់ពិភពលោក។ តាមទិន្នន័យនោះ កូរ៉េខាងត្បូងវ៉ាដាច់តៃវ៉ាន់ ដែលជាអ្នកវិនិយោគធំជាងគេក្នុងឆ្នាំ២០២២។ ឆ្នាំ២០២៣ ជាលើកទីមួយក្នុងរយៈពេលជិតមួយទសវត្សរ៍ ដែលកូរ៉េខាងត្បូងជាប់ចំណាត់ថ្នាក់លេខ១ ផ្អែកលើដើមទុនដែលវិនិយោគនៅអាម៉េរិក ក្នុងបរិបទនៃការធ្លាក់ចុះយ៉ាងខ្លាំងនៃការវិនិយោគរបស់ចិន។ ក្នុងឆ្នាំ២០១៤ ចិនជាអ្នកវិនិយោគធំជាងគេនៅអាម៉េរិក ប៉ុន្តែបានជាប់ចំណាត់ថ្នាក់ទី៨ ក្នុងឆ្នាំ២០២៣ ជាមួយនឹងដើមទុនវិនិយោគដែលបានប្រកាសធ្លាក់ចុះជាង ៣០ភាគរយ។ ទោះបីជាជាក្លាយអ្នកវិនិយោគធំជាងគេនៅអាម៉េរិក ក៏ដើមទុនវិនិយោគរបស់កូរ៉េខាងត្បូងកាលពីឆ្នាំមុនបានថយចុះ ១១ភាគរយបើធៀបនឹងឆ្នាំ២០២២។ ទោះជាយ៉ាងណាក៏ដោយ ចំនួនគម្រោងកើនឡើង ៥០ភាគរយ ដល់ប្រមាណ ៩០គម្រោង។ «អាម៉េរិកមិនចង់បានដើមទុនពីចិនទៀតទេ»។ លោក Chihwan Kim នាយកក្រុមហ៊ុនផ្គត់ផ្គង់គ្រឿងបន្លាស់រថយន្តកូរ៉េ Samkee បានប្រាប់កាសែត Financial Times បែបនេះ។ កាលពីឆ្នាំមុន Samkee បានបណ្តាក់ទុនចំនួន ១២៨លានដុល្លារ ដើម្បីបើករោងចក្រដំបូងរបស់ខ្លួននៅអាម៉េរិក ដែលមានទីតាំងនៅទីក្រុង Tuskegee រដ្ឋ Alabama ។ ក្រាហ្វិកបង្ហាញទុនវិយោគតាមប្រទេសនៅអាម៉េរិក ។ រូបភាព ៖ Financial Times កំណើននៃដើមទុនវិនិយោគរបស់កូរ៉េខាងត្បូងនៅអាម៉េរិកក្នុងប៉ុន្មានឆ្នាំថ្មីៗនេះ បានមកពីគោលនយោបាយអនុគ្រោះតាមរយៈច្បាប់ពាក់ព័ន្ធបន្ទះឈីបដែលបានចុះហត្ថលេខាដោយលោក ដូណាល់ ត្រាំ ក្នុងខែកញ្ញាឆ្នាំ២០២២ ។ ច្បាប់នេះផ្តល់ឥណទានពន្ធ ប្រាក់កម្ចី និងជំនួយឥតសំណងរាប់រយពាន់លានដុល្លារដល់ក្រុមហ៊ុនបន្ទះឈីប និងថាមពលស្អាត រួមទាំងបន្ទះស្រូបពន្លឺព្រះអាទិត្យ និងរថយន្តអគ្គិសនី ដែលបើករោងចក្រផលិតនៅអាម៉េរិកដោយកាត់បន្ថយការពឹងផ្អែកនៅចិន។ លើសពីនេះ ច្បាប់កាត់បន្ថយអតិផរណា (IRA) បានចុះហត្ថលេខាលើច្បាប់ក្នុងខែសីហា ឆ្នាំ២០២២ ផ្តល់ឥណទានពន្ធចំនួន ៧៥០០ដុល្លារដល់អ្នកទិញរថយន្តអគ្គិសនីដែលដំឡើងនៅអាម៉េរិកខាងជើង។ យោងតាមទិន្នន័យពី fDi Markets ច្រើនជាង ៣០ភាគរយនៃគម្រោងកូរ៉េខាងត្បូងដែលបានប្រកាសនៅអាម៉េរិកកាលពីឆ្នាំមុនគឺនៅក្នុងវិស័យរថយន្ត ឬអេឡិចត្រូនិច។ ភាពតានតឹងរវាងក្រុងវ៉ាស៊ីនតោន និងក្រុងប៉េកាំងក៏បានដាក់សម្ពាធលើក្រុមហ៊ុនកូរ៉េខាងត្បូងក្នុងការកម្រិតប្រតិបត្តិការនៅចិន និងពង្រីកខ្លួនដល់អាម៉េរិក។ ច្បាប់ពាក់ព័ន្ធបន្ទះឈីប និងឧបករណ៍វិទ្យាសាស្រ្តមានបទប្បញ្ញត្តិមួយចំនួនលើការវិនិយោគបរទេស ដូចជាការដាក់កម្រិតលើគម្រោងពង្រីកផលិតកម្ម និងសកម្មភាពផ្តល់អាជ្ញាប័ណ្ណបច្ចេកវិទ្យានៅចិន និង ស្ថាប័នបរទេសដែលមានការមិនទុកចិត្ត។ ច្រើនជាង ៥០ភាគរយ នៃដើមទុនវិនិយោគរបស់កូរ៉េខាងត្បូងនៅបរទេសកាលពីឆ្នាំមុនគឺនៅអាម៉េរិក កើនឡើង ១៨ភាគរយធៀបនឹងឆ្នាំ២០១៩។ ទន្ទឹមនោះ ទុនវិនិយោគកូរ៉េខាងត្បូងនៅចិនមានតិចជាង១ភាគរយ ដែលថយចុះ១១ភាគរយធៀបនឹង ឆ្នាំ២០១៩។ នេះយោងតាមទិន្នន័យពី UNCTAD។ ក្នុងចំណោមគម្រោងកូរ៉េដែលបានប្រកាសនៅអាម៉េរិកកាលពីឆ្នាំមុន គម្រោងធំជាងគេគឺរោងចក្រផលិតបន្ទះស្រូបពន្លឺព្រះអាទិត្យរបស់ Hyundai ដែលមានតម្លៃ ៤,៣ ពាន់លានដុល្លារ ដោយសហការជាមួយ LG Energy Solution ក្នុងរដ្ឋ Georgia។ លើសពីនេះ Samsung SDI និង GM ក៏បានចាប់ដៃគ្នាក្នុងគម្រោងស្រដៀងគ្នានេះ ដែលមានតម្លៃ ៣,៥ពាន់លានដុល្លារនៅក្នុងរដ្ឋ Indiana ៕	កូរ៉េខាងត្បូងបានជាប់ចំណាត់ថ្នាក់លេខ១ ក្នុងការបណ្តាក់ទុនរកស៊ីនៅអាម៉េរិកនៅឆ្នាំ ២០២៣។ នេះជាលើកដំបូងរបស់កូរ៉េខាងត្បូងនាំមុខចិន ក្នុងបរិបទទំនាក់ទំនងទីក្រុងប៉េកាំង និងវ៉ាស៊ីនតោនមានភាពតានតឹង។
ការប្រកួតរបស់ Inter Miami ទល់នឹង Atlanta United គឺជាការប្រកួតទី២ របស់ក្រុមស្ថិតក្នុងរដ្ឋ Florida ចំណោមការប្រកួតចំនួន ៣ ក្នុងសប្តាហ៍នេះ។ Messi លេចវត្តមានជាថ្មីម្តងទៀតជាមួយ Inter Miami ដោយស្ថិតក្នុងនាមជាកីឡាករអង្គុយកៅអីបម្រុង ខណៈការវិលត្រឡប់មកវិញ ក្រោយពេលកីឡាករវ័យ ៣៧ឆ្នាំ ជាពីរបួសដាច់សរសៃក៏ជើង និងបានព្យាបាលរយៈពេលជាង ២ខែរួចមក។ លោក Gerardo Martino ជាគ្រូបង្វឹក Miami បានលើកឡើងថា មូលហេតុដែលដាក់ឱ្យ Messi ស្ថិតនៅកៅអីបម្រុង ព្រោះតែលោកបារម្ភពីបញ្ហារបួសអាចនឹងកើតឡើងវិញ ហើយក៏មិនចង់បង្ខំឱ្យតារាបាល់ទាត់អាហ្សង់ទីនធ្វើការងារធ្ងន់លើទីលាន ក្រោយជាពីរបួស។ ខ្សែប្រយុទ្ធ Messi បានចូលលេងក្នុងការប្រកួតក្នុងកីឡដ្ឋាន Mercedes-Benz ចំពោះមុខអ្នកគាំទ្រប្រមាណ ៦៧,៧៩៥នាក់ នៅនាទី៦១ ដោយប្តូរជាមួយនឹងកីឡាករ Julian Gressel។ កាលពីរដូវកាលមុន Messi ធ្លាប់បានខកខានការប្រកួតទល់នឹងក្រុម Atlanta United នេះម្តងរួចមកហើយ កាលនោះអ្នកគាំទ្រប្រមាណ ៧១,៦៣៥នាក់ បង្ហាញការខកចិត្តពេលដែលមិនបានឃើញវត្តមាន Messi។ បើតាមសម្តីរបស់ជំនួយការគ្រូបង្វឹកលោក Javier Morales ក្នុងសន្និសីទកាសែត៖«Messi មើលទៅល្អប្រសើរ តែការប្រកួតយប់នេះក៏មិនមានករណីលើកលែងពេញលេញនោះឡើយ។ រូបគេលេងបានជាង ៣០នាទី ហើយរូបគេមើលទៅលេងដោយភាពសកម្មបំផុត ក្រោយជាពីរបួស រូបគេក៏មានឱកាសស្វែងរកគ្រាប់បាល់ ដូច្នេះវាដូចទៅនឹងពេលដែលរូបគេតែងធ្វើបានល្អសម្រាប់ក្រុមនាពេលកន្លងមក។»។ កាលពីសប្តាហ៍មុន Messi ក៏បានបង្ហាញខ្លួនលើកដំបូងក្នុងការប្រកួតជាមួយនឹងក្រុម Inter Miami ផងដែរ ក្រោយជារបួសដាច់សរសៃកជើង ហើយកីឡាករវ័យ ៣៧ឆ្នាំ ថែមទាំងរកបានគ្រាប់បាល់ចំនួន ២គ្រាប់ និងបញ្ជូនបាល់ ១គ្រាប់ ក្នុងជ័យជម្នះទល់នឹងក្រុម Philadelphia Union។ តារាបាល់ទាត់អាហ្សង់ទីន ដែលបានឈ្នះពានរង្វាន់ Ballon dOr ៨សម័យ មិនបានលេងឱ្យ Inter Miami ចាប់តាំងពីថ្ងៃទី១ ខែមិថុនា មកម្ល៉េះ ព្រោះតែជួបបញ្ហារបួសកជើង អំឡុងការប្រកួតវគ្គផ្តាច់ព្រ័ត្រ Copa America 2024 ពេលអាហ្សង់ទីនយកឈ្នះលើក្រុមកូឡុំប៊ីលទ្ធផល ១-០ កាលថ្ងៃទី១៤ ខែឧសភា។ បច្ចុប្បន្ន Messi រកបានគ្រាប់បាល់ចំនួន ១៤គ្រាប់ និងបញ្ជូនបាល់ ១៤លើក សម្រាប់ Inter Miami រដូវកាលនេះ ទោះជាគេខកខានការប្រកួតចំនួន ១៤ប្រកួត រួចមកក៏ដោយក្តី។ ការប្រកួតបន្ទាប់ Inter Miami នឹងត្រូវធ្វើដំណើរទៅប្រកួតទល់នឹងក្រុម New York City FC នៅថ្ងៃទី២១ ខែកញ្ញា៕	ខ្សែប្រយុទ្ធ Lionel Messi បានវិលត្រឡប់ចូលមកកាន់ការប្រកួតលើទីលានវិញ ជាលើកទី២ ក្រោយជាពីរបួស ដោយបង្ហាញខ្លួន៣០នាទីចុងក្រោយឱ្យ Inter Miami ក្នុងជំនួបស្មើ Atlanta United ក្នុងលទ្ធផល ២-២ ក្នុងការប្រកួតលីគ នាថ្ងៃទី១៨ ខែកញ្ញា។ ចាប់តាំងពីផ្លាស់ទៅ Inter Miami កីឡាករវ័យ ៣៧ឆ្នាំ មិនធ្លាប់បង្ហាញខ្លួនលេងទល់នឹងក្រុម Atlanta United ឡើយ។
ជាមណ្ឌលសុខភាពដែលនៅតំបន់ដាច់ស្រយាល ប៉ុន្តែមណ្ឌលសុខភាពសំរោង ខេត្តពោធិ៍សាត់ អាចផ្ដល់សេវាដ៏ល្អដល់ប្រជាពលរដ្ឋ មិនថាក្រីក្រ ឬធូរធារនោះទេ។ ការផ្ដល់សេវាសាធារណៈដោយឥតលក្ខខណ្ឌ ឱ្យតម្លៃ យកចិត្តទុកដាក់ និងការបម្រើសេវាចេញពីបេះដូង ជាចំណុចសំខាន់រុញឱ្យមណ្ឌលសុខភាពដែលធ្លាប់ជាប់ចំណាត់ថ្នាក់បាតតារាង មកឈរលើកំពូលតារាងនៅទូទាំងប្រទេស។ សូមអញ្ជើញទស្សនាវីដេអូខាងក្រោមដូចតទៅ៖ ទម្រាំទទួលបានជ័យលាភីជាអង្គភាពផ្ដល់សេវាសាធារណៈគំរូ ឆ្នាំ២០២៣ មណ្ឌលសុខភាពសំរោង បានឆ្លងកាត់ការវាយតម្លៃ តាំងពីថ្នាក់ស្រុក ថ្នាក់ខេត្ត និងការចូលរួមប្រឡងប្រណាំងនៅថ្នាក់ជាតិផងដែរ។ ចំពោះជ័យលាភីនេះ លោកស្រី ប៉ែន យុទ្ធា ប្រធានមណ្ឌលសុខភាពសំរោង មិននឹកស្មានថាមណ្ឌលសុខភាពខ្លួនអាចជាប់ចំណាត់ដ៏ល្អ ដែលនាំមកនូវកិត្តិយសដល់មណ្ឌលសុខភាព និងខេត្តពោធិ៍សាត់ទាំងមូល។ «ខ្ញុំគិតថាមណ្ឌលសុខភាពខ្ញុំ គឺជាមណ្ឌលសុខភាពដែលអន់ជាងគេនៅក្នុងខេត្ត។ ខ្ញុំគិតថាការប្រឹងប្រែងរបស់ខ្ញុំ ប្រហែលមិនបានលេខ១ទេ ព្រោះមានគេល្អជាងខ្ញុំ។ ប៉ុន្តែខ្ញុំមានសង្ឃឹមថា អាចជាប់ក្នុងចំណោម១០ តែមិននឹកស្មានជាប់លេខ១ទេ»។ លោកស្រី ប៉ែន យុទ្ធា ប្រធានមណ្ឌលសុខភាពសំរោង លើកឡើងដូច្នេះ។ ការយកចិត្តទុកដាក់ ឱ្យតម្លៃលើការផ្ដល់សេវាជូនប្រជាពលរដ្ឋ បានក្លាយក្តីសង្ឃឹម និងទំនុកចិត្តដល់ប្រជាពលរដ្ឋក្នុងឃុំសំរោង ជាពិសេសប្រជាពលរដ្ឋនៅតំបន់ដាច់ស្រយាលឱ្យមកទទួលសេវានៅមណ្ឌលសំរោង។ លោកស្រី អ៊ុំ ឆរិទ្ធ អ្នកទទួលសេវានៅមណ្ឌលសុខភាពនេះ បានពេញចិត្តនឹងការផ្ដល់សេវារបស់លោកគ្រូអ្នកគ្រូពេទ្យនៅក្នុងមណ្ឌលសុខភាពនេះ មិនថាថ្ងៃ ឬយប់នោះទេ។ «មិនថាអ្នកអត់ប៉ុណ្ណាទេ សូម្បីតែអ្នកអត់មានអីជិះក៏គាត់(ពេទ្យ)អាចទៅយកមកពេទ្យបានទេ»។ នេះជាការរៀបរាប់របស់លោកស្រី អ៊ុំ ឆរិទ្ធ បន្ទាប់ពីសម្រាលកូននៅមណ្ឌលសុខភាពនេះរួច ដោយបន្ថែមថា គ្រូពេទ្យបានយកចិត្តទុកដាក់លើអ្នកជំងឺ ជាពិសេសមានឥរិយាបថថ្លៃថ្នូរ និងរួសរាយរាក់ទាក់។ ទាក់ទងនឹងការប្រកួតប្រជែងនេះ លោកស្រី ប៉ែន យុទ្ធា មិនបានតាំងចិត្តប្រកួតប្រជែងយកឈ្នះចាញ់អ្នកណាម្នាក់ទេ ប៉ុន្តែចង់ធ្វើយ៉ាងណាឱ្យមណ្ឌលសុខភាពល្អ និងតាមស្ដង់ដា ជាពិសេសចង់វាស់សមត្ថភាពរបស់ខ្លួន។ តាមរយៈជ័យលាភីនេះ បាននាំមកនូវកិត្តិយសដល់លោកគ្រូអ្នកគ្រូពេទ្យ និងពលរដ្ឋក្នុងខេត្តពោធិ៍សាត់ទាំងមូល។ ការវាយតម្លៃ និងទទួលស្គាល់អង្គភាពផ្ដល់សេវាសាធារណៈគំរូ ជាការជំរុញ និងលើកកម្ពស់ប្រសិទ្ធភាព និងគុណភាពនៃដំណើរការរបស់អង្គភាពផ្ដល់សេវាសាធារណៈ ពោលគឺការផ្ដល់សេវាឱ្យកាន់តែប្រសើរឡើង។ កម្មវិធីវាយតម្លៃនេះ ជាការផ្តួចផ្តើមរួមគ្នាដោយក្រសួងមុខងារសាធារណៈ និងក្រសួងសេដ្ឋកិច្ច និងហិរញ្ញវត្ថុ ក្នុងគោលបំណងពង្រឹងអភិបាលកិច្ចអង្គភាពផ្តល់សេវាសាធារណៈ និងជាយន្តការបំពេញបន្ថែមក្នុងការពង្រីកភាពជាគំរូនៃការផ្តល់សេវាសាធារណៈ។ សូមបញ្ជាក់ថា មណ្ឌលសុខភាពសំរោង បានបង្កើតឡើងនៅឆ្នាំ១៩៩៦ ដែលមានទីតាំងស្ថិតនៅឃុំសំរោង ស្រុកភ្នំក្រវាញ ខេត្តពោធិ៍សាត់ នៅតាមបណ្តោយផ្លូវជាតិលេខ៥៥។ បច្ចុប្បន្ននេះ មណ្ឌលសុខភាពនេះ មានបេសកកម្មគ្របដណ្ដប់លើភូមិចំនួន១០ ដែលមានមន្ត្រីក្របខណ្ឌចំនួន ១០នាក់ មន្ត្រីស្ម័គ្រចិត្តចំនួន ២ នាក់ និងភ្នាក់ងារអនាម័យ ១នាក់ ដោយប្រើថវិការបស់មណ្ឌលសុខភាពសម្រាប់ជួយឧបត្ថម្ភ៕	ពោធិ៍សាត់៖ ស្ថិតនៅស្រុកភ្នំក្រវាញ ខេត្តពោធិ៍សាត់ មណ្ឌលសុខភាពសំរោង ជាមណ្ឌលសុខភាពមួយ ដែលផ្ដល់ការយកចិត្តទុកដាក់លើការផ្ដល់សេវាសាធារណៈជូនប្រជាពលរដ្ឋ។ តាមរយៈការបម្រើសេវាចេញពីបេះដូង ដែលធ្វើឱ្យអ្នកទទួលសេវាកក់ក្ដៅ បាននាំឱ្យមណ្ឌលសុខភាពសំរោង ក្លាយជាជ័យលាភីលេខ ១ នៃអង្គភាពផ្ដល់សេវាសាធារណៈគំរូ ឆ្នាំ២០២៣ លើវិស័យសុខាភិបាល។
នេះជាការកែសម្រួលសមាសភាពរដ្ឋាភិបាលលើកដំបូងរបស់សម្តេចនាយករដ្ឋមន្ត្រី ហ៊ុន ម៉ាណែត ក្រោយដឹកនាំអណត្តិទី៧ជាង១ឆ្នាំ។ ក្នុងអណត្តិទី៧នេះ លោក ហួត ហាក់ បានឡើងជារដ្ឋមន្ត្រីក្រសួងទំនាក់ទំនងជាមួយរដ្ឋសភា-ព្រឹទ្ធសភា និងអធិការកិច្ច ជំនួសសម្តេច ម៉ែន សំអន។ ផ្អែកតាមសាវតាលើវិស័យអធិការកិច្ច និងភាពចាំបាច់របស់រដ្ឋាភិបាល ក្នុងការប្រគល់តួនាទីលើវិស័យទំនាក់ទំនងជាមួយសភា ព្រឹទ្ធសភាជូនស្ថាប័ននានា រដ្ឋាភិបាលថ្មី ក៏បានសម្រេចប្តូរឈ្មោះក្រសួងទៅជា «ក្រសួងអធិការកិច្ច» វិញ។ សម្តេច ឃួន សុដារី ប្រធានរដ្ឋសភា ដឹកនាំកិច្ចប្រជុំវិសាមញ្ញ និងលើកដៃគាំទ្រសំណើកែសម្រួលសមាសភាពរដ្ឋាភិបាល។ រូបថត រដ្ឋសភា រីឯលោក សុខ សូកេន ដែលកាលពីអណត្តិទី៦ ជារដ្ឋលេខាធិការក្រសួងការបរទេស និងសហប្រតិបត្តិការអន្តរជាតិ បានឡើងជារដ្ឋមន្ត្រីក្រសួងទេសចរណ៍ បន្តពីលោក ថោង ខុន។ លោក ថោង ខុន ដែលកាន់កាប់ក្រសួងទេសចរណ៍ តាំងពីឆ្នាំ១៩៩៨ ឡើងទៅជាទេសរដ្ឋមន្ត្រី ហើយបន្តទទួលបន្ទុកជាប្រធានគណៈកម្មាធិការជាតិអូឡាំពិកកម្ពុជា។ ក្នុងចំណោមក្រសួង-ស្ថាប័នទាំង៣០ រដ្ឋមន្ត្រី៩រូបមានឋានៈស្មើឧបនាយករដ្ឋមន្ត្រី ដែលក្នុងនោះ រួមមាន លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ, លោក ហង់ជួន ណារ៉ុន រដ្ឋមន្ត្រីក្រសួងអប់រំ យុវជន និងកីឡា, លោក សាយ សំអាល់ រដ្ឋមន្ត្រីក្រសួងដែនដីនគរូបនីយកម្ម និងសំណង់, លោក ស សុខា រដ្ឋមន្ត្រីក្រសួងមហាផ្ទៃ, លោក ទៀ សីហា រដ្ឋមន្ត្រីក្រសួងការពារជាតិ, លោក កើត រិទ្ធ រដ្ឋមន្ត្រីក្រសួងយុត្តិធម៌, លោក សុខ ចិន្តាសោភា រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ, លោក វង្សី វិស្សុត រដ្ឋមន្ត្រីទទួលបន្ទុកទីស្តីការគណៈរដ្ឋមន្ត្រី និងលោក ហ៊ុន ម៉ានី រដ្ឋមន្ត្រីក្រសួងមុខងារសាធារណៈ។ សម្តេចនាយករដ្ឋមន្ត្រី ហ៊ុន ម៉ាណែត នាកិច្ចប្រជុំវិសាមញ្ញសភា ព្រឹកថ្ងៃទី២០ ខែកញ្ញា។ រូបថត រដ្ឋសភា ក្រៅពីលោក អូន ព័ន្ធមុនីរ័ត្ន, លោក ហង់ជួន ណារ៉ុន និងលោក កើត រិទ្ធ, រដ្ឋមន្ត្រី៥រូបទៀត បន្តរក្សាតំណែងពីអណត្តិទី៦រួមមាន លោក ម៉ៅ ហាវណ្ណាល់ រដ្ឋមន្ត្រីទទួលបន្ទុករដ្ឋលេខាធិការដ្ឋានអាកាសចរស៊ីវិល, លោកស្រី ភឿង សកុណា រដ្ឋមន្ត្រីក្រសួងវប្បធម៌ និងវិចិត្រសិល្បៈ, លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ និងទូរគមនាគមន៍, លោកស្រី អ៊ឹង កន្ថាផាវី រដ្ឋមន្ត្រីក្រសួងកិច្ចការនារី និងលោក ឌិត ទីណា រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទ។ ខណៈលោក ហួត ហាក់ ក្លាយជារដ្ឋមន្ត្រីក្រសួងទេសចរណ៍, លោក សុខ សូកេន ទៅជារដ្ឋមន្ត្រីក្រសួងអធិការកិច្ច រដ្ឋមន្ត្រីផ្សេងទៀតដែលមិនមានការផ្លាស់ប្តូររួមមាន លោក ឆាយ ឫទ្ធីសែន រដ្ឋមន្ត្រីក្រសួងអភិវឌ្ឍន៍ជនបទ, លោកស្រី ចម និម្មល រដ្ឋមន្ត្រីក្រសួងពាណិជ្ជកម្ម, លោក ហែម វណ្ណឌី រដ្ឋមន្ត្រីក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនាវានុវត្តន៍, លោក កែវ រតនៈ រដ្ឋមន្ត្រីក្រសួងរ៉ែ និងថាមពល, លោក ប៊ុន ត្រឈៃ រដ្ឋមន្ត្រីក្រសួងផែនការ, លោក ជា សុមេធី រដ្ឋមន្ត្រីក្រសួងសង្គមកិច្ច អតីតយុទ្ធជន និងយុវនីតិសម្បទា, លោក អ៊ាង សុផល្លែត ជារដ្ឋមន្ត្រីក្រសួងបរិស្ថាន, លោក ថោ ជេដ្ឋា រដ្ឋមន្ត្រីក្រសួងធនធានទឹក និងឧតុនិយម, លោក នេត្រ ភក្ត្រា រដ្ឋមន្ត្រីក្រសួងព័ត៌មាន, លោក ឈាង រ៉ា រដ្ឋមន្ត្រីក្រសួងសុខាភិបាល, លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន, លោក ចាយ បូរិន រដ្ឋមន្ត្រីក្រសួងធម្មការ និងសាសនា, លោក ហេង សួរ រដ្ឋមន្ត្រីក្រសួងការងារ និងបណ្តុះបណ្តាលវិជ្ជាជីវៈ និងលោក ឡាំ ជា រដ្ឋមន្ត្រីទទួលបន្ទុកលេខាធិការដ្ឋានកិច្ចការព្រំដែន៕	រដ្ឋសភា នាកិច្ចប្រជុំវិសាមញ្ញ ដែលដឹកនាំដោយសម្តេច ឃួន សុដារី នៅព្រឹកថ្ងៃទី២០ ខែកញ្ញា បានអនុម័ត្រគាំទ្រលើការកែសម្រួលសមាសភាពរដ្ឋាភិបាល២រូប ដោយលោក ហួត ហាក់ ទៅកាន់តំណែងជារដ្ឋមន្ត្រីក្រសួងទេសចរណ៍ ហើយលោក សុខ សូកេន ទៅដឹកនាំក្រសួងអធិការកិច្ចវិញ ក្រោមសំឡេងគាំទ្រ ១០៦លើ១០៦។
ការជ្រុះសក់៖ មូលហេតុនិងដំណោះស្រាយ ការជ្រុះសក់គឺជាបាតុភូតធម្មតាមួយ ជាពិសេសក្នុងរដូវផ្លាស់ប្តូរ។ មនុស្សជាច្រើនតែងតែមានអារម្មណ៍ព្រួយបារម្ភនៅពេលដែលពួកគេសម្គាល់ឃើញថាសក់របស់ពួកគេជ្រុះច្រើនជាងធម្មតា។ ពេលវេលានៃការជ្រុះសក់ច្រើនលើសលប់អាចប្រែប្រួលពីមនុស្សម្នាក់ទៅមនុស្សម្នាក់ ហើយអាស្រ័យលើកត្តាជាច្រើនរួមមាន៖ វដ្តជីវិតសក់ សក់នីមួយៗឆ្លងកាត់បីដំណាក់កាល៖ លូតលាស់ សម្រាក និងជ្រុះ។ នៅពេលដែលសក់ជាច្រើនចូលដល់ដំណាក់កាលជ្រុះសក់ក្នុងពេលតែមួយ យើងនឹងមានអារម្មណ៍ថាជ្រុះសក់កាន់តែច្រើន។ កត្តាបរិស្ថាន ការផ្លាស់ប្តូរអាកាសធាតុ សំណើម និងពន្លឺព្រះអាទិត្យអាចជះឥទ្ធិពលអវិជ្ជមានដល់សុខភាពសក់ ដែលនាំឱ្យជ្រុះសក់។ របបអាហារ កង្វះវីតាមីន និងសារធាតុរ៉ែសំខាន់ៗដូចជាជាតិដែក ស័ង្កសី និងប៊ីយ៉ូទីន ក៏អាចរួមចំណែកដល់ស្ថានភាពនេះផងដែរ។ ភាពតានតឹង ភាពតានតឹងយូររំខានដល់អ័រម៉ូន ប៉ះពាល់ដល់វដ្តជីវិតសក់ និងនាំឱ្យជ្រុះសក់។ រោគវិទ្យា ស្ថានភាពដូចជាជំងឺក្រពេញទីរ៉ូអ៊ីត ជំងឺស្បែក psoriasis និងជំងឺប្រព័ន្ធ lupus erythematosus ក៏អាចបណ្តាលឱ្យជ្រុះសក់ផងដែរ។ បែងចែករវាងការជ្រុះសក់តាមរដូវ និងការជ្រុះសក់តាមបែបរោគសាស្ត្រ ក្នុងអំឡុងពេលនៃការផ្លាស់ប្តូររដូវ ជាពិសេសនៅចុងរដូវស្លឹកឈើជ្រុះ និងដើមរដូវរងា ឬចុងនិទាឃរដូវ និងដើមរដូវក្តៅ ការជ្រុះសក់ច្រើនតែកើនឡើង។ នេះអាចបណ្តាលមកពីការប្រែប្រួលអាកាសធាតុភ្លាមៗ ដែលបណ្តាលឱ្យស្បែកក្បាលស្ងួត និងធ្វើឱ្យសក់ងាយនឹងបាក់បែក។ លើសពីនេះ ការប្រែប្រួលអាកាសធាតុក៏អាចធ្វើឱ្យប្រព័ន្ធការពាររាងកាយចុះខ្សោយ ប៉ះពាល់ដល់សុខភាពសក់ផងដែរ។ ការជ្រុះសក់តាមរដូវជាធម្មតានឹងប្រសើរឡើងនៅពេលដែលរាងកាយសម្របខ្លួនទៅនឹងលក្ខខណ្ឌថ្មី។ ទោះជាយ៉ាងណាក៏ដោយ ប្រសិនបើការជ្រុះសក់នៅតែបន្ត នេះអាចជាសញ្ញាបង្ហាញថារាងកាយកំពុងជួបប្រទះបញ្ហាសុខភាពមួយចំនួន។ ជំងឺនៃប្រព័ន្ធ endocrine ការផ្លាស់ប្តូរអ័រម៉ូន ជាពិសេសអ័រម៉ូន androgen អាចនាំឱ្យជ្រុះសក់ ជាទូទៅចំពោះស្ត្រីក្រោយសម្រាល ឬអស់រដូវ និងចំពោះបុរសវ័យកណ្តាល។ ភាពតានតឹងយូរ សម្ពាធពីការងារ ជីវិត និងទំនាក់ទំនងអាចបង្កើនបរិមាណអរម៉ូន cortisol ប៉ះពាល់ដល់វដ្តជីវិតរបស់សក់។ របបអាហារមិនល្អ នៅពេលដែលខ្វះវីតាមីន និងសារធាតុរ៉ែដូចជា ជាតិដែក ស័ង្កសី និង biotin សក់ងាយនឹងចុះខ្សោយ និងបាត់បង់។ ជំងឺមួយចំនួន ជំងឺដូចជាជំងឺក្រពេញទីរ៉ូអ៊ីត ជំងឺលុយពីស និងភាពស្លេកស្លាំងក៏អាចបណ្តាលឱ្យជ្រុះសក់ផងដែរ។ ផលប៉ះពាល់នៃថ្នាំ ថ្នាំមួយចំនួនដូចជាថ្នាំមហារីក ឬថ្នាំប្រឆាំងនឹងជំងឺធ្លាក់ទឹកចិត្តអាចបណ្តាលឱ្យជ្រុះសក់។ ការប៉ះពាល់នឹងសារធាតុគីមី ការប្រើសារធាតុគីមីច្រើនពេកដើម្បីលាប និងលាបសក់របស់អ្នកអាចបំផ្លាញឫសសក់។ បុព្វហេតុហ្សែន ហ្សែនអាចដើរតួនាទីយ៉ាងសំខាន់ក្នុងការកំណត់ដង់ស៊ីតេសក់ និងលទ្ធភាពនៃការបាត់បង់សក់។ សញ្ញានៃការជ្រុះសក់មិនធម្មតា សញ្ញាដំបូងនៃការជ្រុះសក់ខុសធម្មតា គឺច្រើនតែសក់ជ្រុះច្រើនពេលកក់ ឬសិតសក់ ឬសូម្បីតែពេលគេង។ សក់អាចប្រែទៅជាស្លេក លាតចេញពីស្បែកក្បាល ហើយក្នុងករណីខ្លះមានចំណុចទំពែកលេចឡើង ប៉ះពាល់ដល់រូបរាង និងចិត្តសាស្ត្រ។ លើសពីនេះ គុណភាពសក់ក៏ធ្លាក់ចុះផងដែរ ដែលបណ្តាលឱ្យ សរសៃសក់ស្ងួត ស្រួយ និងគ្មានជីវិត។ វិធីយកឈ្នះការជ្រុះសក់ ដើម្បីកាត់បន្ថយការជ្រុះសក់ អ្នកអាចចាត់វិធានការមួយចំនួនដូចជា៖ -កក់សក់របស់អ្នកជាមួយនឹងសាប៊ូកក់សក់ដែលចម្រាញ់ចេញពីធម្មជាតិ ដើម្បីជួយការពារស្បែកក្បាល។ -ជៀសវាងការប្រើសារធាតុគីមីខ្លាំង ដូចជាថ្នាំលាប ឬសារធាតុជ័រញឹកញាប់ពេក។ -ម៉ាស្សាស្បែកក្បាលថ្នមៗ ដើម្បីបង្កើនចរន្តឈាម។ -ប្រសិនបើសក់ជ្រុះដោយសារជំងឺ អ្នកត្រូវរកវិធីព្យាបាលជម្ងឺ ដើម្បីកែលម្អបញ្ហា។ -បន្ថែមវីតាមីន និងសារធាតុរ៉ែសំខាន់ៗសម្រាប់សក់ តាមរយៈរបបអាហារដែលមានបន្លែបៃតង ផ្លែឈើ និងគ្រាប់ធញ្ញជាតិជាច្រើន។ -ហាត់ប្រាណឱ្យបានទៀងទាត់ គេងឱ្យបានគ្រប់គ្រាន់ និងរីករាយជាមួយសកម្មភាពដែលអ្នកចូលចិត្ត។ -ប្រសិនបើការជ្រុះសក់នៅតែបន្តកើតមាន ហើយមិនមានរោគសញ្ញាអ្វីប្រសើរឡើង សូមទៅជួបគ្រូពេទ្យដើម្បីពិនិត្យ និងព្យាបាលទាន់ពេលវេលា៕ ត្រួតពិនិត្យដោយ៖ www.health.com.kh	រាល់ថ្ងៃអ្នកឃើញសក់ជ្រុះមួយក្តាប់តូច តើអ្នកមានអារម្មណ៍បារម្ភ និងច្របូកច្របល់ទេ? កុំបារម្ភពេក អត្ថបទនេះនឹងជួយអ្នកឱ្យយល់កាន់តែច្បាស់អំពីមូលហេតុនៃការជ្រុះសក់ និងវិធីដោះស្រាយវាឱ្យមានប្រសិទ្ធភាព។
ផឹកទឹកលឿនពេក ទម្លាប់នៃការផឹកទឹកលឿនពេក គឺជាកំហុសមួយដែលមនុស្សទូទៅធ្វើ។ ទន្ទឹមនឹងនេះ ការផឹកទឹកលឿនពេកអាចបណ្តាលឱ្យមិនស្រួល និងសូម្បីតែហើមពោះ ជាពិសេសប្រសិនបើអ្នកផឹកទឹកច្រើនក្នុងពេលតែមួយ។ លើសពីនេះ នៅពេលដែលអ្នកផឹកទឹកលឿនពេក រាងកាយរបស់អ្នកប្រហែលជាមិនអាចស្រូបយកបានយ៉ាងមានប្រសិទ្ធភាព។ ដូច្នេះ ដើម្បីចៀសវាងកំហុសនេះ ចូរពិសាទឹកយឺតៗ ហើយទទួលទានដោយទទួលទាន។ ផឹកទឹកច្រើនពេក មនុស្សជាច្រើនគិតថាការផឹកទឹកច្រើនគឺល្អសម្រាប់សុខភាពរបស់អ្នក ប៉ុន្តែការពិតការផឹកទឹកច្រើនពេកគឺមិនល្អសម្រាប់អ្នកនោះទេ។ ហេតុផលគឺថាការផឹកទឹកច្រើនពេកអាចនាំឱ្យ hyponatremia ដែលជាស្ថានភាពដែលកម្រិតសូដ្យូមនៅក្នុងខ្លួនក្លាយទៅជាពនរពេក។ លើសពីនេះ ការផឹកទឹកច្រើនពេកអាចបណ្តាលឱ្យឈឺក្បាល ចង្អោរ ក្អួត ច្របូកច្របល់ ប្រកាច់ ហើយក្នុងករណីធ្ងន់ធ្ងរអាចស្លាប់បាន។ ដើម្បីជៀសវាងកំហុសនេះ សូមផឹកទឹកក្នុងកម្រិតមធ្យម ហើយយកចិត្តទុកដាក់ចំពោះសញ្ញានៃការស្រេកទឹកនៃរាងកាយរបស់អ្នក។ ផឹកទឹកតិចពេក ផ្ទុយទៅនឹងការផឹកទឹកច្រើន ការផឹកទឹកតិច ការទទួលទានទឹកមិនគ្រប់គ្រាន់អាចបង្កគ្រោះថ្នាក់ដល់សុខភាព។ ការខះជាតិទឹកធ្វើឱ្យរាងកាយរបស់អ្នកដំណើរការខុសប្រក្រតី ដែលនាំឱ្យមានរោគសញ្ញាដូចជា អស់កម្លាំង វិលមុខ និងឈឺក្បាល។ ការខះជាតិទឹករ៉ាំរ៉ៃអាចនាំអោយមានបញ្ហាសុខភាពកាន់តែធ្ងន់ធ្ងរដូចជាគ្រួសក្នុងតម្រងនោម និងជំងឺផ្លូវទឹកនោមក្នុងរយៈពេលយូរ។ ដើម្បីជៀសវាងកំហុសនេះ សូមផឹកទឹកឱ្យបានគ្រប់គ្រាន់ពេញមួយថ្ងៃ។ ផឹកទឹកដែលត្រជាក់ពេក មនុស្សជាច្រើនតែងតែចូលចិត្តផឹកទឹកត្រជាក់ដើម្បីអោយត្រជាក់លឿន ជាពិសេសសម្រាប់មនុស្សក្តៅ។ ប៉ុន្តែទោះបីជាទឹកត្រជាក់អាចធ្វើឱ្យអ្នកស្រស់ស្រាយក៏ដោយ ការផឹកទឹកត្រជាក់ពេកអាចប៉ះពាល់ដល់រាងកាយរបស់អ្នក។ ទឹកត្រជាក់អាចបង្រួមសរសៃឈាម និងប៉ះពាល់ដល់ការរំលាយអាហារ ដែលនាំឱ្យមិនស្រួល និងហើមពោះ។ អ្នកគួរតែផឹកទឹកនៅសីតុណ្ហភាពបន្ទប់ ដើម្បីជៀសវាងកំហុសនេះ។ ផឹកទឹកឲ្យបានត្រឹមត្រូវមុនពេលចូលគេង នេះជាវិធីខុសក្នុងការផឹកទឹក។ ការផឹកទឹកច្រើនមុនពេលចូលគេងនឹងបង្កឱ្យមានផលវិបាកគ្រោះថ្នាក់។ ដោយសារតែទឹកធ្វើឱ្យអ្នកពិបាកគេង ហើយថែមទាំងរំខានដល់ដំណេករបស់អ្នកផងដែរ នៅពេលដែលអ្នកត្រូវក្រោកទៅបង្គន់ច្រើនដង។ ជាងនេះទៅទៀត ការផឹកទឹកមុនពេលចូលគេងក៏ប៉ះពាល់ដល់ក្រលៀនរបស់យើងផងដែរ ដែលធ្វើការយឺតនៅពេលយប់ ចំណែកការផឹកទឹកក៏មានន័យថាបង្ខំឱ្យតម្រងនោមធ្វើការផងដែរ។ អវយវៈ និងមុខអាចហើមនៅព្រឹកបន្ទាប់៕ ត្រួតពិនិត្យដោយ៖ www.health.com.kh	កំហុសខាងក្រោមនៅពេលផឹកទឹកនឹងប៉ះពាល់ដល់ថ្លើម និងតម្រងនោមរបស់អ្នក ឈប់ឥឡូវនេះមុនពេលវាយឺតពេល។
ក្នុងជំនួបលីគកម្ពុជា សប្តាហ៍ទី៥ ជុំទី១ នៅកីឡដ្ឋានគិរីវង់ នារសៀលថ្ងៃទី១៩ ខែកញ្ញា កីឡាករជប៉ុន KODAI NAGASHIMA បានជួយក្រុមភ្ញៀវអង្គរថាយហ្គឺរនាំមុខមួយគ្រាប់មុននៅនាទី៣៤ មុនពេល TENGEG NEVILLE MBANWEI តាមស្មើឱ្យម្ចាស់ផ្ទះគិរីវង់សុខសែនជ័យវិញនៅនាទី៤៥។ ចូលដល់វគ្គទី២ កីឡាករជប៉ុន SHUTO ASANO ធ្វើបាន២គ្រាប់ម្នាក់ឯងនៅនាទី៦៤ និង៧២ ដើម្បីជួយអង្គរថាយហ្គឺរ ឈ្នះគិរីវង់ ៣-១។ នេះជាជ័យជម្នះទាំង៤ប្រកួតជាប់គ្នារបស់អង្គរថាយហ្គឺរក្រោមការដឹកនាំរបស់គ្រូបង្វឹកលោក នី យុទ្ធ។ ក្រុមដែលមានមូលដ្ឋាននៅខេត្តសៀមរាបមួយនេះឈរចំណាត់ថ្នាក់ទី៣បណ្តោះអាសន្ន ក្រោយរកបាន១២ពិន្ទុពេញ ស្មើក្រុមលេខ២ភ្នំពេញក្រោន និងក្រុមកំពូលតារាងព្រះខ័នរាជស្វាយរៀង។ គិតត្រឹមសប្តាហ៍ទី៥ មានតែអង្គរថាយហ្គឺរ និងភ្នំពេញក្រោន ប៉ុណ្ណោះដែលមិនទាន់ស្គាល់ចាញ់ និងស្មើ ក្រោយប្រកួត៤លើក ខណៈម្ចាស់ការពារតំណែងជើងឯកស្វាយរៀង ប្រកួត៥លើក ឈ្នះ៤ និងចាញ់១។ ដោយឡែកគិរីវង់ ក្រោមការដឹកនាំរបស់លោក សាប៊ូន វិនតា មិនទាន់ស្គាល់ជ័យជម្នះនៅឡើយទេ និងចាញ់ទាំង៥ប្រកួតតែម្តង។ ៥ប្រកួត គិរីវង់របូតគ្រាប់បាល់១៩គ្រាប់ និងស៊ុតបញ្ចូលទីគូប្រជែងបាន៣គ្រាប់ និងស្ថិតនៅបាតតារាង។ នៅកីឡដ្ឋាន អេអាយអេ ខេអឹមអេចផាក ឯណោះវិញ ម្ចាស់ផ្ទះដង្កោសែនជ័យ បញ្ចប់ក្នុងលទ្ធផលស្មើ កងយោធពលខេមរភូមិន្ទ ២-២។ ២គ្រាប់របស់ដង្កោសែនជ័យធ្វើបានដោយ COULIBALY ABDEL KADER និង កែម វ៉ាន់ដា ឯ ២គ្រាប់របស់ទ័ព សម្រេចបានពីកីឡាករ JOSEMAR BALANGA AGOSTINHO ទាំងអស់។ ដង្កោសែនជ័យ រកបាន៧ពិន្ទុ ស្ថិតនៅចំណាត់ថ្នាក់ទី៦បណ្តោះអាសន្ន ស្របពេលទ័ព មាន៤ពិន្ទុ នៅលេខ៨។ ឡាយហ្វ ខេត្តព្រះសីហនុ និងសមាគមកីឡាបាល់ទាត់ក្រសូងមហាផ្ទៃ ដែលបង្ហាញខ្លួននៅលីគកំពូលរដូវកាលនេះ ស្ថិតនៅលេខរៀងទី៩ និងទី១០ ដោយរកបាន១ពិន្ទុដូចគ្នា៕	អង្គរថាយហ្គឺរ បានបង្ហាញភាពភ្ញាក់ផ្អើល ក្នុងការប្រកួតជើងឯកខេមបូឌានព្រីមៀរលីគ (CPL) នៅដើមរដូវកាល ២០២៤-២៥ តាមរយៈការបន្តរកបានជ័យជម្នះទាំង៤ប្រកួត ក្រោយឈ្នះគិរីវង់សុខសែនជ័យ ៣-១។ នេះជាបរាជ័យទាំង៥លើករបស់កូនក្រុមលោក សាប៊ូន វិនតា។ អាយ អេស អាយ ដង្កោសែនជ័យ ចែកគ្នាមួយពិន្ទុជាមួយកងយោធពលខេមរភូមិន្ទ។
ពួកអ្នកស្រាវជ្រាវបានវាយតម្លៃឥទ្ធិពលរបស់ការកំណត់ពេលវេលាទទួលទានចំពោះបុរស ១៥នាក់ ក្នុងពេល១សប្តាហ៍។ បុរសទាំងនេះមានហានិភ័យកើតជំងឺទឹកនោមផ្អែមប្រភេទ២ខ្ពស់ បានកំណត់ពេលវលាទទួលទានរបស់ពួកគេចុះនៅ ៩ ទៅ ១០ ម៉ោង ក្នុង១ថ្ងៃ ។ លទ្ធផលបង្ហាញថា ពុំមែនជាប្រភេទអាហារដែលពួកគេទទួលទាន តែគឺការកំណត់ពេលវេលាទទួលទានចុះនៅពេលពី ៩ ទៅ ១០ ម៉ោង អាចកែប្រែឲ្យប្រសើរបរិមាណជាតិស្ករក្នុងឈាម ។ ជម្រើសជាច្រើនសម្រាប់កំណត់ពេលវេលាទទួលទានពី ៩ ទៅ ១០ ម៉ោង គឺ អាចទទួលទានពីម៉ោង ៧ និង ៣០ នាទី ព្រឹក ដល់ម៉ោង ៥ និង ៣០នាទី ល្ងាច ឬ ម៉ោង ៨ និង ៣០ នាទី ព្រឹកដល់ម៉ោង ៨ យប់ ។ របបទទួលទានកំណត់ពេលវេលាប្រចាំថ្ងៃបញ្ជាក់ថា អ្នកអាចបរិភោគតាមចិត្ត សូម្បីតែអាហារត្រូវចាត់ទុកថា «មិនល្អ» ដរាបណាការកំណត់ពេលវេលាទទួលទានក្នុងអំឡុងពេលដែលសរីរាង្គមានលទ្ធភាពដុតបំផ្លាញសារជាតិល្អជាង។ ហើយរឿងសំខាន់របស់វិធីសាស្ត្រនេះ គឺអូសបន្លាយពេលវេលាមិនទទួលទានក្នុងពេលយប់៕ ត្រួតពិនិត្យដោយ៖ www.health.com.kh	ការស្រាវជ្រាវមួយបង្ហាញថា ការកំណត់ពេលវេលាទទួលទានក្នុងថ្ងៃក្នុងរង្វង់ ៩ ទៅ ១០ ម៉ោង អាចជួយបង្កើនការគ្រប់គ្រងជាតិស្ករក្នុងឈាម។
អត្ថបទទាក់ទង ផ្ទុះឧបករណ៍ទាក់ទងលើកទី២នៅលីបង់ សម្លាប់មនុស្ស២០នាក់ អុីស្រាអែល បានបាញ់កម្ទេចប្រព័ន្ធរ៉ុក្កែតរបស់ក្រុមហេសបូឡាដែលតាំងវត្តមាននៅភាគខាងត្បូងរបស់លីបង់ ក្រោយពេលខ្លួនបានបញ្ចូនទាហាន និងគ្រឿងយុទ្ធភណ្ឌទៅភាគខាងជើងប្រទេស ដើម្បីត្រៀមសមរភូមិ។ ពាក់ព័ន្ធនឹងបញ្ហានេះ យន្តហោះចម្បាំងទាហានអុីស្រាអែល បានទម្លាក់គ្រាប់បែកកម្ទេចប្រព័ន្ធបាញ់រ៉ុក្កែតរបស់ក្រុមហេសបូឡាជាង១០០ ដែលរួមទាំងអគារមួយចំនួនផង នៅភាគខាងត្បូងលីបង់ ដោយក្នុងនោះមានកាណុងសរុបប្រហែល ១ពាន់កាណុង។ ចំណែក របាយការណ៍អ្នកស្លាប់ និងរបួសមិនទាន់ត្រូវបានបង្ហាញឡើយ។ នេះបើតាមការបញ្ជាក់របស់ទាហានអុីស្រាអែល។ ការបាញ់ប្រហាររបស់អ៊ីស្រាអែល គឺជាការតបតទៅនឹងការបាញ់មីស៊ីលរបស់ហេសបូឡាចូលភាគខាងជើងប្រទេស ក្នុងថ្ងៃទី១៨ ខែកញ្ញា ដែលបានសម្លាប់ទាហានខ្លួន២នាក់ និងរបួស៩នាក់។ កន្លងមក អុីស្រាអែល បានវាយប្រហារលើតំបន់ភាគខាងត្បូងលីបង់ជាច្រើនលើក និងបានសម្លាប់មេបញ្ជាការរបស់ក្រុមហេសបូឡាថែមទៀត។ រដ្ឋមន្ត្រីការពារជាតិអុីស្រាអែល លោក Yoav Gallant បានប្រកាសថា គោលដៅរបស់អុីស្រាអែល គឺធានាសុវត្តិភាពជូនប្រជាជន នៅភាគខាងជើងប្រទេស ដោយសន្យាបន្តសកម្មភាពប្រយុទ្ធរបស់ខ្លួនលើហេសបូឡា។ «ក្នុងដំណាក់កាលថ្មីនៃសង្គ្រាម ទាំងឱកាស និងគ្រោះថ្នាក់គឺស្ថិតក្នុងកម្រិតខ្ពស់ប្រហែលគ្នា។ ហេសបូឡាមានអារម្មណ៍ថាខ្លួនត្រូវបានបៀតបៀន ហើយសកម្មភាពទាហានយើងនឹងនៅតែបន្ត»។ លោក Gallant បានបញ្ជាក់បែបនេះ។ ដោយឡែក មេដឹកនាំក្រុមហេសបូឡា លោក Hassan Nasrallah បានប្រកាសថាចង់ឱ្យទាហានអុីស្រាអែលចូលក្នុងដីលីបង់ដោយផ្ទាល់ ដើម្បីជាឱកាសតទល់គ្នារវាងទាហានទាំងពីរ។ នេះបើតាមការចុះផ្សាយរបស់ភ្នាក់ងារព័ត៌មាន Reuters។ អាម៉េរិកដែលជាសម្ព័ន្ធមិត្តអុីស្រាអែល កំពុងព្រួយបារម្ភលើបញ្ហានេះ។ លោក អាន់តូនី ប្លីងខិន ប្រមុខការទូតអាម៉េរិក បានទទូចឱ្យភាគីជម្លោះទាំងពីរបន្ធូរបន្ថយសកម្មភាពយោធាដាក់គ្នា៕	អុីស្រាអែល នៅថ្ងៃទី១៩ ខែកញ្ញា បានបញ្ជា យន្តហោះទម្លាក់គ្រាប់កម្ទេចប្រព័ន្ធបាញ់រ៉ុក្កែតរបស់ក្រុមហេសបូឡាជាង១០០ គ្រឿង នៅតំបន់ភាគខាងត្បូងរបស់លីបង់។ ក្រុមហេសបូឡា និងអុីស្រាអែល តែងវាយប្រហារគ្នាទៅវិញទៅមក ក្រោយអុីស្រាអែលវាយលើតំបន់កាហ្សា។
លោក ស សុខា បញ្ជាក់ថា៖ «ភាគច្រើននៃមូលហេតុបង្កគ្រោះថ្នាក់ចរាចរណ៍ បណ្ដាលមកពីការបើកបរយានយន្តមិនគោរពច្បាប់ ឬធ្វេសប្រហែសដូចជា បើកបរលើសល្បឿនកំណត់ ជែងក្នុងស្ថានភាពគ្រោះថ្នាក់ បើកបរក្នុងស្ថានភាពស្រវឹង និងមិនគោរពសិទ្ធិអាទិភាពជាដើម។»។ ដើម្បីចូលរួមបង្ការ និងទប់ស្កាត់គ្រោះថ្នាក់ចរាចរណ៍ ក្នុងពេលពេលបុណ្យកាន់បិណ្ឌ ភ្ជុំបិណ្ឌ ប្រធានគណៈកម្មាធិការជាតិសុវត្ថិភាពចរាចរណ៍ផ្លូវគោក ស្នើឱ្យអ្នកបើកបរទាំងអស់ យកចិត្តទុកដាក់ចូលរួមបង្ការ និងទប់ស្កាត់គ្រោះថ្នាក់ចរាចរណ៍ផ្លូវគោក ដោយបន្ថយល្បឿនបើកបរតាមច្បាប់កំណត់ និងតាមស្ថានភាពជាក់ស្ដែង ដូចជាទីប្រជុំជន សាលារៀន ផ្លូវកោង ផ្លូវប្រសព្វ ផ្លូវចំណោត ឬផ្លូវរអិលជាដើម។ លោក ស សុខា បានប្រាប់អ្នកបើកបរ ឱ្យបន្ថយល្បឿនពេលជិតដល់ផ្លូវប្រសព្វ និងត្រូវ គោរពសិទ្ធិអាទិភាពនៅត្រង់ផ្លូវប្រសព្វតាមច្បាប់ ផ្លាកសញ្ញាសិទ្ធិអាទិភាព និងយោគយល់គ្នា និងត្រូវពាក់ខ្សែក្រវាត់សុវត្ថិភាព ទាំងអ្នកបើកបររថយន្ត និងអ្នករួមដំណើរ។ ទន្ទឹមនឹងនេះ អ្នកបើកបរមុននឹងវ៉ាជែង ត្រូវដឹងច្បាស់ថាផ្លូវខាងមុខទំនេរ អាចជែងបានដោយសុវត្ថិភាព ចៀសវាងការវ៉ាជែងដោយប្រថុយប្រថាន។ អ្នកដំណើរដែលបើកបរ ក៏ត្រូវត្រួតពិនិត្យលក្ខណបច្ចេកទេសយានយន្តជាប្រចាំ ពិសេសត្រួតពិនិត្យកង់ ចង្កូត ហ្វាំង ភ្លើងបំភ្លឺផងដែរ។ ក្រៅពីនេះ ត្រូវប្រកាន់ខ្ជាប់នូវស្មារតីគោរពច្បាប់ ប្រុងប្រយ័ត្នជានិច្ច សីលធម៌រក្សាសុវត្ថិភាព និងការយោគយល់អធ្យាស្រ័យក្នុងការបើកបរ។ នេះជាការណែនាំរបស់លោក ស សុខា។ សូមជម្រាបថា រយៈពេល៨ខែនៃឆ្នាំ២០២៤នេះ គ្រោះថ្នាក់ចរាចរណ៍ក្នុងរាជធានីភ្នំពេញ កើតឡើង៥៩១ករណី ដែលបានឆក់យកអាយុជីវិតមនុស្សអស់១៧៣នាក់។ ករណីគ្រោះថ្នាក់ទាំងនេះ មាន៦០ភាគរយ កើតឡើងដោយសារការល្មើសល្បឿន និង៤០ភាគរយ បើកបរដោយធ្វេសប្រហែស និងមិនគោរពច្បាប់៕	លោក ស សុខា បានទទូចឱ្យពលរដ្ឋ គោរពច្បាប់ចរាចរណ៍ នៅក្នុងអំឡុងពិធីបុណ្យ កាន់បិណ្ឌ និងភ្ជុំបិណ្ឌនេះ។ តាមរយៈសេចក្តីអំពាវនាវចេញផ្សាយនៅថ្ងៃទី១៨ ខែកញ្ញា រដ្ឋមន្ដ្រីក្រសួងមហាផ្ទៃ និងជាប្រធានគណៈកម្មាធិការជាតិសុវត្ថិភាពចរាចរណ៍ផ្លូវគោក ស សុខា បញ្ជាក់ថា រាល់ឱកាសពិធីបុណ្យផ្សេងៗ តែងមានគ្រោះថ្នាក់ចរាចរណ៍ បណ្ដាលឱ្យមានជនរងគ្រោះ រួមទាំងខូចខាតទ្រព្យសម្បត្តិកើនខ្ពស់គួរឱ្យកត់សម្គាល់។
ខ្សែប្រយុទ្ធអន្តរជាតិបារាំង វ័យ ២៨ឆ្នាំ មិនមានក្លិបលេងតាំងពីខែមិថុនា ក្រោយពេលផុតកិច្ចសន្យាជាមួយនឹង Man Utd បន្ទាប់ពីរួមរស់អស់រយៈពេល ៩ឆ្នាំ។ ទៅចូលរួមជាមួយក្លិបក្លិបម្ចាស់ជើងឯកលីគកំពូលក្រិក១៣សម័យ Martial ទទួលបានកិច្ចសន្យារយៈពេល ៣ឆ្នាំ ពោលគឹដល់ឆ្នាំ ២០២៧។ បើតាមប្រព័ន្ធផ្សព្វផ្សាយរបស់អង់គ្លេស Martial នឹងទទួលបានថ្លៃនឿយហត់ ៣,៣២លានដុល្លារ ក្នុងមួយរដូវកាល និងជាតម្លៃប្រាក់ឈ្នួលថ្លៃជាងគេ ក្នុងចំណោមកីឡាករទាំងអស់ក្នុងក្លិប AEK Athens។ អំឡុងពេលប្រកបអាជីពនៅក្លិបរហស្សនាមបិសាចក្រហម Martial រកបានគ្រាប់បាល់ចំនួន ៩០គ្រាប់ ពីការបង្ហាញខ្លួន ៣១៧លើក ហើយរូបគេក៏បានជួយក្រុមឈ្នះពានរង្វាន់ Europa League, FA Cup និង EFL Cup ចំនួន ២លើក។ Martial បង្ហាញខ្លួនលើកចុងក្រោយជាមួយ Man Utd នៅខែធ្នូ ឆ្នាំ ២០២៣ មុនពេលអវត្តមានដោយសាររបួស។ ដោយឡែកក្លិប AEK Athens ក៏បានចុះកិច្ចសន្យានាំយកអតីតកីឡាករក្រុម Tottenham Hotspur និង Sevilla ខ្សែបម្រើ Erik Lamela ទៅចូលរួមផងដែរ។ ក្រុម AEK Athens បច្ចុប្បន្នជាក្រុមឈរកំពូលតារាងលីគកំពូលក្រិក ដោយរកបាន ១០ពិន្ទុ ពីការប្រកួតចំនួន ៤លើក នៅដើមរដូវកាលថ្មី ២០២៤-២៥៕	Anthony Martial អតីតខ្សែប្រយុទ្ធ Manchester United រកបានក្លិបថ្មីដើម្បីបន្តអាជីពបាល់ទាត់របស់ខ្លួន ជាមួយក្លិប AEK Athens នៃលីគកំពូលក្រិក ក្នុងនាមជាកីឡាករគ្មានតម្លៃខ្លួន។ នេះបើតាមការប្រកាសរបស់ក្លិប AEK Athens នៅថ្ងៃទី១៩ ខែកញ្ញា។
elate ទឹកជំនន់ ឧក្រិដ្ឋកម្មឆ្លងដែន ការជួញដូរគ្រឿងញៀនខុសច្បាប់ ការបំពុលខ្យល់ និងឆបោកតាមប្រព័ន្ធអ៊ីនធឺណិត សុទ្ធសឹងតែជាប្រធានបទដ៏សំខាន់ សម្រាប់ថៃក្នុងពេលបច្ចុប្បន្ន ដែលតម្រូវឱ្យមានការដោះស្រាយ។ នៅក្នុងជំនួបជាមួយអ្នកសារព័ត៌មាន ក្នុងថ្ងៃទី១៩ ខែកញ្ញា លោករដ្ឋមន្រ្តីការបរទេស Maris Sangiampongsa បានអះអាងថា ថៃនឹងផ្តោតលើបញ្ហាទាំងអស់នេះ។ «ថៃ កំពុងអនុវត្តនយោបាយការទូតសម្រាប់ប្រជាជន ហើយយើងនឹងដាក់ការជួញដូរគ្រឿងញៀនខុសច្បាប់ ការគ្រប់គ្រងទឹក ការឆបោកប្រាក់ បំពុលខ្យល់ និងឧក្រិដ្ឋកម្មឆ្លងដែន ជាបញ្ហាបន្ទាន់»។ ប្រមុខការទូតបានសង្កត់ធ្ងន់បែបនេះ ដោយបន្តថា បញ្ហាទាំងនោះ បានជះឥទ្ធិពលយ៉ាងអាក្រក់លើសុខមាលភាព និងការរស់នៅរបស់ប្រជាជនថៃ។ នេះបើតាមការចុះផ្សាយរបស់សារព័ត៌មាន The Nation។ បើតាមលោករដ្ឋមន្រ្តីការបរទេស ថៃមិនអាចដោះស្រាយបញ្ហាឆ្លងព្រំដែនតែម្នាក់ឯងបានឡើយ។ ត្រង់ចំណុចនេះ លោក Maris បានអំពាវនាវរកកិច្ចខិតខំរួមគ្នា និងកិច្ចសហប្រតិបត្តិការអន្តរជាតិជាមួយចិន កម្ពុជា ឡាវ មីយ៉ាន់ម៉ា និងវៀតណាម។ ការអំពាវនាវរបស់ប្រមុខការទូតថៃ ធ្វើឡើងស្របពេលរដ្ឋមន្រ្តីការបរទេសឡាវ លោក Saleumxay Kommasith បានទទូចឱ្យប្រទេសក្នុងតំបន់រួមគ្នាដោះស្រាយបញ្ហាប្រឈមរួម ដើម្បីការពារការអភិវឌ្ឍទន្លេ និងជីវិតប្រជាជន។ មួយរយៈចុងក្រោយ មីយ៉ាន់ម៉ា ឡាវ វៀតណាម និងថៃ បានរងទឹកជំនន់យ៉ាងខ្លាំង ដោយសារតែព្យុះ Yagi និងភ្លៀងរដូវវស្សា។ ទន្ទឹមនេះ ការកើនឡើងទឹកទន្លេមេគង្គ ក៏បានធ្វើឱ្យប្រទេសតាមដងទន្លេ ជួបបញ្ហាទឹកជំនន់ផងដែរ។ ក្រៅពីបញ្ហាប្រឈមរួម លោក Maris បានលើកឡើងជាថ្មីពីទិដ្ឋការទេសចរណ៍រួមរបស់ប្រទេសក្នុងតំបន់ចំនួន ៦ដូចជា កម្ពុជា ឡាវ មីយ៉ាន់ម៉ា វៀតណាម ម៉ាឡេស៊ី និងថៃ។ ជុំវិញបញ្ហានេះ ប្រមុខការទូតថៃ បានប្តេជ្ញាពន្លឿនកិច្ចចរចា ដើម្បីយុទ្ធនាការ «ប្រទេស៦ គោលដៅមួយ» ឱលេចចេញជារូបរាងក្នុងពេលឆាប់ៗ ដែលអាចលើកទឹកចិត្តភ្ញៀវទេសចរទៅកម្សាន្តបន្ថែម និងជួយសេដ្ឋកិច្ចរបស់ប្រទេស៕	រដ្ឋាភិបាលថៃ ក្រោមការដឹកនាំរបស់លោកស្រី ផែថងថាន ស៊ីណាវ៉ាត់ នឹងផ្តល់អាទិភាពលើការដោះស្រាយបញ្ហាឆ្លងព្រំដែន។ ប្រមុខការទូតថៃ លោក Maris Sangiampongsa បានបញ្ជាក់បែបនេះ នៅថ្ងៃទី១៩ ខែកញ្ញា ដោយអំពាវនាវរកការគាំទ្រពីប្រទេសក្នុងតំបន់ដូចជាកម្ពុជា ចិន ឡាវ មីយ៉ាន់ម៉ា និងវៀតណាម ដើម្បីដោះស្រាយបញ្ហារួម។

Subsets and Splits

No community queries yet

The top public SQL queries from the community will appear here once available.